
Knjiga Tiranija prostote nastavlja se na prethodne knjige Be- 
njamina Tolića tvoreći tako jedan koherentan i zaokružen 
niz, no istodobno niz otvoren za eventualno dopisivanje. U 
knjigama Pamet u glavu: Hrvatska u vrtlogu novoga svjetskog 
poretka (2003.) i Tko smo mi? Ogled o naciji i državi (2007.) 
autor izlaže svoju političku filozofiju zasnovanu na najboljoj 
tradiciji hrvatske državotvorne misli, a u knjigama nakon tih 
dviju (Sanaderova dionica, 2009.; Kraj neovisnosti, 2011.; Ve- 
sele karmine, 2013., Kolonijalno koprcanje, 2018.) kroničarski 
prati dnevnopolitičke događaje sagledane kroz prizmu poli- 
tičke filozofije izložene u prvim dvjema knjigama. Izvan toga 
je niza knjiga Haaški sapun, koncipirana u dijaloškoj formi, s 
naglašenijim literarnim momentom, pisana u najboljoj tradi- 
ciji pravaške humoristično-satirične književnosti. 


Tiranija prostote sadrži 108 Tolićevih kolumna objavljenih 
u Hrvatskom slovu od 6. siječnja 2017. do 7. srpnja 2019. U 
tematskom smislu autorov je fokus, kao i u prethodnim knji- 
gama, na odnosima Hrvatske i Bruxellesa, Bruselja kako ga 

pohrvaćuje Tolić, na podaničkom mentalitetu hrvatskih poli- 
tičkih elita, na hrvatskoj zaslijepljenosti Europom s jedne stra- 
ne i regionalnom sentimentu s druge strane, no autorov ton je 
ponešto distanciraniji, pun neke rezignirane vedrine, koju tek 
sve prisutnija prostota u političkom i javnom prostoru uopće 
može pomutiti i okrenuti na sarkazam i cinizam. Upravo taj 
blagi pomak s političkog na moralno možda je glavna novi- 
na koju donosi ova knjiga u odnosu na Tolićeve prethodne 
knjige. Kroz kroničarsko praćenje “kolonijalnog koprcanja? 
na političkom planu dosljedno se provlači i kritika neukusa, 
nedosljednosti, neznanja i posvemašnjeg licemjerja na javnoj 
sceni. 


O čemu god piše, Tolić osobitu pozornost posvećuje jasnoći i 
točnoj određenosti političkih pojmova u optjecaju, rastjerujući 
već na toj pojmovnoj razini dobar dio ideološke i ignorantske 
magluštine oko aktualnih tema. Cesto iz toga maestralnoga 
bistrenja pojmova izroni sjajna dijagnoza političkog trenutka, 
političkih pojava, političkih aktera i političkih odnosa, kao 
npr. u tekstu Naš optimizam: *U Europi je u XXI. stoljeću tu 
podjelu (misli se na podjelu lijevo i desno, op. a.) odmijenila 
dvodioba na domoljubce (oikofile) i domomrzce (oikofobe), 
nacionaliste i globaliste, suvereniste i integracioniste. I u Hr- 
vatskoj se bila dogodila slična promjena. Imali smo političke 
Hrvate koji su bili “za dom spremni i političke Hrvate koji su 
bili “za Bruselj spremni: Bili su to Hrvati i eurohrvati. A sada 
se, osobito otkad je Dragan Markovina okupio Novu ljevicu, 
ta hrvatska jednostavnost zakomplicirala. Iz mišjih rupa (neki 
kažu: “iz ormara') izmiljeli su politički Hrvati koji osporavaju 
i Hrvate i eurohrvate. Oni su, za razliku od Hrvata i eurohr- 
vata, poput svojih ideoloških predaka “za Jugu spremni“ U 
jednom kratkom pasusu obuhvaćene su sve djelatne političke 
snage u hrvatskom političkom životu, i to uz nepretenciozno 
razmatranje pojmova: ljevica, desnica, nacionalisti, globalisti, 
integracionisti, suverenisti itd. 


Katkad iz te raščlambe pojmovlja izraste lucidan kratki esej 
kojemu je politički događaj tek povod, kao npr. u tekstovima 
Postistinsko doba, Revizionizam naš hrvatski ili Vlast i jezik. U 
takvim tekstovima ponajviše do izražaja dolaze značajke Toli- 
ćeva stila i načina mišljenja. Moglo bi se reći da se tu ne radi o 

tipičnim kolumnama, nego o kratkim političkim esejima, do- 
bro koncipiranim i stilski izbrušenim. Tolićev istančani knji- 
ževni nerv te blistava erudicija ovim tekstovima osiguravaju 
i književnoumjetničku vrijednost. Glavna im je kvaliteta ati- 
cizam u stilskom pogledu, konciznost i logična jasnoća. Tolić 
je jedan od rijetkih autora na, uvjetno rečeno, desnoj strani 
političkog spektra kojega zbog britkog intelekta, konzisten - 
tnog mišljenja i intelektualne čestitosti visoko cijene i autori 
sa suprotne strane toga spektra. 


Kao i u svojim prethodnim knjigama autor s osobitom pom- 
njom bira naslove, od naslova same knjige do naslova pojedi- 
nih tekstova. U sintaktičkom smislu najčešće su to sintagme 
od dvije punoznačne riječi (Tajna savjetništva, Penavin proboj, 
Vrtnja oko ničega i dr.), dvije imenice povezane veznikom 'i 
ili “ili (Vlast i jezik, Optimizam i zluradost, Sram ili strah i dr.), 
kombinacija broja s imenicom ili imenicom i njezinim atribu- 
tom (Tri referenduma, Dva ričuća lava, Dva razuma i dr.) te 
cijele ili obezglagoljene rečenice (Sjašite s mrtvih konja; Bilo, 
a nije prošlo; Rog pod svijeću i dr.). U semantičkom smislu ti 
su gradbeni postupci također svodivi na nekoliko osnovnih 
obrazaca: jednom je to aliteracija (npr. Penavin proboj, Div- 
ljanje demokracije, Plenkovićev pazar); drugi put intertekstu- 
alnost (npr. Pusta zemlja, Dva ričuća lava, Ars combinatoria); 
treći put naslovi nastaju na principu antitetičnosti (npr. Ma- 
njinska većina, Svinjska kultura, Lijevo-desni suverenizam); 
četvrti put na ironiji i sarkazmu (npr. Divljanje demokracije, 
Ustašitis, Kukavelji na prvoj crti). 


Što se tiče tematike kolumna, ona je široka i raznovrsna u 
pogledu konkretnih događaja i fenomena koji se u njima do- 
tiču — od propasti Todorićeva Agrokora (Div na koljenima) i 
zagrebačkih lokalnih izbora (Pomutnja), preko hrvatsko-slo- 
venskog spora oko granice (Vrtnja oko ničega) i jezičnih pi- 
tanja (Dvije deklaracije) do izbora za Europarlament (Veliki 
ljudi i velike neistine) i katalonske borbe za neovisnost (Što je 
nama Catalunya) - no središnja je zaokupljenost tih tekstova 
Hrvatska u europskom i regionalnom okviru, odnosno pitanje 
suvereniteta u suvremenom globaliziranom svijetu, a tom za- 
okupljenošću prožeti su i tekstovi koji se ne bave izravno tim 
pitanjima. 


Tiranija prostote vrijedno je i aktualno publicističko dje- 
lo. Tolićeve kolumne pisane su biranim stilom, odmjereno i 
koncizno, krasi ih izgrađena politička filozofija, nenametljiva 
erudicija, intelektualna čestitost i literarna osviještenost. Ci- 
tateljima će pružiti jedan autorski autentičan uvid u aktualna 
politička i društvena zbivanja, ali i zajamčen literarni užitak. 


Damir Pešorda 


TIRANIJA PROSTOTE 


NAŠ OPTIMIZAM 


Kakva će biti ova godina, bolja ili gora od prošle? O tomu se, 
naravno, može samo nagađati. A očekivanja su u svijetu, kao 
obično, podijeljena. 


Tako zvani realisti posvuda sliježu ramenima i vele: Bit će go- 
dina kakva bude. Tako zvani pesimisti viču: Svijetu prijete ne- 
viđene ugroze! Tako zvani optimisti žmirkaju: Ni vrag nije tako 
crn kako ga opisuju. 


Zašto ,tako zvani“? I jedni i drugi i treći gotovo su se posve 
odriješili od korijenskoga značenja svoga nazivka. Realisti nisu 
u posebnu odnošaju sa ,,stvarima“ (res). Pesimisti ne očekuju 
ono ,najgore“ (pessimum); to bi bio smak svijeta. Optimisti se 
ne nadaju ,najboljemu“ (optimum); to bi bio svjetski mir. Mož- 
da bi stoga bilo bolje ostaviti ,stvari“ na miru, neka žive ,,o sebi“ 
a realiste nazvati indiferentistima (ravnodušnicima), dočim bi 
pesimiste i optimiste trebalo spustiti sa superlativa na kompara- 
tive, pa bi se pesimisti nazivali pejoristima, a optimisti meliori- 
stima, jer oni očekuju goru godinu, a ovi se nadaju boljoj. 

Trodijelnoj podjeli raspoloženja odgovara zastarjela politička 
podjela na ,centar“, ,desnicu“ i ,ljevicu“. 


U Europi je u XXI. stoljeću tu podjelu odmijenila dvodioba 
na domoljubce (oikofile) i domomrzce (oikofobe), nacionaliste 
i globaliste, suvereniste i integracioniste. I u Hrvatskoj se bila 
dogodila slična promjena. Imali smo političke Hrvate koji su 
bili ,za dom spremni“ i političke Hrvate koji su bili ,,za Bruselj 
spremni“. Bili su to Hrvati i eurohrvati. A sada se, osobito ot- 
kad je Dragan Markovina okupio Novu ljevicu, ta hrvatska jed- 
nostavnost čini malo složenijom. Iz mišjih su rupa (neki kažu: 
»iz ormara“) izmiljeli politički Hrvati koji osporavaju i Hrvate 
i eurohrvate. Oni su, za razliku od Hrvata i eurohrvata, poput 
svojih ideoloških predaka ,,za Jugu spremni“. 


Kakva očekivanja pretežu u svijetu? Teško je to reći. U Sjedi- 
njenim Američkim Državama neki se promatrači pribojavaju 
da bi izborna pobjeda Donalda Trumpa mogla izazvati gra- 
đanski rat između Trumpovih protivnika i pristaša. Predviđaju 
izbijanje američko-kineskoga carinskog rata, nuklearni uspon 
Sjeverne Koreje, genocide u Africi i Aziji, talibansko preuzima- 
nje vlasti u Afganistanu. 


A naša šira domovina? — Što je sad to?! — snebivate se. — Ka- 
kva ,šira domovina“? — Oprostite! To je sitna suverenistička 
aluzija. Tako su hrvatski jugani nekoć zvali svoju velikosrpsku 
Jugu. Današnji eurohrvati, kada ih svlada jugotužje, tako po- 
katkad - hotice ili nehotice -nazovu Europsku uniju, i odmah 
im bude lakše. 


Tu njihovu ,širu domovinu“, iako se uspješno oporavila od 
gospodarske krize, danas tresu strah, nesigurnost i neizvje- 
snost. Lani je pretrpjela više spektakularnih terorističkih ak- 
cija; lani je Ujedinjeno Kraljevstvo odlučilo izaći iz nje; lani 
su je preplavile bujice afričkih i azijskih migranata. Ona da- 
nas betonskim blokovima i strojnicama brani svoje kulturne, 
športske i vjerske priredbe od izvaneuropskih islamskih na- 
padača. 

Bruselj bespomoćno gleda kako iz dana u dan jačaju centri- 
fugalne sile. Gleda i strahuje pred ovom godinom. Podjednako 
se boji izvana i iznutra. Izvana bi mu Rusija ove godine mogla 
ugrabiti Estoniju, Letoniju i Litvu, a iznutra ga plaše suvere- 
nistički pokreti, osobito Nacionalna fronta Marine Le Pen u 
Francuskoj i Alternativa za Njemačku Frauke Petry u Njemač- 
koj. Ove se godine na proljeće održavaju predsjednički izbori u 
Francuskoj i savezni parlamentarni izbori u Njemačkoj. Može 
se dogoditi i da gđa Le Pen postane francuska predsjednica i 
da Nijemci ne mognu bez gđe Petry sastaviti saveznu vladu. Uz 
to promatrači očekuju slom talijanskoga bankarskog sustava. 
Dakle, prilično crno. 


Naša je ,uža domovina“ Hrvatska u tom crnilu jedina svijetla 
točka — pravo malo čudo! Jest, izgubili smo na Arbitražnom 
sudu UN-a u Ženevi spor s madžarskim MOL-om o upravljač- 
kim pravima u Ini, ali nas je predsjednik Vlade Andrej Plen- 
ković u se vrime godišća tom viješću - obradovao! Kako? Po- 
klopio ju je svečanim obećanjem da će on i njegova Vlada sve 
MOL-ove dionice u Ini vratiti u vlasništvo Republike Hrvatske 
i da pri tomu ne će povećati javni dug! Nakon toga obećanja 
ustvrdio je da je Hrvatsku zahvatio optimizam. 


Hm... da! Još ne znamo hoće li MOL uopće prodavati svoje 
dionice u Ini. Ne znamo ni koliko je tim dionicama ta najava 
njihova otkupa podignula cijenu, ali doznali smo da ih Plenko- 
vić i njegova Vlada namjeravaju platiti novcem koji će dobiti 
od prodaje dijela - Hrvatske elektroprivrede! Najava je otkupa 
ćudoredno upitna, a privatizacija HEP-a trebala bi biti kažnji- 
va. Hrvatskoj naime ne treba još jedna — Ina. 


HS, 6. siječnja 2017. 

POSTISTINSKO DOBA 


Uredništvo ,Oxfordskih engleskih rječnika“ (Oxford English 
Dictionaries) izabralo je imenicu post-truth (post-istina), u 
pridjevskoj službi istoznačnu s pridjevom post-factual (post-či- 
njeničan), za međunarodnu Riječ godine 2016. na anglosa- 
skom jezičnom području. Malo zatim proglasilo je Društvo 
za njemački jezik (Gesellschaft fiir deutsche Sprache) pridjev 
postfaktisch (post-činjeničan) Riječju godine na njemačkomu 
jezičnom području. 


Nu, ,»Riječ godine“ - što je to? 


U prvi mah bio sam pomislio da bi to mogla biti riječ koja je 
te godine najčešće rabljena u glavnim javnim priopćivalima, ali 
me rečene ustanove odmah poučiše: Ne, nikako! To je riječ koja 
najtočnije opisuje - dušu godine. Pouka me je malko razvedrila 
i ujedno rastužila. Nešto tu ne valja! Meritorno prosuditi koja 
riječ najtočnije opisuje dušu godine može valjda samo onaj tko 
najbolje poznaje tu godinu?! Nikako mi nije išlo u glavu da bi 
takvi poznavatelji mogli čučati u engleskim leksikografima ili u 
timariteljima njemačkoga jezika. 

Da se maknem od pitanja što je starije, kokoš ili jaje, pro- 
matram te ružne riječi. Kako su skovane? U engleskomu od 
predmetka post- (nakon, poslije, po) i imenice truth (istina) ili 
fact (činjenica), a u njemačkomu od predmetka post- i pridje- 
va faktisch (činjeničan). Taj tvorbeni obrazac visoki su kultur- 
ni pregaoci od Drugoga svjetskog rata do danas diljem svijeta 
oživotvorili u brojnim internacionalizmima i u pokojoj doma- 
ćoj kovanici, a javna su ga priopćivala posve pripitomila u na- 
šemu uhu i duhu. Više nam ne zvuče ružno ni ,postindustrij- 
ski“ ni ,postnacionalan“ ni ,postmoderan“ ni ,postdemo- 
kratski“, ni ,poratni“? Formalno su to opisni pridjevi. Ali oni 
ništa ne ,opisuju“. Ne govore nam, barem ne izravno, kakvo je 
što. Oni samo niječu značenje svoga korijena. Tvrde: u onomu 
čemu nas ljudi pridijevaju više nema onoga što je u našemu 
korijenu. Nema ,industrijeć nema ,nacije“, nema ,Moderne“, 
nema ,demokracije“ nema ,rata“. Ili - ako i ima - to više nije 
važno, a kamoli presudno. 


Riječ ,postistinski“ nije nova. Ona već dosta dugo kriči s na- 
slovnice knjige Ralpha Keyesa ,,Post-istinsko doba: nepoštenje 
i prijevara u suvremenom životu“ (Post-Truth Era: Dishonesty 
and Deception in Contemporary Life, 2004.). ,,Post-istinsko“ 
(»post-činjenično“) nije, kako bi se moglo pomisliti, nešto što 
slijedi nakon istine (činjenice), nego nešto u čemu nema istine 
(činjenice) ili nešto što ne mari za istinu (činjenicu). 


Bila je ta riječ u ezoteričnoj porabi moralistički ,udarenih“ 
intelektualaca sve dok je se nisu u drugoj polovici prošle go- 
dine dočepali razjareni medijski bukači, od razvikanih tele- 
vizijskih komentatora do vojujućih novinskih kolumnista i 
političara. Ti su ljudi ishod britanskoga referenduma o član- 
stvu u Europskoj uniji i izbor Donalda Trumpa za američko- 
ga predsjednika doživjeli ne samo kao svoj poraz, nego i kao 
— smak demokratskoga svijeta! Stoga su, uz zaglušnu halabu- 
ku, zahtijevali da se i u Ujedinjenom Kraljevstvu i u SAD-u 
ponove izbori. Ovi su - rekoše — bili nepošteni, jer su njihovi 
protivnici u predizbornoj kampanji prevarili birače lažući i ne 
uvažavajući činjenice. 


15 


U Njemačkoj takve dreke nije bilo. Globalistička je ćud tamo 
znatno nježnija. Angela Merkel nije zahtijevala da se ponove 
izbori za zemaljski sabor na kojima je njezina stranka pora- 
žena, ali ni ona u rujnu prošle godine, kada je komentirala taj 
događaj, nije mogla ne mahnuti globalističkim plamencem: 
»Kažu da živimo u post-činjeničnim vremenima.“ 


Hm... Da sam otmjen prostak, parafrazirao bih, dragi moji 
globalisti, Galena iz Pergama: Omne animal post electionem alii 
triste (svako je živinče nakon izbora drugoga tužno). Ali ni- 
sam ni otmjen ni prost, pa ću se ograničiti na nekoliko pitanja 
i opazaka. 


Zar u kolijevkama liberalne demokracije sudionici na izbo- 
rima ne znaju da je demokracija nezamisliva bez demagogije, 
vođenja i zavođenja puka? Što se traži na izborima, istina ili 
naklonost birača? Predizborne kampanje nisu ni sudske ni fi- 
lozofske rasprave u kojima bi bile presudne istine i činjenice. 
Presudna je u tim kampanjama uvjerljivost. Naravno, samo za 
birače koji nemaju svoga kandidata, jer na izborima uvijek bira 
svoj svoga. 


A laž? Ni laž nije lak predmet. Ona se uvijek suprotstavlja isti- 
ni. Ali ne treba smetnuti s uma da lagati može samo tko zna 
istinu. Tko ne zna istinu, može samo govoriti neistinu. A ne- 
istina se prema laži odnosi kao špekula prema biseru. Stari su 
Grci imali poslovicu: Mnogo lažu pjesnici. Prosječan Amerika- 
nac - tvrde tamošnji znanstvenici - dnevno izgovori više laži, 
čak i bez ikakva razloga. Hrvatska pučka poslovica veli: Najviše 
se laže u ljubavi, prije izbora i nakon lova. 


Što dakle? Post-istina i post-činjenica kolosalni su promašaji. 
No to nas ne može utješiti. Ali nadamo se da će nas ti proma- 
šaji ipak mnogo manje stajati nego što bi nas stajali da su puni 
pogodci. 


HS, 13. siječnja 2017. 

SREBRNI JUBILEJ 


Kada sam u proljeće 1992., kao ministar savjetnik u hrvatsko- 
mu veleposlanstvu, došao na službu u Bonnu, tamo me je sr- 
dačno dočekao dr. Franjo Basić, župnik u njemačkoj katoličkoj 
župi. Na odlasku iz župnog dvora župnik me je sa zebnjom u 
srcu ispratio opaskom: — Eto, ona hrvatska država trajala je 
malo više od četiri godine; vidjet ćemo koliko će trajati ova. 
- Razumljiva je bila ta zebnja, jer je gotovo trećina hrvatskoga 
državnog ozemlja još bila pod srpsko-crnogorskom okupaci- 
jom. — Da, vidjet ćemo - ponovio sam pun samopouzdanja. — 
Ali činit ćemo sve što je u našoj moći da nas nadživi. 


Kao da je bilo jučer! Prilično je, pomislih, nadživjela Franju. 
Dapače, nova je hrvatska država nadživjela trojicu drage uspo- 
mene Franja: i svoga obnovitelja Tuđmana, i svoga blagoslovi- 
telja Kuharića i moga prijatelja Basića. Spominjem se te zgode 
dok gledam kako se slavi 25. obljetnica međunarodnopravnog 
priznanja Republike Hrvatske. I mislim: Krasno! Četvrt stolje- 
ća hrvatske slobode, samostalnosti i suverenosti, pa to je — sre- 
brni jubilej! 

Jubileji su - kako posebnički tako i zajednički - dobre prigode 
za prebiranje dragih uspomena. No nisu samo to. Oni potiču 
ljude i na sagledavanje i vrjednovanje onoga što je neposredno 
prethodilo događaju koji se slavi i onoga što je slijedilo nakon 
slavnog događaja, a odatle se katkad dade naslutiti i budućnost. 


Pa sagledajmo i vrjednujmo. Nakon sloma Nezavisne Države 
Hrvatske u Drugomu svjetskom ratu ponovno je god. 1945. us- 
postavljena velikosrpska Jugoslavija. Tko ju je i kako obnovio? 
Jugoslavenski komunisti krvavom silom, uz blagoslov ratnih 
pobjednika. Neposredno nakon rata poubijali su dvjestotinjak 
tisuća i prognali tristotinjak tisuća Hrvata - ukupno oko 12 po- 
sto tadašnjega hrvatskog pučanstva! Njihova nova Jugoslavija 
bila je ratna država, više nego ratna Nezavisna Država Hrvat- 
ska. Izlegla se iz Drugoga svjetskog rata, iznutra ju je održavala 
boljševička diktatura, a izvana hranio Hladni rat. I trajala je 
sve do mirne propasti dvostožernoga svijeta, koji se punih 45 
godina vrtio oko Washingtona i Moskve. 


Kada je nakon pada Berlinskoga zida buknulo zakašnjelo Pro- 
ljeće naroda u Srednjoj i Istočnoj Europi, mirno su se raspadale 
višenacionalne države. I Hrvati su se neko vrijeme nadali da će 
se tako izvući iz zagrljaja svoje ,braće i gospodara“ Srba. Poveo 
ih je Franjo Tuđman pod geslom ,,Zna se“. 


Što se znalo? Danas to znanje zvuči zagonetno. No tada je, 
zahvaljujući duhu vremena, svakomu bilo jasno: Hoćemo svo- 
ju slobodnu, samostalnu i suverenu državu — ni manje ni više! 
Ta je volja, organizirana u Hrvatsku demokratsku zajednicu, 
trijumfirala na prvim višestranačkim izborima u proljeće 1990. 
i za nepune dvije godine — usprkos srpskoj mržnji prema hr- 
vatskoj državi i usprkos ljubavi tzv. međunarodne zajednice 
prema srpskomu carstvu — dovela 15. siječnja 1992. do među- 
narodnopravnoga priznanja Republike Hrvatske! Bio je to ko- 
losalan uspjeh. 


Taj nas je uspjeh skupo stajao. U Domovinskom smo ratu, 
braneći se i oslobađajući zaposjednuta područja, izgubili de- 
setke tisuća ljudi, a i danas naši ljudi ginu u svojoj zemlji na 
srpsko-crnogorskim minskim poljima. O ranjenicima, o mate- 

rijalnim štetama, o kulturnim gubitcima da se i ne govori. Ali 
u Tuđmanovih smo ,deset mračnih godina“ kako su kripto- 
komunistički jugani ozloglašivali hrvatski izlazak na svjetsku 
političku pozornicu, učinili mnogo. Donijeli smo demokratski 
Ustav, izgradili državne institucije, ustrojili vojsku i policiju, 
osnovali ratnu sanitetsku službu, uveli u porabu svoju valutu, 
uspostavili diplomaciju, izašli na svoje granice. Troškovi su bili 
enormni, ali u to vrijeme nijedna državna tvrtka nije predana u 
većinsko tuđinsko vlasništvo. Inozemni je državni dug na kraju 
desetljeća iznosio oko 10 milijarda američkih dolara, a približ- 
no je polovica toga duga naslijeđena od Jugoslavije. 


U ovih 16 godina, u kojima su se nakon suverenista Tuđmana 
po dva puta na vlasti izmijenili ,lijević i ,desni“ zapadnobal- 
kanski globalisti, sve što vrijedi - od banaka, jadranskih hotela, 
trgovačkog prostora, farmaceutske industrije do Ine — sve je 
prešlo u tuđinsko vlasništvo, a poljoprivreda je opustošena ne- 
ograničenim uvozom prehrambenih proizvoda. 


Kako na sve to gledaju političari? Neki liju krokodilske suze 
nad Slavonijom, Srijemom i Baranjom hineći da ih boli pu- 
stoš što ju je u hrvatskoj žitnici proizvela njihova državnička 
mudrost. Drugima je svejedno što će naša država, ako ništa ne 
poduzmemo, ostati bez državljana i što će nam i ona — poput 
Hrvatskoga telekoma — još neko vrijeme biti samo ime, a po- 
slije ni ime. Treći još uvijek doživljuju obnovu hrvatske države 
kao prolaznu vrjemensku nepogodu. 


Taj treći svijet sjajno predstavljaju Stjepan Mesić, Ivo Josipo- 
vić, Zoran Milanović i Vesna Pusić — dakle, dva bivša predsjed - 
nika Države, jedan bivši predsjednik Vlade i jedna bivša mini- 
strica vanjskih i europskih poslova! Oni ne kriju svoj prijezir 
prema hrvatskoj nacionalnoj državi, oni se, upravo suprotno, 
tim prijezirom — ,naprjedno“ — diče. 


Stoga se, valjda, nisu ni ukazali na proslavi srebrnoga jubileja 
Republike Hrvatske. Zalosno. A još je žalosnije to što im i nije 
bilo mjesto na toj proslavi. 


HS, 20. siječnja 2017. 

TRUMPIMI 


Migrantska kriza, britanski izlazak iz Europske unije (Brexit) i 
izbor Donalda Trumpa za predsjednika Sjedinjenih Američkih 
Država temeljito su potresli ,obitelj europskih naroda“, kako 
eurohrvatski globalisti tepaju svojoj Europskoj uniji. Takva 
se gibanja prije nekoliko godina nisu ni naslućivala, a kamoli 
predviđala. To su veliki događaji. Zahvatili su stotine milijuna 
ljudi, a pred sobom valjaju bitne ljudske interese. Ti dakle do- 
gađaji mogu temeljito promijeniti obrazac političkoga shvaća- 
nja svijeta — izdušiti globalizam i nadahnuti suverenizam. 


Glavnim ,javnim misliteljima“ u Bruselju i njihovim bukači- 
ma u bruseljskim podružnicama diljem Europe pao je mrak na 
oči. Kako je to moguće?! I dršću. Ne od zimske studeni, nego 
pred izborima koji će se održati u toplijemu dijelu ove godine u 
Nizozemskoj, Francuskoj i Njemačkoj. Hoće li itamo, aondai 
u cijeloj Europskoj uniji, stvari krenuti po Trumpovu obrascu? 
I što to znači? 


U strahu od Trumpa proriče se svašta. Žestoki globalisti, po- 
bornici ,svjetske države i jedne vlade“ imaju apokaliptična vi- 

đenja. Ako, vele, nitko ne zaustavi Irumpa, pred nama je smak 
svijeta. Blaži globalisti uzorno demokratski pozivaju na bojkot 
i opoziv netom izabranoga Predsjednika. 


Ne čine to samo u Sjedinjenim Američkim Državama. Strasti 
su se rasplamsale i na ovoj strani Atlantika. Tako jako te se čo- 
vjeku pokadšto učini da je Trump izabran za predsjednika Eu- 
ropske unije! Europski globalisti bili su i u američkomu predi- 
zborju snažno zauzeti. Slavili su i hvalili Trumpovu suparnicu 
Hillary Clinton, a ružili i omalovažavali Trumpa. Sada Trum- 
pom plaše svijet. Evo dvaju visokih primjera. Njemački mini- 
star vanjskih poslova Frank-Walter Steinmeier Irumpa naziva 
»propovjednikom mržnje“ a francuski predsjednik Francois 
Hollande osjeća Trumpov javni govor kao ,podražaj na po- 
vraćanje“ U usporedbi s tim i takvim ocjenama diplomatska 
je bilješka hrvatskoga veleposlanstva u Washingtonu, koju je 
u svibnju prošle godine odobrio veleposlanik Joško Paro, tek 
nevin izraz podložničke oholosti prepametna državnog činov- 
nika. 


Ni papa Franjo nije bio blaži u ocjeni predsjedničkoga kan- 
didata Trumpa i njegovih obećanja. On je, čini se, doktrinalni 
univerzalizam Katoličke crkve poistovjetio s političkim globa- 
lizmom. Stoga je iz Trumpova mišljenja o migrantima zaklju- 
čio da takav čovjek nije kršćanin, a u Trumpovu obećanju da 
će Amerikancima vratiti ponos i Ameriku učiniti opet velikom 
uočio je sličnost s njemačkim težnjama 30-ih godina XX. sto- 
ljeća te upozorio Amerikance da je i Hitler bio izabran. Kada 
su Amerikanci unatoč svemu izabrali Trumpa, Trumpu je papa 
Franjo čestitao na izboru i obećao da će moliti za njegovo pro- 
svjetljenje. 


Čime je to Donald Trump sablaznio uglađeni globalistički 
svijet? 


Rekao je puno grubih riječi, koje vrijeđaju fino uho toga svi- 
jeta. Na primjer: Europska je unija instrument Njemačke; po- 
dignut ću zid duž američko-meksičke granice; ponosan sam 
kršćanin i branit ću kršćanstvo; ne ću podupirati udruge koje 

promiču pobačaj; vratit ću vlast narodu; neću izvoziti demo- 
kraciju; uništit ću Islamsku državu; borit ću se protiv teroriz- 
ma; uvest ću visoke carine na uvoznu robu, uključujući i onu 
koju u inozemstvu proizvode američke kompanije; otvarat ću 
nova radna mjesta u Americi, a ne u inozemstvu; raskinut ću 
škodljive međunarodne trgovinske ugovore; od saveznika u 
NATO-u zahtijevat ću poštenu raspodjelu troškova kolektivne 
sigurnosti; relaksirat ću odnose s Rusijom. 


Još su sablažnjivije odjeknuli prvi Trumpovi predsjednič- 
ki potezi. Oni naime pokazuju da će Trump doista nastojati 
ostvariti svoja predizborna obećanja. 


Strastveni Trumpovi kritičari vrte glavom: nema tu nikakva 
programa, sve je to zbrda-zdola nabacano, nekoherentno i ne- 
ostvarivo. Meni se ne čini tako. Stil je svakako kampanjski, ali 
sadržaj je prvorazredan. Ovdje nasumce nabacane pojedinosti 
čine vrijednosno koherentan sustav. Sustav ,,svete domovinske 
sebičnosti“, kako je Antonio Salandra nekoć nazvao srž nacio- 
nalne politike. Što će Trump od svoga programa ostvariti, po- 
kazat će vrijeme. 


Bilo kako bilo, promjena ,američke paradigme“, kako bi re- 
kao Davor Ivo Stier, našim bi globalistički zaigranim državnim 
dužnosnicima mogla koristiti. Ako ništa, mogla bi ih podsjetiti 
da je Republika Hrvatska nacionalna država hrvatskoga naro- 
da (i, dakako, država svih onih ,nacionalnih“ manjina što ih je 
Vladimir Šeks onako ,šesno“ postrojio u Izvorišnim osnovama 
Ustava). To bi za početak bilo mnogo. 


HS, 27. siječnja 2017. 

ETIKETIRANJE TRUMPA 


Ovako u Hanžekovićevu Jutarnjem listu umuje Inoslav Beš- 
ker: Da Ante Pavelić čuje Donalda Trumpa, osjetio bi ,pobra- 
timstvo lica u svemiru“. S Trumpom se, u okviru svojih mo- 
gućnosti, u tom listu sprducka i Ante Tomić, onaj na splitskom 
Pazaru ekskrementalno pomazani podoficir JNA iz Prološca. 
Styrijin Abendblatt u istu trublju puše, ali on je ipak uljudni- 
ji. U njemu se Branimir Pofuk vrlo ozbiljno pita ,može li bi- 
znismen, nacionalist i kralj isprazne televizijske taštine spasiti 
svijet“. 


Kako u Hrvatskoj izlaze samo ta dva nadregionalna dnevna 
lista — Jutarnjak i Večernjak - može se reći da tako zvano op- 
ćehrvatsko novinstvo raspiruje mržnju prema novomu pred- 
sjedniku Sjedinjenih Američkih Država. 


— Nije to ništa! — reći će bolje obaviješten čitatelj. - To je tek 
blag lahor, sirotinjski odvjetak one urnebesne bure što su ju 
demokratski poraženi globalisti podigli na objema stranama 
Atlantika! Da se takav dojam stekne, dostatno je samo zaviriti, 
primjera radi, u njemačke nadregionalne listove — jednako u 

liberalni Siiddeutsche Zeitung, u lijevi Frankfurter Rundschau, 
u vladi naklonjeni Die Welt, a da i ne govorimo o konzervativ- 
nom Frankfurter Allgemeine Zeitungu. 


Iz ovoga zadnjeg kriče naslovi: , Merkel uzvraća na kritiku 
Trumpova savjetnika za gospodarstvo“; ,,Sally Yates: Tvrdo- 
glava pravnica“; ,Bojovnici ili tumači: Pentagon želi izuzeće 
od zabrane ulaska u SAD za iračke suradnike“; ,,Posljedice 
Trumpove politike za njemačko gospodarstvo“; ,Trumpov 
glavni savjetnik: Ideolog Stephen Bannon“; ,Trumpove izjave 
o NATO-u bude strahove na Baltiku i u Poljskoj“; ,Tehnološki 
koncerni o tužbama protiv Trumpa“; ,Trump će propasti zbog 
Amerike“ (,jer je podcijenio otpornu snagu njezinih građa- 
ha") 


Opaska je o urnebesnoj globalističkoj buci u redu. No meni 
ovdje nije do Trumpa. Ja se samo čudim Beškeru i Pofuku. 
Kako se tako umni i uljuđeni ,evropski“ i europski intelektu- 
alci mogu iz čista mira spustiti na razinu dojučerašnjega po- 
časnog predsjednika Saveza antifašističkih boraca i antifašista 
- Stjepana Mesića? Koji im je vrag? Zar ne vide kako im agit- 
propovska dijalektika radi o glavi? Kako Beškeru može pasti 
na pamet da Trumpa ,bratimi“ s onim hrvatskim odvjetnikom 
kojega je srpski viteški kralj Aleksandar I. u odsutnosti osudio 
— na smrt?! Ludo je to, luđe od slavnoga Mesićeva partizanskog 
vojevanja, ako se ne varam, u naprtnjači Duška Bilandžića. A 
Pofuk nazva Trumpa ,nacionalistom“ i ,kraljem isprazne tele- 
vizijske taštine“ te mu podmetnu ,,spašavanje svijeta“. 


Dečki, dečki! Ako se Trump, kaneći graditi obrambeni zid 
na granici prema Meksiku, kako bi spriječio ilegalne ulaske iz 
Meksika u Sjedinjene Američke Države, bratimi s Pavelićem, 
koji nije gradio nikakve zidove, onda su se prije Trumpa s Pa- 
velićem pobratimili Meksikanci — jer su već podignuli sličan 
obrambeni zid prema Gvatemali. To je dakle, Beškeru, dvo- 
struka podvala Paveliću. A nacionalizam? Nacionalizam je, Po- 
fuče, u prvomu redu — odbacivanje tuđinske vladavine. Nakon 
toga može, dakako, biti i štošta drugo. Ali, zaboga, kako se na- 
cionalizmom, pa i fašizmom, može nazvati sigurnosna zabrana 

strancima da ulaze u Sjedinjene Države? I to samo državlja- 
nima onih zemalja iz kojih onamo stižu teroristi? To je valjda 
suvereno pravo državne vlasti. Ili nije? 


Mogu razumjeti odbojnost njemačkih državnih dužnosnika 
prema Irumpu, njegovim izjavama i postupcima. Ta je odboj- 
nost debelo interesno potkovana. Ali nikako mi ne ide u glavu 
ovo hrvatsko držanje. Prvo, odakle hrvatskomu veleposlaniku 
u Washingtonu smjelost da onako pristrano izvijesti Predsjed- 
nicu Republike, ministra vanjskih poslova i desetke drugih dr- 
žavnih dužnosnika o predsjedničkim izborima u Sjedinjenim 
Državama? A ovo nakon izbora? Što to rade pojedini naši no- 
vinari? Osobito oni koji su godinama dizali glas protiv ,,govora 
mržnje“? Zar je globalistička mržnja prema nacionalnoj državi 
u njih tako jaka da može uzdržavati i bezinteresnu odbojnost 
prema teorijskom zagovorniku suverenizma? Kao što rekoh, ne 
ide mi to u glavu. 


A onda, kako se može tako govoriti o poglavaru druge drža- 
ve? Štoviše, o poglavaru savezničke države? Nije li takav javni 
govor kažnjivt Ako i nije, mogao bi Hrvatskoj nanijeti puno 
više štete nego diplomatsko izvješće Joška Pare. Treba naime 
imati na umu da etikete kakve Trumpu lijepi tako zvano opće- 
hrvatsko novinstvo nisu izvan Hrvatske tako dobroćudne kao 
u Hrvatskoj. U nas su one danas - zahvaljujući mesićevskim 
»antifašistima“ — tek ishlapjele agitpropovske pogrdnice nasta- 
le nakon Drugoga svjetskog rata po kojima je svaki hrvatski 
suverenist — ustaša, a ustaša — ,fašist“. Prosvijetli im, Bože, pa- 
met! Možda će tada umjesto hajke na dalekoga Trumpa svrnuti 
pogled na Srbe i Ruse u našemu susjedstvu. 


HS, 3. veljače 2017. 

NEPOTREBNO POVJERENSTVO 


U hrvatskoj su demokraciji povjerenstva na zlu glasu. Zašto? 
Tko zna! Možda zbog stoljetnoga lošeg iskustva s takvim tije- 
lima tuđinske vlasti. Pa su ljudi zbog toga sumnjičavi i prema 
svojoj vlasti? Ili ne vjeruju da je njihova vlast - njihova? A mno- 
gi od njih znaju i onu političku ,mudrost“* Winstona Churchilla: 
Ako ne želiš riješiti neko pitanje, osnuj povjerenstvo za njegovo 
rješavanje. 


Kritički promatrači hrvatske političke zbilje tvrde da Chur- 
chillov cinizam trajno nadahnjuje hrvatsku državnu vlast. Pri 
tomu upiru prstom u najmarljivije povjerenstvo Hrvatskoga 
[državnog] sabora — Povjerenstvo za odlučivanje o sukobu in- 
teresa. Drukčije se — argumentiraju oni — ne može razumjeti 
nerazmjernost prijestupa i kazna koje to povjerenstvo utvrđuje 
i dosuđuje. Pri tomu upućuju na znatnu novčanu korist što ju 
je iz ,sukoba interesa“ izbila bivša ,kukurikavačka“ ministrica 
kulture Andrea Zlatar Violić i neznatnu novčanu kaznu koju joj 
je povjerenstvo dosudilo za unosan prijestup. 

Ima u tomu nešto. Ali demokratska vlast ne može bez povje- 
renstava. Tu su međutim prevažna pitanja: kakav je sastav po- 
vjerenstva, kakve su i kolike njegove ovlasti, kolika je njegova 
samostalnost u radu. Povjerenstvo ne bi smjelo biti ni puki pri- 
jenosnik osnivačeve volje ni tijelo koje oslobađa osnivača od 
svake odgovornosti, a ne bi smjelo ni u nedogled odgađati rješa- 
vanje pitanja za koje je osnovano. Povjerenstvo, samo se po sebi 
razumije, treba uživati povjerenje svoga osnivača i povjerenje 
državljana, koji od njega očekuju ispravno rješenje prijepornoga 
pitanja. 


Povjerenstva mogu biti vrlo različita: stručna, znanstvena, ide- 
ološka. Povrh svega toga povjerenstva mogu biti - potrebna i 
nepotrebna. 


Andreju Plenkoviću protivnici zamjeraju prejaku sklonost 
prema osnivanju povjerenstava i neobičnu hvastavost. Otkad 
je, vele, postao predsjednikom Vlade, svako malo osnuje neko 
novo povjerenstvo, a odnedavno se po svim trima tzv. nacional- 
nim televizijama (HTV, RTL, Nova TV) bez prestanka razmeće 
neviđenim uspjesima svoje Vlade u prvih 100 dana vladavine. 
—- A ništa nisu učinili — veli Davor Bernardić — baš ništa, ni on 
ni njegova Vlada! - Bero uz to jadikuje što ga Plenković ne sluša 
kada on od njega zahtijeva da ,šarafcigerom“ Vesne Pusić protu- 
zakonito ukloni HOS-ovu spomen-ploču poginulim hrvatskim 
braniteljima u Jasenovcu. Cvili što ga Plenković ne poziva na 
razgovor. I tješi se, jadan, doskočicom: Ne će sa mnom razgova- 
rati?! Ništa čudno, oni ni među sobom ne razgovaraju. 


Žao mi je prezrenoga vođe socijalnih demokrata. Ali vođa pre- 
tjeruje. Plenković i njegova Vlada u prvih su 100 dana dosta toga 
počeli. Istina, još nisu gotovo ništa dočeli, osim porezne reforme 
i državnoga proračuna za ovu godinu. A to je, tvrde poznavatelji 
hrvatskih prilika, u sadašnjim okolnostima mnogo. Ali ako u 
ostatku mandata učine i sto puta više, a Hrvatska za njihove vla- 
davine ostane bez ljudi, bit će to gore nego da nisu ništa učinili. 


Obilno osnivanje povjerenstava svakako je neobično. Ono 
nije, kako bi se moglo pomisliti, izraz prevelike demokratičnosti 
Plenkovićeve duše. Koliko je Plenković demokratičan, vidjelo se 

u Saboru iz njegova odgovora [narodnomu] zastupniku Bunj- 
cu kada ga je Bunjac nazvao ,bruseljskim projektom“. Ne može 
se ni općenito reći da su sva ta povjerenstva egzotična cvatnja 
Plenkovićeve ideologije uključivosti (,inkluzivnosti“!). Ne, ne! 
Treba razlikovati potrebna i nepotrebna povjerenstva. Potreb- 
na su povjerenstva plod hrabre političke razboritosti, a nepo- 
trebna su povjerenstva kukavički kontrolirane izrasline straha, 
neodlučnosti ili ravnodušnosti. Za prvu vrstu sjajan je primjer 
Povjerenstvo za obrazovnu reformu, a za drugu - Povjerenstvo 
za suočavanje s posljedicama vladavine nedemokratskih režima. 


Što dakle? Zar se moja neznatnost slaže s jugoslavenskim po- 
vjesničarom Slavkom Goldsteinom i jugoslavenskim socio- 
logom Draženom Lalićem?! Kako god vam to čudno bilo, i ja 
mislim da Hrvatima ne treba povjerenstvo za suočavanje s po- 
sljedicama vladavine nedemokratskih režima. 


No ja se u tom mišljenju ne oslanjam ni na svoje iskustvo iz 
Drugoga svjetskog rata, poput Goldsteina, ni na partizansku 
ideološku srodnost svojih i Plenkovićevih djedova i baka, poput 
Lalića. Moji su argumenti malo drukčiji. Hrvatima ne treba po- 
vjerenstvo za suočavanje snedemokratskom prošlošću jer su ih 
jugoslavenski komunisti gotovo pola stoljeća temeljito suočavali 
s Nezavisnom Državom Hrvatskom, a sami su seu Domovin- 
skom ratu isto tako temeljito suočili s njihovom Socijalističkom 
Federativnom Republikom Jugoslavijom. 


Stoga bi gospoda na vlasti trebala ponajprije odbaciti sramotne 
rituale otkupljivanja postojećih i nepostojećih kolektivnih grije- 
ha naših predaka i prestati se zanositi totalitarnom nadom da će 
njihova povjerenstva naciji određivati osjećanje, mišljenje i dje- 
lovanje — da će određivati hoće li nacija jesti kruh, piti vino i biti 
za dom spremna. Umjesto tih ludosti hrvatska bi vlast napokon 
trebala otkopati zatajena grobišta komunističkih žrtava i obje- 
lodaniti strogo čuvane tajne neprijateljske države Socijalističke 
Federativne Republike Jugoslavije, koja je kao i njezina prednica 
monarhistička Jugoslavija skončala u krvi svojih ,naroda i na- 
rodnosti“. 


HS, 10. veljače 2017. 

REVIZIONIZAM NAŠ HRVATSKI 


Što je sad to?! Zar je člankopisac skroz-naskroz pobenavio? Što 
se on u to petlja?! Pa to je vjersko pitanje! Pitanje pravovjerja 
i krivovjerja. Ili ljubavno pitanje! Što tko više voli — revoluciju 
ili evoluciju?! 


Uostalom, kakav mu je to naslov?! Podsjeća na izričaj iz Oče- 
naša: »kruh naš svagdanji“. Tamo međutim nema nikakve dvoj- 
be o ,kruhu“. Sve dvojbe isključuje dodatak: ,daj nam danas“. 
A ovdje, kakav odnos prema revizionizmu zagovara naslov 
»Revizionizam naš hrvatski“? Treba li revizionizam odbacivati 
ili odobravati — proklinjati ili zazivati? Clankopisac je neod- 
lučan. No nije to ona štovavanja vrijedna psihološko-logička 
neodlučnost Buridanova magarca. Taj je časni četveronožac 
svoju neodlučnost među dvama na vlat jednakim plastovima 
sijena glavom platio. Odatle njegova neprolazna slava. A naš 
člankopisac? On se samo oportunistički zapleo u manihejsku 
marksističku dijalektiku kao pile u kučine. 


Što na to reći? Te su misli mojoj neznatnosti previsoke, pa se 
zbog njih ne pjenim. Ali pobenavio nisam. A ni namjera mi 

nije preuzetna. Nikoga, a kamoli svoje brojno čitateljstvo, ne 
kanim prosvjetljivati. To ne, nikako! Neka svatko sam užiže i 
sam gasi svoju svijeću. 


Htio bih samo čitatelju svratiti pozornost na nekoliko pojava 
koje, ako se ne varam, otkrivaju ,provodni motiv“ današnje- 
ga komešanja u hrvatskomu društvu i državi. U naslovu je taj 
motiv samo imenovan, a da ne bih ostavio dojam lažne skro- 
mnosti ili - ne daj, Bože! — plagirane originalnosti, evo se od- 
mah, određujući ključni pojam, oslanjam na ugledan izvor te 
ga — iako nisam ni doktor znanosti ni ministar u vladi - uredno 
navodim. 


U Rječniku stranih riječi Bratoljuba Klaića (Zagreb, 1990.) na- 
tuknica ,revidirati“ određuje se kao latinizam koji u hrvatsko- 
mu jeziku ima dva značenja: ,,1. izvršiti reviziju, nanovo pregle- 
dati, preispitati; 2. preinačiti, prenačiniti, popraviti, promijeniti 
prijašnji stav“. Njegova izvedenica ,revizionizam“ značenjski se 
raščlanjuje ovako: ,1. socijalno-demokratski smjer koji želi da 
promijeni (revidira) nauku K. Marxa u smislu izmirenja rad- 
nika i kapitalista; 2. fašistička struja u cionističkom pokretu; 
3. prije drugoga svjetskog rata — traženje promjene versajskog 
ugovora o miru.“ 


Nisam oduševljen. Ali to je u biti to. Možda bi drugi leksi- 
kograf, ili isti u drugim okolnostima, dodao da je ,revizioni- 
zam“ s pobjedničkoga gledišta negativan, a s poraženičkoga 
pozitivan pojam. Vidikovci određuju viđenja. Jedno vide do- 
bitnici, a drugo gubitnici. I rijetko će se, ako i jedne i druge 
ne poklopi ista velika nevolja, jedni s drugima složiti u ocje- 
ni viđenoga. To je posve prirodno. Odatle je lakše razumje- 
ti razloge. Zašto su europske, mahom boljševističke, komu- 
nističke partije pobješnjele na pojavu socijalne demokracije 
u njemačkomu radničkom pokretu? Uplašile su se da bi im 
socijalna država Otta von Bismarcka preko socijalne demo- 
kracije mogla ukrasti svjetsku proletersku revoluciju. Stoga 
su tu pojavu žigosale kao ,revizionizam“. Pojam je dakle od 
svoga postanka značenjski opterećen grijehom ideološkoga 
krivovjerja. 

To je stara priča s kraja XIX. i početka XX. stoljeća. Ali revizi- 
onizam i danas živi. Stranke na vlasti svuda u svijetu žestoko ga 
osuđuju. U njemu vide opaku bolest koja nagriza pobjedničke 
sustave vrjednota. 


Hrvatska je tu neobično mjesto. U nas se vlast i oporba natje- 
ču tko će žešće osuditi revizionizam. Još se, kažu jedni, ne zna 
tko vlada — vlast ili oporba. A hrvatska je ,nova paradigma“, 
kažu drugi, ,inkluzivnost“ (uključivost) i razvoj. Nije dakle 
dobro znati, a zlo je isticati tko je iz velikih povijesnih događa- 
nja - prelaska društva iz diktature proletarijata u liberalnu de- 
mokraciju i iz pobjedničkoga Domovinskog rata — izašao kao 
dobitnik, a tko kao gubitnik. Pogledajte, vele, našega Stjepana 
Mesića! I njega je bio zahvatio ,revizionizam“, pa je, siromah, 
neko vrijeme po Australiji i Slavoniji širio krivovjerja o Neza- 
visnoj Državi Hrvatskoj i sabirnomu logoru u Jasenovcu. No 
Mesić je, srećom, ,čovjek posebnoga kova“ pa je od revizioniz- 
ma brzo ozdravio. 


To je međutim jedna, teoretska, strana medalje. Kako izgle- 
da druga, praktična? Naravno, posve drukčije! Svi žele ,izvršiti 
reviziju“ nešto ,nanovo pregledati, preispitati; preinačiti, pre- 
načiniti, popraviti“. Samo nitko ne viče da bi ,mijenjao stav“. 
Manje stoga što bi to bilo bolno. Više stoga što ljudi koji viču 
uglavnom nemaju ,stava“ ili, ako ga i imaju, do svoga ,,stava“ 
nimalo ne drže. No, bilo kako bilo, jamačno ne ću pogriješi- 
ti ako ustvrdim da Hrvatska pokazuje neobično jaku sklonost 
prema reviziji svega i svačega. Dakle, opasno je zaražena revi- 
zionizmom. 


Odakle mi to? Iz rukava. Eto, dostatan je samo jedan pogled 
na naše elite. Predsjednik Vlade Andrej Plenković revidirao bi 
ugovor o strateškomu partnerstvu između Ine i MOL-a; pred- 
sjednica Republike Kolinda Grabar-Kitarović revidirala bi 
Ustav; predsjednik Hrvatskoga [državnog] sabora Božo Petrov 
revidirao bi (ako u međuvremenu nije odustao?) plaće ,,sabor- 
skih“ zastupnika i sveo bi ih na 9.999 kuna; vođa parlamen- 
tarne oporbe Davor Bernardić revidirao bi Plenkovićev odnos 
prema HOS-ovoj krilatici ,Za dom spremni“; doktori znanosti 

Jure Zovko i Ivan Đikić revidirali bi (nanovo pregledali, preis- 
pitali“) doktorske disertacije ministara u Plenkovićevoj Vladi; 
Hrvoje bi Hribar revidirao Državnu reviziju; Vladimir bi Šeks 
revidirao (,preinačio, prenačinio, popravio“) shvaćanje hrvat- 
ske državne suverenosti tako da ono bude u skladu s hrvatskim 
članstvom u Europskoj uniji, u smislu da i nad najvišom vlašću 
ima — viša vlast. 


Što god tko o tomu mislio, držim da je revizionizam, kakav 
god bio, vrlo zdrav za hrvatsku liberalnu demokraciju. 


HS, 17. veljače 2017. 

LIJEVO-DESNI SUVERENIZAM 


Čim je sveobuhvatni saborski Savez za Europu 1. srpnja 2013. 
ugurao Hrvatsku u Europsku uniju, u njoj se opet počelo govo- 
riti o slobodi, samostalnosti i suverenosti. Javni razgovor o tim 
stvarima bio je petnaestak godina potisnut i zakrabuljen u ,li- 
jeve“ i ,desne“ političke izgrede. To se u obnovljenoj hrvatskoj 
državi smatralo političkim folklorom. 


Ako je vjerovati javnomu govoru, u posljednje se vrijeme ski- 
daju krabulje. Tradicijska hrvatska desnica i ljevica — vulgo: 
»ustaše“ i ,partizani“ — pred našim se očima polako prestroja- 
vaju u suvremene suvereniste i globaliste. 


Što je tomu uzrokom? Sam Bog zna cijelu istinu. No ljudi, ba- 
rem se tako čini, misle da ponešto znaju i sami. 


Posrijedi je, drže neki od tih ljudi, stara boljka. U ,,ravnoprav- 
nim državnim zajednicama“ - u Ugarskoj, u Austriji, u Au- 
stro- Ugarskoj, u Osmanskomu Carstvu, u Mletačkoj Republici, 
u dvjema Jugoslavijama — Hrvati su se uvijek osjećali potla- 

čenima. Tako se osjećaju i danas u Europskoj uniji. Taj osje- 
ćaj prenosi se s koljena na koljeno. Ne će ga ukloniti ni obilna 
»Ciklona europskih fondova“, koja je, kako izvješćuje Hrvatska 
radiotelevizija, poput prirodne ,pogode“ snažno zahvatila Hr- 
vatsku čim su na vrh njezine uprave izbili povratnici iz Bru- 
selja Andrej Plenković i Davor Ivo Stier. Hrvatima međutim 
nema pomoći. Dokrajčit će ih ,vekuvečni“ osjećaj potlačenosti 
u »ravnopravnim državnim zajednicama“. 


Drugi ne idu duboko u prošlost. Oni su djeca sadašnjega tre- 
nutka. Vjerojatno nisu čuli za prvake Hrvatsko-srpske koalicije 
— Frana Supila i Antu Trumbića. Možda ne znaju ni osnovnu 
postavku njihove politike: Hrvati i Srbi su jedan dvoimeni na- 
rod. Ako su to i čuli, sigurno ih nije očaralo. 


Zašto? Tri su rata — dva svjetska i jedan hrvatski Domovinski 
— temeljito opovrgnula tu budalaštinu. No neovisno o tomu ti 
ljudi misle da su Hrvati i Srbi u politici ipak nekakvi — sijam- 
ski blizanci! Možda čudni, jer što Hrvate veseli, to Srbe žalosti 
i obratno. Trenutno je stanje hrvatske nacije, po njihovu mi- 
šljenju, prirodna reakcija na ponovni procvat velikosrpstva u 
Srbiji. Tamo je na vlasti četničko-partizanska koalicija Srpske 
napredne stranke (SNS) i Socijalističke partije Srbije (SPS). 
Cetnike (SNS) predvodi ratni šegrt Vojislava Šešelja Aleksan- 
dar Vučić, a partizane (SPS) ratni šegrt Slobodana Miloševića 
Ivica Dačić. Iza njih su, kako reče Danica Drašković, četiri iz- 
gubljena rata (protiv Slovenije, protiv Hrvatske, protiv Bosne 
i Hercegovine, protiv Kosova). Od tih poraza prošlo je dosta 
vrjemena, ali taj svijet i danas ,metaniše“ oko ,Šešeljeve lini- 
je“ (crta Virovitica - Karlovac — Karlobag) kao ,,zapadne gra- 
nice Srbije“ i diže odgovarajuću buku. U takvim okolnostima 
Hrvatima prirodno padaju na pamet sloboda, samostalnost i 
suverenost. 


Promatrači koji sebe smatraju dobro odgojenima i vrlo uče- 
nima gledaju još pliće. Ponovno oživljivanje hrvatskoga govo- 
ra o slobodi, samostalnosti i suverenosti oni vide kao domaću 
presliku globalističko-nacionalističkoga ili, ljepše rečeno, fede- 
ralističko-suverenističkoga boja u Europskoj uniji. Federalisti 

nastoje Europsku uniju pretvoriti u saveznu državu, a njihovi 
protivnici u savez suverenih država. — To nije — upozoravaju ti 
mudraci - nekakav ,boj žaba i miševa“ (Barpayxouvouayia). To 
je, upravo suprotno, pravi ,boj divova“ (yryavrouayia). Kako 
to? Jednostavno. Ne zanovijetaju Litva i Cipar, nego Ujedinjeno 
Kraljevstvo i Francuska. Britanci su već na referendumu odlu- 
čili izaći iz Europske unije, a tim će smjerom krenuti i Francuzi 
ako izaberu Marine Le Pen za predsjednicu Republike. Sna- 
žan vjetar u jedra europskih suverenista dao je i izbor Donalda 
Trumpa za predsjednika Sjedinjenih Američkih Država. 


Što na to reći? Svatko vidi svoj dijelak zbilje. Možda i pogrješ- 
no. No, svakako bi bilo dobro da se povijesni ustaše i partizani 
napokon junački predaju na milost i nemilost povjesničarima, 
a da se današnji ,ustaše“ i ,partizani“ ukorak s vremenom, 
prestroje u globaliste i suvereniste. Bilo bi to dobro i zbog toga 
što takvo prestrojenje više ne bi uvažavalo zastarjelu lijevo-de- 
snu crtu razgraničenja. Ono bi bilo odgovorno samo srcu i 
umu pojedinca. Cestit čovjek u relativno maloj zemlji, kakva 
je Hrvatska, ne može ne biti suverenist. A pred demografskom 
grmljavinom prof. dr. Stjepana Šterca i prof. dr. Anđelka Akra- 
pa morao bi se, ako ima imalo razuma, prignuti i nazadrtiji 
»napola Bruseljac“ (Milanović) i najoholiji ,bruseljski potrčko“ 
(Plenković). 


HS, 24. veljače 2017. 

TAJNA SAVEZNIŠTVA 


Hrvatski su mjesni i područni (iliti lokalni i regionalni) izbo- 
ri, koji će se održati 21. svibnja 2017., još daleko. Predizborna 
kampanja treba biti kratka. Ima još dosta vremena za pripreme 
strategija, taktika, programa. A Hrvatska demokratska zajedni- 
ca (HDZ) obiluje čestitim, stručnim i marljivim ljudima. Ona 
će lako odrediti i pravodobno objaviti imena svojih kandidata 
za župane, gradonačelnike i općinske načelnike. Molim vas, 
budite strpljivi. 


Tako nekako odgovara Andrej Plenković novinarima kada ga 
pitaju tko će biti HDZ-ov kandidat za zagrebačkoga gradona- 
čelnika. Odgovor je, barem na prvi pogled, vrlo razborit, prem- 
da djelomice očito neistinit. 


Izbori su doista daleko. Osobito eurohrvatu. Eurohrvat naime 
zna da će se prije mjesnih i područnih izbora u hrvatskoj ,užoj 
domovini“, koje izbore Hrvati uglavnom smatraju nevažnima, 
u hrvatskoj ,široj domovini“ održati dvoji vrlo važni izbori — 
parlamentarni u Nizozemskoj i predsjednički u Francuskoj. A 

Plenković je osvjedočeni eurohrvat. Neki ga je internetski mu- 
drac — kažu: sjajno - portretirao parafrazom J. FE Kennedyja: 
Ne pitaj što Europska unija može učiniti za tvoju zemlju, pitaj 
što tvoja zemlja može učiniti za Europsku uniju! 


A to što Plenković veli o predizbornoj kampanji, o njezinoj 
dužini ili kračini? Treba li mu vjerovati? Za ta pitanja u hrvat- 
skom je podneblju, koliko znam, najkompetentniji Milan Ban- 
dić, predsjednik stranke - Bandić Milan 365. Taj div hrvatske 
politike već je 16 godina bez prestanka u predizbornoj kampa- 
nji u Zagrebu, glavnom gradu svih Hrvata! I još se nije umorio. 
Dapače, danas ,dela“ ornije nego ikad. A svi mu - hotice ili 
nehotice — pomažu: i njegova bivša Partija, i DORH, i njego- 
va Katolička crkva, i Šeksove ,nacionalne“ manjine, i njegov 
prijatelj Marijan Hanžeković, i njegov negdašnji gojenac Bero, 
i njegova odmetnuta prijateljica Sandra Švaljek, i njegova pro- 
tukandidatkinja Anka Mrak Taritaš. Milan je vazda bio svima 
mio. Takav je ostao do dana današnjega. 


U toj općoj ljubavi prema Milanu iznimka nije bio ni HDZ- 
ov post-tuđmanovski vrh, na kojemu su se do mag. sci. Plen- 
kovića izmijenile tri markantne političke osobnosti: dr. sc. Ivo 
Sanader, gđa Jadranka Kosor i g. Tomislav Karamarko. Samo je 
Andrija Mikulić, predsjednik HDZ-ove Gradske organizacije u 
Zagrebu, bio potkraj godine zaprijetio da će Bandiću rušenjem 
gradskoga proračuna (7,5 mrd. kuna!) izbiti ,materijalnu pod- 
logu“ za uspješne izbore, ali se njegova muževnost (&v&pela) 
neočekivano skrušila. Ne zna se je li junačina potonuo u opću 
ljubav ili mu je jezik stegnula vrhovna stranačka stega. 


No, pustimo Mikulića. Gledajmo ono što je bjelodano. Ni 
u vrhovništvu HDZ-a ne misle svi da predizborna kampanja 
treba biti kratka. Da tako misle, jamačno ne bi glavni tajnik 
HDZ-a Gordan Jandroković već sada, tri mjeseca prije izbora, 
u Metkoviću pred očima cijele nacije onako svesrdno agitirao 
u korist Dalibora Milana, HDZ-ova kandidata za metkovićkog 
gradonačelnika, i Nikole Dobroslavića, HDZ-ova kandidata za 
župana Dubrovačko-neretvanske županije. 

Dobro, to je jasno. Ali zašto Plenković odugovlači s imeno- 
vanjem HDZ-ova kandidata za zagrebačkoga gradonačelnika? 
Zar ne vidi da su na teren već istrčali Milan Bandić, Anka Mrak 
Taritaš, Sandra Švaljek i Ivan Pernar? 


Hm... da. To su prava pitanja! Ali odgovore valjda zna samo 
Plenković. Mi možemo tek nagađati, suvislo ili manje suvislo. 
U HDZ-u doista ima dosta i čestitih i sposobnih ljudi. Plen- 
ković, dakle, ima prilično širok izbor. Ali očito ga priječe dvije 
stvari. Neki ugledni HDZ-ovci odbijaju kandidaturu. Ne žele 
se baviti lokalnom politikom ili se ne usuđuju izaći Bandiću na 
megdan. Drugi se ugledni HDZ-ovci - ne sviđaju Plenkoviću. 
On se, posve razborito, boji bujanja njihove političke moći ako 
nakon izbora počnu kontrolirati gradski proračun od 7,5 mrd. 
kuna. 


Za obje te stvari stranačko članstvo ima razumijevanja. Ali 
moguće je i nešto treće, za što demokratsko stranačko član- 
stvo ne bi smjelo imati razumijevanja. Na primjer: tajno sa- 
vezništvo. Ne s Mostom, to ne. S Mostom HDZ ,surađuje“ na 
državnoj razini. Ovdje bi uzorom moglo biti tajno savezništvo 
između Ive Sanadera i Stjepana Mesića, u kojemu je Sanaderov 
HDZ na predsjedničkim izborima Mesiću suprotstavljao svoje 
- slabe kandidate. 


Što to znači? Da će stvarni HDZ-ov kandidat za zagrebačkoga 
gradonačelnika biti - Milan Bandić?! Nema tu mjesta čuđenju. 
Pogledajte Bandića! On je utjelovljeni aksiom Plenkovićeve 
političke ideologije. Uključivost (oliti inkluzivnost) kao takva. 
Bandić ,uključuje“ sve i svakoga — od zločinca do svetca, od 
Tita do Stepinca. Možda se varam, ali pričekajmo. Kada HDZ 
imenuje svoga kandidata, sve će biti jasno. 


HS, 3. ožujka 2017. 

HRVATSKO LJUDSKOPRAVAŠTVO 


Kako smo se ogledali u izvješću američkoga ministarstva vanj- 
skih poslova o stanju ljudskih prava u svijetu god. 2016.7 


Grozno, kao i svake godine. Naš se odraz u tom zrcalu može 
sažeti u četiri riječi: Hrvatska pakao, Hrvati vragovi! 


Naši saveznici Amerikanci drže da u Hrvatskoj caruju najgnu- 
snije društvene opačine, pa nabrajaju sve ono što su hrvatska 
pučka braniteljica Lora Vidović i brojne ljudskopravaške gra- 
đanske udruge — od Čičkova HHO-a do Pusićeva GOLJP-a, 
od Sarnavkinih BaBa do Teršeličkine Documente i Zelićeva 
GONG-a - pripremile za Buzin. Lijepu Našu, dakle, krase: nasi- 
lje nad ženama, korupcija, nepotizam, neučinkovito pravosuđe, 
nesloboda javnih priopćivala, rasizam, antisemitizam, fašizam, 
nacizam, nesnošljivost, ksenofobija, mržnja prema narodnim, 
spolnim, vjerskim i svjetonazornim manjinama. 


Sve je to ružno, vrlo ružno. Ali nama je Lijepa Naša unatoč 
tomu — lijepa. Lijepa je i milijunima stranaca, a i Google našu 
domovinu krsti međunarodnim stereotipom — beautiful ?! 

O, sram me bilo! Što mi bi?Pa to je politički nekorektna misao! 
Zar nešto što je ćudoredno izopačeno može biti politički lijepo?! 
Hm, da... Zao mi je, žao kao psu! Dušu mi je valjda bio zasjenio 
oblak cinizma, ali, evo, Bogu hvala, brzo dođoh k sebi, i vidim: 
naš je odraz u američkomu ćudorednom zrcalu - vjeran! Upra- 
vo smo takvi kako nas vide i svakodnevno opisuju naši ljudsko- 
pravaši ne samo Washingtonu, nego i nama samima. Ima u nas 
toga, ima! A može se to i dokumentirati i ilustrirati. Evo nekoli- 
ko kolosalnih primjera. 


Čuli ste za tužnu sudbinu onoga klobuka? Skinulo ga, otelo, 
otuđilo negdje u Dalmaciji slavnomu splitskom ekskremental- 
nom pomazaniku Anti Tomiću. Ne znam je li se klobuk vratio, 
je li sačuvao svoj oblik i svoju cjelovitost, ali to što se s njim 
zbivalo svakako je surovo kršenje nježnoga ljudskog prava Ante 
Tomića. I zavrjeđuje najoštriju osudu. 


Mnogo je, dakako, gore ono što se dogodilo Mirjani Rakić. 
Njezino ljudsko pravo na mjesto predsjednice Vijeća za elektro- 
ničke medije zvjerski je — istina, nehotice - ugrozio televizijski 
novinar Marko Jurič. 


Taj se je obješenjak u svojoj televizijskoj emisiji , Markov trg“ 
satirički očešao o četništvo nekih dostojanstvenika Srpske pra- 
voslavne crkve! Zbog toga je gospođa Rakić kaznila Juričevu 
televizijsku kuću trodnevnom zabranom emitiranja. A što je za- 
tim bilo? Kalvarija na objema stranama. No Jurič je bolje prošao. 
On je izgubio samo emisiju i kruh, a nesretna gospođa Rakić i 
danas — jauče! Ona je prije godinu dana podnijela ostavku na 
dužnost predsjednice Vijeća za elektroničke medije, ali ju ne ra- 
zrješuju! Te danas, jadnica, prima tu mrsku plaću! Zašto? Netko 
je tako odlučio. No nitko ne zna tko. Zlobnici naklapaju: Vjero- 
jatno hrvatska vlast. | odmah dodaju: U Buzinu ili u Bruselju. 


To su međutim trice ikučine prema mukama Milorada Pupovca! 
Pupovac je, bez dvojbe, najveći zakupnik kolektivnih ljudskih 


prava u Hrvatskoj. Unatoč tomu bez prestanka viče: Hrvati me 
ne vole! No to je akademska poluistina. Utjecajni Hrvati vrlo 


40 


djelotvorno vole Pupovca. Nikako ga ne voli, primjera radi, moja 
neznatnost - niti ga voli niti mrzi. Voljeti ga nemam za što, a od- 
već mi je sitan da bih ga mogao mrziti. Taj sveučilišni profesor 
ne čini ništa nedopušteno. Kažu: ni besplatno. To ne znam. No 
znam da za svoje protuhrvatske svinjarije i u Hrvatskoj i izvan 
Hrvatske dobiva novac iz hrvatskoga državnog proračuna. I da 
je njegov poslodavac zadovoljan njegovim radom. 


Danas Pupovac viče da u Hrvatskoj jača ,govor mržnje“ o srp- 
skoj narodnoj manjini i da je znatno poraslo kršenje srpskih 
ljudskih prava! Vlada to ne poriče, a moja neznatnost Pupovcu 
ne vjeruje. Ipak, žao mi je toga čovjeka. Kako mi ne bi bilo žao!? 
Vidim, nesretnik je gladan hrvatske ljubavi, a čini sve što može 
da mu se hrvatska ljubav — ne dogodi. 


Fašizam i nacizam nisu baš rak-rana hrvatskoga društva. Oni 
su čudesan lišaj. Uspjeli su se nakon pola stoljeća terora komu- 
nističke politologije i sociologije razviti do nekoliko desetaka 
»crnih košulja“ na zagrebačkom Jelačićevu trgu i jedne mistične 
»Zelene svastike“ na splitskomu Hajdukovu stadionu. 


Antisemitizma i vjerske nesnošljivosti nema ni u tragovima. A 
ostale su društvene opačine ili podjednako rasprostranjene kao 
u razvijenijim zapadnim državama ili u svakom pogledu znatno 
zaostaju za njima. Sve u svemu, vrlo mršavo. Stoga je pravo čudo 
što naši ljudskopravaši još nisu — a možda već i jesu? — počeli 
sami uzgajati svoju hranu. 


Plenkovićeva Vlada nije neuka. Ona sigurno zna da se ti pro- 
blemi rješavaju vladavinom zakona i ustezanjem državnoga 
novca vazda gladnim ljudskopravašima, a ne klanjanjem ljud- 
skopravaštvu i osnivanjem povjerenstava ili vijeća za suočava- 
nje s posljedicama vladavine totalitarnih režima. Ta opaska nije 
ni grdnja ni opomena. Ona samo upućuje na mogućnost da se 
Vlada bavi ,ćoravim poslima“ jer vjerojatno ima druge, nama 
neznane ciljeve. 


HS, 10. ožujka 2017. 

RAZROK POGLED 


Zagrebački je električni tramvaj, glasoviti ZET, ludo zabavan. 
Tko se njime vozi, svašta može čuti. Kao ja ponedjeljkom kada 
idem na kavu s prijateljima. Uđem i pozorno slušam onih de- 
setak minuta koliko tramvaju treba od Selske do Frankopanske 
ulice. 

— Još malo pa će četvrta obljetnica hrvatskoga ulaska u Europ- 
sku uniju — reče jajoglavac. 

- Ma jeli?! — začudi se kockoglavac. 

- Ali nije ti to ništa! Samo seljačine još uvijek misle: Po jutru 
se dan poznaje. I kmeče: Koliko je liječnika, koliko medicinskih 
sestara, koliko inženjera, koliko mladih ljudi od tada otišlo iz 
Hrvatske?! Neka idu. Nisu ti ljudi ni izginuli ni propali. Niti je 
Hrvatska u tomu iznimka. To se dogodilo i svim drugim dr- 
žavama iz Srednje i Istočne Europe koje su pristupile Europ- 
skoj uniji. Ali Hrvatska se oporavlja. Raste proizvodnja, raste 
izvoz, raste BDP, smanjuje se javni dug, smanjuje proračunski 
manjak... 

— Cekaj malo! - prekide ga kockoglavac. — Ti razgovaraš sam 
sa sobom? Otkud znaš što sam ja htio reći?! 

—- A, znam ja tebe! Ti se bojiš da će zemlja opustjeti. Ne boj se, 

ne će svi pobjeći. A ne pitaš kamo idu ti ljudi. Kamo? 

- Pa, uglavnom u Europsku uniju! 

— Eto vidiš! Zar je Europska unija Hrvatima danas tuđina? Ona 
je, kako ja to shvaćam, od 1. srpnja 2013. naša šira domovina. 

— Oho?! - začudi se kockoglavac. — ,,Šira domovina“ kao ne- 
koć Ugarska, Austrija, Osmansko Carstvo? Tebe je, prijatelju, 
netko nahranio ludim gljivama! Zar ne vidiš da nam ,širu do- 
movinu“ nude oni koji nam u ,užoj domovini“ otimaju dom? 
Zasad nam to čine ovrhama, a uskoro će zakonski zabraniti i 
našu odanost domu i našu spremnost na obranu doma. 

— Ma nee, to je tvoja paranoja! — zavapi jajoglavac. - Tko ne 
želi biti slijep kod očiju, mora, prijatelju dragi, jednim okom 
gledati unutra, drugim van. 


Ne znam na što je jajoglavac htio upozoriti kockoglavca neo- 
bičnim naputkom da treba gledati jednim okom ovamo, dru- 
gim onamo, to jest - razroko. Morao sam se nasmijati. No, kada 
stupih na nogostup, učini mi se da ta mudrost možda i nije glu- 
pa. Lako je moguće, pomislih, da je jajoglavcu razroko gledanje 
zapravo nespretna metafora za istodobno promatranje zbivanja 
u Hrvatskoj i zbivanja oko Hrvatske. Tko zna? Pa i ja, evo, bila 
to metafora ili ne bila, odlučih ovdje baciti jedan tako ,razrok 
pogled“ 


U Hrvatskoj je ,Sauchin slučaj“ Andreju Plenkoviću širom 
otvorio vrata za pravo političko djelovanje. Umjesto da se bavi 
žalosnim ustaško-partizanskim folklorom, umjesto da poduzi- 
ma smiješne alibi-akcije poput osnivanja Vijeća za suočavanje 
s posljedicama vladavine nedemokratskih režima, umjesto da 
državnom silom miri hrvatstvo i jugoslavenstvo, umjesto da, po 
običaju svojih prethodnika, na svaki neprijateljski mig obredno 
krasnoslovi osudu Nezavisne Države Hrvatske — Plenković se 
sada može početi baviti stvarnom politikom. Odakle može po- 
četi? S onoga mjesta gdje ga je nezgodan stjecaj okolnosti prisi- 
lio da učini nešto dobro. A sjajno je na onoj komičnoj tiskovnoj 
konferenciji izvrgnuo profesionalnom ruglu glavnoga državnog 
odvjetnika Dinka Cvitana! Sada ga Plenkovićeva zastupnička 
većina može bez ikakva otpora smijeniti i imenovati poštena i 
savjesna pravnika novim glavnim državnim odvjetnikom. 

Hoće li to Plenković učiniti? Ne vjerujem. Ako i učini, ne bih 
se iznenadio kada bi nam novim glavnim državnim odvjet- 
nikom imenovao prokušanog Cvitanova zamjenika Mladena 
Bajića, bivšega glavnog državnog odvjetnika, koji se proslavio 
svojom odanošću Buzinu. I, dakako, neobičnom humanošću. 
Taj plemeniti čovjek bio je, konškolarac Ive Sanadera. I nije dao 
pritvoriti Branka Bačića kada mu je po nalogu Jadranke Ko- 
sor donio punu torbu Sanaderovih nezakonito stečenih eura i 
kuna. Ako bi Bajić opet izbio na mjesto glavnoga državnog od- 
vjetnika, bio bi to događaj simbolički ravan dolasku Nine Obu- 
ljen na mjesto ministrice kulture. No, moguće je i gore rješenje. 
Neki moji znanci drže da bi za mjesto glavnoga državnog od- 
vjetnika bio najpodobniji SDP-ov ,disgrafični i disleksični“ po- 
štenjačina Tomislav Saucha. On je, vele, znatno proširio istragu 
o krađi novca u Vladi i Saboru. A što ja mislim? Pa to sam već 
rekao. Plenković je dobio priliku. Ali i prilika treba čovjeka. 


Drugim okom vidio sam, osim ostalih strahota, kako šefovi 
država i vlada Europske unije, među kojima je bio i Plenković, 
usuprot volji Republike Poljske jednoglasno izabraše Poljaka 
Donalda Tuska za predsjednika Europskog vijeća. I zgrozio 
sam se, koliko od straha toliko od srama. 


HS, 17. ožujka 2017. 

POMUTNJA 


Vijest da će se Bruna Esih na predstojećim mjesnim izborima 
kandidirati za zagrebačku gradonačelnicu izazvala je neviđe- 
nu pomutnju u ,hrvatskoj metropoli“ (Navodnici označu- 
ju zastarjelost izričaja, jer hrvatski je glavni grad, kao što se 
općenito zna, od 1. srpnja 2013. belgijski Bruselj). - Otkud 
sada ta pomutnja?! — čude se prostodušni Zagrepčani. - Nije 
li demokratsko pravo svakoga punoljetnog Zagrepčanina i 
Zagrepčanke birati i biti biran ili birana na svaku dužnost u 
zagrebačkoj mjesnoj samoupravi?! 


Jest, to je demokratsko pravo. Ali to pravo ima i nekih ogra- 
ničenja. Ograničuju ga zakoni. U Hrvatskoj osim zakona i 
»dobri poslovni običaji“. 


Nu - dobri poslovni običaji?! O da! Zvuči to čudno, ali čud- 
no ipak nije. U Zagrebu je to poodavno besramna zbilja. Tko 
ne vjeruje, neka osluhne što govori Plenkovićev Drago Prgo- 
met. 


Prgomet je čovjek koji se u politici dvaput proslavio. Prvi 
put obećanjem Anti Kotromanoviću da će mu za Božić kupiti 


45 


zavjese, drugi put hrabrom saborskom obranom komunistič- 
koga antifašizma od revizionističkih nasrtaja Zlatka Hasanbe- 
govića. A kada se Prgomet nakon lutanja između Petrovljeva 
Mosta i Milanovićeva SDP-a neko vrijeme skrasio na svojoj 
HRID-i i zatim vratio u HDZ, Andrej ga je Plenković, uočiv- 
ši njegovu političku darovitost, istaknuo kao HDZ-ova kan- 
didata za zagrebačkoga gradonačelnika. Kandidat je odmah 
objavio: ,HDZ više ne će igrati u sjeni Milana Bandića.“ 


Molim?! Više ne će! Dosad je, znači, HDZ igrao u Bandi- 
ćevoj sjeni?! Protiv sebe?! Nije valjda. Ali zašto je HDZ-ovo 
vodstvo Bandiću na izborima redovito suprotstavljalo slaba 
protukandidata — Jasena Mesića, Margaretu Mađerić? Ni za 
što. Onako. Bandić se HDZ-ovu vodstvu, rekao bi Immanuel 
Kant, ,bezinteresno sviđao“. Dakle, ne politički, nego estetič- 
ki! Može biti. No ta mogućnost teško će prigušiti ružnu misao 
da se tako ,lijep poslovni običaj“ uspostavlja na znatno tvr- 
đim temeljima. 


Pogledajmo što još trubi Plenkovićev kandidat. Tvrdnja da će 
on biti zagrebački gradonačelnik može se zanemariti. Zašto? 
Prgomet tu tvrdnju obrazlaže uobičajenom frazom: Ne idem 
u bitku u kojoj ne mogu pobijediti. Zgodno. Ali tu je na prvi 
pogled samosvijest debela, a logika tanka. Jakomu kandidatu 
Prgometu ni to ne treba zamjeriti. On naime, kao i svi mi, 
zna da on ne će biti gradonačelnik. Zna i da je Plenkovićeva 
žrtva, jer je Plenković u prosincu prošle godine HDZ-ovim 
zastupnicima u Gradskoj skupštini zabranio rušenje Bandi- 
ćeva proračuna i time Bandiću osigurao golemu prednost na 
izborima ne samo pred svojim kandidatom, nego i pred svim 
drugim kandidatima. Prgomet međutim zna i nešto što nitko 
od nas ne zna: zna kako će biti nagrađeno njegovo samožrtvo- 
vanje Plenkovićevu ,državnom razlogu“ (raison d'Etat). 


Nagrada vjerojatno nije mala. Teško je pretpostaviti da bi 
se visoko izobražen i imućan čovjek poput Prgometa za lulu 
duhana ovako prostro pred svojim demokršćanskim stranač- 
kim predsjednikom: ,Neuspjeha ne će biti. Mojim se izborom 

na određeni način i u Zagrebu uspostavlja kontinuitet s po- 
litikom koju zastupa predsjednik stranke Plenković i koja bi 
trebala postati politička agenda cijele stranke.“ 


A_ kakvu politiku zastupa Plenković? Zasad se dobro vidi 
samo njegova ,demokršćanska“ kadrovska politika. Tu para- 
dira cijeli niz imena koja su društvena sablazan, ali ona čvr- 
sto nose Plenkovićevu protupolitičku političku uključivost, 
pa ne mogu biti ni u banalnomu ,sukobu interesa“. Napokon 
se izbistrila i Plenkovićeva politika suočavanja s totalitarnom 
prošlošću. Umjesto prvotnoga sovjetskog ,sovjeta“ Plenković 
je osnovao nježno hrvatsko Vijeće za suočavanje s posljedica- 
ma vladavine nedemokratskih režima (VSPVNR) i tako od- 
gurnuo djedovske i očinske zločine počinjene nad Hrvatskom 
i Hrvatima u magle oko sv. Nigdarjeva. Ne bez razloga. Po- 
sljedice su komunističke vladavine u današnjoj opustošenoj 
Hrvatskoj i onako ne samo vidljive na svakom koraku, nego i 
jedva podnošljive. 


Jedna je od tih posljedica bez dvojbe zagrebačka samoupra- 
va, kojom se povremeno preko volje bave DORH i USKOK. 
U toj »kmici“ oko Bandića upravljanje su gradom učile Anka 
Mrak Taritaš i Sandra Švaljek. I bile su zadovoljne sve dok im 
se nije učinilo da mogu zasjesti na mjesto svoga negdašnjeg 
principala. 


A Bruna Esih? Gospođa Esih vidi da je Prgomet neozbiljan 
kandidat. Ona, za razliku od Prgometa, Gradu nudi čistu pri- 
ču. Te svojim sugrađanima, kako reče pučki pjesnik, ,licem 
osvjetljuje pute, mračne staze i mračne bogaze“. 


To je silno uzbudilo i tzv. ljevicu i tzv. desnicu. Jelena je Lo- 
vrić u kandidaturi nestranačke gospođe Esih odmah vidje- 
la udar na — Andreja: Plenkovića! I odmah ustala u njegovu 
obranu s istim onim žarom s kojim je veličala Ivu Sanadera; 
Žarko je Puhovski zamjerio gospođi Esih ,nedostatak isku- 
stva u upravljanju velikim sustavima“; Andrej se Plenković to- 
bože iznenadio jer nije stekao dojam da gospođu Esih zanima 

— komunalna politika! Tako političko plemstvo. A stranačko 
pješaštvo obiju strana, tzv. trolovi na Internetu, oblijeva mr- 
sku kandidatkinju obiljem svoje duhovne nečisti. 


Gospođu Esih poduprli su samo Zlatko Hasanbegović, An- 
drija Hebrang i Željka Markić. Podupire ju i moja neznatnost. 
Zašto? Mi znamo da gospođa Esih ne može izgubiti. Ako se 
čovjek bori za pravu stvar ni izgubljena bitka nije poraz; ako 
se bori za krivu stvar, i pobjeda je — poraz. 


HS, 31. ožujka 2017. 

DVIJE DEKLARACIJE 


Tko bi rekao da će se eurohrvati tako uzbuditi zbog sarajevske 
Deklaracije o zajedničkom jeziku! Takva se buka oko jezika ,na 
ovim prostorima“ zbila samo još jednom — prije pola stoljeća, 
kada su komunistički jugohrvati jurišali na zagrebačku Deklara- 
ciju o nazivu i položaju hrvatskoga književnog jezika. 


U ožujku 1967. jugohrvati su podjarivali ,radničko-seljačku 
bunu“ protiv narodnoga naziva i samobitnosti hrvatskoga jezi- 
ka, a u ožujku 2017. eurohrvati su digli ,akademsku pobunu“ 
protiv jedinstva (odn. zajedništva) hrvatskoga, srpskoga, bosan- 
skoga i crnogorskoga jezika. 


Te dvije ,ujdurme“ kako bi rekli Srbi, morale su zbog mnogo 
čega biti, pa su i bile vrlo različite. Svaka u skladu s okolnostima 
svoga zbivanja ili, ako je komu draže, bile su u skladu s duhom 
svoga doba. 


Komunistička radničko-seljačka buna odvijala se pod barja- 
kom jugoslavenskoga državnog interesa. Ona se nije obzirala na 
razloge. Ona se jednostavno oslanjala na vojnu i policijsku bati- 

nu. U to su vrijeme Josip Manolić i Stjepan Mesić u Saboru Soci- 
jalističke Republike Hrvatske pozivali potpisnike Deklaracije o 
nazivu i položaju hrvatskoga književnog jezika na odgovornost 
— Manolić na političku, a Mesić i na kaznenu odgovornost, jer ih 
je poistovjećivao s emigrantskim protujugoslavenskim ,bomba- 
šima“ 


Liberalna akademska pobuna protiv Deklaracije o zajedničkom 
jeziku posve je drukčija. Ali i ona nosi biljeg svoga doba. Ona 
zna da je sama. Ne može se osloniti ni na vojsku ni na policiju, 
pa samo znanstvenim razlozima brani svoje stajalište o samobit- 
nosti hrvatskoga jezika. I pri tomu — osim u časnim iznimkama 
— nastoji ostati dolično mlohava. Da se komu ne zamjeri. Zbog 
toga smo se ovih dana, slušajući na radiju, čitajući u novinama, 
gledajući na televiziji, bezbroj puta prisjetili nekoliko momenata 
u kratkoj povijesti hrvatskoga jezika. To je koliko krasno toliko u 
svojoj krasoti žalosno. 


Zašto žalosno? Stvar je na prvi pogled jasna. Akademska po- 
buna potpun je promašaj. Sjajan, ali - promašaj! A promašaj je 
uvijek žalostan. Kako sarajevska Deklaracija o zajedničkom jezi- 
ku (2017.) nije plod znanstvene, povijesne ili jezikoslovne spo- 
znaje, jezikoslovna rasprava o njoj nije samo promašena, ona je i 
smiješna. To jednako vrijedi za Bečki književni dogovor (1850.), 
za Novosadski sporazum (1954.) i za Deklaraciju o nazivu i po- 
ložaju hrvatskog književnog jezika (1967.). Ti su događaji bri- 
zmuli iz političke volje - Dogovor iz austrijske, Sporazum iz srp- 
ske, Deklaracija iz hrvatske. Austrijanci i Srbi svoje su političke 
ciljeve prikrivali tobožnjim kulturnim probitcima obiju strana, a 
Hrvati su odlučno odbili te probitke jer su u njima jasno vidjeli 
polagano nestajanje hrvatskoga naroda. 


A što hoće sarajevska Deklaracija o zajedničkom jeziku? Taj 
dokument sramotna je oprjeka slavnoj zagrebačkoj Deklaraci- 
ji o nazivu i položaju hrvatskoga književnog jezika. On je čedo 
bolesnoga domotužja i čežnje za stanjem koje je, na našu sre- 
ću, »prohujalo s vihorom“. Za tu osjećajnost treba imati razu- 
mijevanja. Druga je stvar jahanje potpisnika te Deklaracije na 
u dedknon humanizmu i njihovo trabunjanje o jednomu 
jedinstveno mnoštvenom jeziku koji se pojavljuje u četirima ob- 
licima - hrvatskomu, srpskomu, bosanskomu i crnogorskomu — 

a različito je normiran i ne može se imenovati jednim imenom! 
To je krasna budalaština. Mogli bismo joj se od srca smijati da je 
se nismo naslušali u Austro-Ugarskoj i u dvjema Jugoslavijama. 
Ovako, moramo biti oprezni. 


Što se tu može? A, može se, može! To treba jednostavno isu- 
šiti u hrvatskoj državi. Kako? Ne treba juganima činiti ono što 
su jugani činili Hrvatima: zatvarati ih, zlostavljati, ubijati. Ne, to 
nikako. Ali ne treba ih ni častiti. Treba samo pratiti ,trag novca“, 
te domaće izvore iz državnoga i gradskih proračuna temeljito 
začepiti, a naše saveznike u Europskoj uniji i prijatelje“ izvan 
Europske unije diplomatski upozoriti da prestanu financirati de- 
stabiliziranje Republike Hrvatske. 


Pitate se, što je sad ovo?! Šutio je o 50. obljetnici Deklaracije o 
nazivu i položaju hrvatskoga književnog jezika, a sad se raspri- 
čao o žalobnomu sarajevskom ,tuku na utuk“?! 


Hm, da. Ne bih se ni ovaj put javio da me nije u prošli četvrtak 
hrvatska kriminalistička policija telefonski pozvala na ,obavi- 
jesni razgovor“. Zbog čega? Zbog ,govora mržnje“ na internet- 
skom portalu “hrsvijet.net" Pitao me policajac znam li ovoga, 
znam li onoga. - Ne znam - rekoh - nikoga. Ali svi su - dodah 
— vrlo zločesti, no moja se neznatnost s najzločestijima od njih 
uglavnom slaže. — A koji su — priupita policajac — najzločestiji? 
— Ne znam - rekoh - valjda gospođa Maja Pavelić Runje i ha 
Miljenko Stojić. Ona bi s najljepšega zagrebačkog trga maknula 
ime ,vođe i učitelja naših naroda i narodnosti“ a on neumorno 
slavi svoju subraću, 66 hercegovačkih fratara koje su god. 1945. 
posmicali partizani toga ,vođe i učitelja“. 


Kada sam se vratio kući, malko sam promislio o tom događaju. 
Vrag je, rekoh sam sebi, odnio šalu. Nakon one Deklaracije za- 
vršio si u trogodišnjoj emigraciji u Beču, a s ovom Deklaracijom 
opet su počeli ,informativni razgovori“. Kamo ćeš se, ako ustre- 
ba, sada skloniti? Zar u London?! I zaključih: Treba govoriti. 


HS, 7. travnja 2017. 

DIV NA KOLJENIMA 


Na posljetku je gospodar Agrokora Ivica Todorić prihvatio svoj 
odlazak i priopćio naciji: ,Cetrdeset godina sebe uložio sam 
u izgradnju cijele Hrvatske i regije, stoga sam danas ponosan 
čovjek jer sve što sam izgradio danas sam svojim potpisom pre- 
dao hrvatskoj državi.“ 


Taj neobični priopćaj primljen je vrlo različito. 24 sata, Abend- 
blattov dnevni list za maloumne čitatelje, hitro je uzvratio sar- 
kastičnom naslovnicom: , Hvala, Ivice, nisi trebao!“ a veleumni 
Hanzini i Styrijini sveznadari u Jutarnjemu i u Večernjemu li- 
stu marljivo su stali, poput izgladnjelih kojota, razvlačiti finan- 
cijska crijeva posrnulog koncerna. 


Predsjednik Vlade Andrej Plenković, svjestan ,,sistemskoga 
značaja“ Agrokora u hrvatskomu gospodarstvu, umiruje naci- 
ju tvrdeći da će na osnovi zakona o takvim ,,sistemski“ važnim 
gospodarskim subjektima, koji je donesen po hitnom postup- 
ku, Vladin povjerenik Ante Ramljak i njegova uprava u dogo- 
voru s bankama restrukturirati i opet podići na noge Todoriće- 

va gospodarskog diva koji je trenutno na dužničkim koljenima. 
Svi će, veli, biti namireni, ali ni lipom iz državnoga proračuna. 


No, Plenkoviću malo tko vjeruje. Mali vjerovnici, točnije mali 
dobavljači koji su prije mnogo mjeseci predali robu, a još uvi- 
jek čekaju da im bude plaćena, kako god su slabo obrazova- 
ni, dobro znaju onaj biser ekonomske znanosti da ,nema be- 
splatna ručka“ Takva ručka, ako za koga i ima, ni za njih ni za 
Agrokorove radnike sigurno nema. Oni stoga - ne bez razloga 
- strahuju za svoj opstanak. Od njih se, ne ostavljajući nikakva 
traga, odbija i Plenkovićev službeni optimizam i prpošni javni 
smijeh njegove ministrice gospodarstva Martine Dalić. 


Ti nesretnici, tražeći korijen svojih nevolja, okreću pogled u 
prošlost. U toj tmuši štošta vide i štošta izmišljaju. Todorići su, 
veli priča, rijetki Imoćani koji su u prvoj Jugoslaviji glasovali za 
Bogoljuba Jevtića; Ivičin otac Ante Todorić u Titovoj je Jugo- 
slaviji bio komunistički silnik, koji se kao direktor Agrokom- 
binata u Dugom Selu okoristio arondacijom Martin-Brega; 
Poput svojih predaka u dvjema Jugoslavijama Ivica je Todorić 
bio mezimac i ,desnih“ i ,lijevih“ vlasti u Republici Hrvatskoj. 
Odatle je izrastao Agrokor. 


Hm, da - to je priča. Ali bila ta priča čista istina ili gnusna laž, 
hrvatski se suverenist ne može oteti pitanjima: Otkud tolika 
uznositost u priopćaju o poslovnoj propasti? Četrdeset godi- 
na sebe Todorić je, veli, uložio u izgradnju Hrvatske i regije? 
Što jest - jest: doista je mnogo dao hrvatskomu društvu. Izgra- 
dio je najveći domaći trgovački lanac Konzum, podignuo je u 
Istri Agrolagunu, u Baranji Belje, u Srijemu Vupik. Ponešto je 
učinio i za se i svoju obitelj. Stekao je Kulmerove dvore povrh 
Zagreba, helikopter, jahtu. Kako je sve to mogao? Nešto preko 
očevih osobnih veza s utjecajnim ljudima iz ancien rćgimea, 
nešto svojom poduzetničkom darovitošću, a ponajviše ludom 
milošću dosadašnjih HDZ-ovih i SDP-ovih vlada, koje su mu 
»jele iz ruke“ i davale sve što je htio, a on im obilno uzvra- 
ćao. Tako je u okviru Agrokora nastao feud veličine nekoliko 
desetaka tisuća hektara najplodnije hrvatske zemlje. Dostojno 
Kulmerovih dvora. 

I Agrokor je divovski rastao dok su ga hranile zapadne banke 
zainteresirane za ,region“, a kada je Agrokorov gigantizam po- 
čeo smetati tim bankama, Todorić se stao zaduživati u ruskim 
državnim bankama. Dokle je dotjerao, ni sam ne zna. I sve što 
je izgradio svojim je potpisom, veli ponosno, predao hrvatskoj 
državi? Da, da. Ali ne baš sve. Samo Agrokor i dugove. A dugo- 
vi su, tvrde sveznadari, deset puta veći od Agrokorove vrijed- 
nosti. No zasad još nitko ne zna koliko je nesretni div dužan. 
Sudeći po tomu što se uznositi gospodar Kulmerovih dvora 
dan-dva poslije slomio i udario u jadikovku da bi mogao za- 
vršiti ,u podstanarstvu“, dugovi su golemi. Ali pričekajmo još 
dva mjeseca, dok svi vjerovnici ne objave svoja potraživanja. 


Nema dvojbe da bi Agrokorova propast bila poguban doga- 
đaj. Opustjelu bi Hrvatsku snašlo još veće iseljivanje. A nema 
dvojbe ni tko je svemu tomu kriv — u prvom redu Ivica Todo- 
rić, a zatim i svi oni koji su onako podizali Agrokor, dok su 
istodobno otvorena srca u Hrvatsku primali velike trgovačke 
lance iz Europske unije i puštali ruske državne banke na hrvat- 
sko tržište novca. To bi valjda trebalo biti jasno i Državnomu 
odvjetništvu. 


Nacija se zasad može samo diviti velikodušnosti Ivice Todo- 
rića i gajiti ludu nadu da će Andrej Plenković i Ante Ramljak 
održati obećanje, te da će preustrojeni Agrokor stati na svoje 
noge i opet biti - hrvatski. 


HS, 14. travnja 2017. 

OPTIMIZAM I ZLURADOST 


Neki kolumnist, štovatelj slavne Snježane Kordić, ostrvio se u 
riječkomu Novom listu na zagrebačkog nadbiskupa, kardinala 
Josipa Bozanića. Spočitava mu — govor mržnje, standardni gri- 
jeh Hrvata u Republici Hrvatskoj, i ,račvast jezik“. 


Kardinal, slaveći u svojoj uskrsnoj poslanici hrvatski jezik 
kao jezgru hrvatskoga nacionalnog identiteta, vrišti taj čovjek, 
»podržava tekuću hajku i zaziva kamenovanje“ potpisnika sa- 
rajevske Deklaracije o zajedničkom jeziku (Hrvata, Srba, Boš- 
njaka i Crnogoraca). Vrišti, jadan, jer je i sam potpisao rečenu 
Deklaraciju. 


Što se to, pitate se, mene tiče? Zar sam ja odvjetnik kardinala 
Bozanića? 


Nije to tako jednostavno. Istina, niti sam odvjetnik niti u 
ovom slučaju kardinalu odvjetnik treba. Optužbe su beskrajno 
daleko od toga da bi bile činjenice. One su ili plod kolumni- 
stove nečiste savjesti ili izraz njegove klevetničke namjere ili 

su — budimo liberalni — tek slobodno tumačenje kardinalove 
uskrsne poruke. A u demokratski uređenoj državi svatko ima 
pravo sve što čuje ili pročita razumjeti i tumačiti kako hoće. 


Pa što? Nešto drugo. I da jesam odvjetnik i da kardinalu od- 
vjetnik treba, moja bi osoba bila nepodobna za njegovu obra- 
nu. Zašto? Jer i mene isti svijet sumnjiči zbog , govora mržnje“. 
Dakle, reći ćete, nikomu ništa. Pa zašto se onda javljam? Ne- 
motivirano — kao baba iz bolesti?! 


A, ne! Taj se vapaj s Rječine i mene tiče! I te kako tiče! Prvo, 
svatko zavrjeđuje našu sućut i našu utjehu. Kakvu-takvu. A 
onda, kakav bih ja čovjek bio kada ne bih dignuo glas protiv 
hajke ikamenovanja?! Pogotovo protiv kamenovanja kolege po 
»mrčenju karte“? Bože sačuvaj! 


Stoga, evo, poručujem prestrašenim štovateljima Snježane 
Kordić i očajnim ljubiteljima ,prohujalih vremena“: Predragi, 
koliko god ste plašljivi, ne bojte se! Niste sami. Hrvati vas ne 
vole, pa što? Voli vas hrvatska vlast. Istina, ostali ste bez mi- 
nistra kulture Bože Biškupića i bez ministrice Andree Zlatar 
Violić, ali dobili ste za ministricu Biškupićevu državnu tajnicu 
Ninu Obuljen, a i Biškupićev je Cedomir Višnjić opet nekakav 
čimbenik u hrvatskomu Ministarstvu kulture. Osim toga po- 
gledajte Bruselj! Aula est pro vobis (dvor je na vašoj strani). To 
je jako važno! Ako na vas, što ne dao Bog, ipak krenu horde 
visokih katoličkih prelata s kamenjem u rukama, sigurno će 
vas braniti i obraniti — i hrvatska vojska, i hrvatska policija, i 
hrvatska gorska služba spašavanja, i hrvatski vatrogasci i hrvat- 
ska kravat-pukovnija! 


Eto, to je moj odgovor na kuknjavu s Rječine. 


Ali i dalje me zaokuplja nadbiskup zagrebački, kardinal Josip 
Bozanić. Drži me njegova uskrsna propovijed. Kardinal je u 
njoj vrlo lijepo opisao židovsko-rimski progon i smaknuće Isu- 
sa Krista kao - ,festival zluradosti, koji u raznim oblicima traje 
i danas“ Zatim je tu misao prenio s pojedinca na zajednicu. ,,I 
društvo i država“ veli propovjednik, ,mogu biti žrtve zlurado- 

sti onda kada se brojni postojeći problemi još više potenciraju 
do razine beznađa, a svako rješenje se omalovažava i unaprijed 
osuđuje na propast.“ 


Na načelnoj razini kardinal nije rekao ništa prijeporno. Nema 
dobronamjerna čovjeka koji se, bio ili ne bio kršćanin, ne će 
duboko u svom srcu složiti s tom tvrdnjom. Tako je bilo i sa 
mnom. I bilo mi je u prvi mah drago što to čujem. No po- 
slije sam, naravno u pojedinostima, počeo preispitivati svoju 
savjest. 


Jesam li ja u biti zlurad čovjek? Zlurad kada izvrgavam ruglu 
službeni optimizam Andreja Plenkovića? Kada me ne očarava 
rast hrvatskoga izvoza i ,dži-di-pija“? Kada vjerujem jeremi- 
jadama demografa Stjepana Šterca i Anđelka Akrapa nad de- 
populacijom Hrvatske, a ne vjerujem ,,mjerama“ Plenkovićeve 
»ministrice demografije“* Nade Murganić? Jesam li zlurad kada 
unaprijed, kako reče kardinal, osuđujem na propast ono Plen- 
kovićevo iznenadno obećanje nakon gubitka spora s MOL- 
om na arbitražnom sudu da će njegova Vlada otkupiti Inu od 
Madžara? Kada ne vjerujem Plenkoviću da će ,,lex Agrokor“ 
bez ikakva troška izliječiti posvudašnje metastaze Todorićeva 
Agrokora? Kada u tim obećanjima vidim golu laž ,vertikalnog 
populizma“? Jesam li zlurad unatoč tomu što me sve to zlo du- 
boko žalosti? 


Mogao bih dodati još mnogo toga, ali nema svrhe. To je posve 
dostatno da i sebi i čitatelju postavim vrlo važno pitanje: Gdje 
je, s onu stranu optimizma i pesimizma, razumna granica iz- 
među bolesne zluradosti i zdrave sumnje? 


HS, 21. travnja 2017. 

KUKAVELJI NA PRVOJ CRTI 


Hrvatima se diže kosa na glavi kada čuju izričaje ,prijateljska 
Republika Slovenija“ i ,prijateljska Republika Srbija“ a osobito 
ih ,štrecne“ izričaj ,prijateljska Republika Srpska“. 


Ta jezična praksa jako godi eurohrvatima. Zašto? - Razlog bi 
morao biti sam po sebi bjelodan. Ti izričaji povlače za sobom 
ako ne beskrajan, onda svakako vrlo dug lanac prijateljstava. 


Razumno je naime reći da su prijatelji naših prijatelja - nužno 
— i naši prijatelji. Ne može, dakle, Aleksandar Vučić biti euro- 
hrvatski neprijatelj ako je prijatelj eurohrvatske prijateljice An- 
gele Merkel. Isto tako ne može ni Karl Erjavec biti eurohrvatski 
neprijatelj ako je prijatelj eurohrvatskoga prijatelja Jean-Clau- 
dea Junckera. Jasno? 


Tko to shvaća, tomu nije teško razumjeti eurohrvatsku držav- 
nu politiku. Ona je jasno formulirana na Zapadnobalkanskom 
summitu EU održanom u Zagrebu u studenomu 2000. Od tada 
do dana današnjega eurohrvatska državna politika nemilosrd- 

no progoni hrvatsko ,plemstvo mača“ iz Domovinskoga rata 
(Ante Gotovina, Mirko Norac, Mladen Markač, Đuro Broda- 
rac, Mihajlo Hrastov, Branimir Glavaš, Slobodan Praljak, To- 
mislav Merčep i dr.); ta se politika ne osvrće na Aleksandra 
Vučića, državnoga poglavara i predsjednika vlade ,prijateljske 
Republike Srbije“ koji ovih dana iz Donje Gradine u ,prija- 
teljskoj Republici Srpskoj“ grmi da nikad više ne će dopustiti 
nikakav ,Bljesak“ i nikakvu ,Oluju“; ta politika bez prestanka 
vergla da je u hrvatskomu interesu što skoriji ulazak i Srbije i 
Republike Srpske u Europsku uniju. 


Gdjekoji Hrvati dobro razumiju taj razum iako se on na prvi 
pogled čini nerazumljivim. Kako to? Jer se na svakom kora- 
ku o taj razum spotiču. To je čudovišni razum kukavnih ljudi. 
Nisam li prestrog prema tim ljudima? Ne bih rekao. Prije će 
biti da sam preblag. Ti kukavelji misle da su o sebi ništa, a da 
bi o drugomu mogli biti bogzna što. Takvi su ljudi skovali ono 
sramotno geslo: ,Nema cijene koju nismo spremni platiti za 
članstvo u Europskoj uniji.“ To će reći: Spremni smo članstvu u 
Europskoj uniji žrtvovati i slobodu, samostalnost i suverenost 
svoje države! Takvi ljudi sve to vrijeme od Zapadnobalkansko- 
ga summita EU, dakle blizu dva desetljeća, bez prestanka siju 
i uzgajaju samoprijezir nacije, koji se u puku sjajno očituje u 
prostoj uzrečici ,Znam ti ja nas...“ a u visokoj politici u uzda- 
hu: »Ah, mi smo mala zemlja...“ 


Mala zemlja?! Dobro, malo i veliko su odnosni pojmovi. I jed- 
no i drugo određuje masa onoga s čime se što uspoređuje. I 
najveći je miš malen u usporedbi sa slonom. A ,,zemlja“ točni- 
je država, veličinom se uspoređuje s drugim državama. U tom 
pogledu Hrvatska je u Europi država srednje veličine. Nije ni 
velika ni mala. Zna to valjda i Andro Krstulović Opara, kojega 
smo ovih dana čuli kako kuka o malenosti Hrvatske. 


Uostalom, da Hrvatska i jest mala, što bi to značilo? Zar bi 
malenost Hrvatske priječila Hrvate da se hrabro zauzimaju za 
vrjednote svoga kulturnoga kruga? Veliko Vojvodstvo Luk- 
semburg sebi je veliko iako je susjednim državama malo jer 
se prostire na približno 2.500 četvornih kilometara, a ima oko 

500.000 stanovnika. Slovenija je ozemljem (oko 25.000 četvor- 
nih kilometara) desetak puta, a stanovništvom (oko 2.000.000 
ljudi) četiri puta veća od Luksemburga. Hrvatska je pak oze- 
mljem (kopno i more oko 86.000 četvornih kilometara) tri i 
pol puta, a stanovništvom (oko 4.000.000 stanovnika) dvostru- 
ko veća od Slovenije. 


Luksemburg i Slovenija, mjeri li se tim mjerama, s hrvatskog 
su gledišta — male zemlje. No to nije priječilo luksemburškoga 
ministra vanjskih poslova Jacquesa Poosa da Hrvatima godine 
1991. odbrusi: Hrvatska ne može biti samostalna država jer je 
premalena! Niti je priječilo velikoga eurohrvatskog prijatelja, 
Luksemburžanina Jean-Claudea Junckera da ove godine po- 
ruči Hrvatima: To što ste prije dvije godine zbog slovenskoga 
pokušaja prijevare izašli iz arbitražnog rješavanja graničnoga 
prijepora sa Slovenijom ne znači ništa. Morat ćete, kao što tvrdi 
naš i vaš prijatelj Karl Erjavec, prihvatiti presudu arbitražnoga 
suda! 


Ne zgražam se nad Poosovom povijesnom drskošću. Daleko 
sam od toga da bih, poput engleskih prostaka, izvrgavao ruglu 
pravednost Europske unije izvrćući prezime predsjednika Uni- 
jina Povjerenstva u ,Džanker“ ili ,Dranker“. Bože sačuvaj! Ali 
i moja se neznatnost bavi nezgodnim poslima. S jedne stra- 
ne upozoravam eurohrvate, premda znam da se ,njih nikakov 
nauk ne prima“ na kakvoću njihovih političkih prijateljstava, a 
s druge opominjem Hrvate da se nemaju čemu nadati sve dok 
ne maknu eurohrvatske kukavelje s prve crte obrane hrvatskih 
nacionalnih interesa. 


HS, 28. travnja 2017. 

ARS COMBINATORIA 


Hrvatska je javnost, kažu, ćudljiva. K tomu slabo pamti, a brzo 
zaboravlja. Koliko je to točno, neka svatko sam prosudi. No 
kako god ta javnost bila ćudljiva i zaboravljiva, ovaj put bi mo- 
gla malo duže, barem do jeseni, pamtiti četvrtak, 27. travnja 
2017. 


Zašto? Kako je događaj izvanredan, tako je i razlog neobičan. 
Mostovi ministri glasovali su protiv Plenkovićeva prijedloga da 
Vlada odbije SDP-ov zahtjev za opoziv nestranačkog ministra 
financija Zdravka Marića zbog njegove suodgovornosti za sta- 
nje u Todorićevu Agrokoru. Ministri su time pokazali da im je 
bliža SDP-ova oporbena misao o krivnji Zdravka Marića nego 
HDZ-ova vladajuća misao o nedužnosti Zdravka Marića, pa 
ih je Plenković odmah nakon glasovanja razriješio ministarske 
dužnosti. 


Sutradan se javio ministar uprave Ivan Kovačić. On je tele- 
fonski zatražio od Plenkovića da i njega razriješi, jer bi, veli, da 
je bio na sjednici, i on glasovao kao i njegovi stranački kole- 

ge. Plenković je Kovačiću vrlo rado udovoljio. Tako rado da je 
povrh njegova zahtjeva razriješio dužnosti i desetak Mostovih 
državnih tajnika. A HDZ-ovi su ,,saborski“ zastupnici na brzu 
ruku skupili 79, tj. natpolovičnu većinu zastupničkih potpisa, 
kojima podupiru svoj zahtjev da Božo Petrov odstupi s dužno- 
sti predsjednika Hrvatskoga [državnog] sabora. 


Tako je uoči 1. svibnja ona Plenkovićeva gesta s početka ovo- 
ga teksta u visokonakladnim lijevo-liberalnim novinama pro- 
cvjetala u pravi državnički biljeg i označila početak boja, kako 
Srbi rekoše, ,,do istrage naše ili vaše“ [do istrjebljenja našega ili 
vašega] između Mosta i HDZ-a, dojučerašnjih ,suradnika“ (ni- 
pošto saveznika iliti koalicijskih partnera!) u Vladi Republike 
Hrvatske. 


U takvu boju ni bojovnici ni gledatelji prizora uglavnom se 
ne obziru ni na što. Sve je nevažno, pogotovo ono što je tko u 
samo tko je na čijoj strani. Sutra će stoga biti malo ili nimalo 
govora o tomu što je Zdravko Marić radio i kakve je rezultate 
postizao u dvjema HDZ-ovim vladama. Vjerojatno ne će biti 
ni govora o tomu zašto su Božo Petrov i njegovo društvo jed- 
nako zdušno rušili obje te vlade — i onu ,reakcionarnu“ Kara- 
markovu (točnije Oreškovićevu) i ovu ,progresivnu“ Plenko- 
vićevu. Govornici će jedni na druge bacati ćudoredno nabijene 
verbalne bombice nastojeći njihovim praskom privući što više 
pristaša ne samo u Hrvatskomu [državnom] saboru, nego i na 
redovitim mjesnim i područnim izborima za koje samo što nije 
počela službena kampanja. Sve dakle zasad ide kako je zasno- 
vala ars combinatoria (eufemizam za: spletkarsko umijeće) Ve- 
likoga Kombinatora. 


Tko je kriv što je politika potekla tim smjerom? To je posve 
jasno: HDZ i Most. 


Plenković se mogao zadovoljiti odlukom da Vlada odbija 
SDP-ov zahtjev za opoziv ministra financija iako tu odluku nije 
donijela cijela Vlada, nego premoćna većina članova Vlade. 
Petrov nije morao potezati vraga za rep. Trebao je znati da se 

vrag može i okrenuti. Da mu je bilo stalo do same stvari, mo- 
gao je svojim ministrima dati naputak da u Vladi glasuju za 
Plenkovćev prijedlog, a zastupnicima da u Saboru glasuju za 
opoziv ministra financija. Čini se međutim da je obojici bilo 
nešto drugo na umu. 


Plenković je iskopao ratnu sjekiru vjerojatno po naputku svo- 
ga Velikog Kombinatora. Nada se da će, za razliku od Kara- 
marka, njemu uspjeti bandićevsko ,preslagivanje“ zastupničke 
većine. Ako ne uspije, izazvat će nove izvanredne izbore. Kako 
sada stvari stoje, na tim će izborima HDZ premoćno pobijediti. 
To je pak sjajna prilika da na načelu inkluzivnosti (uključivo- 
sti) ,europeizira“ cijelu Hrvatsku demokratsku zajednicu. 


No, ni Petrov nije daleko od Plenkovićeve inkluzivnosti, iako 
se, na prvi pogled, tako ne čini. Treba se sjetiti da je prva, vrlo 
debela klica uključivosti na hrvatskomu ozemlju proklijala u 
Mostu u obliku ideje o ,tripartitnoj“ (trodijelnoj) vlasti: dio 
vlasti Mostu, dio izbornim pobjednicima, dio izbornim gubit- 
nicima. Bila je to kolosalna ideološka djetinjarija. Ali Petrov ju 
i danas njeguje. Što je drugo bilo njegovo zastupanje interesa 
SDP-a u Hrvatskomu [državnom] saboru i Vladi Republike 
Hrvatske? 


A što će biti sutra? Što god bude, dobro biti ne će. Ne zna se 
što bi bilo gore, da se Veliki Kombinator ,prekombinira“ ili da 
njegova zamisao trijumfira. 


HS, 5. svibnja 2017. 

MANJINSKA VEĆINA 


Na Filozofskomu fakultetu Sveučilišta u Zagrebu 60-ih se go- 
dina prošloga stoljeća u filozofskim seminarima raspravljalo o 
svemu i svačemu. Puno sam toga zaboravio, ali ponešto pam- 
tim kao da je bilo jučer. Kada smo raspravljali o Aristotelovoj 
Politici, uočio sam kršnu djevojku u ORA-bluzi (ORA - omla- 
dinska radna akcija). Bila je zgođušna. 


No nitko se s njom nije družio. Zašto? Ne znam. Strastveno 
je govorila. Ali muških se članova seminara ta strast doimala 
hladno, mjedeno, poput pokojne partizanke Vide koja je upra- 
vo sišla s pijedestala komunističkoga spomenika u Imotsko- 
mu. Nesretnica je, raspravljajući, ustala i uzmahala se rukama: 
Ma gdje je, druže profesore, ta Stagira? I tko je taj Stagiranin? 
On tvrdi da su ljudi po prirodi ili gospodari ili robovi — jedni 
gospodari, drugi robovi?! I ropstva će, veli, biti sve dok čekić 
ne bude sam kovao, a motika sama kopala! Tako može misli- 
ti samo najblentaviji blento ili najcrnja reakcija! Mene zanima 
zašto nas vi, druže profesore, trujete takvim trulim mislima? 


Tu prekidam priču. Nisam ju ni začeo da obranim staroga 
Grka od mlade članice našega seminara. On je i onako bezvrje- 

men i svevrjemen, pa neka se brani sam. Moja je neznatnost 
dijelom te priče htjela samo upozoriti čitatelja na pogibelj od 
— trovanja trulim mislima! Držao sam to svojom dužnošću jer 
sam i sam naumio u ovom člančiću natuknuti nekoliko misli 
koje su možda zdravstveno sumnjive. 


Dakle, operacija je Velikoga Kombinatora zasad uspjela. 
Plenković se okitio trima pobjedama: 1. obranio je ministra 
financija Zdravka Marića od potvora oporbe da je pogodovao 
Agrokoru; 2. prisilio je Božu Petrova da odstupi s dužnosti 
predsjednika Sabora; 3. na Petrovljevo je mjesto ustoličio svoga 
Gordana Jandrokovića. 


Da, to je goli ishod. Ali zapravo se tuđim perjem okitio. Nije 
Plenković obranio Marića. Glasovalo je 150 zastupnika - 75 za 
opoziv, 75 protiv opoziva. Dakle, neriješeno. Ne ćemo valjda 
slabost opozicije tumačiti kao snagu pozicije! Zašto ne? Gdje 
ne treba hrabrosti, kukavština se šepiri kao glavna krjepost. 
Da, ali treba imati na umu tko je Plenkoviću priskrbio tu ,krje- 
post“. Nitko drugi nego Milanovićev pouzdanik - Tomislav $a- 
ucha. Pa što? Kako — što? Tansfuga ei talem attulit victoriam! 
Prebjeg mu takvu donese pobjedu! A prebjeg taj, kako sam 
reče, onako ,disleksičan i disgrafičan“, pravi je nevoljnik. Nije 
čovjek izdajica, samo mu se pružila mogućnost izbora između 
Sabora i Remetinca. A u Saboru je, ako ništa drugo, ipak malo 
udobnije nego u Remetincu. 


Što se tiče odstupa Bože Petrova, nije li i taj uspjeh postignut 
u suradnji s neprijateljskim taborom* Ili ćemo zaboraviti da je 
zahtjev za Petrovljev odstup s predsjedničke dužnosti potpisa- 
lo 79 zastupnika — 3 više no što ih je Veliki Kombinator uspio 
okupiti u obranu ministra Marića. 


O Gordanu Jandrokoviću — samo dobro! Čovjek ima dobru 
prođu. Plenković ga je kupio od generala Željka Glasnovića ni 
za što, to jest za prava Glasnovićeva biračkog tijela u XI. izbor- 
noj jedinici, koja prava — Vlada priznaje, ali ih ne ostvaruje. 

Što je stvarni ishod toga nesmiljenog boja za zastupničku ve- 
ćinu u Hrvatskomu [državnom] saboru? Možemo samo kon- 
statirati da je nakon najnovijega kolonijalnog koprcanja svu 
vlast u našoj domovini, koja svakim danom biva manje naša, 
preuzelo ministarstvo vanjskih poslova i europskih integracija, 
točnije - gojenci Mate Granića. Pantovčak čvrsto drži Kolinda 
Grabar-Kitarović, a dvije strane Griča, zapadnu i istočnu, An- 
drej Plenković i Gordan Jandroković. Nije to loše. Stoga ovaj 
put posve ozbiljno zvuči Plenkovićeva poruka iz Bruselja: ,,Ni- 
kakve krize nema, idemo dalje.“ To potvrđuje i Milijan Brkić. 
Doduše samo onim drugim dijelom: ,Idemo dalje!“ 


Ne znam jesu li Plenković i Brkić svjesni da govore jezikom 
Ive Sanadera. No nije ni važno. Ipak, molim čitatelja da gornju 
tvrdnju o krizi ne dovodi ni u kakvu svezu s crnim vijestima o 
masovnom iseljivanju školske djece iz Hrvatske. To se sabor- 
skih zastupnika ni njihovih manjina i većina ne tiče. Zašto bi 
ih se ticalo? Oni nisu narodni, oni su saborski zastupnici. A 
nitko se iz Sabora ne iseljuje. Iseljivanje dakle nije saborska, 
nego narodna nevolja. 


I što sada? To bi trebalo pitati Velikoga Kombinatora. Vjeru- 
jem da će on za potvrdu četvorice Plenkovićevih ministara na- 
kon mjesnih i područnih izbora lako skrpiti potrebnu većinu. 


Na čemu počiva ta vjera? Na bjelodanoj činjenici da u Saboru 
ima dosta zastupnika koji se, kako bi rekao Zlatko Hasanbego- 
vić, rado ,kaljužaju“ a premalo zastupnika koji, poput onoga 
»plente“ s početka članka, ne odvajaju politiku od etike. Tomu 
treba dodati 8 zastupnika tzv. nacionalnih manjina. Oni imaju 
invalidan izborni legitimitet, ali vrlo validne apetite. Stoga ne 
treba sumnjati da će ti ljudi, predvođeni Miloradom Pupov- 
cem, tako skrpljenoj većini udariti - manjinski pečat. 


HS, 12. svibnja 2017. 

POLITIČKA STABILNOST 


Je li hrvatska država politički stabilna? Predsjednica Republi- 
ke Kolinda Grabar-Kitarović misli da nije, a predsjednik Vla- 
de Andrej Plenković misli da jest. Moja neznatnost stoji u tom 
pitanju među Pantovčakom i Gričem neodlučno, poput onoga 
nesretnog magarca koji je skončao od gladi stojeći među dva- 
ma na vlat jednakim plastovima sijena. 


Evo zašto. 


Kriza u Agrokoru i raskid vladotvorne koalicije (odn. ,surad- 
nje“) Hrvatske demokratske zajednice i Mosta nezavisnih lista, 
kojim je Plenković osakatio svoju Vladu, ostavivši je bez četiri- 
ju ponajvažnijih članova: ministra uprave, ministra unutarnjih 
poslova, ministra pravosuđa te ministra energetike i zaštite 
okoliša — guraju me prema Pantovčaku. Tako sakata Vlada ne 
čini mi se znakom političke stabilnosti. 


Tu misao osnažuje oporbena buka. Najglasniji i najrazgovjet- 
niji bukači Božo Petrov, Nikola Grmoja i Vlaho Orepić slož- 
no viču da je Plenkovićeva Vlada u času kada je Hrvatska de- 

mokratska zajednica razvrgnula koaliciju (odn. ,suradnju“) s 
Mostom nezavisnih lista izgubila nužnu potporu zastupničke 
većine u Hrvatskomu [državnom] saboru te da je zbog toga — 
nezakonita. 


Iz te optužbe zavija bijes odbačenih ,,suradnika“, ali ona ipak 
zvuči razborito. 


Sabor je međutim unatoč žestoku stranačkom vrtloženju vrlo 
stabilan. Zastupnici su umjesto Bože Petrova za predsjednika 
Sabora izabrali Gordana Jandrokovića (HDZ), a nakon raz- 
govora stranačkih prvaka i neovisnih saborskih zastupnika s 
Predsjednicom Republike bilo je posve razvidno da se gotovo 
nikomu ne ide na izbore. Saborsku stabilnost nije poljuljala ni 
visoka političko-aritmetička prepirka SDP-ova Gordana Ma- 
rasa (SDP) i HDZ-ova Andreja Plenkovića vođena, na ponos 
i diku svih eurohrvata, na korektnu engleskom jeziku u Hr- 
vatskomu [državnom] saboru. Maras: Show me the number! — 
Plenković: You show me the number! (Maras: Pokaži mi broj! 
— Plenković: Ti meni pokaži broj!). 


Plenković je dakle junački ustrajao na tvrdnji da njegova kr- 
nja Vlada ima potporu zastupničke većine, obećavši da će na- 
kon mjesnih i područnih izbora Vladu upotpuniti (,,rekonfigu- 
rirati“) kako se dogovori s tom većinom. Obećanje je raspirilo 
nagađanje o ,preslagivanju“ zastupničke većine. Tako je Hrvat- 
ski [državni] sabor zapao u sferu sudbonosnog pitanja tko bi 
mogao uskočiti na upražnjeno mjesto Mosta nezavisnih lista. 
HNS? HSS? IDS? SDP? Svi su mogući ,uskoci“ - uoči mjesnih 
i područnih izbora - spremno odbili sudjelovati u oblikovanju 
nove vladotvorne većine. To je hvale vrijedna predizborna po- 
litička čestitost. No ona nije riješila sudbonosno pitanje. Samo 
ga je privremeno zastrla kao što oblak katkad zastre mjesec. 


Plenkovićevu najavu srdačno je dočekao SDSS-ov ,etnobi- 
znismen“ inače kolovođa saborskih zastupnika tzv. nacional- 
nih manjina i knez ,vasceloga“ srpstva u Hrvatskoj — Milorad 
Pupovac. Njemu ne trebaju ni predizborni ni poizborni obzi- 
ri. Knez je Milorad nakon rujanskih izbora egzaltirano slavio 
Plenkovića kao čovjeka kakav se ,,suhim zlatom plaća“ a ovih 
se dana hvasta da je s Plenkovićem — ,na istom poslu“! Misli- 

te, cvili neuzvraćena politička ljubav? Varate se. Plenković je 
ovih dana izrijekom potvrdio da su knez Milorad i njegovih 
sedam ,manjinaca“ još ,od listopada“ dionici vladotvorne ve- 
ćine. Zanimljivo. To je valjda razlog s kojega Republika Hrvat- 
ska novcem svojih poreznih obveznika financira one protuhr- 
vatske gnusobe što ih po svijetu šire Srpsko narodno vijeće i 
Novosti kneza Milorada. 


Kada se pomnije pogleda, čini se da Plenković gradi političku 
stabilnost hrvatske države na potpori ljudi poput kneza Milora- 
dai contea Furija. Ti se ljudi - jedan etnički Srbin, drugi etnički 
Talijan - ponašaju bezobrazno. Silno se nakostruše kada ih tko 
nazove političkim Hrvatima, a vrlo dobro znaju da samo lu- 
dom milošću Hrvata sjede u Hrvatskomu [državnom] saboru. 
Ondje su ravnopravni s ostalim zastupnicima iako im je izbor- 
na legitimnost sramotno invalidna, a zastupaju — pazi sad! — in- 
terese ne srpske i talijanske narodne manjine, nego srpske i tali- 
janske nacionalne manjine, kojih manjina u Hrvatskoj nema. I 
nisu nacionalisti. Krasno! Ali što je to za takve ljudine?! Oni bi 
sada s Plenkovićem, kako je iz Beograda najavio knez Milorad, 
u ime političke stabilnosti ,rekonfigurirali“ njegovu Vladu. I to 
preko - nužne mjere! To je neviđena bezobraština. Nad njom 
se od političara tobože sablaznio samo potpredsjednik Sabo- 
ra Milijan Brkić ustvrdivši da hrvatsku vladu ne će sastavljati 
manjinci, nego Hrvati i Hrvatice. Time je od medijskih glavno- 
strujaša zaradio hrpu ružnih etiketa. Da stvar dolično zapapri, 
europski je orijetirani conte Furio priprijetio Plenkoviću da će 
mu uskratiti glas ako se ne distancira od šovinizma svoga stra- 
načkog zamjenika i saborskog potpredsjednika. 


To su ,divote“ koje hrane moju neodlučnost u pitanju o poli- 
tičkoj stabilnosti ili nestabilnosti hrvatske države. Hrvati, kako 
ja to vidim, žive već 17 godina u paradoksu stabilne nestabil- 
nosti ili nestabilne stabilnosti. A obje su inačice jednako po- 
gubne. Zašto? One samo čuvaju i promiču društvene i političke 
nepravde. Stoga će Hrvatska, ako joj je do blagoslovljene po- 
litičke stabilnosti, morati prije svega izjednačiti sve svoje dr- 
žavljane u političkim pravima i prijeći na jednostavan većinski 
izborni sustav. 


HS, 19. svibnja 2017. 

VELIKA KOALICIJA 


Slušajući Franju Gregurića, Nikicu Valentića i Vladimira Šeksa 
kako Hrvatskoj preporučuju veliku koaliciju, uvijek se gorko 
osmjehnem, a kada svi stranački prvaci tu preporuku uglas od- 
biju - podiđe me jeza. Zaključim naime, poput većine Hrva- 
ta, per antiphrasin (po proturijeku) da dvije najveće političke 
stranke - SDP i HDZ - ako takvo što i ne spremaju, o tomu 
ipak u potaji snuju. 


Dobro, moglo bi se reći, što je u toj velikoj koaliciji, za kojom 
žude staroste hrvatske državne politike, tako prijeporno? Zašto 
je velika koalicija njima spasiteljica naroda, nacije i države, a 
meni ako ne glasnica sveopćega propadanja, onda u najmanju 
ruku nekakvo strašilo koje plaši političku djecu u odraslim hr- 
vatskim državljanima? Zar se moja neznatnost ne sjeća blago- 
dati kratkotrajne Vlade demokratskoga jedinstva? 


Ta su pitanja na mjestu. Nerazumno bi ih bilo zabaciti, a ne bi 
bilo pametnije ni odgovoriti na njih dogmatski. Najbolje je u 
takvu slučaju pustiti da razložni odgovori sami bjelodano pro- 

klijaju iz biti predmeta. Treba dakle točno odrediti što znači 
riječ ,koalicija“ a zatim i izričaj ,velika koalicija“. 


Koalicija je politološki stručni nazivak, a znači - savez, pogla- 
vito stranački savez. Glasovita su u Hrvatskoj političkoj povi- 
jesti dva takva saveza — Hrvatsko-srpska koalicija na početku 
i Koalicija narodnoga sporazuma na kraju XX. st. Prva je bila 
usmjerena protiv austro-ugarskoga gospodstva u Hrvatskoj, a 
druga protiv hrvatskoga izlaska iz Jugoslavije; prva je težila za 
stvaranjem zajedničke države Južnih Slavena, a druga za demo- 
kratskim preustrojem komunističke Jugoslavije. Obje su koali- 
cije imale vanjske pokrovitelje - prva Kraljevinu Srbiju, druga 
Sjedinjene Američke Države. 


To su bile tzv. naravne koalicije. Naravnom se koalicijom na- 
ziva stranački savez koji okuplja programski srodne stranke. 


Gornji su primjeri prijeizborne koalicije. Takve su koalicije u 
starim demokracijama nezamislive. Ako i nisu zakonom za- 
branjene, birači općenito drže da su protivne ,dobrim politič- 
kim običajima“ pa na njih nitko i ne pomišlja. Nasuprot tomu 
prijeizborne su koalicije u tranzicijskim demokracijama bile i 
te kako poželjne, napose kada su globalne sile rušile suvere- 
nističke vlade. Sjetimo se Račanove Šestočlane koalicije (tzv. 
»šestorka“), s kojom je Hrvatska nakon Tuđmanove smrti ušla 
u XXI. stoljeće. Takve su se koalicije u nas održale do dana da- 
našnjega kao plemenita politička baština, koju obvezno prate 
ugovori o poslijeizbornoj podjeli plijena. Uoči pretprošlih iz- 
bora za [narodne] zastupnike u Hrvatskomu [državnom] sa- 
boru imali smo dva takva saveza - Karamarkovu Domoljubnu 
i Milanovićevu Narodnu koaliciju. 


Prijeizborne koalicije dakle programski mute vodu, a sklapa- 
ju se radi osvajanja vlasti i podjele moći. Mogu biti naravne i 
protunaravne, tj. programski srodne ili programski razrožne, 
manje ili veće. 


No, ni najveći se takvi stranački savezi ne smatraju ,velikim 
koalicijama“. Zašto? Velike se koalicije sklapaju nakon izbora 

radi uspostave vlasti i djelomične provedbe stranačkih progra- 
ma. To se samo po sebi razumije. Takvi savezi obično ujedi- 
njuju dvije najjače stranke koje su svjetonazorno i programski 
različite, a katkad i posve protivne jedna drugoj. U Hrvatskoj 
se kao uzoran primjer velike koalicije najčešće navodi vladajući 
savez njemačkih narodnjaka (CDU-CSU) i socijalnih demo- 
krata (SPD), a katkada se spominje i vladajući savez austrijskih 
narodnjaka (OVP) i socijalista (SPO). 


To je polazna shema. Veliku koaliciju može međutim činiti i 
više stranaka. Poseban je primjer opće velike koalicije koja je u 
hrvatskomu Domovinskom ratu iznjedrila Vladu nacionalnog 
jedinstva. Ta je Vlada četvrt stoljeća uzorno svijetlila u glavi 
Ivice Relkovića, ideologa Mosta nezavisnih lista, pa se on i u 
miru zauzimao za stvaranje najveće velike koalicije kada je na- 
kon izbora predlagao ,,tripartitnu“ (trodijelnu) podjelu vlasti: 
dio apsolutnom izbornom pobjedniku — Mostu nezavisnih li- 
sta, dio relativnoj izbornoj pobjednici - Domoljubnoj koaliciji, 
dio relativnoj izbornoj gubitnici Narodnoj koaliciji. Relkoviće- 
va je velikodušna djetinjarija vjerojatno onostrano motivirana. 


A zašto je mene strah Valentićeve, Gregurićeve i Šeksove žud- 
nje za velikom koalicijom? Zato što oni samo traže oficijalizaci- 
ju i solemnizaciju odavno već postojeće velike koalicije HDZ-a 
i SDP-a. Da te koalicije nije bilo, kako bi Ivica Todorić uzgojio 
40-ak milijarda kuna duga? A Valentić, Gregurić i Šeks nisu 
sanjari. Oni su ljudi ,od ovoga svijeta“. Zato me, kao što rekoh, 
jeza hvata od njihove velikodušnosti. 


HS, 26. svibnja 2017. 

NAŠA KAKISTOKRACIJA 


Umni su promatrači i tumači ,festivala demokracije“ odmah 
nakon prvoga kruga ovogodišnjih redovitih mjesnih i područ- 
nih (lokalnih i regionalnih) izbora podrobno raščlanili i vrjed- 
novali taj znameniti događaj. Odmah — dok su stvari bile posve 
svježe! Zašto se ja dosad nisam ni očešao o te izbore? Možda 
mislite: Cekao je konačne rezultate! Ili: On je nacionalni su- 
verenist, pa vjerojatno prezire mjesne i područne izbore kao 
najniži oblik hrvatskoga kolonijalnog koprcanja. 


Tko tako misli, krivo misli. Niti sam čekao niti prezirao. Če- 
kati nisam imao što, jer se gotovo sve znalo unaprijed. A una- 
trag su ,veliki vođe“ birača, netom su se birališta zatvorila, svi 
odreda oglasili svoju izbornu pobjedu. Što se tu moglo reći? 
Ništa, moglo se samo na sve strane čestitati. 


Potvora da suverenisti preziru mjesne i područne izbore — ne- 
čuvena je glupost. Ti su izbori hrvatskomu suverenistu upravo 
dragocjeni, da ne velim najviša politička vrjednota u njegovoj 
novoj ,široj domovini“. Oni su čedo subsidijarnosti kao ustroj- 
stvenog načela Europske unije. To je načelo, što god tko o nje- 

mu mislio, političkomu Hrvatu sveto. Ne stoga što je preuzeto 
iz Katoličke crkve, nego stoga što ono jamči naša današnja jura 
municipalia (mjesna samoupravna prava), koja su u biti žalosni 
ostatci hrvatske nacionalne suverenosti u Europskoj uniji. 


Mrzovoljan čitatelj vrti glavom. Pričinja mi se da ga čujem: 
Člankopisac se ružno šali. Izmotava se, kao da mi ne znamo 
što je pravi razlog njegove dosadašnje šutnje. Izbori su bili u 
nedjelju, a Hrvatsko slovo izlazi petkom! Tko Bendžu ne zna, 
suhim bi ga zlatom platio! Dakako, neusporedivo manjom ko- 
ličinom nego knez Milorad svoga predsjednika Vlade Andreja 
Plenkovića, ali - suhim zlatom! No, dobro. Kad se već nije zbog 
vrjemenskoga raskoraka pravodobno oglasio o događaju, red 
bi bio da nam sada priopći što misli kako će rezultati ovih izbo- 
ra utjecati na daljnji razvoj hrvatske demokracije. 


E, to je puno bolje! Ali nikako se, a kamoli ružno, nisam šalio. 
Ni izričaj ,šira domovina“ koji smo baštinili iz srpskoga rop- 
stva, ne bi trebalo krivo shvatiti. On j je više dobroćudna poruga 
nego ružna šala. A kako će rezultati ovih mjesnih i područnih 
izbora utjecati na razvoj hrvatske demokracije? To je razložnu 


mišljenju zasad nedokučivo. Može se samo nagađati. 
Pa učinimo što možemo. 


Ponajprije pogledajmo sadašnju kakvoću hrvatske demo- 
kracije. Naša pučka vladavina (grč. Šnuokparia) nije se imala 
vremena razviti u suverenoj državi. Imala je samo jedno deset- 
ljeće, kojega je polovicu pojeo Domovinski rat. Stoga naša puč- 
ka vladavina nikad nije bila uzorna. A kada su se Tuđmanovi 
nasljednici na vlasti na samom početku XXI. stoljeća odrekli 
hrvatske državne suverenosti, ona se odmah prometnula u vla- 
davinu najgorih (grč. kakloToKpaTia). To je posve naravan put. 
Gdje je veleizdaja modus bene beateque vivendi (način dobra i 
blažena življenja), tu ne cvatu građanske krjeposti. 


Možda prestrogo sudim? Prije bih rekao: preblago. Ali ne 


ću, kako bih uvjerio čitatelja, nabrajati sve one pravednike iz 
naše državne uprave i mjesne i područne samouprave koji su, 

doduše vrlo nježno, ali ipak stradali u pravosudnim kaznenim 
progonima. Zašto ne ću? Ne priječi me u tomu ni tzv. politič- 
ka korektnost ni zakonska zaštita osobnih podataka, samo se 
bojim da bih tim mnoštvom ozloglašenih imena na neki način 
okaljao ovaj kratki članak. 


A mi smo, zar ne, na sva ta mjesta uvijek birali najbolje među 
nama? Uvijek. I komunisti su nas uoči svojih ,ćoravih“ izbora 
upozoravali: Drugovi i drugarice, birajmo najbolje! To je bio 
— tako — dašak aristokratizma među proleterima. Ali pustimo 
komunizam i njegov aristokratizam. Puno je važnije imati na 
umu da mi i danas, u svojoj liberalnoj kakistokraciji, biramo 
najbolje. U Splitu nam je najbolji Željko Kerum, u Zagrebu Mi- 
lan Bandić, u Varaždinu Ivan Čehok, u Virovitici Ivica Kirin. 
Ne kanim portretirati tu gospodu. Važnije je ovdje sabrano se 
upitati: Kakvi li smo tek mi, ako su nam ti i takvi ljudi — naj- 
bolji? 


Odgovor je, naravno, porazan. No, ovi su mjesni i područni 
izbori unatoč tomu moralnom mraku pokazali i dva svijetla 
znaka: rasap kriptokomunističkoga SDP-a i najavu Brune Esih 
na proslavi izbornoga uspjeha u Zagrebu da ona i njezina sku- 
pina ovih dana osnivaju nacionalnu suverenističku stranku. 
Teško je reći koliko su ti znakovi pouzdani, ali treba se nadati. 


HS, 2. lipnja 2017. 

PRIZEMNI IZBORI 


Nakon ovih mjesnih i područnih izbora predsjednik je HDZ-a 
i HDZ-ove krnje Vlade Andrej Plenković stranački jači nego 
ikad. HDZ je pod njegovim vodstvom osvojio više od pola Hr- 
vatske i - grad Dubrovnik. 


Veće gradove Plenković je ili prezreo ili mu se oni nisu dali. 
Zagreb, nekadanji glavni grad, još je u prosincu prošle godi- 
ne novi HDZ-ov vođa proračunski ostavio ,,u amanet“ Milanu 
Bandiću, a u svibnju ove godine tomu je ,preslagivaču“ sabor- 
skih većina za izborni doručak poslužio svoga Dragu Prgome- 
ta. Rijeku su za Partiju viteški obranili Vojko Obersnel i umjet- 
nički revnitelji poput Olivera Frljića. Osijek je bez borbe ostao 
pod žezlom HNS-ova i SDP-ova Ivice Vrkića. A Split je — istina, 
uz nevjerojatno velik broj nevaljanih glasovnica — Željku Ke- 
rumu junački preoteo Plenkovićev imenjak i stranački prijatelj 
Andro Krstulović Opara. 


Površni, da ne velim pristrani, tumači izbornih rezultata re- 
dovito ističu ta ,četiri velika grada“ (Zagreb, Split, Rijeku, Osi- 

jek) kao ,urbanu Hrvatsku“. Pri tomu redovito prešućuju da 
je Zagreb po broju stanovnika dvostruko veći od ostalih tri- 
ju gradova zajedno, a po obrazovnoj, kulturnoj, znanstvenoj, 
gospodarskoj i novčarskoj snazi dvostruko jači i od polovice 
Hrvatske. Nitko ne spominje žalosnu činjenicu da je od tih ,,če- 
tiriju gradova“ samo Zagreb samoodrživ - da samo on može 
bez pomoći izvana obilato hraniti svoj svagdanji život, svoju 
samoupravu i svoj razvoj. Zašto tako postupaju? Očito da sa- 
čuvaju stereotip o političkoj ljevici i desnici, po kojemu ljevici 
prirodno pripada ,urbana“, a desnici ,,ruralna“ Hrvatska. 


Ipak, svi ti tumači, koliko god bili pristrani, zamjećuju da se 
na ovim mjesnim i područnim izborima prizemna Hrvatska 
temeljito ,zaplavila“. I pri tomu nariču: Premalo je birača izašlo 
na birališta! Učeniji među njima predmnijevaju da će se sada 
Andrej Plenković u Saboru ustobočiti poput Ferka Tahija u Še- 
noinoj povjestici ,Ukleta klijet“. 


Tražit će, vele, potvrdu svojih novih ministara grmeći: No- 
stra sunt jura, / Nostra sunt rura! (naša su prava, naša su sela). 
Pri tomu će misliti: ,A kmet je smet!“ Dezorijentirana ,lijeva“ 
oporba na to će samo škrgutati zubima. I nitko se ne će usuditi 
reći silniku: Da, gospodine! Što jest, jest: Vaša je guska tusta, ali 
sela su vam — pusta! 


Naravno, tumači pretjeruju. Ne će biti tako. Plenković nije 
»desničar“. Plenković je utjelovljeni ,čisti centar“ Mate Grani- 
ća — čovjek inkluzivan kao Božji blagoslov. 


A što ako ipak bude tako nekako? E, to bi onda mogla biti 
neka mućka Vladimira Šeksa ili Davora Božinovića! Ali i to će 
biti samo hrvatska inačica liberalne demokracije. A nju - kao 
što se zna — krase neka endemska obilježja. 


Evo krasna primjera. Nigdje u drugim dijelovima svijeta ni- 
kad nisu na višestranačkim izborima pobijedili svi takmaci. U 
Hrvatskoj se to redovito događa. Eurohrvati se nad tim zgra- 
žaju. A meni je, valjda stoga što sam primitivan suverenist, 
ta neobičnost upravo dražesna! Nikada nisam tako uživao u 

demokraciji kao kada sam gledao i slušao Anku Mrak Tari- 
taš kako na televiziji proglašuje svoju pobjedu. Umalo nisam 
uskliknuo: Tooo, ne daj se, Anko! I duboko sam se ožalostio 
kada je gospoda pobjednica rekla da joj je žao što se Bandić 
nije htio s njom sučeliti. No brzo me je utješio — tko? Pa sam 
Bandić, elegantni Paraklet zagrebačkih gospođa. On je naime 
svečano izjavio da je i njemu - žao. 


Eto, tako nam je to. Ali visokonakladni novinski mudroslo- 
vi ne mare ni za te pobjede, ni za njihovu etičku ljepotu, ni 
za nježne osjećaje tankoćutnih ljudi. Oni su se oštro podije- 
lili. Jedni samo slave Plenkovića zbog uspona HDZ-a, a dru- 
gi samo kude Davora Bernardića, Ivana Vrdoljaka i Krešimira 
Beljaka zbog pada SDP-a, HNS-a i HSS-a. A griješe i jedni i 
drugi. Ukopani u rovove titoizma ili u rovove europeizma, oni 
iz tih perspektiva ne vide bjelodanosti. Niti je Plenković svojim 
europstvom nadahnuo prizemni uzlet ,desnoga“ HDZ-a niti je 
Bernardić svojim revniteljskim govorima ubio SDP-ovu ,lije- 
vu“ dušu. Nee, gospođe i gospodo, drugarice i drugovi! Tu se je 
priroda surovo umiješala u društvo. 


Kako to? Istina, malo neobično. SDP-u je, kao što se općenito 
zna, politički program bio — J. B. Tito. I to ne tek od osnutka 
stranke, nego još od 1919. Najdraži mu je neprijatelj bio nekoć 
Franjo Tuđman, a u najnovije vrijeme Tomislav Karamarko. 
Vrdoljak i Beljak samo su trgovački zujali oko toga program - 
skog kumira i ,civilizacijski“ se žestili kod virtualnih ideološ- 
kih barikada. Onda je, vjerovali ili ne, Tito - četrdesetak godi- 
na nakon svoje smrti - ipak umro! A Karamarko se je prije go- 
dinu dana povukao s političke pozornice. Te su ,elementarne 
nepogode“ prouzročile jednima štetu, drugima probitak. SDP i 
njegovi privjesci ostali su bez programa i najdražega neprijate- 
lja, a HDZ bez dostojna takmaca na izborima. To su ponajvaž- 
niji stvarni uzroci stranačkoga rasporeda biračkih glasova na 
ovogodišnjim mjesnim i područnim izborima. 


Ti će izbori, kao i svi oni prije njih, brzo pasti u zaborav. Ali 


urodili su i nekim dobrim plodovima. Eto, primjera radi, no- 
torni se je Vladimir Šeks okitio članskom značkom Počasnoga 

bleiburškog voda (PBV)! Milan Bandić, samozvani sorbonski 
»profesor djelatne politike“, može se mirne duše u ime boljitka 
Grada Zagreba elegantno odreći ,maršala Tita“ Andrej Plen- 
ković može bez straha od štete za Hrvatsku i HDZ odustati 
od sramotnoga ,preslagivanja“ u Saboru i pozvati naciju na 
što skorije izvanredne parlamentarne izbore. Šeks je, kao što 
rekoh, svoj plod ubrao, a što će sa svojim plodovima učiniti 
Bandić i Plenković, to u ovom času vjerojatno ne znaju ni oni. 


HS, 9. lipnja 2017. 

STIEROVA PARADIGMA 


Kada se prvi put naklapalo o novoj hrvatskoj paradigmi, bio 
sam zbunjen. Što je sad to, ta paradigma? Znao sam što je 
paradigma u Platonovoj ontologiji. Tamo je to ideja (grč. 
i&€a) ili eidos (grč. gi60<), ne kao vječno biće o sebi i za sebe, 
nego kao vječna bitnost, prauzor, nepropadljiva praslika (grč. 
TrAp&čeryua) propadljive osjetilne stvari. Znao sam i što je pa- 
radigma u gramatici. Tamo je to sklonidbeni obrazac. Znao 
sam i da je učenu zapadnjaku grčka ,paradigma“ s neznana 
razloga otmjenija od latinskoga ,,modela“. Ali što bi bila ,nova 
hrvatska paradigma“? 


To mi je u prvi mah bila besmislica. No taj je izričaj ipak 
dražio moju znatiželju. Mislio sam, što bi to moglo biti? Onda 
rekoh sam sebi: Pusti, to ti je jedna od onih šarenih krpica što 
dva-tri dana lepršaju na lahoru javnosti, a poslije ih se više 
nitko ne sjeća. 


Ali ,nove“ se ,hrvatske paradigme“ nisam mogao tako lako 
riješiti. O njoj su govorili učeni europarlamentarci Davor Ivo 

Stier i Tonino Picula. Ti su našijenci, mislio sam, političari. 
Oni očito govore o hrvatskoj politici. A valjda su i pametniji 
od pola milijarde drugih Europljana koji nisu članovi Europ- 
skog parlamenta. Da nisu pametniji, kako bi tamo, u tom Par- 
lamentu, mogli zastupati interese svih tih Europljana? Nisam 
dakle imao izlaza. Morao sam se potruditi oko ,nove hrvatske 
paradigme“ ako nisam htio pasti pod sumnju da sam hrvatski 
intelektualac. 


A to nikako nisam htio. Stoga sam bio naumio pitati Stiera o 
kakvoj on to paradigmi govori. O vječnoj bitnosti, o prauzoru, 
o praslici, o obrascu, o modelu - čega? Htio sam reći da nitko 
ne može predstaviti nešto ,novo“ bez nekakve usporedbe s ne- 
čim ,starim“; htio sam ga upozoriti, ako govori o paradigmi“ 
hrvatske politike, da bi se — i to vrlo uvjetno — u zadnjih 170 
godina tako ,paradigmatično“ mogle opisivati samo političke 
pragme Josipa Jelačića, Ante Pavelića i Franje Tuđmana, jer 
su samo njihovu političkom djelovanju krajnjom svrhom bili 
stvaranje i izgradnja slobodne, samostalne i neovisne hrvatske 
države; htio sam... no, Stier me je predusreo. 


Stier je naime znao kako treba iz Bruselja prosvjetljivati Hr- 
vate. Treba im propovijedati u prispodobama. Tako je i činio. 
A svoj je nauk, poput Karla Marxa i Friedricha Engelsa, znan- 
stveno utemeljio. Prešutno je Hrvatima poručio da se ne ob- 
ziru na Platona. Jer od Thomasa Kuhna naovamo paradigme 
više nisu vječne. Osim što nisu vječne, one su i potrošive. A 
hrvatske se paradigme najbrže troše. Od god. 1945. hrvatska 
je paradigma bila ,bratstvo i jedinstvo“ sa Srbima. Potrajala je 
malo kraće od pola stoljeća. Kada su tu paradigmu potrošili, 
Hrvati su ju god. 1990. zamijenili paradigmom državotvor- 
nosti. Ta ih paradigma nije dugo držala. Potrošili su ju do kra- 
ja Domovinskoga rata i zamijenili god. 1996. (2!) paradigmom 
euroatlantizma. A paradigmu euroatlantizma potrošili su u 
času kada su 1. srpnja 2013. ušli u Europsku uniju. 


Zanimljiva je to opservacija. Ali gdje su tu, ako ne vječne 
bitnosti, praslike i prauzori, onda barem nekakvi obrasci ili 
modeli? To što Stier tu nabraja, to su bile deklarirane najvi- 

še političke vrjednote pojedinih vlasti u Hrvatskoj, od kojih 
su sve osim Tuđmanove bile manje-više protuhrvatske. Zbog 
toga se nameće pitanje: Kako može pametan Hrvat tuđinske 
ideologeme nazivati ,hrvatskim paradigmama ?! A kada j je 
o tomu riječ, treba izvesti na čistac i neka potpitanja. Što je 
imao hrvatski čovjek s jugoslavenskim komunističkim ideo- 
logemom o ,bratstvu i jedinstvu“ Hrvata i Srba? Ništa, osim 
nevolje. Što je hrvatskomu čovjeku na Jadranu i u Podunavlju 
bio euroatlantizam? Ništa, ili samo geostrateška igračka veli- 
ke svjetske gospode koja ga odvraća od njega samoga i njego- 
va usuda. 


Ali vratimo se Stieru i njegovoj priči. Po toj priči Hrvati su 
onoga kobnog dana kada su ušli u Europsku uniju ostali bez 
svoje političke paradigme. I zbog toga su gorko tugovali. Sve 
dok im nije god. 2015. Davor Ivo Stier teorijski skrojio ,novu 
hrvatsku paradigmu“. A otkad ih je Andrej Plenković i prak- 
tično okupio oko te ,nove hrvatske paradigme“ kao oko ta- 
borske vatre, Hrvati sretno udaraju u bubnjeve i glavinjaju u 
službenomu optimizmu. 


A što je ta ,nova hrvatska paradigma“? Politološka mudrost 
zbijena u četiri riječi: Uključivost i društveni razvoj. 


Tko duže pamti, vrti glavom. Zašto? Vidi da te političke 
vrjednote što ih Stier i Plenković sada nude pod skupnim 
nazivom ,nova hrvatska paradigma“ jednostavno nisu ništa 
novo. Podrugljivci kliču: To je samo novonapuhana stara ide- 
ološka žvaka! Nije li tu ,uključivost“ puno prije Stiera i Plen- 
kovića jednako ponosno prakticirao Ivo Sanader kada je za 
volju Bruselju god. 2004. u HDZ-ovu vlast umjesto Đapićeva 
HSP-a uveo četnički SDSS? Nije li se i Sanader kleo u ,,druš- 
tveni razvoj“? I do čega je Hrvate dovela ta stara Sanaderova 
»paradigma“? Do toga da danas Plenković po Stierovoj ,novoj 
hrvatskoj paradigmi“ gradi političku stabilnost hrvatske dr- 
žave na HDZ-ovu savezu s osmero saborskih zastupnika tzv. 
nacionalnih manjina i pet HNS-ovih buha iz SDP-ova titoi- 
stičkoga kožuha. 

To se, vele u HDZ-u, ne sviđa njihovu političkom tajniku 
Stieru. Vele i da je stoga odstupio s ministarske dužnosti. A 
on sam reče da će i dalje kao HDZ-ov politički tajnik i sabor- 
ski zastupnik podupirati Plenkovićevu politiku, a u HDZ-u 
- širiti demokršćanstvo. Kako to shvatiti? Ne znam. Valjda 
kao obrazac uključiva shvaćanja osobne časti i političkoga ću- 
doređa. 


HS, 16. lipnja 2017. 


83 


HAJKA NA BISKUPA 


Na vijest da je Davor Ivo Stier odstupio s dužnosti ministra 
vanjskih i europskih poslova sisački se biskup Vlado Košić 
obratio otvorenim pismom predsjedniku Vlade i predsjedniku 
Hrvatske demokratske zajednice Andreju Plenkoviću. Pismo je 
objavio na Facebooku. 


Biskup se u pismu zgraža nad HDZ-ovom koalicijom s HNS- 
om. Drži da je Plenković, sklopivši savez s neprijateljem“ po- 
kazao ,neosjetljivost za osjećaje i vrijednosti koje gaji većina 
hrvatskoga naroda“. Time će, veli, neko vrijeme održati svoju 
Vladu na životu, ali će izgubiti vjerodostojnost. Biskup je bri- 
dak: ,Ja to zovem političkom prostitucijom.“ U skladu s time 
biskup moli Plenkovića da više ne ističe da je HDZ demokr- 
šćanska stranka, jer ona to nije, barem dok ju Plenković vodi. 
Zašto? Jer u vlast uvodi ljude poput Predraga Štromara, koji 
koračaju u Povorci ponosa, a od vlasti odmiče ljude poput Da- 
vora Ive Stiera, koji sudjeluju u Hodu za život. Takve su stvari 
po biskupovu mišljenju nespojive s kršćanskom demokraci- 
jom. 

Kratko i jasno, ili ako vam je draže: ,,zrnato, a ne komuša- 
sto“ kako bi prije 150-ak godina rekao Fran Kurelac, ,,starinom 
Ogulinac, a rodom iz Bruvna u Krbavi“. 


Plenković je šutke podnio Košićevu pljusku. HDZ-ovi visoki 
dužnosnici i ministri na novinarsko su pitanje što misle o bi- 
skupovu pismu kao po dogovoru slijegali ramenima i odgova- 
rali da pismo nisu pročitali. Treba im vjerovati. Nisu pročitali, 
kao što nisu ni čuli Predraga Štromara, novopečenoga HNS- 
ova ministra graditeljstva i potpredsjednika Plenkovićeve Vla- 
de, kada se hvastao da će on i njegovi HNS-ovci oplemeniti 
Vladu i HDZ ,HNS-ovim vrijednostima“ i spriječiti Hrvatsku 
da krene smjerom kojim idu Madžarska i Poljska. 


Novinarskom pitanju što misli o biskupovu pismu nije se 
ugnuo samo predsjednik Hrvatskoga [državnog] sabora i glav- 
ni tajnik HDZ-a Gordan Jandroković. On je velikodušno od- 
cvrkutao: Svatko, pa i biskup Košić, ima u demokratskoj Repu- 
blici Hrvatskoj pravo misliti što hoće. A na dodatno pitanje o 
posljedicama Košićeva istupa za HDZ odgovorio je da ga kao 
glavnog tajnika HDZ-a ne zabrinjava biskupovo mišljenje. 


Može se dvojiti je li to mudro ili ludo, pametno ili glupo. Što 
se tiče Plenkovića, on je, bez dvojbe, postupio pametno. Nije 
se, kao što rekoh, očitovao o biskupovu prijekoru. Znao je da 
će taj posao bolje od njega obaviti elitna legija ,glavnostrujnih“ 
javnih mislilaca. Uostalom, to je mogao zaključiti i površan po- 
litički promatrač. Odavno se naime govorilo o mogućoj koali- 
ciji HDZ-a i HNS-a. A tko je u Večernjaku čitao članke Davora 
Ivankovića, mogao ih je shvatiti samo kao topničku pripremu 
»male velike koalicije“, kako je taj Plenkovićev ,demokršćan- 
ski“ izgred nazvao Damir Pešorda. A ,mala velika koalicija“ 
ima dubljega smisla samo kao prvi korak prema ,velikoj koali- 
ciji“ - kada za nju sazriju okolnosti. 


Tvrdnje da je pod svaku cijenu trebalo izbjeći nove izvanredne 
izbore jer bi njihovo raspisivanje ostavilo Agrokor bez zaštite, 
onemogućilo valjanu reakciju na arbitražu o hrvatsko-sloven- 
skoj granici, ugrozilo povlačenje dviju milijarda eura iz europ- 

skih fondova, odgodilo natječaje za gradnju Pelješkoga mosta, 
snizilo rejting države na međunarodnom tržištu kapitala i za- 
ustavilo aktivnosti oko nabave vojnih zrakoplova — jednako su 
vjerodostojne kao i Plenkovićeva tvrdnja da je njegovo tajno 
dogovaranje s Ivanom Vrdoljakom o koaliciji HDZ-a i HNS-a 
u skladu s europskim standardima. 


Nad HDZ-ovim drugim ,kopernikanskim obratom“ javno 
se sablaznio samo biskup Vlado Košić. Na biskupa se odmah 
digla bezumna hajka kao na kakva političkog disidenta u ko- 
munističkim tiranijama XX. stoljeća. Hajkače, naravno, nije 
zanimalo ni što je biskup rekao ni je li to što je rekao — rekao 
kao biskup ili kao običan državljanin. Oni su, ne obzirući se na 
takve sitnice, biskupa obilato častili svojom protukršćanskom 
pizmom i nezamislivim prostotama, optuživali ga da se mije- 
ša u politiku, prijetili mu Biskupskom konferencijom i Papom, 
izvrgavali ga ruglu na najblesavije načine u novinama i na da- 
lekovidnicama. 


Mudriji javni misliteljii zamjerili su biskupu u ime ,političke 
korektnosti“ uporabu riječi ,neprijatelj“, a u ime dostojanstva 
Katoličke crkve uporabu riječi ,prostitucija“. Ta druga riječ po 
njihovu je mišljenju nedostojna visokoga crkvenog dostojan- 
stvenika. 


Bilo je i pokušaja davanja vjeronaučne poduke neukomu si- 
sačkom biskupu. U tom vjeroučiteljstvu istaknuo se Večernja- 
kov Marinko Jurasić. On je biskupa Košića ošinuo Kristovim 
primjerom. Poslužio se svjedočenjem evanđelista Ivana kako 
je Isus spasio preljubnicu od kamenovanja rekavši: ,Tko je od 
vas bez grijeha, neka prvi na nju baci kamen“ (Iv, 8,7). Vjero- 
učitelj Jurasić dvostruko je pogriješio, ali pogriješio je u svojoj 
evanđeoskoj gorljivosti, pa mu treba oprostiti. Jurasić je naime 
na jednoj strani smetnuo s uma da biskup Košić nije tražio ka- 
menovanje Hrvatske demokratske zajednice, a na drugoj pro- 
pustio je reći da je Isus preljubnicu otpravio riječima: ,Idi i od- 
sada više nemoj griješiti“ (Iv, 8,11). Takvom je manipulacijom 
vjeroučitelj Jurasić HDZ-ov politički preljub, valjda nehotice, 
promaknuo iz opačine u krjeposno djelo. 

Što dakle? Ništa. Hajka, kakva god bila, ne će zasjeniti bjelo- 
danu činjenicu da nauk Isusa Krista nadahnjuje javno djelova- 
nje sisačkoga biskupa Vlade Košića niti da to djelovanje usmje- 
ruju Isusove opomene. Napose ona: ,Vi ste sol zemlje. Ako sol 
obljutavi, čime će se ona osoliti?“(Mt 5,13). I ona druga: ,Vi ste 
svjetlost svijeta. Ne može se sakriti grad što leži na gori. Niti se 
užiže svjetiljka da se stavi pod posudu, nego na svijećnjak da 
svijetli svima u kući“ Mt, 5,14-15). Hvala, oče biskupe. 


HS, 23. lipnja 2017. 

PUSTA ZEMLJA 


Kakav je to izričaj? Otrcan. Mnogi ga od pamtivijeka rabe, a 
nitko ne svojata. O pustošenju i pustoši govori i Isus Krist kada 
plače nad Jeruzalemom: ,,Eto, vaš će vam se dom ostaviti pust“ 
(Mt 23,38). 


Hrvati su uglavnom kršćani. No rijetko će komu od njih na 
spomen ,puste zemlje“ ili ,puste pokrajine“ pasti na pamet 
Isusov plač nad Jeruzalemom. Zašto? Neizobražen Hrvat zna 
samo izvorna značenja tih izričaja, a ona ga zbog svoje izliza- 
nosti ostavljaju ravnodušnim. Izobraženu Hrvatu izobrazba 
je uglavnom ogadila izvornost. Ako uopće mari za nestručna 
značenja riječi i izričaja, on će možda ,zapeti“ za prenesena 
značenja - tzv. metafore. Ali i njega će izričaji ,pusta pokraji- 
na“ i pusta zemlja“ prije podsjetiti na pjesništvo Ezre Poun- 
da (,Provincia Deserta“) i Thomasa Stearnsa Elliota (,Waste 
Land“) nego na Isusovu tugu i prijekor. 


Kako sam krenuo, mogao bi tko pomisliti da kanim govoriti 
o pjesništvu spomenute dvojice Anglosasa. No to bi bilo kri- 
vo. Cast Poundu i Elliotu, čast njihovu pjesništvu, ali ovo što 

kanim reći potaknuo je sraz bistre hrvatske statističke proze i 
mutne hrvatske političke poezije. 


Ovih je dana službeno obilježena četvrta obljetnica hrvatsko- 
ga ulaska u Europsku uniju. Slavlje je međutim bilo prilično 
suzdržano. Manje se nego obično bajalo o europskim fondovi- 
ma, a uredno je propuštena i prigoda da se o obljetnici sustav- 
no bilanciraju dobitci i gubitci od članstva u Europskoj uniji ne 
samo novčani, nego i svi drugi - politički, gospodarski, kultur- 
ni. 


Naravno, nisu smjele izostati pohvale Bruselju. Stoga se isti- 
calo da je Europsko povjerenstvo Hrvatskoj doznačilo 357 mi- 
lijuna eura za gradnju Pelješkoga mosta, da je hrvatski turizam 
procvao zbog članstva zemlje u Europskoj uniji, da se smanjuje 
inozemni državni dug, da raste izvoz, da pada nezaposlenost. 


Ipak, nije se dalo skriti ono što bode oči. Hrvatska ubrzano 
gubi pučanstvo. Nema domaćih podataka, ali procjenjuje se 
(na osnovi njemačkih statistika!) da se iz Hrvatske u zadnje 
četiri godine iselilo oko 200.000 ljudi! To je oko 5 posto hrvat- 
skoga pučanstva. 


Iseljuju se mlade obitelji s djecom. Tako je opustjela gotovo 
cijela Hrvatska osim Zagreba i uskog pojasa jadranske obale. 
Ako se tomu doda 330.000 ,blokiranih“ hrvatskih državljana, 
o kojima Predsjednica Republike piše žalobno pismo Predsjed- 
niku Vlade, može se bez pretjerivanja zaključiti da je ,uklju- 
čiva“ Republika Hrvatska iz normalna života isključila oko 13 
posto svojih državljana. To je u biti neoliberalna inačica bolj- 
ševičkog povratka Hrvatske u Jugoslaviju, kada je Josip Broz 
Tito, oko kojega se i danas koplja lome u hrvatskoj politici, na- 
kon Drugoga svjetskog rata pobio oko 200.000 i prognao oko 
300.000 Hrvata. 


Uzme li se u obzir sadašnje stanje hrvatskoga društva i države, 
predviđanja da će se hrvatsko pučanstvo za 30-ak godina pre- 
poloviti djeluju vrlo uvjerljivo. Bilo bi pravo čudo da se to ne 
dogodi. Zašto? Takvu razvoju ne može se suprotstaviti nomi- 

nalna država. A Hrvatska je upravo takva, jer se voljom svojih 
političkih elita odrekla državnih atributa: političke, financijske 
i gospodarske suverenosti. U takvim okolnostima uništavanje 
hrvatske poljoprivrede izaziva sumnje da je posrijedi planska 
priprava za buduće arondacije, koje će hrvatsku Mezopotamiju 
(poljoprivredno područje između Save, Drave i Dunava) od- 
vesti u ruke bogatih stranaca i da se Hrvatima ne će ostaviti ni 
njihov pusti dom. Stoga se programi ,demografske obnove“ i 
povratka života u Slavoniju, iako ih Plenkovićeva Vlada stavlja 
na velika zvona, doimlju kao - sanak pusti. 


Ali, gle! U toj pustoši ipak nešto raste. Procvala je književnost! 
Istina, propalo je nakladništvo i knjižarstvo, propao Neven An- 
tičević i njegov Algoritam, ali knjiga se — ne da! Za tiskanje i 
distribuciju političke poezije kakvu pišu visoko rangirani knji- 
ževnici poput Stjepana Mesića, Josipa Manolića, Hrvoja Šarini- 
ća, Jerka Rošina, Mate Granića i Žarka Domljana uvijek je bilo 
i bit će novca u izobilju i zanimanja elitnoga čitateljstva. Ipak, 
dosad nije bilo takva književnog procvata. Eto, ovih je dana 
Vladimir Šeks biranomu čitateljstvu predstavio svoju novu 
knjigu, a i Ivo je Sanader za petak najavio predstavljanje svoje 
nove knjige. 


Šeks je u toj prigodi naciju izvijestio da se pomirio s Andri- 
jom Hebrangom, Lukom Bebićem i Branimirom Glavašem te 
da se kani pomiriti s Ivom Sanaderom, Stjepanom Mesićem i 
Josipom Manolićem. Covjek, veli, nastoji ,izmiriti odnose sa 
svima“. Lijepo. To je manje-više njegovo društvo. Ali odatle je 
izveo i logički i politički neodrživ zaključak da je to dobro - ,,za 
zdravlje nacije“. Ma je li?! Vrli je ustavotvorac toliko zaluđen 
svojom osobom da je posve ozbiljno pozvao i druge da slije- 
de njegov primjer. Očito misli da upravo on može biti uzorom 
»razdrtoj naciji“. Svašta. 

HS, 7. srpnja 2017. 


90 


PALIKUĆE I POŽARI 


Dogorjelo je ovo žarko ljeto. Plamtjela je južna Hrvatska, kao 
nikad dosad. Bilo je strašno. I medijski ,atraktivno“, kako reče 
predsjednik Vlade Andrej Plenković. Sreća je u nesreći što nije 
bilo ljudskih žrtava. 


A ti požari, kako su izbijali? Najčešće istodobno na više mje- 
sta. Što ih j je prouzročilo? To je već teže pitanje. 


Nehotične požare izazvalo je nemarno spaljivanje korova, 
loženje vatre na otvorenom i prirodno samozapaljivanje. Ho- 
timične požare podmetnuli su duševni bolesnici (piromani) i 
petokolonaški djelatnici (diverzanti). Tako to razvrstava laički 
razum. Koliko je kojih požara bilo? To znaju sigurnosne službe. 
No one su zbog tobožnjega ,državnog razloga“ (raison d'Ftat), 
u takvim pitanjima do grla zakopčane. 


Smijete se mojoj vjeri u policijsko znanje? 


Dobro, smijte se. Ali ni vaša vjera nije manje djetinjasta. Zar 
vi doista vjerujete da te službe još nisu uspjele otkriti onoga 

umjetnika koji je prije nekoliko godina svjetsku slavu stekao 
crtežom divovske svastike na travnjaku splitskoga nogometnog 
stadiona? Da o njemu nitko ništa ne zna? Ni Ranko Ostojić 
(SDP), ni Vlaho Orepić (Most), ni Davor Božinović (HDZ)? 


To je, najblaže rečeno, nevjerojatno. Ne stoga što ,na ovim 
prostorima“ OZNA poslovično sve dozna. To ne. Ovdje je riječ 
o postmodernim ljudima koji su prirodno nadareni i odgojem 
u mladosti osposobljeni za demokratske ministre unutarnjih 
poslova. A sudeći po okolnostima počinjenja zločina, sigurno- 
sne su službe jamačno znale zločinca, pa ga nije trebalo identi- 
ficirati. A locirati, uhititi i transferirati perverznoga junaka nisu 
ni htjele ni smjele - zbog ,državnoga razloga“! Zbog istoga 
razloga ni danas ne znamo tko je prije desetak godina bacio 
bombu na kuću predsjednika Hrvatskoga bloka Ivića Pašalića. 
Ignoramus et ignorabimus (niti znamo niti ćemo znati). 


Kada su vatrogasci, vojnici i mjesni stanovnici pogasili šum- 
ske požare u južnoj Hrvatskoj, dok su se još dimila golema po- 
žarišta, planuo je krasan požar u središnjoj Hrvatskoj. Točnije, 
u Zagrebu, bivšemu glavnom gradu svih Hrvata. Vatra je užga- 
na u starogradskoj vijećnici Skupštine Grada Zagreba. Užgali 
su je Bruna Esih, Zlatko Hasanbegović i ostali gradski zastu- 
pnici stranke Neovisni za Hrvatsku. Kako? Vrlo jednostavno. 
Milanu su Bandiću za razgovor o skupštinskoj suradnji posta- 
vili preduvjet: micanje imena velezločinca Josipa Broza Tita s 
najljepšega zagrebačkog trga. 


Bandić je dugo razmišljao, a kada mu se učinilo da bi zbog 
Tita mogao izgubiti vlast, žrtvovao je svoga velezločinač- 
kog kumira. Tako su gospođa Esih i gospodin Hasanbegović 
uspješno dovršili dugogodišnje nastojanje Kruga za trg. Tito 
je otišao preko Romanije, a trg je preimenovan, po Bandićevoj 
želji u - Trg Republike Hrvatske. 


Ta vatra ugrozila je ne samo ideološki dom zagrebačkih ti- 
toista, nego i njihove materijalne i statusne stečevine u hrvat- 
skomu društvu. Zbog toga su oni, u nazočnosti predsjednika 
SDP-a Davora Bernardića i bivšega predsjednika Republike 

Hrvatske Ive Josipovića, na Trgu žrtava fašizma potpalili ana- 
kroničnu prosvjednu vatricu okićenu zastavama — Sovjetskoga 
Saveza i KPSS-a! Vidjevši tu tugu, milosrdni je Milan, uvjeren 
da je za krvnika postigao solidnu cijenu, svojim titoistima obe- 
ćao naknaditi gubitak postavljanjem spomenika — sedmorici 
sekretara SKOJ-a. 


Ako vam se te ideološke vatre čine bizarnima, utješite se. One 
što ih potpaljuje vlast nisu nimalo suvislije. 


Bandićevo imenovanje oslobođenog trga ,Trgom Republi- 
ke Hrvatske“ primjerna je bedastoća. Zašto? Pa svi su trgovi 
u današnjoj Hrvatskoj — trgovi Republike Hrvatske! A liberal- 
no-demokratski rat protiv doma i spremnosti na njegovu obra- 
nu? Ti su se ljudi raspametili. Naša draga Predsjednica tvrdi 
da je poklič ,,Za dom spremni“ stari hrvatski pozdrav, ali da 
su ga ustaše kompromitirali. Ma, je li? A kako nisu kompro- 
mitirali kruh i vino, nacionalnu valutu kunu i mnoge druge 
stvari?! Plenković gradi hrvatsku političku stabilnost u savezu 
s Miloradom Pupovcem i Furiom Radinom, pa se sada čudi 
što haenesovac Predrag Štromar, figurant Ivana Vrdoljaka, pri- 
jeti da će s njim raskinuti koaliciju ako iz Jasenovca ne makne 
spomen-ploču HOS-ovim bojovnicima koji su pod geslom 
»Za dom spremni!“ poginuli u obrani domovine. Zakonito 
podignutu ploču?! Zašto iz Jasenovca? Jer Jasenovac treba biti 
mjesto posebnoga pijeteta zbog masovnoga stradanja ljudi u 
tamošnjemu logoru? Hoćemo li sva ona mjesta u kojima su 
stradali ljudi, sva komunistička stratišta proglasiti ,mjestima 
posebnoga pijeteta“? A onda osnutak Povjerenstva za suočava- 
nje s posljedicama vladavine nedemokratskih režima? Taj nazi- 
vak je krasan primjerak neokomunističkoga upravnog baroka. 


Što dakle? Stvar je vrlo jednostavna. Pustiti svakomu da štuje 
svoje kumire i zabraniti političarima, ako nisu povjesničari, da 
tumače povijest. Onima pak koji obožavaju propale tuđe dr- 
žave, a mrze i blate svoju državu — uskratiti novac iz državnih, 
županijskih i mjesnih proračuna. 


HS, 8. rujna 2017. 

ZABORAVLJENI CILJEVI 


Što su najvažniji ciljevi hrvatske Vlade? Gospodarski, kulturni, 
politički? Teško je to reći, iako se o tomu bez prestanka trubi. 


Zašto? 


Trubači revno ističu četiri glavna cilja: ,stabilan i trajan gos- 
podarski rast“ 2. ,stvaranje novih i kvalitetnih radnih mje- 
sta“, 3. ,zaustavljanje iseljavanja i demografsku obnovu“, te 4. 
»društvenu pravednost i solidarnost“ — kako ih je formulirao 
Andrej Plenković, mandatar za sastavljanje 14. hrvatske vlade. 
Ali danas, nakon 10 mjeseci, malo tko vjeruje tim trubama. 
Zašto? Postupci predsjednika Vlade Andreja Plenkovića jasno 
opovrgavaju te tvrdnje. 


Kada je preuzeo vlast, Plenković se naciji ukazao kao nezna- 
ni junak dana. Svjestan toga nedostatka, državljanima se po- 
drobno predstavio opsežnim (21 kartica teksta!) dužnosničkim 
životopisom. Objavio ga je pod naslovom ,O meni“ na HDZ- 
ovoj međumrežnoj stranici. 

Upućen čitač mogao je u hipu zaključiti da je riječ o uzornu 
gojencu Mate Granića - o uglađenu, visoko izobraženu Hr- 
vatu, o sljedbeniku političkoga ,čistog centra“ (od kojega su 
jednako udaljene sve političke vrjednote), o fanatičnu štova- 
telju europskih integracija. No nitko iz HDZ-a nije o tomu ni 
zucnuo. Samo se SDP-ov ,napola Briselac“ Zoran Milanović 
javno čudio: Što radi taj ,briselski ćato“ u HDZ-u?! Pa on bi 
jednako tako mogao biti u SDP-u! 


Nešto je od toga u prvih deset mjeseci svoje vladavine Plen- 
ković jasno potvrdio činom. Govorio je o centrističkomu biću 
HDZ-a; propagirao je Stierovu ,novu hrvatsku paradigmu“ — 
uključivost i razvoj; da ugodi Miloradu Pupovcu, smijenio je 
Zlatka Hasanbegovića s dužnosti ministra kulture i postavio 
na tu dužnost Ninu Obuljen Koržinek; izjavljivao je da bri- 
tanskoga referenduma o izlasku iz Europske unije nije trebalo 
biti i da je taj izlazak najveća politička glupost u XXI. stoljeću; 
obećao je da će Vlada otkupiti Inine dionice od madžarskoga 
MOL-a, a da pri tomu ne će povećati javni dug; dopustio je 
HNS-ovu Predragu Štromaru da ,unosi HNS-ove vrijednosti“ 
u HDZ; iza koga god je čvrsto stao, taj je poput Pave Barišića 
i Dijane Vican vrlo brzo odletio iz kruga njegovih suradnika; 
na posljetku je — za volju Miloradu Pupovcu i Furiju Radinu 
— prognao spomen-ploču jedanaestorici poginulih HOS-ovih 
branitelja Jasenovca — iz Jasenovca u Trokut kod Novske. Na 
toj zakonito postavljenoj ploči stoji geslo ,,Za dom spremni“ a 
to Pupovcu i Radinu smeta jer ih podsjeća na Drugi svjetski rat 
i ustaški pozdrav ,Za dom - Spremni!“ 


Moja neznatnost od takva čovjeka ne očekuje ništa dobro, a 
vi kako vam drago. - Cekaj malo! — vele naivci. — Ta ploča, to 
je bila provokacija. A vidi se i po procvatu turizma koliko pre- 
tjeruješ, zar ne? — Ne mogu ih razuvjeriti, ali ipak velim: Pa što 
ako je to bila provokacija? I kao provokacija bila je lakmusov 
papir. - Ali, kako možeš reći ,ništa dobro“? Zar procvat turiz- 
ma nije neko dobro? — Jest dobro, ali nije Plenkovićevo djelo. 
— Ma što ,dobro“?! — viču laički promatrači. I kliču: — Taj pro- 
cvat turizma dvostruko je dobar! On nije samo dobro potkožio 
svagdanji život dijela stanovništva, on je dao i dobru osnovu 


95 


službenomu optimizmu nove vlasti! - To su odveć vesele opa- 
ske, ali s njima se donekle slažu i tihi znalci, od ekonomista do 
ekologa i demografa. 


Znalci međutim ne kliču. To dvostruko dobro ima po njihovu 
mišljenju i loših strana. Ako turizam, kao danas u Hrvatskoj, 
stvara oko 20 posto bruto društvenoga proizvoda, to je više 
razlog za strah nego za veselje. Zašto? Turizam odviše ovisi o 
nepredvidljivim vanjskim čimbenicima, od meteoroloških do 
sigurnosnih i općih prilika u zemlji i inozemstvu. A i žabe već 
krekeću: Hrvatska ne proizvodi dovoljno mesa, mlijeka, voća i 
povrća ni za svoje potrebe! Hrvatska ne uspijeva suzbiti glad ni 
iz svoga plodnog panonskog međuriječja, koje okružuju velike 
rijeke Sava, Drava i Dunav, a pustoše ga dugotrajne suše! Hr- 
vatska humanitarnom pomoću iz Bruselja hrani svoju gladnu 
školsku djecu u opustjeloj Slavoniji i Baranji! Hrvati opet - ,tr- 
buhom za kruhom“ - masovno bježe iz Hrvatske! Tko čuje taj 
kreket, začuđeno se pita: Što u takvoj Hrvatskoj može biti turi- 
zam? Znalci složno odgovaraju: Može biti ono što već jest — tr- 
žište Europske unije na kojemu i Hrvati, uglavnom kao kuhari, 
konobari i sobarice, ubiru svoje mrvice. 


HS, 15. rujna 2017. 

VRTNJA OKO NIČEGA 


Slovenski stručnjak za međunarodno i europsko pravo, profe- 
sor na ljubljanskomu sveučilištu, dr. Miha Pogačnik tvrdi ovih 
dana da je arbitražna presuda o hrvatsko-slovenskom razgrani- 
čenju ništavna, tj. da ona ne postoji. Zašto? Slovenci su, veli dr. 
Pogačnik, u sudskom postupku kršili ,kogentna i imperativna 
pravila“ međunarodnoga prava, a Hrvati su zbog toga prije do- 
vršenja sudskog postupka otkazali sporazum o arbitraži. 


Nisam pravnik, a kamoli stručnjak za međunarodno pravo. 
Gledam na tu stvar posve zdravorazumski. Mišljenje dr. Pogač- 
nika čini mi se ispravnim. Nije to mišljenje u Hrvatskoj ništa 
novo. Tako, na dlaku tako, već dvije godine misle svi ljudi u 
najvišim hrvatskim političkim ustanovama, a i običan svijet. 
Nije, dakle, ništa novo, ali neobično jest jer je dr. Pogačnik — 
Slovenac. 


Čudi se dr. Pogačnik, negdašnji glavni slovenski pregovarač o 
granici, što je Slovenija tu presudu dočekala s euforijom i što 
prijeti da će silom provesti pravorijek po kojemu je ona izgu- 
bila: 1. izravan spoj s otvorenim morem (slavni Račan-Drnov- 
šekov ,dimnik“?); 2. sela uz Dragonju; 3. Sv. Geru i 4. cijelu Sa- 

vudrijsku valu. A Hrvatska je, veli. izgubila samo dio Savudrij- 
ske vale, no taj će gubitak dvaju-triju mjesta za uzgoj školjaka 
Hrvatska lako preboljeti jer ima mnogo mora. 


Gle, gle! Cijenjeni se profesor tu malo pogubio. Odlutao je 
od zdravoga razuma. Valjda stoga što ni stručnjaku za među- 
narodno pravo krv nije voda! Inače bi gospodin profesor ja- 
mačno predvidio nezgodna pitanja. Primjerice: Kada je to Slo- 
venija imala izravan spoj s otvorenim morem? Kada je imala 
sela uz Dragonju? Kada je imala Sv. Geru? Kada je imala cijelu 
Savudrijsku valu? Nikad. Slovenija je dakle izgubila ono što ni- 
kad nije imala. Tu nam se smiješi stari sofizam Rogonja: Imaš 
ono što nisi izgubio? — Imam. — Rogove nisi izgubio? - Nisam. 
— Dakle, imaš rogove. 


A Hrvatska je, veli dr. Pogačnik, tim pravorijekom izgubila 
samo dio Savudrijske vale. Ne tako, profesore, ne tako! Treba 
reći točnije: Hrvatska je tom presudom Arbitražnoga suda u 
Haagu izgubila pola svoje polovice Savudrijske vale — koju i 
sad drži pod svojom upravom. Hrvatska je dakle izgubila ono 
što i sad ima. 


Možda bi, umjesto da se pita negativno, trebalo pitati pozi- 
tivno? Umjesto da se pita što je tko izgubio, pitati što je tko 
dobio? Slovenija je, veli dr. Pogačnik, dobila dio Savudrijske 
vale, a Hrvatska je dobila sela uz Dragonju i Sv. Geru? Da, ali 
tu i slijepac vidi flagrantnu nepravdu: Slovenija je dobila tuđe, 
odnosno hrvatsko, a Hrvatska svoje, također hrvatsko. Kada 
profesor prava, osvrnuvši se na to, izjavi da će Hrvatska lako 
preboljeti gubitak tih dvaju-triju mjesta za uzgoj školjaka jer 
ona ima mnogo mora, to je pravna bezobraština najnižega 
reda. Kao da tko otkine komu prst i ustvrdi: On će se lako utje- 
šiti, ima ih još devet! Zašto je to nepristojno? Stoga što je tuđe 
— tuđe, a moje - moje. I nikoga se drugoga ne tiče je li to malo 
ili mnogo. A moja bol boli samo mene. 


Najvažnije je međutim to što je haaška arbitražna presuda o 


hrvatsko-slovenskomu graničnom prijeporu ništavna, što ona 
ne postoji, što jenema. A Hrvatska ne smije popustiti Slovenci- 

ma ni za dlaku, a kamoli za one ,tri srdele“ Bojana Glavaševića. 
Hrvatska se mora držati maksime dr. Ante Starčevića: Ne do- 
pusti nikomu da ti protupravno otkine gumb, jer će ti taj, čim 
mu se ukaže prilika, isto tako protupravno otkinuti glavu. Hr- 
vatska dakle mora ustrajati na razgraničenju u Savudrijskoj vali 
crtom sredine, a Sloveniji kao i dosad omogućivati neškodljiv 
prolaz kroz hrvatske teritorijalne vode na otvoreno more. Na 
toj osnovi može sa Slovenijom uspostaviti i ravnopravnu za- 
jedničku upravu cijelom Savudrijskom valom / Piranskim za- 
ljevom. A ako na bilo koji način oživotvori onaj ,dimnik“ ne- 
suđeni dar druga Ivice Račana drugu Janezu Drnovšeku, morat 
će i Bosni i Hercegovini darovati sličan ,odžak“, za kojim čezne 
Bakir Izetbegović. U tom slučaju ne će htjeti ni Crnogorci u 
Boki ni Srbi na Dunavu ostati bez ikakva šićara. 


Stoga — pamet u glavu! Inače ćemo se u vanjskoj politici godi- 
nama vrtjeti oko ničega kao što se u unutarnjoj politici danas 
vrtimo oko fašizma, Milorada Pupovca i Predraga Štromara. 


HS, 22. rujna 2017. 

USTAŠITIS 


Što li je, pitate se, pod tim naslovom smislio? Da to odmah ra- 
ščistimo. Ništa nisam smislio. Samo sam gledao i slušao te po- 
nešto od onoga što sam vidio i čuo u kratkim crtama zabilježio. 


Što se naslova tiče, ne znam jesam li taj medi-cinizam sam sko- 
vao, kao Jelena Lovrić svoj ,ustašluk“, ili sam i tu leksičku rugo- 
bu negdje pokupio. Bilo ovako ili onako, ,ustašitis“ mi se učinio 
prihvatljivim jer nema otajstvenih prizvuka. Značenje mu je ot- 
prve posve razvidno: akutna upala onoga što označuje korijen 
riječi. Usp. appendicitis - upala appendixa (slijepoga crijeva). 


A što znači ,ustaša“? Ovisi o tomu s koje se strane gleda. Ko- 
rijensko je značenje te riječi ,pobunjenik“ ,ustanik“. Za dikta- 
ture jugoslavenskoga kralja Aleksandra I. pod tim je imenom 
njegov politički osuđenik na smrt dr. Ante Pavelić god. 1929. 
osnovao ,hrvatsku revolucionarnu organizaciju“, koja je sebi 
postavila dva cilja: razbiti Jugoslaviju i uspostaviti hrvatsku dr- 
žavu. Ustaša“ od tada označuje i pripadnika ustaškoga pokre- 
ta. Poslije će se, u Nezavisnoj Državi Hrvatskoj (1941. - 1945.), 
tako nazivati i dragovoljački pripadnik Ustaške vojnice. To je 
golo značenje riječi ,ustaša“. 

S propašću Nezavisne Države Hrvatske i uspostavom ko- 
munističke Jugoslavije riječi ,ustaša“ ,ustašica“ ,ustaštvo“, 
»ustašluk“ dobivaju, u skladu s ideologemom ,bratstva i jedin- 
stva naših naroda i narodnosti“, novo vrijednosno ruho. Usta- 
še i ustašice postaju neprijatelji kao takvi, a ustaštvo apsolutno 
zlo, pa ih odmah nakon vojnoga poraza masovno ubija jugo- 
slavenska vojska, a zatim gotovo pola stoljeća progoni i zatire 
Titova tajna politička policija. Razumljivo — bili su im razbili 
Jugoslaviju! 


Kako se taj teror mogao tako dugo održati? Hranili su ga 
Hladni rat, komunističke totalitarne tehnike vladanja i cr- 
no-bijela politička promidžba. 


Neprijatelja su komunistički jugani temeljito onečovječivali 
kako bi ga mogli bezobzirno likvidirati. Ustaše nisu izrijekom 
optuživali zbog uspostave hrvatske države, nego više zbog fa- 
šizma iako se dobro znalo da je ustaštvo bilo daleko od fašiz- 
ma ili, kako posprdno reče Denis Kuljiš, dalje od fašizma nego 
»Klape od opere“. Ali to znanje agitpropovcima nije smetalo. 
Ponekad su ustaštvo prikazivali i kao nacionalni socijalizam. 
Pri tomu im nije smetala bjelodana činjenica da je od nacizma 
ustaštvo bilo još dalje nego od fašizma. 


Nešto se od te agitpropovske podlosti sačuvalo do dana da- 
našnjega u crtanju Wehrmachtovih svastika (,kukastih križe- 
va“) na javnim mjestima u Lijepoj Našoj. To se radi konspira- 
tivno, u okrilju noći, pa se, kada svane dan, kriči po tuzemstvu 
i inozemstvu o tobožnjoj fašizaciji Republike Hrvatske. Tko 
to radi? Tko radi noću, to javnost ne zna. A danji se pregaoci 
ne skrivaju. Tu su prije svega manjinski narodni zastupnici u 
Hrvatskomu [državnom] saboru koji su potpisali znamenitu 
deklaraciju Milorada Pupovca o hrvatskomu etnocentrizmu i 
fašizmu, zatim različni inozemni aktivisti, pa oni što viču: ,,No 
pasardn!“, oni što su u pokliku ,,Za dom spremni!“ prepoznali 
fašizam i ustaštvo, a pripomažu i oni koji miču spomen-ploče 
hrvatskim braniteljima iz Domovinskoga rata. Svi oni vide po- 
svuda ustaštvo! A vidovitiji, oni poput Jugoslavova oca, krajnje 
liberalno traže da se opet uvede — verbalni delikt! 

To, dakako, silno razjaruje one maloumne legije polupisme- 
nih mudraca što danonoćno psuju po tako zvanim društvenim 
mrežama. Gledam taj sramotni boj ludih žaba i miševa, i sve 
mi se čini da je tu posrijedi nekakav ustašitis?! Pitam se: Je li 
to zarazno? I kako se ustaštvo moglo tako upaliti u — ustaškim 
neprijateljima?! A ustaše posve istrijebljeni davno prije Domo- 
vinskoga rata. Osvrćem se oko sebe ne bih li ipak ugledao ko- 
jega preživjelog ustašu, ali ništa. 


Na ustaše danas u Republici Hrvatskoj podsjeća samo - kuna! 
Stoga mi na um pada bizarna misao: Možda bi u današnjoj Hr- 
vatskoj bilo donekle opravdano nazivati manjim ili većim usta- 
šom samo onoga Hrvata (ili Srbina) koji je uspio zgrnuti manju 
ili veću, ali svakako znatnu hrpu kuna. 


HS, 29. rujna 2017. 

ŠTO JE NAMA CATALUNYA 


Što mi Hrvati znamo o zemlji koja se na svom jeziku tako zove? 
Općenito govoreći, znamo malo ili ne znamo ništa. Najviše nas 
nije nikad ni čulo to ime. Oni koji nešto znaju svakako znaju da 
je Catalunya - Katalonija. 


Neki znaju i da se Katalonija prostire na 30-ak tisuća četvor- 
nih kilometara, da je smještena na katoličkom zapadnom Sre- 
dozemlju, da joj je glavni grad Barcelona. Ponetko zna i da u 
Kataloniji pod španjolskom krunom, sa stanovitom autono- 
mijom, živi oko 7,5 milijuna ljudi. Nije to veliko znanje, ali je 
znatno veće od prosječnoga hrvatskog znanja o Kataloniji. A 
kako rijetko tko od nas zna nekoga odanle, mi na Kataloniju, 
točnije na njezin glavni grad Barcelonu, rijetko mislimo, i to 
uglavnom u svezi sa zbivanjima oko nogometne lopte. Cata- 
lunya dakle nama Hrvatima znači vrlo malo, gotovo ništa. 


A ne bi trebalo biti tako. Zašto? Katalonija je god 1986. u 
okviru svoje ,šire domovine“ Kraljevine Španjolske postala di- 
jelom naše ,šire domovine“ Europske unije. 

To već zavrjeđuje veću pozornost. Kako smo mi Hrvati ne 
tako davno izašli iz svoje ,šire domovine“ Jugoslavije, pa zatim 
prije četiri godine ušli u novu ,širu domovinu“ Europsku uni- 
ju, a vidimo da je i Katalonija krenula tim putom - nama Hrva- 
tima elementarna ljudska čestitost nalaže da se solidariziramo 
s Kataloncima i branimo njihovo pravo na samoodređenje, ba- 
rem onako kako su se Katalonci solidarizirali s nama i branili 
naše pravo na samoodređenje kada je Hrvatska proglasila ne- 
ovisnost. Osim toga nitko u Europi nema tako nevoljnih isku- 
stava sa ,širim domovinama“ kakva imaju Hrvati. Ako Hrvati 
ne razumiju Katalonce, tko će ih razumjeti? 


Samoodređenje naroda kao načelo preuređenja svijeta zastu- 
pali su pri kraju Prvoga svjetskog rata (1914. — 1918.) američki 
predsjednik Thomas Woodrow Wilson i sovjetski revolucio- 
narni vođa Vladimir Ilič Lenin. Poslije je to načelo u tijeku XX. 
stoljeća kodificirano kao pravo. 


Pa zašto onda to pravo danas, na početku XXI. stoljeća, treba 
braniti? Odgovor je, priprosto rečeno, u srazu prirode i druš- 
tva. Nebranjena prava gazi svaka, pa i najmanja sila. 


Pravo naroda na samoodređenje teoretski je utemeljio nje- 
mački filozof Johann Gottlieb Fichte u predavanjima što ih je 
za francuske opsade god. 1807. držao u Berlinu te poslije obja- 
vio u knjizi ,Govori njemačkoj naciji“ (Reden an die deutsche 
Nation, 1808.). Fichte u tim govorima poziva Nijemce da pro- 
gnaju okupatora i stvore njemačku nacionalnu državu na oze- 
mlju Svetoga Rimskog Carstva Njemačke Narodnosti. Od tada 
je osnutak nacionalne države politički ideal svakoga vođe po- 
tlačenog naroda. 


Da pravo na samoodređenje naroda treba braniti, pokazuje 
knjiga SPD-ova ideologa Petera Glotza ,,Stranputica nacional- 
ne države. Europski govori njemačkom općinstvu“ (Der Irrweg 
des Nationalstaats. Europćiische Reden an ein deutsches Publi- 
kum, 1990.). Glotz se dakle, kao što je jasno već iz naslova i 
podnaslova, u ,Srednjoeuropsko proljeće naroda“ pri kraju 
XX. stoljeća obrušio na filozofa s početka XIX. stoljeća i napi- 

sao protuknjigu nadahnutu mržnjom prema svakom, napose 
njemačkom nacionalizmu i ljubavlju prema Europskoj zajed- 
nici. 


Riječ je o manihejskom sukobu, o carstvu i nacionalnoj drža- 
vi. Carstvo je dobro, a nacionalna država zlo. Narodi međutim 
misle obratno. 


Da je Europska unija na strani ,carstva“ nema nikakve dvoj- 
be. Ona i ne može drukčije, jer je sama sazdana na načelu 
»Carstva“. Stoga se ne treba čuditi što Bruselj šuti kada Madrid 
brutalnom policijskom silom sprječava provedbu katalonskog 
referenduma o izlasku iz Kraljevine Španjolske i i uspostavi Re- 
publike Katalonije. Tako se demokracija u našoj ,široj domo- 
vini“ iskazuje brutalnije nego demokracija u Iraku. Tamo su 
Kurdi bez iračkoga državnog nasilja proveli svoj referendum o 
neovisnosti. A ovdje znakovito šute i nacionalne države članice 
Europske unije. 


I što sada? Katalonci su narod koji ima svoj teritorij, svoje 
autonomne ustanove, zajedničko sjećanje na svoju srednjovje- 
kovnu državnu samostalnost, zajednički jezik i volju za zajed- 
ničku slobodnu budućnost. Stoga odlučno odbacuju tuđinsku 
vladavinu. I nema nikakve dvojbe da im pripada pravo na sa- 
moodređenje. Ali Španjolska će to pravo ponosno pogaziti ako 
im ga nitko ne pomogne braniti. 


No, a što je nama Hrvatima Katalonija? Ona je nama zrcalo. 
Mi se u tom zrcalu ogledamo. Sa sramom i sa strahom. Sra- 
mimo se nečasna i nemarna držanja naših vlastodržaca prema 
katalonskomu referendumu o neovisnosti, a strahujemo da bi 
se ti nesretnici mogli tako ,diplomatski“ ponijeti i u slučaju 
da Bruselj jednoga dana odluči zabraniti Hrvatskoj izlazak iz 
Europske unije. 


HS, 6. listopada 2017. 

VLASTI JEZIK 


Vlast ima svoj jezik. Ni dug ni rašljast. Govorno je taj jezik 
jednostavan. Značenjski je međutim zakučast. Nikad ne zna- 
te jeste li što ispravno ili krivo razumjeli. Zašto je to tako? Na 
vlast, mislite, rijetko dođu znanstvenici, napose jezikoslovci? 
U pravu ste. Ali ne treba zbog toga žaliti. Vlast je kao takva u 
demokraciji namijenjena društveno umješnim ljudima. 


A koja su i kakva umijeća društvenih umješnika? Oni znaju i 
umiju sve. - Cekajte - reći će tkogod - ako sam dobro razumio, 
vi tvrdite da vlast kvari jezik? — O, ne! - uzvraćam. — Daleko 
od toga! Niti sam ja Karl Kraus niti su vlastodršci u Republici 
Hrvatskoj novinari. Ne, ne i ne! Ne mislim tako ružno. Upravo 
suprotno, vlastodršci su u Republici Hrvatskoj popravljači svih 
stvari, pa dakle i jezika. Ne vjerujete? Sjetite se kako su ministri 
Željko Jovanović i Rajko Ostojić — prvi ekonomist, a drugi li- 
ječnik — prije šest godina svomu ministarskom nastupu udarili 
jezikoslovan pečat! Spopalo ih jugotužje pa su, škiljeći prema 
Beogradu, popravili nazive svojih ministarstava. Tako se Jova- 
nović od ,ministra športa“ prometnuo u ,ministra sporta“ a 
Ostojić od ,ministra zdravstva“ u ministra zdravlja“. Jovano- 

vić je, rekoše znalci, učinio korak natrag, Ostojić korak napri- 
jed. Tako su se, povikaše ,radnici i seljaci“ rastali naši ideološki 
blizanci! - Ni govora! — uzvratiše znalci. - Oni su se u tom 
»činodejstviju“ otajstveno sastali! 


Sad, što je to bilo? Taj ,korak natrag“ i ,korak naprijed“ je li 
to bio rastanak ili sastanak? Meni to nije važno. Meni nije do 
biti. Mene je očarala pojava. A nju sam, čini mi se, vjerno opi- 
sao. Hm, reći će sumnjičav čitatelj, pripovjedač tako govori jer 
misli da će se, tukući mrtve konje, izvući iz zamke koju je sam 
sebi postavio. A što ćemo s tvrdnjom da čovjek koji sluša govor 
vlasti nikad ne zna je li što ispravno ili krivo shvatio? 


To, dragi moji, samo prividno protuslovi tvrdnji da vlastodrš- 
ci u Hrvatskoj popravljaju jezik. Popravljaju oni, popravljaju! 
Ali ponešto se popraviti ne da. Zašto? Nisu krivi vlastodršci, 
krive su riječi. Riječi zbunjuju. Vlastodršcima su riječi posude 
s mnogo rupa, a njihova su značenja, valjda po naravi jezika, 
lelujava, da ne velim fluidna. 


Znam to iz iskustva. Eto, buljim u natpis , Ministarstvo za de- 
mografiju, obitelj, mlade i socijalnu politiku“ Buljim kao tele u 
šarena vrata, i ne znam kako da razumijem naziv ustanove, a 
cijeli život drugujem s riječima! 


Najviše me zbunjuje riječ ,demografija“. Znam njezino posta- 
nje: od grč. čfjuoc (puk) i yp&pem (pisati) kao ,,geografija“ od 
grč. yća (zemlja) i yp4perv (pisati). A kako je grčka geografija 
hrvatski ,, zemljopis“, učini mi se da bi i grčka demografija tre- 
bala biti hrvatski ,pukopis“. Geografija — znanost o Zemlji, de- 
mografija - znanost o puku (pučanstvu, žiteljstvu, populaciji). 


Ali to je krivo! Ministarstvo nije znanstvena ustanova, ono je 
ustanova državne uprave. Što ima rečeno ministarstvo sa zna- 
nošću? Nije li znanost upravni predmet jednoga drugog mi- 
nistarstva?! Na posljetku mi sinu ono za ,socijalnu politiku“. 
Gle, gle, rekoh sam sebi, to je valjda — to! Ministarstvo se ne 
bavi znanošću, nego politikom koju omeđuje predmet znano- 
sti. To ministarstvo nije dakle ministarstvo ,za demografiju“ 

nego ministarstvo za populacijsku politiku, kao što ni ono mi- 
nistarstvo nije ministarstvo za sociologiju, nego ministarstvo 
za ,socijalnu politiku! 


No, brzo je splasnula moja spoznajna radost. Sjetio sam se da 
to što sam stvar pojmovno izveo na čistac malo vrijedi pred 
pogubnim demografskim činjenicama. Država nema registra 
pučanstva, a službena je statistika nepouzdana. Ta statistika 
bilježi stravične podatke. Godine 2016. u Hrvatskoj je rođeno 
samo 37.706-ero djece, najmanje u zadnjih pola stoljeća. Umrle 
su 51.542 osobe. Iselilo se 36. 436 osoba. Samo u jednoj godini 
Hrvatska je izgubila 50. 000 ljudi. 


A javna priopćivala u tuđinskomu vlasništvu svakodnevno 
promiču iseljivanje mladih ljudi. Ako se to iseljivanje nastavi, 
ne će se samo katastrofalno smanjiti broj stanovnika, nego će 
se ubrzati i demografsko starenje nacije. Što tu može učiniti to 
ubogo ministarstvo, kako god se zvalo? Ono ne zna ni čime 
se bavi. Ali valja pošteno reći da tu u ovim okolnostima malo 
može učiniti i cijela ova ,globalističko-centristička“ Vlada. 
Spas je od propasti u četirima razumnim reformama: 1. refor- 
mi izbornoga sustava; 2. reformi državne uprave; 3. reformi 
pravosuđa i 4. reformi poreznog sustava. 


No, ništa se od toga ne može provesti bez nekog oblika lustra- 
cije. A tomu se odlučno protivi vlast u Hrvatskoj — i zakono- 
davna, i izvršna, i sudbena. Stoga se sami hrvatski državljani 
trebaju upitati: Hoćemo li se na to demokratski odvažiti? Ili 
ćemo i dalje slušati govor vlasti kakvu imamo i srljati u pro- 
past? 


HS, 13. listopada 2017. 

SUOČAVANJE S TODORIĆEM 


Kada je Ivica Todorić prije nešto više od pola godine prihvatio 
Plenkovićev ,Zakon o postupku izvanredne uprave u trgovač- 
kim društvima od sistemskog značaja za Republiku Hrvatsku“ 
te svoju tvrtku predao na upravljanje i restrukturiranje Vladi- 
nu izvanrednom povjereniku Anti Ramljaku, bilo je jasno da se 
Agrokoru crno piše. Samo se nije znalo koliki su dugovi. 


Todorić je u toj prigodi uznosito priopćio naciji: ,,Četrdeset 
godina sebe uložio sam u izgradnju cijele Hrvatske i regije, sto- 
ga sam danas ponosan čovjek jer sve što sam izgradio danas 
sam svojim potpisom predao hrvatskoj državi.“ 


Kako je odjeknuo taj priopćaj? Kao opća uvrjeda. Danas zna- 
mo i približnu dubinu te uvrjede: dvadesetak milijarda kuna! 


Policija je u skladu s tim znanjem krenula u potragu za doka- 
zima o mogućim nezakonitostima u Agrokorovu poslovanju. 
Krenula je silovito. Drugi vele: spektakularno! Dobro, ali mo- 
glo je biti i spektakularnije da policija nije svoju akciju najavila 
samo probranim medijima. Što točno radi policija? Kako: što?! 

Pa ,provodi izvide“! Dakle, ,,izviđa“. Pola godine nakon preda- 
je? Ito - gdje ikako? Istodobno na mnogo mjesta, po dvorima, 
kućama, stanovima. Pretresa, uhićuje, privodi, ispituje. 


Najmršaviji nalaz bio je u Kulmerovim dvorima. U dvorcu 
ponad Zagreba policija nije našla nikoga i ništa. Ivica Todorić 
i njegovi sinovi Ante i Ivan odavno nisu u Hrvatskoj. Nagađa- 
lo se da su u Nizozemskoj, u Srbiji, u Rusiji. Najobavješteniji 
od njihovih odvjetnika, Cedo Prodanović, veli da je Ivica već 
druže vrijeme poslovno u Londonu te da su mu i djeca tamo 
zaposlena. Todorićevu izvanobiteljsku upravljačku elitu poli- 
cija je zatekla na logu. Pretresla je kuće i stanove dvanaestero 
ljudi, ništa nije našla, ali je ljude pouhićivala i privela u istražne 
urede te podnijela kaznene prijave. Akcija je izazvala silan do- 
jam u javnosti. 


S pravom, tvrde znalci. Razvoj događaja koji je Plenkoviće- 
va Vlada spriječila u zadnji čas bio je neusporedivo gori od 
»pujanja ustaštva i fašizma“. Kako to? Jednostavno, tobožnje 
ustaštvo i tobožnji fašizam ne ugrožavaju nikoga, ni najzadrtije 
jugane. Te su floskule u stanovitom smislu blagotvorne. One 
svakodnevno služe gubitnicima hrvatskoga Domovinskog rata 
za razbijanje frustracije, a nerijetko i za izbijanje kakve-takve 
kunske utjehe iz državnoga proračuna. 


A stečaj Agrokora? To bi bilo nešto nalik na smak svijeta. Ste- 
čaj bi ugrozio opstanak 40-ak tisuća Agrokorovih zaposlenika 
i njihovih obitelji. Stoga je mudra Plenkovićeva Vlada, da spasi 
Agrokor, izradila onaj zakon kojim je privremeno suspendirala 
liberalni fetiš nepovrjedivosti privatnoga vlasništva i uvela pri- 
silnu upravu svoga povjerenika Ante Ramljaka u Todorićevu 
tvrtku. A kako je Agrokor u proizvodnji, preradi i distribuciji 
poljoprivrednina alfa i omega u Hrvatskoj i ,regiji“, Plenković 
je tim potezom stekao naslov spasitelja hrvatske poljoprivrede. 


Uostalom, da je Agrokorov kašalj za hrvatsko društvo pogi- 
beljniji od tobožnjega ustaštva i fašizma, pokazuju i reakcije 
vlasti na te pojave. Zbog bujanja ,ustaštva i fašizma“ Plenković 
je osnovao doduše elitnu, ali ipak izvanparlamentarnu (savje- 

todavnu) ideološku komisiju pod umiljatim imenom ,Vijeće za 
suočavanje s posljedicama vladavine nedemokratskih režima“. 
Vijeću predsjeda predsjednik Hrvatske akademije znanosti i 
umjetnosti akad. Zvonko Kusić. A na drugoj strani HDZ-ovi su 
i SDP-ovi [narodni] zastupnici u Hrvatskomu [državnom] sa- 
boru osnovali parlamentarno ,Istražno povjerenstvo za Agro- 
kor“ koje predvodi bivši ministar pravosuđa Orsat Miljenić. 
Na prvi je pogled jasno da su ta dva tijela po zakonskoj snazi i 
ugledu u društvu nesumjerljiva. 


Izneseni su vam argumenti nekako pozitivno šuškavi? Ako 
jesu, onda ništa manje nego Plenkovićevo obećanje da spašava- 
nje Agrokora ne će hrvatske državljane stajati ni jednu kunu. Ili 
izjava Predsjednice Republike da spašavanje Agrokora ne smije 
hrvatske državljane stajati ni jednu kunu. Pri tomu, naravno, 
treba zaboraviti da nas je to spašavanje dosad stajalo barem 
5.000.000 puta više od jedne kune, koliko je Vlada dala istraž- 
nim tijelima za osnaženje istrage. 


Na što će sve to izaći? U ovom času nitko to ne zna. Ne znamo 
ni što će istraživati Miljenićevo ,,Povjerenstvo“ ni hoće li uopće 
išta istraživati ako uskoro počne sudbeni postupak. A i Kusi- 
ćevo je ,Vijeće“ preširoko fokusirano. Hrvatskom su naime od 
njezina postanka do uspostave Republike Hrvatske vladali ne- 
demokratski režimi. Puno je to vrjemena! Ne vjerujem da će 
se Plenković i njegov Kusić demokratski ,suočiti“ baš sa svim 
»posljedicama vladavine nedemokratskih režima“. Stoga su i tu 
rezultati neizvjesni. 


U tom mraku jedina je vedra stvar hrvatska pravosudna prak- 
sa. Iz predmeta Ive Sanadera i Tomislava Horvatinčića može se 
gotovo sa sigurnošću zaključiti: ima nade i za Ivicu Todorića. 


HS, 20. listopada 2017. 

NARODNA VOLJA 


Narodna volja, što je to? Naravno, može se i tako pitati. No taj 
cinizam ne će ni vrapca zbuniti. Narodna je volja, cvrkuće i on 
na grani, ono što se prije izbora bučno glasa na javnim mjesti- 
ma, ono što zatim tiho glasuje na izborima te tako svoju poli- 
tičku vjeru pretače u novu vlast. Brutalno pojednostavnjenje? 
Možda, ali u osnovi točno. 


U Hrvatskoj se tako artikulirana narodna volja nakon izbora 
redovito iznenadi te počne rogoboriti da su ju iznevjerili nje- 
zini izabranici, odn. da su [narodni] zastupnici pogazili predi- 
zborna obećanja svomu biračkom tijelu. Iznevjerena narodna 
volja rogobori, ali ništa — ne čini. 


Ima li to gunđanje kakva stvarnog razloga ili je posrijedi obič- 
na mrzovolja? 


Razloga svakako ima. Neki su drastični. Tako je, primjera radi, 
Sanaderovo vodstvo HDZ-a prije izbora god. 2003. obećavalo 
da će, ako HDZ na izborima ostvari relativnu pobjedu, sasta- 

viti vlast s Đapićevim HSP-om, a nakon izbora je (s božićnom 
čestitkom: ,,Hristos se rodi!“) svečano ušlo u vladajući savez 
sa Stanimirovićevim SDSS-om. Od tada je to vodstvo, krivo- 
tvoreći narodnu volju, pjevušilo da je ,tihom diplomacijom“ 
sklopilo ,dobre aranžmane“ s glavnom tužiteljicom Haaškoga 
sudišta Carlom del Ponte. 


Taj događaj uznosito je opisao HDZ-ov politički filozof Vla- 
dimir Šeks riječima: ,U vodstvu i u biću“ stožerne hrvatske po- 
litičke stranke dogodio se ,kopernikanski obrat!“ Što je time 
htio reći? Ne znam. Ali razumio sam to ovako: Dosad se je 
državna politika vrtjela oko Zemlje (Hrvatske), a odsad će se 
vrtjeti oko svojih Sunaca (Bruselja i Washingtona). 


Najnoviji Plenkovićev HDZ vrlo se je brzo nakon izborne 
pobjede vratio u Sanaderove stope. Razvrgnuo je ,suradnju“ 
s Mostom Bože Petrova i sklopio srdačan savez s HDZ-ovim 
ideološkim neprijateljima. 


Ali Šeks u Plenkovićevoj ,dionici“ više nije onako egzaltiran 
kako je bio u Sanaderovoj. Umjesto uzvišene filozofsko-politič- 
ke poezije ovaj put slušamo vrlo nisku prozu. Politički se filozof 
spustio na razinu Plenkovićeva mehaničara vlasti. Više ne smi- 
šlja filozofsko-astronomske floskule za prekrivanje političkih 
opačina, nego se javno hvasta kako je Plenkoviću rekao: Ako 
Petrov sruši Zdravka Marića, ti si sljedeći. Odatle bismo trebali 
razumjeti zašto Plenković otad gradi ,,stabilnost“ svoje Vlade 
i cijele ,regije* na HDZ-ovu srdačnom savezu s SDSS-om i 
HNS-om, tj. s ,»Pupovčevom sljedbom“, kako reče Zlatko Ha- 
sanbegović, i Vrdoljakovim figurantom Štromarom. 


Razlozi su, kao što vidimo, doista bili i ostali drastični. Ali 
nitko ,niti pisnu niti zubi škrinu“ ni prvi ni drugi put. Ni stra- 
načko članstvo ni simpatizeri stranke.Takvi događaji očito nisu 
poučni. Da jesu, zar bi članstvo za predsjedničku dužnost jed- 
noglasno izabralo i Jadranku Kosor, i Tomislava Karamarka, 
i Andreja Plenkovića? To su vrlo različiti ljudi -ne toliko po 
naobrazbi i po ugledu koliko po značaju i duhovnom habitusu. 

Ali vrč ide na vodu dok se ne razbije. Zna to Šeks. Stoga je 
ovih dana vrlo žustro uskočio u javnu raspravu o promjeni hr- 
vatskoga izbornog sustava. Hrvatski se HDZ prije toga već bio 
složio s bosansko-hercegovačkim HDZ-om da nije dobro da 
jedan narod drugom narodu bira njegove zastupnike. No nitko 
tada nije govorio kako ta stvar stoji u Hrvatskoj. A i Šeks je sada 
istaknuo da on ne iznosi mišljenje HDZ-a, nego svoje osobno. 


Pa što Šeks misli? Evo nekoliko zanimljivih točaka: rasprava 
je o izbornomu zakonodavstvu legitimna; treba uvesti većin- 
ski izborni sustav; Hrvati izvan Hrvatske trebaju birati 6 za- 
stupnika u Hrvatski [državni] sabor; [narodni] zastupnici tzv. 
nacionalnih manjina ne mogu sudjelovati u stvaranju saborske 
većine. 


Kad to čovjek sluša, ne može se oteti dojmu da se dosadašnji 
škopitelj narodne volje preobrazio u liberalnog demokrata. Ali 
taj dojam vara. Kako to? Eh, kako! Šeks bi izborni prag podi- 
gnuo s 5 na 7 posto! Ne treba se tomu čuditi. ,Otac hrvatskoga 
zakonodavstva“ ima za to zlatan razlog. Treba, veli, radi po- 
litičke stabilnosti, spriječiti preveliku rascjepkanost i izgraditi 
stabilno partijsko - dvostranačje. 

Krasno! Priprema je blistava. S HDZ-ove strane Šeksov libe- 
ralizam, a s SDP-ove strane — kršćanska demokracija. Blago 
nama! 


HS, 27. listopada 2017. 

LJUDI BEZ SJENE 


Europske su državne vlasti, pod vodstvom predsjednika Eu- 
ropskog povjerenstva Jean-Claudea Junckera, složno osudile 
Republiku Kataloniju - na smrt. Kako to? Nekoliko tjedana 
prije rođenja katalonske nacionalne države one su tu državu 
prepustile na milost i nemilost vladi Kraljevine Španjolske. 


Kada je izbio sukob dvaju prava — prava Kraljevine Španjolske 
na obranu svoje državne cjelovitosti i prava katalonskog naro- 
da na samoodređenje - sve su europske državne i naddržavne 
vlasti blagoslovile državno, a proklele narodno pravo. 


Od njih se u tom pitanju nije mnogo razlikovao ni papa Fra- 
njo, državni poglavar Svete Stolice. On je ipak, za razliku od 
drskosti predsjednika Europskog povjerenstva Jean-Claudea 
Junckera i predsjednika Europskog parlamenta Antonija Ta- 
janija, ponizno izrazio svoju zabrinutost zbog ,tendencije k 
cjepkanju“ i istaknuo potrebu ponovnog ,sveobuhvatnog pro- 
mišljanja Europe“. 

Takvo držanje Europske unije malo je koga iznenadilo. Ponaj- 
manje su bili iznenađeni Hrvati. Oni su ne tako davno na svo- 
joj koži krvavo iskusili samoobranu međunarodnoga poretka 
kada su god. 1991. proglasili Republiku Hrvatsku. 


Moju neznatnost boli srce zbog toga kolektivnog umorstva, u 
kojemu su sudjelovali i HDZ-ovi zastupnici u Europskom par- 
lamentu, a uz to me odnekud iz književnoga sjećanja salijeće 
Chamissoova ,Cudnovata pripovijest Petra Schlemihla“ (Peter 
Schlemihls wundersame Geschichte, 1813.). 


- O, pa to je - pomislit će upućen čitatelj - još čudnovatije od 
te čudnovate pripovijesti! 


Ne bih se složio. Moja je mora doduše i meni vrlo neobična. 
Ipak, u njoj nema čuda, pa nije ni čudnovata ni čudovita, a 
kamoli čudesna. Ona je, na žalost, posve prozaična napasni- 
ca koja, barem na prvi pogled, nema nikakve sveze s današ- 
njim zbivanjima u mirom blagoslovljenoj Europi. Ali mora je 
—- mora. 


Dakle, književnik i botaničar Adelbert von Chamisso bio je 
odvjetak francuskoga visokog plemstva. Obitelj mu se u njego- 
vu djetinjstvu, bježeći pred Revolucijom, skrasila u pruskoj pri- 
jestolnici Berlinu. Tamo je Chamisso bio pažem kraljice Luise 
Pruske, pohađao francusku gimnaziju, začeo vojnu karijeru, 
dogurao do poručnika. Svoju pripovijest napisao je prije više 
od dvaju stoljeća, točnije u ljeto godine 1813., u jeku protuna- 
poleonskoga osloboditeljskog rata. U tom ratu nije sudjelovao. 


Pisac je svomu junaku nadjenuo simbolički snažno nabijeno 
ime. Petar je, tvrde znalci, grčko-latinska - stijena, postojanost, 
a Schlemihl se semitski grana: na jidišu je on — šeprtlja, petlja- 
nac, a na hebrejskomu - Božji prijatelj, bogoljub. 


Na vrtnoj zabavi bogata trgovca tomu se Schlemihlu pridruži 
vrlo uljudan ,sivi gospodin“ koji ga zamoli da mu proda svoju 
sjenu. Svašta, pomisli Schlemihl, i odbije trgovinu. Ali kada mu 
nasrtljivi kupac za sjenu ponudi kesu u kojoj nikada ne pone- 

staje zlatnika, siromah pristane. Uvjeren da je sklopio dobar 
posao, ode preko planine. Tamo mu iz čudesne kese procvatu 
bogatstvo i društveni ugled, ali s njima i golema nevolja: ne 
smije na sunce. — Covjek bez sjene!? — čude se ljudi. - To - vele 
- nije bez Nečastivoga! — I bježe od njega. Tako izopćen, Schle- 
mihl dočeka ponovni susret sa ,sivim gospodinom“ i zamoli ga 
da mu vrati sjenu. Ali poslovni partner zauzvrat zatraži njego- 
vu — dušu! Schlemihl u tom času spozna da je ,sivi gospodin“ 
Vrag! Preneražen tom spoznajom, baci kesu u provaliju i tako 
prekine svaku svezu s Vragom. Na posljetku za malo novca što 
mu je ostalo iz čudesne kese kupi stare cipele, koje mu se pro- 
metnu u čizme od sedam milja. Od tada Schlemihl skromno 
poživi bez sjene - kao prirodoslovac — do kraja života. 


Tumači su različito tumačili tu pripovijest. Ali svi se slažu da 
je posrijedi umjetnička bajka. Neki su zbog stanovitih podu- 
darnosti zbilje i mašte u njoj vidjeli piščev alegorijski životopis. 
Sjenu su u skladu s time tumačili kao aluziju na izgubljenu do- 
movinu Francusku. Drugi su, navlastito židovski cionisti, zbog 
prezimena Schlemihl sjenu doživljivali kao bol zbog izgublje- 
nog starozavjetnog židovskog kraljevstva. 


Kako moja neznatnost tumači tu pripovijest? Nikako. Na nje- 
zinoj podlozi samo postavljam sebi i čitatelju nezgodna pitanja. 
Što su, primjera radi, u ljeto 2013., o 200-toj obljetnici rođenja 
Petra Schlemihla, prodali naši ljudi bez sjene kada su Republi- 
ku Hrvatsku ugurali u Europsku uniju? Što i komu kane prodati 
ovi što sada reže oko Agrokora? Ovi što ponosno najavljuju da 
će zaklati hrvatsku kunu? Kakvi su to ljudi? Volio bih vjerovati 
da su — premda šeprtlje i petljanci — u biti postojani bogoljubi. 


Ali za tu vjeru nema oslonca u zbilji. Upravo suprotno. Kada 
gledam kako u Bruselju Jean-Claude Juncker pred cijelim svi- 
jetom štipa Andreja Plenkovića za stražnjicu te zatim s dlana 
prema njemu otpuhuje poljupce, sve mi se više čini da naši ljudi 
bez sjene ne će prodati samo našu sjenu. Prodat će i našu dušu. 


HS, 3. studenoga 2017. 

AGROKOROVI KRVNICI 


Saborska se družba Orsata Miljenića okupljena u istražnom 
povjerenstvu za Agrokor lijepo zaigrala. Uzela je i dobar zalet 
— od početka! Sve će oni, vele, izbistriti. Sve: i sve okolnosti u 
kojima je poljoprivredni div nastajao, i tko je sve njegovu vla- 
sniku Ivici Todoriću politički pogodovao, i tko je sve pri tomu 
brk omastio. 


Hm, da. Zadaća bi to bila preuzetna da ju je sebi zadala kakva 
skupina običnih ljudi. Ali naši su [narodni] zastupnici, napose 
ovi u Istražnomu povjerenstvu za Agrokor, urešeni svim mo- 
gućim krjepostima. Najviše ih krasi duboko znanje, čvrsta lo- 
gika, gipka dijalektika, domoljubni žar i neukrotiva žudnja za 
istinom. Stoga ne sumnjam da će oni tu zadaću uzorno izvršiti 
u poslovničkom roku. Moju vjeru osobito krijepi to što svi mi 
- ako se ne varam, i predsjednica države Kolinda Grabar-Kita- 
rović i cjelokupna hrvatska javnost - od tih ljudi očekujemo da 
nam temeljito rasvijetle mračnu stranu preporoda hrvatskoga 
kapitalizma. Nije li tako? 

To će se dakle sigurno dogoditi. Naravno, ako našu (,popu- 
lističku“?) radoznalost u odsudnomu trenutku ne nadjačaju 
opskurni fiškali. Oni od osnutka toga saborskog tijela mašu 
zakonskom odredbom da početak kaznenoga postupka nužno 
prekida rad istražnoga povjerenstva. Glavni državni odvjet- 
nik Dinko Cvitan tumači tu odredbu prohibitivno samo ako 
se istražno povjerenstvo upušta u istraživanje onoga što je sub 
judice. Josip Manolić, negdašnji predsjednik vlade, na ispitiva- 
nju se ,u svojstvu svjedoka“ u Istražnom povjerenstvu iskreno 
čudi rečenoj zakonskoj odredbi jer drži da je ona protuustavna. 
Predsjednica Kolinda Grabar-Kitarović misli da zakonodavče- 
va žudnja za istinom može lako ukloniti tu pravnu zaprjeku — 
hitnom izmjenom zakona. 


Ne znam, dragi čitatelju, kako se sve to vama čini, ali mene 
su prva dva dana rada Povjerenstva razočarala. Cuo sam hrpu 
banalnih stvari, a teško mi je bilo praviti se da ništa od toga 
dosad nisam znao. 


Ipak donekle me se dojmilo svjedočenje doživotnoga bivšeg 
predsjednika Republike Hrvatske Stjepana Mesića. On je vje- 
rodostojan svjedok. A nije sam o sebi tako mislio kada je u 
Haagu na sudu lažno svjedočio protiv Hrvatske. Tamo je na 
odvjetničko pitanje vjeruju li mu ljudi odgovorio: ,Meni vjeru- 
je samo moja žena.“ Taj me je dakle vjerodostojnik prosvijetlio. 
Ništa se, veli, nije moglo privatizirati bez predsjednika Franje 
Tuđmana, njegova savjetnika za unutarnju politiku Ivića Pa- 
šalića i Borislava Škegre. — Ništa — pomislio sam tužno. - Ni 
»vreća cementa“, a kamoli našička cementara! - A onda sam se 
razveselio kada sam čuo da je Mesić za ministra poljoprivrede 
predlagao Antu Todorića, oca privremenog Londonca Ivice. 


Manje me je svojim svjedočenjem prosvijetlio Josip Manolić. 
Naprotiv, malo me je i zbunio. On je, ni kriv ni dužan, zahva- 
ljujući dubokoumnim pitanjima ispitivača, uglavnom potvrđi- 
vao opća mjesta hrvatske tranzicijske priče. Na primjer, da su 
mahom komunistički direktori preko noći postajali - kapitali- 
stički vlasnici. Ma nije moguće?! I još je k tomu tjerao u laž svo- 
ga trostrukog druga Mesića! Dva su naime ,antifašista“ drugo- 

vala u trima političkim strankama — u Komunističkoj partiji 
Hrvatske (KPH), u Hrvatskoj demokratskoj zajednici (HDZ) i 
u Hrvatskim nezavisnim demokratima (HND). — A, ne — veli 
Manolić - nije Mesić predlagao Antu Todorića za ministra po- 
ljoprivrede, predlagao sam ga ja! Ali Todorić se i Tuđman nisu 
koncepcijski složili, pa od toga nije bilo ništa. Eto k vragu! Puče 
»antifašizam“ na Anti Todoriću! 


Žao mi je Mesića, ali što mu ja mogu. Neka ga tješi usamljena 
vjera njegove supruge Milke. 


Što li će otkriti drugi svjedoci? Vjerojatno ništa. Kako ništa? 
Nitko ništa ne zna. Ali saborska će lakrdija potrajati. Naslušat 
ćemo se političkoga ,trača“ koji ne će imati nikakvih posljedi- 
ca. A počet će i pravosudna trakavica o Agrokoru i Ivici Todo- 
riću, trenutnomu Londoncu, koji čeka 10. travnja 2018., kada 
će tamošnji sud odlučiti hoće li ga ili ne će izručiti Hrvatskoj. 


Dosta je to vrjemena. Dosta u najmanju ruku da takozvani 
istraživački novinari, ako se usude, razotkriju Agrokorove krv- 
nike. Neka ih potraže u onim zapadnim bankama koje su To- 
doriću i njegovu Agrokoru, dok Hrvatska nije bila članicom 
Europske unije, davale zajmove uz 9 posto kamata, a zatim 
javnim novcem uz 1 posto kamata financirale ulazak Dietera 
Schwarza i njegovih trgovačkih lanaca Lidla i Kauflanda na hr- 
vatsko tržište. To se, dakako, nije moglo dogoditi niti se dogo- 
dilo usuprot državnoj vlasti u Hrvatskoj. 


HS, 10. studenoga 2017. 

MALA I VELIKA VJERA 


U sjeni prijepora između Pantovčaka i Griča dogodio se neobi- 
čan javni razgovor. Po čemu neobičan? Po tomu što nije bio ni 
istodoban ni istomjestan. 


Prvo je u nedjelju 5. studenoga Romana Kovačević Barišić 
u Večernjemu listu objavila razgovor s uglednim psihijatrom 
dr. Vladom Jukićem pod naslovom ,,Psihološko stanje nacije“. 
Razgovor zanimljiv s različitih gledišta. Malo poslije postao je 
nego stoga što mu je msgr. Ivan Miklenić 13. studenoga u Gla- 
su Koncila pridodao svoj komentar pod naslovom ,Kakvo je 
stvarno stanje u hrvatskoj nacijit Bolja budućnost ne može se 
spriječiti“. 


— Svašta! — misli ćudljiv čitatelj. - Nepristojni me člankopisac 
kani gnjaviti psihijatrijsko-kleričkim naklapanjem! A ja mož- 
da uzalud čekam da njegova zloća izloži i obrazloži svoje mi- 
šljenje o političkomu prijeporu između Pantovčaka i Griča?! 
Vjerojatno je zaboravio da je u prvoj rečenici članka upravo 


121 


taj prijepor nataknuo na udicu i bacio ga kao mamac mojoj 
radoznalosti? A da zlo bude gore, ne mogu ni prosvjedovati 
protiv njegove podlosti! 


Razumijem ja to negodovanje, no ono je bez osnove. Čitatelj 
može u svakom času odustati od čitanja. Ne mora ni početi 
čitati. A psihijatar Jukić i msgr. Miklenić ne naklapaju. Prvi je, 
dakle, dušoliječnik, a drugi dušobrižnik u korijenskom znače- 
nju tih riječi. Oni lijepo, akademski, artikuliraju svoja politička 
razmatranja. Iz njih manje govore njihove profesije, a više nji- 
hovo ljudsko iskustvo i zauzetost za dobro hrvatske nacije. A ni 
ja ne kanim iznevjeriti čitateljevo očekivanje. 


Dobro, sudeći po naslovima, ta gospoda govore, poput Ari- 
stotela, o duši — zepi wuyric? Bave se dakle dušoslovljem iliti 
psihologijom? Je li tako? 


Da, tako nekako. Ali samo prividno! Ne bave se oni psiho- 
logijom pojedinca, nego psihologijom društva, točnije psiho- 
logijom — hrvatske nacije! To je, čini mi se najnovija, vrlo za- 
razna moda u Hrvatskoj. Eto, populacijskom se politikom, tj. 
onom upravnom djelatnošću koja skrbi o dobrobiti demosa, 
populacije, pučanstva, puka u nas ne bavi nitko, a demografi- 
jom iliti pukopisom, tj. znanošću o demosu, populaciji, pučan- 
stvu, puku bavi se svatko. Ljudi jednostavno vole tu znanost i 
njezina čudesa. I ne žele demografiju prepustiti demografima 
poput Stjepana Šterca i Anđelka Akrapa. A, ne! Stoga je Andrej 
Plenković u svojoj Vladi zadužio Nadu Murganić da se bavi 
tom znanošću, a sam predsjeda svomu Vijeću za demografsku 
revitalizaciju. 


Zašto sam se ja prikrpio toj raspravi dvojice znanstvenika? Pa 
nisam ja ni psihijatar, ni psiholog, ni teolog? Zar zbilja želim 
arbitrirati u tim stvarima? 


Moji su razlozi plemeniti. A nisu ni preuzetni. Ne želim ar- 
bitrirati u nečemu u što se slabo razumijem. Želim ponajprije 
izraziti svoje udivljenje i dušoliječniku i drušobrižniku. Zbog 
čega? 

Dr. Jukić veli: Narod je rezigniran, izgubio je povjerenje u 
sebe, u vlast, u državu i jasno je da u takvoj situaciji ne može 
biti kreativan i izaći iz začaranog kruga.“ On zasigurno zna što 
govori. Gubitak vjere i povjerenja smatra velikim problemom. 
Takvim viđenjem stanja nacije zapravo navješćuje pogubnu 
perspektivu, koju izvodi iz sadašnjega ,psihološkog stanja na- 
cije“. Sve to zvuči razborito. Kada govori o ,vjeri“ i ,povjere- 
nju“ dr. Jukić govori, ako sam dobro razumio, o vjeri i povje- 
renju u ljude i ljudske ustanove — o pojavi koja se može nazvati 
»malom vjerom“ O tomu vrlo slično misli predsjednica Repu- 
blike Kolinda Grabar-Kitarović kada zvoni na uzbunu zbog 
populacijskoga sloma nacije. Predsjednica svoju misao izriče 
paradoksom: Hrvatska izlazi iz sebe. 


Takav opis stanja nacije uzbudio je msgr. Miklenića, jer ga 
je vjerojatno doživio kao sijanje defetizma, a ,Večernjakovu“ 
najavu i uredničku obradbu razgovora kao dio protuhrvatsko- 
ga promidžbenog scenarija. Stoga je ,,maloj vjeri“ (vjeri u lju- 
de) dr. Jukića suprotstavio svoju ,veliku vjeru“ (vjeru u Boga), 
tvrdeći da u hrvatskomu narodu i hrvatskomu društvu postoji 
zdrava jezgra, te da je svako stanje nacije popravljivo dok po- 
stoje zdravi pojedinci. I zaključio. ,Bolja hrvatska budućnost 
ne može se spriječiti!“ 

Što ja o tomu mislim? Draža mi je misao msgr. Miklenića, ali 
uvjerljivije mi je Jukićevo i Predsjedničino viđenje. Kako to? 
Na njihovoj je strani osjetilna zbilja, a na njegovoj apstrakcija. 
Ali i ,mala“i,velika vjera“ jednako su milost Božja. 


HS, 17. studenoga 2017. 

ŽUTE ČIZME 


Ovu 26. obljetnicu pada Vukovara dostojno smo, kao i uvijek 
dosad, obilježili u Vukovaru hodnjom tužne Kolone sjećanja 
od Bolnice do Memorijalnog groblja na Ovčari, misama za- 
dušnicama za poginule hrvatske branitelje i paljenjem svijeća 
diljem domovine za sve žrtve srpsko-crnogorskih zločinačkih 
orgija. Kolonu sjećanja u Vukovaru predvodili su predsjednica 
Republike Kolinda Grabar-Kitarović, predsjednik Hrvatskoga 
[državnog] sabora Gordan Jandroković i predsjednik Vlade 
Andrej Plenković. 


— Pa što? — reći će tkogod. — To je stara vijest. — Jest, stara, 
slažem se. I drago mi je što, ovako kako sam ju ja prenio, nije 
bila nikakva novost ni kada je bila posve nova. Ta je vijest i tada 
bila samo potvrda da je održan doličan obred kakav se očekuje 
od kršćanske nacije. Stoga i ne ističem poruke trojnoga vrha 
državne vlasti - ni Predsjedničinu: mnogo će vode proteći Du- 
navom dok Hrvatska i Srbija ne budu mogle reći da su prijatelj - 
ske države; ni Jandrokovićevu: Srbija će morati priznati svoju 
ratnu krivnju; ni Plenkovićevu: Vlada će se pobrinuti za dobru 
budućnost Vukovara. 

A što ja imam protiv tih poruka?! Baš ništa. Upravo suprotno, 
držim da su te poruke lijepo složene i izrečene u pravom času i 
na pravom mjestu. Ali ne znam njihovu težinu. Nisam siguran 
što one uistinu znače. Jesu li to naznake nove državne politi- 
ke prema središnjoj zemlji Zapadnoga Balkana ili tek retorički 
cvjetići namijenjeni za jednokratnu uporabu u točno određenu 
času i na točno određenu mjestu? 


Na te maksimalno uljuđene izjave odmah su graknuli zapad- 
ni Balkanci. 


S onu stranu Dunava gospođi su Grabar-Kitarović žestoko za- 
mjerili što je na komemoraciju u Vukovar došla u ,ustaškim“ 
žutim čizmama, tako zvanim zengama, kakve su se 1991. pro- 
izvodile u Borovu, a nosili su ih vukovarski branitelji. Još su 
se više zgrozili kada im se pričulo da se tih dana Vukovarom 
ori »monstruozni“ hosovski usklik ,,Za dom spremni!“. To je, 
dakako, ludo, ali neka im bude kad tako hoće. 


Nimalo blaže nije reagirala zapadnobalkanska peta kolona u 
Hrvatskoj. 


Bivši hrvatski ministar unutarnjih poslova Ranko Ostojić, 
onaj kojega će nacija pamtiti po tomu što se za njegova mi- 
nistrovanja na travnjaku Hajdukova stadiona mistično ukaza- 
la golema nacistička svastika, taj je Ostojić odmah, odnekud 
s Orijenta, dreknuo: To škodi hrvatsko-srpskim odnosima! A 
on kao negdašnji ministar unutarnjih poslova nikada ne bi bio 
rekao to što danas govori gospođa Grabar-Kitarović. 


Puno je rječitiji bio Bojan Glavašević, sin legendarnog vuko- 
varskog novinara i pjesnika Siniše Glavaševića, koji je zaglavio 
na Ovčari. Taj nesretni sin očito drži da su Hrvatska i Srbi- 
ja - unatoč svemu — prijateljske zemlje te podsjeća gospođu 
Grabar-Kitarović na cvijeće i poljupce što ih je na dunavskomu 
mostu primila od Aleksandra Vučića. 


Događaju je HTV, slavna hrvatska ,katedrala duha“ podarila 
nevjerojatnu poluslužbenu dubinu. Njezin glasoviti duhovnik 

Aleksandar Stanković pozvao je vukovarskog branitelja Pre- 
draga Mišića - Peđu, po narodnosti Srbina, na svoju zapad- 
nobalkansku misu, koju redovito slavi Nedjeljom u 2., i zdušno 
ga je pred cijelom nacijom pokušavao uvjeriti da je, braneći 
Vukovar od svojih sunarodnjaka, sudjelovao u - građanskomu 
ratu! Peđa je međutim odmah prozreo velikosrpsku postavku 
koju sladostrasno njeguje zapadnobalkanska peta kolona u Hr- 
vatskoj, pa je ,činodejstvije“ propalo. 


Što na sve to reći? Vijest o Danima sjećanja, kao što rekoh, 
nije novost. Nisu novost ni političke čarke velikosrpske pete 
kolone u Hrvatskoj. Samo je neizrecivo gnusno to što njezini 
bojovnici ni nakon više od četvrt stoljeća ne dopuštaju domo- 
ljubnim Hrvatima da u miru jednom godišnje skupno oplaču 
svoj najnoviji — Siget. 

A naša Predsjednica? Gledam identifikacijski rekvizit, i čini 
mi se da gospođa dobro shvaća. Samo žute čizme, slavne ,,zen- 
ge“ u Hrvatskoj će još dugo biti prikladne za državnički put u 
Vukovar. 


HS, 24. studenoga 2017. 

MUČENIČKI BARJAKTARI 


Sutra će žalbeno vijeće Međunarodnoga kaznenog sudišta za 
bivšu Jugoslaviju — koje čine Maltežanin Carmel Agius, Kinez 
Liu Daqun, Amerikanac Theodor Meron, Talijan Fausto Po- 
car i Južnoafrikanac Bakone Justice Moloto - objaviti konačnu 
presudu bosansko-hercegovačkim Hrvatima Jadranku Prliću, 
Bruni Stojiću, Slobodanu Praljku, Milivoju Petkoviću, Valenti- 
nu Coriću i Berislavu Pušiću, optuženima i osuđenima od toga 
sudišta zbog organizacije i provedbe ,udruženoga zločinačkog 
pothvata“ protiv bosansko-hercegovačkih Muslimana, današ- 
njih Bošnjaka, u muslimansko-hrvatskim oružanim sukobima 
u hrvatskom Domovinskom ratu u Bosni i Hercegovini god. 
1992./93. 


Haaški sudbeni postupak u predmetu ,Prlić i drugi“ hrvatske 
je vlasti vrlo malo zanimao. Prema toj činjenici ravnali su se i 
glavni mediji u Hrvatskoj, podjednako i tiskani i elektronički, i 
javnopravni i zasebnički, i oni u hrvatskomu i oni u tuđinsko- 
mu vlasništvu. Mediji su samo bdjeli nad ,suradnjom“ hrvat- 
skih državnih vlasti ,,s haaškim Sudištem“. 

A što je bila ta suradnja“? Blago rečeno, samo zgodan smo- 
kvin list za potporu — Tužiteljstvu haaškoga Sudišta! Tu me- 
đutim nije bilo nikakve zamjerke. Nije bilo niti je moglo biti. 
Zašto? Sama tadašnja glavna tužiteljica haaškoga Sudišta Carla 
del Ponte javno je izrekla najvišu pohvalu toj suradnji, čudeći 
se što hrvatske državne vlasti njezinu Tužiteljstvu daju i dokaze 
koje Tužiteljstvo od njih ne traži. 


Zvuči pretjerano? Cinično? Možda. Pohvala međutim nije bez 
osnove. Treba se samo sjetiti kako je Stjepan Mesić, kada se 
uspeo na Pantovčak, hrpimice slao hrvatske ,državne tajne“ iz 
arhiva svoga predsjedničkog prethodnika Franje Tudmana u 
Haag. Istim nedvosmislenim jezikom govori svečana večera što 
ju je u čast tužiteljice Del Ponte u Zagrebu priredila Sanaderova 
Vlada. Tomu perverznom kaznenopravnom događaju sjajnom 
je domaćicom bila Sanaderova ministrica pravosuđa Vesna 
Škare Ožbolt. Te vladarske bravure visoko je nadmašila Jadran- 
ka Kosor svojim mahnitanjem u potrazi za ,topničkim dnevni- 
cima“ s pomoću kojih je haaški tužitelj Serge Brammertz kanio 
dokazati svoju lažnu tezu o prekomjernom granatiranju Knina 
u osloboditeljskoj vojno-redarstvenoj akciji Oluji. Hrvatske je 
branitelje na posljetku od prekomjernog ludovanja gđe Kosor 
zaštitio — haaški Sud. 


Zašto podsjećam na te grozote? U njihovu svjetlu posve je ra- 
zumljiva nezainteresiranost vlasti Republike Hrvatske za haaš- 
ke muke vodstva ratne Hrvatske Republike Herceg-Bosne. U 
tom svjetlu nije neshvatljiva ni šutnja tako zvanih hrvatskih 
medija o tim mukama. Odatle bi ozbiljan promatrač mogao 
naslutiti da je oštroumna inkriminacija ,udruženi zločinački 
pothvat“ smišljena u Zagrebu, a ne bi bio daleko ni od zaključ- 
ka da je legendarna ,suradnja“ hrvatskih državnih vlasti ,,s 
haaškim Sudištem“ u predmetu ,Prlić i drugi“ vjerojatno bila 
jednako usrdna kao u predmetu ,Gotovina i Markač“. 


Što će dakle biti sutra? Točnije, za nekoliko sati? To nitko ne 
zna. Zašto? Međunarodno je kazneno sudište za bivšu Jugo- 
slaviju u Haagu - političko sudište. Ono nije osnovano radi 
dijeljenja pravde, nego radi pravosudnog dovršenja ,nedovrše- 


128 


nih ratova“ na bojištima bivše Jugoslavije, radi uspostave mira 
i pomirbe među državama nastalim nakon tih ratova. Stoga 
je haaška pravda kakva jest - uglavnom nepravedna. Uosta- 
lom, da se u Haagu dijeli pravda, vodstvo Hrvatske Republike 
Herceg-Bosne ne bi danas tamo ni bilo, a da se u žalbenom 
postupku redovito ispravlja nepravda učinjena u prvostupanj- 
skom postupku, Jadranko bi Prlić, Bruno Stojić, Slobodan Pra- 
ljak, Milivoj Petković, Valentin Corić i Berislav Pušić sutra bili 
oslobođeni svake krivnje i pušteni iz uza. 


Pravednost se Haaškoga suda najbolje ogleda u tomu što ni 
čovjeku kojega taj sud oslobodi krivnje nitko ne plaća nikakvu 
naknadu za pravosudni teror izvršen nad njim. A taj teror zna 
biti vrlo dugotrajan. U slučaju ,Prlić i drugi“ trajao je - punih 
13 godina. 

Što nam dakle preostaje? Još se malo, još tih nekoliko sati, na- 
dati pravednu oslobođenju. A nakon presude? Kakva god bila 
presuda — ostati u srcu i u duši solidarni s mučeničkim barjak- 
tarima slobode hrvatskoga naroda u Bosni i Hercegovini. 


HS, 1. prosinca 2017. 

HAAŠKI DAN REPUBLIKE 


Sudac Carmel Agius, predsjednik žalbenoga sudskog vijeća u 
predmetu ,Prlić i drugi“ u srijedu je, 29. studenoga 2017., u 
velikoj vijećnici Međunarodnoga kaznenog sudišta za bivšu Ju- 
goslaviju (ICTY) u Haagu pročitao posljednju presudu svoje 
pravosudne ustanove. 


Bila je to konačna presuda vodstvu negdašnje Hrvatske Re- 
publike Herceg-Bosne, gospodi Jadranku Prliću, Bruni Stojiću, 
Slobodanu Praljku, Milivoju Petkoviću, Valentinu Coriću i Be- 
rislavu Pušiću, optuženima i osuđenima od toga sudišta zbog 
»ratnih zločina“ počinjenih u okviru ,udruženoga zločinačkog 
pothvata“ protiv bosansko-hercegovačkih Muslimana, današ- 
njih Bošnjaka, u muslimansko-hrvatskim oružanim sukobima 
u hrvatskomu Domovinskom ratu u Bosni i Hercegovini god. 
1992./93, 


U svomu posljednjem pravorijeku Haaški sud nije škrtario na 
kaznama. U predmetu je ,Prlić i drugi“ u obama postupcima 
dosudio jednako: Prliću 25; Stojiću, Praljku i Petkoviću po 20; 
Coriću 16; Pušiću 10 - ukupno 111 godina zatvora. 

Svečanost zatvaranja Haaškoga suda očito je bila upriličena za 
Dan Republike, najveći praznik pokojne Socijalističke Federa- 
tivne Republike Jugoslavije. I bila bi protekla u najboljem redu 
i miru da ju nije temeljito uneredio jedan osuđenik. 


Bio je to tjelesni i moralni gorostas — general HV-a i HVO-a 
Slobodan Praljak! Kada je Agius pročitao njegov dio presude, 
general nije sjeo, ostao je na nogama. Pogledao je u kamere i vi- 
knuo: ,Slobodan Praljak nije ratni zločinac!“ Zatim se obratio 
Maltežaninu Agiusu, Kinezu Daqunu, Amerikancu Meronu, 
Talijanu Pocaru i Južnoafrikancu Bakoneu Justiceu Molotou: 
»9udci, s prijezirom odbacujem vašu presudu.“ I, dok ga je su- 
dac Agius molio da sjedne, general se još više uspravio te pred 
očima cijeloga svijeta popio — kalijev cijanid. Kada je pao na 
pod, Agius je zapovjedio da se spusti zavjesa, pa rekavši: ,To 
je sada mjesto zločina“ nastavak svečanosti preselio u drugu 
vijećnicu. 


Naravno, cijeli je svijet odmah izviješćen o događaju. Ali veli- 
komu je medijskom svijetu pravorijek sa smrtnim ishodom tek 
zgodan event (događaj). Dio će toga svijeta, poput američkoga 
TBS-ova komičara Conana O' Briena, na tom događaju, koliko 
se bude dalo, i zabavno parazitirati. 


A »Region“? Ako se dan po jutru poznaje, ,Region“ će u svo- 
jim lažima i prostotama, poput srpskoga glumca Sergeja Tri- 
funovića na Facebooku, dugo povlačiti taj event za perčin. Do- 
gađaj je razgalio srpskoga predsjednika Aleksandra Vučića. On 
se, veli, ne bi rugao Praljkovu činu, ali očito uživa u tomu što 
su po završnomu haaškom pravorijeku Hrvatska i nesretna Hr- 
vatska Republika Herceg-Bosna u ,udruženom zločinačkom 
pothvatu“ izvršile agresiju na Bosnu i Hercegovinu. U Sarajevu 
Bošnjaci likuju. Misle da je njima u Haagu svanulo jer se tamo 
Hrvatima smrklo! Nakon takve haaške osude Hrvatske Repu- 
blike Herceg-Bosne i ,kukavičke“ smrti generala Praljka oni 
će, nadaju se, Bosnu i Hercegovinu dijeliti samo sa Srbima! 


Dobro, tako misli i govori fukara. Ali to nije bezazleno. Iz tog 
humusa izrasla je i nezahvalnost Praljkova prijatelja akademika 

Abdulaha Sidrana, koji mrtvomu prijatelju Praljku ne priznaje 
ni dobročinstva učinjena njegovoj obitelji. Troškove su, veli Si- 
dran, hrvatskih dobročinstava Muslimanima/Bošnjacima sno- 
sile druge države! 


Iz svega toga izdignuo se, bez straha od domaćih kukavelja, 
samo Zoran Cegar, legendarni branitelj Sarajeva, današnji za- 
mjenik zapovjednika federalne policije. On jednostavno veli: 
Hrvatska nije bila agresor u Bosni i Hercegovini. 


Dakle, u svijetu i nesvijetu oko nas ništa novo. No, puno je 
važnije kako se s tom tragičnom proslavom jugoslavenskoga 
Dana Republike u Haagu nose Hrvati u Hrvatskoj i u Her- 
ceg-Bosni. 


Državna vlast se u prvi mah ponijela odlično. Ono što su do- 
sad govorili predsjednica Republike Kolinda Grabar-Kitarović, 
predsjednik Sabora Gordan Jandroković i predsjednik Vlade 
Andrej Plenković bilo je potpuno u skladu s očekivanjima hr- 
vatskoga naroda. Vidjet ćemo kako će proći sutrašnja rasprava 
o radu Haaškoga suda u Sigurnosnom vijeću Ujedinjenih na- 
roda. No, znakovi su loši. Plenković je nakon pokude u britan- 
skomu The Guardianu već počeo uzmicati. 


HS, 8. prosinca 2017. 

SUVERENIZAM KRATKOG DOMETA 


U prošli sam utorak zapisao: Ono što su neposredno nakon 
morbidne proslave jugoslavenskoga Dana Republike u Haa- 
gu govorili predsjednica Republike Kolinda Grabar-Kitarović, 
predsjednik Sabora Gordan Jandroković i predsjednik Vlade 
Andrej Plenković bilo je potpuno u skladu s očekivanjima hr- 
vatskoga naroda. Vidjet ćemo, dodao sam tada, kako će proći 
sutrašnja rasprava o radu Haaškoga suda u Vijeću sigurnosti 
Ujedinjenih naroda. 


Nisam imao iluzija. Nagledao sam se u ovih četvrt stoljeća 
čudesnih oscilacija hrvatskoga suverenizma, pa mi nije bilo 
teško zamisliti da s te visine ljudi mogu vrlo nisko pasti. Cini 
vam se da pretjerujem? Ni govora! Valjan je primjer državniš- 
tvo Stjepana Mesića. Taj je čovjek na demokratskim izborima 
dvaput izabran za predsjednika Republike Hrvatske, a klatio se 
od poruke srpsko-crnogorskim osvajačima: , Možete odnijeti 
samo onoliko zemlje koliko ste je donijeli na opancima“ do za- 
padnobalkanske samospoznaje: ,Vodili smo besmisleni rat za 
granice.“ 

Da sam i imao kakvih iluzija, te bi iluzije razbio Plenković. 
On je naime vrlo brzo ustuknuo. Kako? Cim je britanski The 
Guardian izvijestio da je Plenković jedini predsjednik vlade u 
Europskoj uniji koji odaje počast ratnom zločincu Slobodanu 
Praljku, Plenkovićev se suverenizam junački povukao. Odakle 
se povukao? Kamo se povukao? S položaja: Rušit ćemo haašku 
presudu u predmetu ,Prlić i drugi“ jer je nepravedna, na po- 
ložaj: Republika Hrvatska poštuje haašku presudu u predmetu 
»Prlić i drugi“ ali je nezadovoljna nekim pojedinostima u toj 
presudi. 


Sutradan je na sjednici Vijeća sigurnosti Ujedinjenih naro- 
da predsjednica gđa Grabar-Kitarović kritički govorila o radu 
Haaškoga suda. Spomenula je i njegovu posljednju presudu, 
onu u predmetu ,Prlić i drugi“, poričući postojanje hrvatsko- 
ga »udruženog zločinačkog pothvata“ protiv Muslimana/Boš- 
njaka i umiješanost Republike Hrvatske u sukobe Muslimana/ 
Bošnjaka i Hrvata. Cast tomu postupku. Ali i Predsjedničin 
je suverenizam kratka dometa. I on je junački uzmaknuo na 
položaj: Hrvatska poštuje haašku presudu u predmetu ,Prlić i 
drugi“ ali je nezadovoljna nekim pojedinostima. 


Kakve su to mudrosti? Je li ta presuda pravedna ili je nepra- 
vedna? Ako je pravedna, gdje su dokazi? Koje su to zločine 
osuđenici počinili ili zapovjedili? Ako je presuda nepraved- 
na, kakav čovjek može poštovati takvu presudu? Mudraci iz te 
škole ovako umuju: Cekajte, ne valja srljati! Ako ne poštujemo 
presudu koja nam škodi, ne možemo poštovati ni presudu koja 
nam koristi! Rušeći presudu šestorici herceg-bosanskih Hrva- 
ta, rušili bismo i presudu Anti Gotovini i Mladenu Markaču! 
Dakle, moramo jednako poštovati sve - i pravedne i nepraved- 
ne — presude Haaškoga suda. 


To je, naravno, besmislica. Ako već izjednačujete ćudored- 
ne oprjeke, kako možete izjednačivati logičke oprjeke? Ako je 
Haaški sud u predmetu ,Gotovina i Markač“ utvrdio da nije 
bilo hrvatskoga ,udruženog zločinačkog pothvata“ otkud je taj 
nepostojeći hrvatski ,udruženi zločinački pothvat“ uskrsnuo u 
Herceg-Bosni? 

Ikonom toga hrvatskog ,udruženog zločinačkog pothvata“ 
postao je general Slobodan Praljak. Upravo — Praljak! Covjek 
kojega dosad, ni prije ni nakon samoubojstva u haaškoj sud- 
nici, nitko nije javno optužio da mu je učinio kakvo zlo. Taj 
zločinački žig nije ništa drugo nego međunarodna odmazda 
Hrvatima zbog izlaska u slobodu. 


Ali slobode i slobodnih ljudi ima posvuda. Ponegdje i u za- 
tvorima ima tzv. slobodnjaka. A mi Hrvati, kakvi smo mi ljudi? 
Jesmo li i mi kao pojedinci u svojoj slobodnoj i samostalnoj, 
demokratskoj i suverenoj državi Hrvatskoj takvi ,slobodnja- 
ci“? Ili smo slobodni kao što je slobodan bio Slobodan Praljak 
- iu Hrvatskoj i u Herceg-Bosni i u haaškim uzama? 


Mislim da smo mi, što se slobode tiče, daleko od Praljka. I 
bit ćemo daleko sve dok se naše državno vodstvo ne bude usu- 
đivalo dolaziti na komemoraciju svojim časnicima, sve dok 
naši domoljubni novinari budu uspoređivali svoga generala s 
grčkim filozofom Sokratom umjesto s Nikolom Subićem Zrin- 
skim, Franom Krstom Frankopanom ili Petrom Kružićem, sve 
dok Vukovar budemo ponosno nazivali našim Staljingradom 
ili našom Guernicom umjesto našim najnovijim — Sigetom. 


HS, 15. prosinca 2017. 

DIVLJANJE DEMOKRACIJE 


Svi mi ponešto znamo o demokraciji, od njezina rođenja do 
dana današnjega. Ponetko zna da je domaja demokracije an- 
tička Grčka, da je naziv ,demokracija“ u hrvatskomu jeziku 
fonetizirani latinizam, a u latinskomu posuđenica iz grčkoga, 
koja je tamo imala lik čnuokparia (d&čmokratia). Znamo i da 
»demokracija“, od svoga postanka do dana današnjega označu- 
je pukovlađe ili pučku vladavinu. 


Politolozi uz to razlikuju tri vrste demokracije: antičku ,,ro- 
bovlasničku“ i dvije novovjekovne — građansku ,liberalnu“ i 
komunističku ,narodnu“ demokraciju. Ne treba dokazivati da 
su atributi ,liberalna“ i ,narodna“ često vrlo varljivi. 


lako različito shvaćaju demokraciju, uljuđeni javni djelatni- 
ci zapadnoga kulturnog kruga poodavno složno slave taj oblik 
vladavine kao neupitnu vrjednotu. I jednako se tako svi slažu 
da demokraciji nije mjesto u organizacijama od kojih se oče- 
kuje djelotvornost. Na primjer — u vojsci ili u policiji. Naravno, 
i tu ima drukčijih mišljenja. Tako je filozof Aristotel u Ateni u 
IV. stoljeću pr. Kr. pučku vladavinu (&yuoxpaTia) smatrao ,,za- 

stranom ustavne vladavine“ (zroliTela), a slično je u Zagrebu, 
u Republici Hrvatskoj (IJoliTelia rov XpvB&Twv), na prijelazu 
iz XX. u XXI. stoljeće o demokraciji mislio Mladen Schwartz. 


Dobro, a što je, pitate se, meni demokracija? Da sam političar, 
rekao bih: Procedura!“ Da, ponajprije procedura. Ali i mnogo 
više od procedure: ,Vladavina većine!“ Jest, i vladavina većine. 
Ali mnogo više i od vladavine većine: ,Obzirnost prema inte- 
resima manjine!“ O da, ali i više od svega toga: Jednakost svih 
državljana u političkim pravima!“ Ima li što povrh toga? Ima: 
»gocijalna pravednost.“ Što je pak to? Ono bez čega nema do- 
bro uređene države ni ustavne vladavine, a davno je definirano 
izrjekom: Honeste vivere, alterum non laedere, suum cuique tri- 
buere (živjeti pošteno, ne škoditi drugomu, dati svakomu nje- 
govo). Oho, pa tvoja se demokracija zapravo posve poklapa - s 
republikom?! Može i tako. Danas su to gotovo sinonimi. Uo- 
stalom, grčka se zroliTela u starini na latinski prevodila kao res 
publica, a na hrvatski se i danas prevodi kao ,država“. A zdrava 
je pučka vladavina - duša republike. 


Što dakle? Demokracija je i meni visoka vrjednota? Jest, ali 
nije neupitna. Pučka vladavina ima već u samom pojmu ve- 
likih teškoća, pa ih stoga mora imati i u životu. A kada ne 
uspijeva svladati te teškoće, ona podivlja i pretvori se u tiraniju 
svakojakih poroka, neukusa, gluposti, laži i bestidnosti. 


Aristotel je nekoć s tugom gledao kako se po Heladi monar- 
hije pretvaraju u tiranije, aristokracije u oligarhije, ustavne vla- 
davine u demokracije, a demokracije u ohlokracije. Tako i mi 
koji se ne zatvaramo u svoje osobno, obiteljsko ili staleško bla- 
gostanje danas s tugom gledamo u kakvu se rugobu u zadnjih 
17 godina izrodila naša Republika Hrvatska, naša ustavna vla- 
davina, naša demokracija. 


Naša je Hrvatska obilato — ustavna. Ima jedan Ustav Repu- 
blike Hrvatske i dva protuhrvatska Ustavna zakona Republike 
Hrvatske: Ustavni zakon o suradnji Republike Hrvatske s Me- 
đunarodnim kaznenim sudištem za bivšu Jugoslaviju u Haagu 
i Ustavni zakon o pravima nacionalnih manjina u Republici 

Hrvatskoj. Ustavne su zakone [narodni] zastupnici donijeli kao 
dva protuutega Ustavu - radi obuzdavanja državne slobode, sa- 
mostalnosti i suverenosti hrvatskoga naroda. 


Državna vlast prezire Ustav, a štuje ustavne zakone. Čini vam 
se da pretjerujem? Ako tako mislite, pokušajte se sjetiti komu je 
u državnoj vlasti ikad zasmetalo to što je predsjednik Republi- 
ke Stjepan Mesić obasipao Tužiteljstvo Haaškoga suda hrpama 
»državnih tajna“ nadajući se da će tako dokazati podjednaku 
odgovornost Hrvatske i Srbije za srpsko-crnogorsko ratno or- 
gijanje po Hrvatskoj i Bosni i Hercegovini! Ili nađite nekoga u 
državnoj vlasti tko se ikad javno sablaznio nad mahnitanjem 
predsjednice Vlade Jadranke Kosor kada je zlostavljala hrvat- 
ske branitelje tragajući za nepostojećim ,topničkim dnevnici- 
ma“ koji su trebali dokazati tužiteljevu tezu o prekomjernom 
granatiranju Knina u Oluji! Nema takva čovjeka. A kako mo- 
žemo protumačiti činjenicu da su naši [narodni] zastupnici u 
Ustav ugurali 22 tobožnje nacionalne, a zapravo narodne ma- 
njine? Da su Ustavnim zakonom o pravima ,nacionalnih“ ma- 
njina i posebnim manjinskim izbornim zakonom ,demokrat- 
sku“ vlast nad hrvatskom većinom predali etnički nehrvatskim 
manjinama? 

Što je bilo pogonskim gorivim tih i takvih postupaka? Samo- 
nikla politička ludost? Glasovite bruseljske, washingtonske, 
londonske škude? Svejedno što, posljedak je isti: bjelodano 
divljanje demokracije. 


HS, 22. prosinca 2017. 

ZALIJEVANJE NADE 


Običaj nalaže da se politički promatrač u se vrime godišća osvr- 
ne na proteklu godinu, da zabilježi veće uspjehe i veće neuspje- 
he zajednice u tom razdoblju, da pohvali ono što je bilo dobro, 
a pokudi ono što je bilo zlo. Krasan je to tako reći vrtlarski 
posao: okopavaju se krjeposti i plijeve poroci. A svrha je svih 
napora - zalijevanje nade. 


A tu, kod te svrhe, mene su ove godine snašle nevolje. - Zar 
ni vi? — reče mi čovjek na ulici. — Što? — rekoh ja. — Ne vidite 
ništa dobro i ništa lijepo u Lijepoj Našoj?! Vidite samo zlo i ru- 
gobu. Pogled vam je crn, kao da ga sam Vrag plaća! - Ma što je 
vama?! — velim. - Nije meni ništa. Samo vidim, širite beznađe. 
Kao da nam nije dosta to što su nam glavna javna općila pre- 
puna crnila! Oni nam žele ogaditi domovinu, a vi im pomažete. 
Sram vas bilo! — reče i nestade u uličnoj stisci. 


Ne treba reći koliko sam u prvi mah bio preneražen. A onda 
shvatih. On je očito moje gore list! Pročitao je moj članak ,Div- 
ljanje demokracije“ i bit će da je o njemu razmislio pod doj- 
mom božićne poruke zagrebačkog nadbiskupa kardinala Josi- 

pa Bozanića. U verbalnom se naime nasrtaju jasno čula jeka te 
poruke. 


Kada me je neznanac prepoznao, nije dakle mogao odoljeti da 
mi ne očita domoljubnu lekciju u slogu kardinalova poziva na 
povratak dobru. Bio je to nesporazum. Nisam se ćutio uvrije- 
đenim. Odmah sam čovjeku oprostio jer je kardinalova poruka 
i meni posve prihvatljiva, premda su mi, priznajem, osjećanje, 
mišljenje i govor sisačkoga biskupa Vlade Košića mnogo bli- 
ži. Kardinal poziva ljude da u domovinskom društvu otkrivaju 
i unaprjeđuju dobro, a biskup iseljivanje iz domovine naziva 
svojevrsnim dezerterstvom. 


Nisam se, velim, ćutio uvrijeđenim, ali me je neznančev iz- 
gred ipak kopkao. Ima tu nešto. U mislima prebirem svoje 
članke i vidim, nema u njima oduševljenja ni ,u tragovima“! 
A puno je dobrote u privatnom životu hrvatskoga naroda. To 
sjajno potvrđuju brojni dragovoljni davatelji krvi, darivatelji 
tjelesnih organa, humanitarni pothvati u kojima privatna iskra 
ljubavi prema bližnjemu u nevolji nerijetko zapali cjelokupnu 
javnost. Veličanstvene su to stvari! 


A zašto ja to ne vidim? Vidim ja to, vidim. Kao što vidim i 
ljepotu domovinskih krajolika. I uvijek iznova budem jednako 
ganut istim dobrotama i jednako očaran istim ljepotama. 


Ali ja pišem - političke osvrte. A hrvatska je politika i unu- 
tarnja i vanjska u potpunu neskladu s kakvoćom, smještajem 
i veličinom hrvatskoga žiteljstva. Da nije tako, ne bi se narod 
od oko 4.284.889 žitelja, smješten u Srednjoj Europi i na Sre- 
dozemlju, masovno iseljivao iz tako divne postojbine koja se 
proteže na 56.542 četvorna kilometra kopna i 31.067 četvornih 
kilometara mora. 


A što je ovoga ljeta Gospodnjeg 2017. obilježilo život i politi- 
ku hrvatske nacije? Malo neznatna dobra i mnogo znatna zla. 


Pohvaliti treba dva trgovačka uspjeha: jadranski turizam i za- 
grebački , Advent“. 

Zlo je bilo neusporedivo obilatije. Počelo je s propašću partij- 
skoga giganta Agrokora. Zatim je slijedilo Plenkovićevo ,pre- 
slagivanje“ Vlade — raskid HDZ-ove koalicije s Mostom ne- 
zavisnih lista i stvaranje koalicije HDZ-a i HNS-a uz potporu 
sljedbe Milorada Pupovca i ,inokosnog“ neokomunista Tomi- 
slava Sauche. Onda je došla presuda arbitražnog suda o gra- 
ničnom prijeporu sa Slovenijom iako je Hrvatska davno prije 
donošenja presude istupila iz arbitražnog postupka jer su slo- 
venski Europljani taj postupak ,nepovratno kompromitirali“. 


Zadnja karika u tom debelom lancu zala pogodila nas je 29. 
studenoga. Toga je dana u Haagu upriličena svečana komemo- 
racija pokojnoj SFR Jugoslaviji u obliku čitanja pravomoćne 
presude vodstvu ratne Hrvatske Republike Herceg-Bosne, ko- 
jom su gospoda Jadranko Prlić, Bruno Stojić, Slobodan Praljak, 
Milivoj Petković, Valentin Corić i Berislav Pušić drakonski ka- 
žnjeni zbog ratnih zločina koje — nisu počinili. Svečanost je po- 
kvario general Slobodan Praljak prosvjedno počinivši samou- 
bojstvo u sudnici za čitanja presude. 


Tko je to gledao, slušao, o tomu čitao, ne može, ako ima imalo 
razuma, očekivati nikakvo dobro od ,vjerodostojnika“ Andre- 
ja Plenkovića, poštenjačine Ivana Vrdoljaka i socijalnog demo- 
krata Tomislava Sauche, od toga trojstva koje danas utjelovljuje 
političke krjeposti u Hrvata. 


A što ćemo s prigodnim zalijevanjem nade? Ne treba očajava- 
ti. Treba se pouzdati u Boga i u svoje snage, pa referendumom 
uljuditi izborni zakon, a nakon novih izbora preurediti državu. 
S tom mišlju, dragi čitatelji, želim vam blagoslovljen Božić i 
Sretnu Novu godinu! 


HS, 29. prosinca 2017. 

SJAŠITE S MRTVIH KONJA 


Demokrati i ljubitelji demokracije vole - konje! Ne mislim ko- 
nje kao životinje, nego konje kao nositelje metaforičkih izriča- 
ja. To bi u naše demokratsko doba trebalo biti neobično. Konj 
naime odavno nije radna, nego uglavnom paradna životinja. S 
obzirom na tu činjenicu u kulturnoj bi nadgradnji, navlastito 
u javnom govoru, konj trebao biti vehikul nekakva aristokra- 
tizma. Ali stvarnost je jogunasta. Ona je samo u socijalizmu 
uvijek bila kakva je trebala biti. 


Stoga se ne treba odviše čuditi što konje i danas najviše vole 
oni kojima bi — s obzirom na njihovo materijalno siromaštvo i 
duhovno uboštvo - više priličila ljubav prema magarcima. 


Molim čitatelja da me ne shvati krivo! Nemam ništa ni protiv 
konja ni protiv magaraca. Dapače, podjednako su mi dragi i 
konj i magarac. Kada ugledam konja, u meni se moja ljudskost 
propne; kada ugledam magarca, u meni se moja ljudskost skru- 
ši. To su arhetipski doživljaji. Oholost i skromnost. Simbolič- 
ki ih u zapadnjačkoj kulturi predstavljaju Bukefal Aleksandra 
Velikoga i onaj bezimeni magarac što ga je ovjekovječio bijeg 

Svete obitelji u Egipat. Ti doživljaji kršćanima (i kršćanskim 
ateistima!) šapću da svaki ,pad s konja na magarca“ nije nužno 
pad. Poneki od tih padova može biti i te kakav uspon. 


Kako sam počeo, čitatelj bi ovdje mogao očekivati utemeljenje 
nekakve kulturne hipologije (konjoslovlja) ili kulturne onolo- 
gije (magaroslovlja). To bi međutim bilo posve krivo. Moje su 
ambicije puno skromnije. Želim se u okviru ovoga članka samo 
osvrnuti na proplamsaje političkoga konjoslovlja u Europskoj 
uniji i u Hrvatskoj. 


Početkom prosinca prošle godine u Berlinu je Socijalnode- 
mokratska partija Njemačke (SPD) na trodnevnoj konvenciji 
demokratski ,bistrila“ svoju stranačku politiku. 


SPD je u njemačkomu demokratskom, uvjetno rečeno, dvo- 
stranačju ,lijeva“ alternativa ,desnim“ blizankama Kršćan- 
sko-demokratskoj uniji i Kršćansko-socijalnoj uniji (CDU/ 
CSU). Dakle, nešto poput Socijal[no]demokratske partije Hr- 
vatske (SDP), koja je u hrvatskomu demokratskom, uvjetno 
rečeno, dvostranačju ,lijeva“ alternativa ,desnoj“ Hrvatskoj 
demokratskoj zajednici (HDZ). 


Ima tu, naravno, i nekih razlika. S jedne strane, primjera radi, 
njemački socijalni demokrati nisu poput hrvatskih socijalnih 
demokrata prerušeni komunisti i njihovi potomci, a s druge 
strane u njemačkim demokršćanskim strankama nisu kao u 
Hrvatskoj demokratskoj zajednici mahom bivši boljševički ate- 
isti i njihovi potomci stupovi kršćanske demokracije. 


No te su razlike između SPD-a i SDP-a, manje važne. Puno 
su važnije sličnosti. I jedni i drugi imaju od 2016. nove vođe. 
Njemačke Genossinnen und Genossen (drugarice i drugove) od 
tada vodi Martin Schulz, čovjek koji nije uspio maturirati, ali 
je više od 20 godina proveo u Bruselju kao zastupnik u Europ- 
skom parlamentu, a jedan mandat i kao predsjednik te usta- 
nove. Hrvatske ,drugarice i drugove“ vodi Davor Bernardić, 
mlađi čovjek koji je kao uzoran učenik i student stekao visoku 
izobrazbu, ali dosad, blago rečeno, nije pokazao ni osobitu po- 

litičku strast, a kamoli nadarenost. Obje stranke nadahnjuje i 
produhovljuje isti internacionalističko-globalistički duh - duh 
protimbe nacionalnoj državi. Stoga nije nimalo čudno što SPD 
Martina Schulza i SDP Davora Bernardića, po najnovijim de- 
moskopskim istraživanjima, uživaju podjednaku potporu svo- 
ga biračkog tijela - oko 20 posto. 


Ta demoskopska činjenica nije međutim priječila Schulza da 
na spomenutoj konvenciji u Berlinu pred šestotinjak SPD-ovih 
delegata izloži veličanstven politički program. Nužno je, veli 
Schulz, za spas Europe do god. 2025. donijeti Ustav Sjedinje- 
nih Europskih Država, a zatim sadašnji savez nacionalnih dr- 
žava, tj. Europsku uniju, pretvoriti u saveznu državu. Tako bi 
se budućim ,ustavnim patriotizmom“ suzbio današnji pogubni 
»nacionalni patriotizam“. One države koje na to ne bi pristale, 
odlučan je Schulz, treba automatski izbaciti iz zajednice. 


Program su rečeni delegati pozdravili oduševljenim pljeskom. 


Schulzovo viđenje Europe u Njemačkoj je izvan SPD-a naišlo 
na većinsko neodobravanje i sprdnju. Neki su ,mrežni ratnici“ 
podsjetili Schulza da je Bruselj na samom početku XXI. sto- 
ljeća gurao Europsku uniju u tom smjeru, ali da je taj pokušaj 
propao god. 2005., kada su Francuska i Nizozemska na svo- 
jim nacionalnim referendumima odbile Ustav Europske Unije. 
Drugi ga pitaju: Martine, zaboga, reci nam tko je to i gdje ,za 
Junckera spreman“ umrijeti?! Treći ga pozivaju: Sjaši, Martine, 
s mrtvog konja! Sumnjičavci upozoravaju da je nezdravo oma- 
lovažavati takve programe i podsjećaju na izjavu predsjednika 
Europskog povjerenstva Jean-Claudea Junckera: Mi nešto od- 
lučimo, pustimo to u javnost, zatim očekujemo neko vrijeme 
što će se dogoditi. Ako ne bude velike vike i pobuna, nastavlja- 
mo - korak po korak, dok više ne bude povratka. 


A kako je u Hrvatskoj zasjala Schulzova ideja? O njoj se, ko- 
liko znam, oglasio samo kolumnist Slobodne Dalmacije Ivica 
Sola. Ostali javnici šute. Oni su ,neutralni“. Ne miješaju se ni 
u svoje kućne poslove. Oni šute ili potiho pjevuše: ,Ajši, ajša, 
jabaša, konja jaše subaša.“ I smatraju to političkom mudrošću. 

Zašto? Pa bistri su to ljudi. Oni vide da je lako reći: Sjaši s mr- 
tvog konja! Ali vide i kako je to teško učiniti. Eto, zagrebački je 
gradonačelnik u mladosti, da se poslužim njegovim riječima, 
volio jesti ,ždrjebetinu“ U zrelim godinama opazio je da je 
SDP ,,mrtav konj“. Sjašio je, doduše pod pritiskom Brune Esih 
i Zlatka Hasanbegovića, i s Josipa Broza Tita, ali je malo zatim 
samovoljno uzjašio na jugoslavenskoga ,narodnog heroja“ Ivu 
Lolu Ribara, a kada je, opet pod istim pritiskom, i s njega htio 
sjašiti, ne dadoše mu SDP-ova oporba i HDZ-ovi partneri u 
zagrebačkoj Gradskoj skupštini. 

Bolno je to. Ali kako god bolno bilo, hrvatski bi političari tre- 
bali napokon shvatiti da će ih, ne sjaše li s mrtvih konja, vrlo 
brzo snaći sudbina tih krasnih, ali nesretnih životinja. 


HS, 5. siječnja 2018. 

TRIJUMF INKLUZIVNOSTI 


Kako smo ušli u novu godinu? Kako tko. To svatko od nas do- 
bro zna i to je svakomu vrlo važno. 


Jednako bi nam tako svima trebalo biti važno kako smo kao 
zajednica, kao nacija i država, ušli u novu godinu. Ali to, čini 
se, niti tko zna niti tko može procijeniti. Zašto? Valjda stoga 
što smo divlje društvo, što se valjamo u blagostanju, u preobi- 
lju obavijesti, u redu i miru, u potpuno ,razvidnoj“ liberalnoj 
demokraciji! 


To je, reći će tkogod, koliko nelogičan toliko zločest odgovor. 
Možda doista jest. A koliko je istinit? Svatko može lako provje- 
riti. Neka samo pokuša u mjerodavnim državnim ustanovama 
dobiti točne odgovore na banalna pitanja. Na primjer: Koliko 
Hrvatska ima stanovnika? Koliko birača? Koliko je radno spo- 
sobnih ljudi nezaposleno? Koliko se Hrvata, otkad je Hrvatska 
u Europskoj uniji, iselilo u druge države? Koliko je novca Hr- 
vatska dosad uplatila u bruseljsku riznicu, a koliko iz te riznice 
»povukla“? 

Društvu koje živi u takvu stanju ,nevinosti i neznanja“ ne 
preostaje ništa drugo nego slijepo vjerovati svojim političkim 
izabranicima i njihovim trubačima, posebice onima na radiju 
i televiziji. 


Ta je vjera, na žalost, vrlo zahtjevna. Zašto? Političare po- 
slovično kvare osobni i stranački probitci, a trubači su u no- 
vinama, na radiju i televiziji - trubači. Katkada i nehotice šire 
malodušne vijesti. Zbog toga je predsjednik Vlade, da doskoči 
jadu, unajmio Krešimira Macana — kojemu se pripisuje sudi- 
oništvo u kreiranju Josipovićeve predizborne ,Barbike“ — za 
posebnoga Vladina savjetnika za odnose s javnošću.Taj će nas 
»Kulturni radnik za mase“ (rus. - maccosux ) ili, suvremenije 
rečeno, sofisticirani obmanjivač (engl. - spin doctor) uvjeriti da 
pod vlašću Andreja Plenkovića, iako to ne osjećamo, živimo i 
sigurnije i bolje nego ikad dosad. 


Dok nas rečeni Macan ne uvjeri, osvrnimo se na prvu četvrti- 
nu mandata Plenkovićeve Vlade. 


Bilo je to razdoblje puno evenata (događaja). Najprije smo, 
usuprot očekivanjima, umjesto Zlatka Hasanbegovića za mini- 
stricu kulture dobili Ninu Obuljen Koržinek. Gospođa se za tu 
dužnost kvalificirala u ministarstvima kulture Bože Biškupića 
i Andree Zlatar Violić. Tamo je ostavila nesumnjiv trag na od- 
luci da se knjige haaškoga uznika generala Slobodana Praljka 
oporezuju kao ,šund“. Zatim smo izgubili arbitražni spor oko 
MOL-ovih upravljačkih prava u Ini. Taj gubitak nadahnuo je 
gričku božićnu čestitku naciji. Plenković je na pretprošli ka- 
tolički Badnjak svečano obećao da će on i njegova Vlada - ot- 
kupom MOL-ovih dionica — vratiti Inu u vlasništvo Republike 
Hrvatske. A to, dodao je, naciju ne će stajati — ni jednu kunu! 
Onda je u javnosti zinula propast obitelji Ivice Todorića i nje- 
gova koncerna Agrokora. Obitelj je, svojom snalažljivošću i 
odlučnošću Plenkovićeve Vlade, spašena. Izbjegla je u London, 
a koncern i dugovi ostali su u Hrvatskoj. Što će biti s njima? 
Nitko to ne zna. Zasad je izvjesno samo Plenkovićevo obećanje 
da slom Agrokora naciju ne će stajati — ni jednu lipu! 

Nije bilo lako. Ali tko je ,inkluzivan“ poput Plenkovića, može 
u stanovitim okolnostima i nemoguće. Eto, Plenković je spasio 
i Agrokorova Zdravka Marića - ni HDZ-ovca ni MOST-ov- 
ca! Kako? Istom onom ,inkluzivnošću“ kojom ga je imenovao 
ministrom financija. Kada su HDZ-ovi koalicijski partneri 
MOST-ovci u Vladi iskazali Mariću nepovjerenje, Plenković 
je razvrgnuo koaliciju s Mostom neovisnih lista i istodobno 
uspostavio vrlo ,inkluzivan“ vladajući savez s HNS-om Ivana 
Vrdoljaka. Toliko ,inkluzivan“ da je u njemu odlično mjesto 
čekalo i negdašnjega Milanovićeva ,disgrafičnog“ majordoma 
Tomislava Sauchu. 


Kako HDZ-ovci na sve to gledaju? Oni koji gledaju - gleda- 
ju ,inkluzivno“ Drže da je ,inkluzivnost“ ne samo suvremena 
i vrlo pametna, nego i čarobna ideologija. Tko bi, vele, druk- 
čije razbio HNS? Ili, kako bi Plenkovićeva vlast funkcionirala 
bez Davora Božinovića i Milorada Pupovca, bez Nine Obuljen 
Koržinek i Predraga Stromara, bez Blaženke Divjak i Furija 
Radina? HDZ-ovci se u novije vrijeme tako ,inkluzivno“ tj. na- 
prjedno, drže u svim skandaloznim prigodama. Tako ih u za- 
grebačkoj Gradskoj skupštini ništa nije moglo okrenuti ni pro- 
tiv povratka Ive Lole Ribara ni protiv Istanbulske konvencije. 
Jednako su ,uključivo“ na pravoslavni Badnjak u zagrebačkom 
Westinu odslušali i predavanje kneza Milorada o divotama Ilir- 
skoga i strahotama Ustaškoga pokreta i SNV-ovo umiljato svo- 
jatanje Petra Preradovića. 


Kako je to moguće? Jednostavno, reći će vam Plenkovićevi 
HDZ-ovci. Svjetonazorne i ideološke vrijednosti u ,inkluziv- 
nim“ (tj. naprjednim) društvima, kao ni granice među postmo- 
dernim državama, više ne razdvajaju, nego — upravo suprotno 
- spajaju ljude i narode. Zbog toga Šeksov pastorak Karlo Re- 
ssler piše Plenkoviću statut njegova najnovijeg, ,inkluzivnog“ 
HDZ-a. 


HS, 12. siječnja 2018. 

MEĐUNARODNO ŠTIPANJE 


Da sam nepristrani Švicarac, rođen, recimo, negdje u Grau- 
biindenu, ne nužno u Churu, nego u kakvu alpskom selu, vje- 
rojatno bih na sve to gledao svisoka. Sigurno bi me zabavljale 
te koliko nevjerojatne toliko dugotrajne igrice na granicama 
negdašnje Jugoslavije. Jugoslavije?! Da, one geopolitičke zlo- 
sretnice što se dva puta u XX. st. rađala i dva puta umirala — u 
krvi. Golim okom trenutno su vidljive samo ,sitnokaluđerske“ 
političke čarke na vanjskoj i fiškalske političke podvale na unu- 
tarnjoj granici Europske unije. Svisoka bih, kao što rekoh, pra- 
tio to neobično petljanje u kojemu kolo vode Grčka i Slovenija, 
dvije dvostruke saveznice Republike Hrvatske. 


Ah, da! Skrušeno priznajem, plašljiv sam čovjek. Plašljiv po- 
put Akakija Akakieviča. Ali, eto, omaknulo mi se! U zao čas! 
Omaknulo mi se baš sada kad auguri navješćuju hrvatski za- 
kon protiv , govora mržnje“! Stoga usrdno molim ,politički ko- 
rektna“ čitatelja da hladni izričaj ,dvostruke saveznice“ toplo 
sublimira u ,dvije posestrime“. Umjesto ,,saveznica“ — ,pose- 
strime“ Republike Hrvatske?! Da, upravo tako. Ta će preinaka 
dolično naglasiti da su NATO i Europska unija svojevrsni save- 

zi, ali ujedno i poželjne zajednice vrjednota. A to bi možda mo- 
glo i zaštititi moju neznatnost od pogibelji da državni odvjet- 
nik rečenu hladnoću izričaja protumači kao ,,govor mržnje“. 


Da sam dakle, kao što rekoh, nepristrani Švicarac, sve bi bilo 
drukčije. Vjerojatno bih pušio kratku lulu, pio pivo i, ne ula- 
žući nikakav napor, nastojao intuitivno shvatiti vragometnu 
logiku vanjske politike koja susjednim državama postavlja ne- 
razumne zahtjeve. Možda bih se samo malko začudio, a zatim 
odmahnuo rukom i na grčko osporavanje imena , Makedonija“ 
negdašnjoj jugoslavenskoj Republici Makedoniji i na slovensko 
svojatanje cijele Savudrijske vale, koja — nastavljajući se na ko- 
pnenu slovensko-hrvatsku državnu granicu - razdvaja sloven- 
sko i hrvatsko more. 


Ali nisam ni nepristran ni Švicarac, pa na žalost ne mogu tako. 
Ne pušim kratku lulu, a pivo pijem samo kada sam žedan gdje 
nema vina. Valjda stoga posve diskurzivno pokušavam shvatiti 
kakvi su to zapetljaji. Zašto danas Grcima smeta demokratska 
Republika Makedonija? Kako im gotovo pola stoljeća nije sme- 
tala Titova Socijalistička Republika Makedonija? Zašto alpski 
Slaveni Slovenci, koji su se kao samozvani ,alpski Hrvati“ ne- 
koć utjecali hrvatskomu državnom pravu, danas bježe od Kon- 
vencije Ujedinjenih naroda o pravu mora iz god. 1982.2 Zašto 
su tu konvenciju sukcesijski preuzeli od Jugoslavije kada su ušli 
u članstvo Organizacije ujedinjenih naroda? 


Ta pitanja meni nisu nimalo zabavna. Upravo suprotno, ona 
navode na ružne misli. Zar je zlostavljanje susjednih država, 
pa i dvostrukih saveznica, najdublji sadržaj međudržavne mi- 
roljubive suradnje i solidarnosti — tih najviših vrjednota NA- 
TO-a i Europske unije? 


Grke nikako ne razumijem, a Slovence mi posve ogoljuje otr- 
cana psihološko-filozofska spoznaja da su i pojedinci i skupine, 
i državljani i države, po naravi sebična bića. Sami pak vidimo 
da se sebičnost pojedinca svugdje kori kao porok, a sebičnost 
države u jakim državama slavi kao krjepost - kao ,sveta do- 
movinska sebičnost“ (il sacro egoismo della patria). No nitko 

razuman ne može zamisliti civiliziran život ljudskoga roda bez 
ograničenja tih sebičnosti - pojedinčeve unutarnjim, a državne 
međunarodnim pravom. 


Pusti pravo, reći će pučki mudrijaši. Pravo ti vrijedi koliko ga 
sila hrani i brani. Pravo je - pravo jačega. Više vrijedi prst vlasti 
nego šaka prava. Te i mnoge druge, pristojne i nepristojne puč- 
ke izreke o istini, pravu i zakonu zgusnuo je teoretičar države 
i prava Carl Schmitt u Hobbesov latinski cinizam: Auctoritas, 
non veritas, facit legem (vlast, a ne istina, donosi zakon). Tomu 
nema prigovora. No treba dodati: Qualis auctoritas talis lex 
(kakva vlast, takav zakon). 


Što se tiče slovenskih zahtjeva i prijetnja, na te ,burgije“ ne 
treba odgovarati istim ili sličnim ,ćorcima“. 


Gdje se argumentira arbitražnom ,presudom“ u procesu koji 
je prekinut davno prije donošenja ,presude“ i padom ugleda 
»leadera“ Procesa Brdo — Brijuni na Zapadnomu Balkanu, tu 
nema druge nego ,burgijašima“ ponuditi u Savudrijskoj vali 
»crtu sredine“ a ako ne prihvate, uljudno im zahvaliti što su 
svojim nepodopštinama srušili arbitražno sudovanje u slič- 
nim slučajevima u Europskoj uniji i još ih uljudnije, kao velike 
štovatelje i hrabre branitelje međunarodnoga prava, uputiti na 
Međunarodni sud za pravo mora. 


A Bruselj? Tamo ništa ne znači obećanje Andreja Plenkovića 
da će Jean-Claudeu, koji ,se voli šaliti“ još jednom potanko 
izložiti kako Hrvatska gleda na svoj granični prijepor sa Slo- 
venijom. U Bruselju se predsjednik Vlade Republike Hrvatske 
samo ne bi smio dati međunarodnopravno štipati za stražnjicu. 
Sve ostalo riješit će se samo od sebe. 


HS, 19. siječnja 2018. 

PRALJAK I SOKRAT 


O mrtvima ništa osim dobro. To jest: Ako čovjek nema što do- 
bro reći, neka o pokojniku šuti. To je u hrvatskoj uljudbi nepisa- 
no pravilo pristojna ponašanja. 


Toga se pravila ne drže samo prostaci, bilo da su domomrzci ili 
domoljupci. Oni prvi, fanatični štovatelji tuđinskoga jarma, tzv. 
jugani (valjda od lat. izgum - jaram?), odnedavno su, osobito 
otkad im se u Haagu pravno uneredila međunarodna proslava 
jugoslavenskoga Dana Republike, vrlo uznemireni. Ne vladaju 
sobom, pa svoje protivnike ,prekomjerno“ štrcaju psovkama i 
uvrjedama, a ovi im uzvraćaju istom mjerom, tako da se Među- 
mrežje histerično dimi i trese kao nikad dosad. 


Kako na to gleda Vlada? Plenkovićeva Vlada nije samo ,,inklu- 
zivna“, ona je i mrtvozornički ozbiljna. Ona ne može - poput 
ovoga člankopisca — na taj urnebes gledati dobroćudno kao na 
bezazlen odušak frustracija najnižega sloja hrvatskoga društva. 
Ona javne psovke i uvrjede vidi i čuje kao poguban — ,govor 
mržnje“! 

Istina, to humano glasanje često je sličnije pasjem lavežu nego 
ljudskom ,,govoru“ kako ga u definiciji čovjeka shvaća Aristotel. 
A opet, koliko je pametno psu zabraniti lajanje, a kamoli čovje- 
ku govor? Tu bi možda mogao pomoći onaj nevoljni istarski pas 
Medo kojega je susjed povlačio po sudu jer se njegova pasja bit 
nije htjela zadovoljiti režanjem? Ali Vlada zasad nema takvih 
obzira. Ona je preko svoga uzoritog misnika Aleksandra Stan- 
kovića u HTV-ovoj emisiji ,Nedjeljom u 2“ navijestila zakono- 
davni rat protiv — ,govora mržnje“. 


Da se čovjek, rekao bi A. G. Matoš, prekriži lijevom nogom! 
Covjek sam, ali ne ću. Draža mi je ona stara seljačka izreka: Sva- 
ka je vlast od Boga, a osobito ova! A i zgodnije je tako, jer se 
ovdje prestajem baviti Vladinim poslom. Radije ću se osvrnuti 
na uglađeni ,,govor ljubavi“ 


Kada je 29. studenoga 2017. u okviru konačne presude politič- 
komu i vojnom vodstvu ratne Hrvatske Republike Herceg-Bo- 
sne predsjednik Žalbenog vijeća haaškoga Međunarodnog ka- 
znenog suda za bivšu Jugoslaviju (MKSJ) Carmel Agius genera- 
lu HV-a i HVO-a Slobodanu Praljku pročitao presudu, general 
nije ni poniknuo, kamoli po sudčevoj zapovijedi sjeo. Uspravan 
i samouvjeren, junački je odvratio: ,Sudci, Slobodan Praljak 
nije ratni zločinac. S prijezirom odbacujem vašu presudu!“ Na- 
kon toga dostojanstveno je ispio smrtonosni cijanid i preminuo. 


Agius se najprije nije dao prekinuti u čitanju presude drugim 
osuđenicima, a kada je shvatio što se dogodilo, zamolio je po- 
služitelje da spuste zastor između vijećnice i galerije, te najavio 
da će čitanje presude nastaviti u drugoj, manjoj sudnici jer je 
glavna postala mjestom zločina. 


Bio je to događaj bez precedenta u povijesti sudovanja. Straš- 
na je vijest za tili čas odjeknula u cijelom svijetu. Među Hrva- 
tima u Hrvatskoj, u Herceg-Bosni i u iseljeništvu izazvala je 
zaprepaštenje i tugu, a među hrvatskim juganima, Bošnjacima 
i Srbima oduševljenje, jer su Hrvati — osuđeni zbog ,udruže- 
noga zločinačkog pothvata“ usmjerenog na progon i zator Boš- 
njaka u Herceg-Bosni! 

Hrvatska je državna vlast, u skladu s pretežnim osjećajem na- 
cije, reagirala žestoko. Iako je znala (ili morala znati?) da u toj 
stvari ne može ništa učiniti, hrabro je obećala da će se zauzeti 
za reviziju nepravedne presude navodeći pri tomu goleme za- 
sluge generala Praljka što ih je stekao u obrani Sunje i opstoj- 
nosti hrvatskoga naroda u Bosni i Hercegovini. Ali tu su vlast 
njezini inozemni gospodari vrlo brzo odvratili od domolju- 
blja, pa su i predsjednica Republike Kolinda Grabar-Kitarović 
i predsjednik Vlade Plenković, prije no što se generalov prah 
ohladio, bez imalo srama oddeklamirali da oni nepravednu 
presudu ,poštuju“. Nisam čuo što misli i kako osjeća predsjed- 
nik Hrvatskoga [državnog] sabora Gordan Jandroković. Ali 
i ne treba. Oba su brda, i Pantovčak i Grič, jednako zablistala 
svojom izočnošću na komemoraciji generalu Praljku što ju je 
u zagrebačkoj Koncertnoj dvorani Vatroslava Lisinskoga prire- 
dio Hrvatski generalski zbor. Jer ,država se“ vele, ,vodi razu- 
mom, a ne emocijama“. 


A što vele oni koji se služe ,govorom ljubavi“? Što misli, re- 
cimo - naš Žarko Puhovski? Taj je časni arbitar svakovrsne 
političke ispravnosti malo oronuo kao lažni svjedok Javnoga 
tužilaštva na zagrebačkom Okružnom sudu i nevjerodostojni 
svjedok Tužiteljstva haaškoga Međunarodnog kaznenog sudi- 
šta za bivšu Jugoslaviju, ali mudrost ga nije ostavila. On veli: 
Pučka će pobožnost Slobodana Praljka pretvoriti u još jednoga 
hrvatskog svetca. 


_To je izazvalo paniku među hrvatskim juganima! Oni vjeruju 
Žarku, a Žarko njima. Zato upeše sve snage da spriječe tu ka- 
tastrofu. Kako drukčije nego onemogućivanjem pučke uspo- 
redbe generala Praljka s prvim svetcem filozofskoga kalendara 
- Sokratom? Te uzeše i oni koji o Sokratu i Praljku štogod znaju 
i oni koji ni o jednomu ni o drugomu ništa ne znaju dokazi- 
vati da je usporedba neodrživa. Moguće je, vele, uspoređivati 
samo prigodke (akcidencije): obojica bradati, obojica ,ljubite- 
lji mudrosti“, obojica umjetnici, obojica hrabri vojnici, obojica 
osuđenici, obojica ispijanjem otrova okončali život. Itd. itsl. Ali 
Sokratu, veli jedna mudrica, nije sudio ,domaći, atenski sud, 
već arhonti i helijasti“. Gospođa vjerojatno zna da su helijasti 

atenski sudci, članovi helijeje, koji su se kockom birali od Ate- 
njana starijih od 30 godina, ali joj ovaj izgred treba da nas suge- 
stvinim , govorom ljubavi“ upozori da je hrvatskomu generalu 
Praljku sudio domaći sud, koji su činili Maltežanin, Kinez, Juž- 
noafrikanac, Talijan i Amerikanac. 


Lijepo. Ali svi zaboravljaju bitne točke usporedbe. I Sokrat 
i Praljak branili su pred sudom istinu i svoju osobnu čast, a 
Praljak je uz to branio i istinu o hrvatskomu Domovinskom 
ratu u Bosni i Hercegovini i čast hrvatskoga naroda. Obojicu 
je osudila demokracija, Sokrata atenska robovlasnička, a Pralj- 
ka globalna neoliberalna. Stoga će, kao što je Sokrat posmrtno 
trijumfirao u djelima svojih učenika, general Praljak, ako išta 
vrijedimo, trijumfirati u sjećanju svoga naroda. On, naravno, 
ne će biti naš svetac. On će, kao što reče Željka Markić, biti 
naša - zastava. 


HS, 26. siječnja 2018. 

SVINJSKA KULTURA 


O mrtvima, kao što rekoh prošli put, samo dobro. Tko o po- 
kojniku nema što dobro reći, neka o njemu šuti. To je u hrvat- 
skoj kulturi nepisano pravilo pristojna ponašanja. A krše ga 
samo prostaci, podjednako domomrzci i domoljubci. 


— Dobro, dobro! - reći će tkogod. — Ali zašto to sada _po- 
navlja?t - Da odmah budemo načisto. Ne ponavljam stoga što 
mi se mili mudra izreka da je ponavljanje majka znanja, nego 
stoga što me zbog prevelika broja iznimaka spopada slutnja 
da je na pomolu prevrat u poimanju pristojnosti. U svijetu u 
kojemu je sve moguće, a ništa zbiljsko, nije nemoguće da pro- 
stota postane pristojnost, a pristojnost prostota. 


Prostačenje najnižih slojeva društva, psovke i uvrjede kojima 
»međumrežni ratnici“ štrcaju jedni druge i časte društvene, 
kulturne i političke uglednike iz svjetonazorno protivničkog 
tabora, nitko ne smatra bezazlenim ventilom frustracija. Svi 
prosvijetljeni i kakvom-takvom moću pomazani promatrači, 
kada je riječ o protivničkim prostotama, vide u njima — , govor 

mržnje“. Dobro, neka bude. Vlast međutim može tomu govo- 
ru vrlo lako stati na kraj. Kako? Onako kako to odavno čine 
međumrežni portali velikih novina koji ne dopuštaju komen- 
tiranje važnih članaka. Malo je teže s društvenim mrežama, ali 
Facebook odnedavno pokazuje da i tu ima lijeka. 


Mnogo je međutim važnije pitanje: Kako ušutkati prostotu 
koja se predstavlja kao govor ljubavi, a bjelodano izvire iz mr- 
žnje? 


Otkud sad to? Kakav ,,govor ljubavi“? Istina, ta se sveza riječi 
rijetko rabi, pa je lako moguće da čitatelja iznenadi, ali pojam 
se općenito podrazumijeva. Javni govor svećenika, državnih 
dužnosnika, vođa političkih stranaka, umjetnika uzdržavanih 
javnim novcem trebao bi po definiciji biti izrazom zauzetosti 
za opće dobro, a može se po uzoru na ,govor mržnje“ meta- 
forički nazvati — govorom ljubavi“. Razuman se čitatelj pita: 
Kakvu i čijemu dobru služi ljubavno ,zbigecana“ mržnja? Pi- 
tanje je na mjestu, a odgovor - na čitatelju. 


Nisu te preruhe od jučer. Ima ih mnogo. Za potrebe ovoga 
članka dostatno je predočiti nekoliko primjera. 


Kada su žene ,strateški“ silovane od srpske vojske zamolile 
ministricu vanjskih i europskih poslova gospođu Vesnu Pu- 
sić da primi njihovo izaslanstvo, gospođa se Pusić oglušila o 
tu molbu. I nije se samo oglušila, nego je spomenute žrtve 
brutalnoga spolnog nasilja pozvala da se priključe - Povorci 
ponosa! To ne zavrjeđuje komentar. 


Kada je general Slobodan Praljak u sudnici Haaškoga sudi- 
šta odbacio nepravednu presudu i radije izabrao časnu smrt 
nego ,nečastan“ život, dio je [narodnih] zastupnika u Hrvat- 
skomu [državnom] saboru, predvođen Goranom Beusom 
Richemberghom, nad tim tragičnim događajem likovao više 
nego Izetbegovićevi unitaristički Bošnjaci u Sarajevu i Mosta- 
ru te demonstrativno odbio odati počast ,,ratnomu zločincu“. 

Malo zatim banjalučki je biskup Franjo Komarica generalov 
seppuku u sudnici proglasio ,kukavičlukom“ i pozvao svoje 
sunarodnjake da prestanu slaviti ,ratne zločince“. Pa što? Ni- 
šta. Samo podsjećam da se preuzvišeni gospodin biskup du- 
hovno suobličio s Haaškim sudom. 


Otkad je Ivo Sanader Miloradu Pupovcu čestitao Božić ri- 
ječima ,Hristos se rodi!“ božićni su domjenci Srpskoga na- 
rodnog vijeća državnim vlastima u Hrvatskoj obvezna godiš- 
nja pokora. Ove je godine Pupovac kao domaćin domjenka 
predsjedniku Vlade Republike Hrvatske Andreju Plenkoviću 
održao pred cijelom nacijom dojmljiv ,božićni čas istorije“ 
Poučio ga je da su Hrvati imali dva politička pokreta — Ilirski i 
Ustaški, te suvereno ocijenio da je prvi prihvatljiv, a drugi ne- 
prihvatljiv. Pri tomu je u svoj ideološki hram bez imalo srama 
prizvao časnoga hrvatskog pjesnika i političkoga Hrvata Petra 
Preradovića. 


Te političke turpizme ovih je dana nadmašio perspektivni 
[narodni] zastupnik u Hrvatskomu [državnom] saboru Ivan 
Pernar javnim likovanjem nad smrću Marijana Hanžekovića. 


U redu, reći će tkogod, ali ti su turpizmi samo grijesi protiv 
pristojnosti. Kakve oni imaju veze s kulturom? 


Taj se prigovor može činiti neoborivim onomu tko misli da 
se o političkoj kulturi kao kulturi može govoriti samo uvjetno, 
onako kako primjerice katkad govorimo o poljodjelstvu kao 
o agrikulturi. No to je stubokom krivo. Jednostavno stoga što 
politika niče iz kulture, a ne kultura iz politike. Odatle slijedi 
ispravan zaključak: Kakva kultura — takva politika. 


A ni u kulturi u užem smislu riječi ne manjkaju slični tur- 
pizmi. Sjetimo se samo knjiga Jezik i nacionalizam Snježane 
Kordić i Radio sam svoj seljački i kovački posao Đure Zateza- 
la, te filmova ,,15 minuta — Masakr u Dvoru“ i , Ministarstvo 
ljubavi“ U tim kulturnim proizvodima jasno se nazire ubitač- 
na ljubav prema hrvatskoj naciji i državi. No ona se posve ja- 
sno očituje tek u kazališnom silovanju na hrvatskoj zastavi i 

masovnom smaknuću Zlatka Hasanbegovića, Željke Markić, 
Mile Bogovića, Velimira Bujanca i Josipa Klemma - pod svinj- 
skim maskama. 


Većina Hrvata tumači te kulturne svinjarije kao žalovanje hr- 
vatskih jugana za pokojnom Jugom. A ja? I ja imam razumije- 
vanja za tu tugu. Ali protivim se njezinu financiranju novcem 
hrvatskih poreznih obveznika. Zašto? Budemo li i dalje držav- 
nim novcem tovili svinjsku kulturu, nema nade da ćemo se 
riješiti svinjske politike. 


HS, 2. veljače 2018. 

DVA RAZUMA 


Sljedeći tjedan, na poziv hrvatske predsjednice Kolinde Gra- 
bar-Kitarović, stiže srpski predsjednik Aleksandar Vučić u 
dvodnevni posjet Zagrebu. 


Vijest je u Hrvatskoj odjeknula kao grom iz vedra neba. 


Zašto? Teško je to razumjeti. Hrvatska je još 1996., nakon po- 
bjede u Domovinskom ratu, sklopila sa srpsko-crnogorskom 
Jugoslavijom sporazum o normalizaciji uzajamnih odnošaja, 
koji su nakon crnogorskoga izlaska iz Jugoslavije u cjelini na- 
slijedile obje bivše saveznice - Srbija i Crna Gora. 


Prostodušni hrvatski svijet vidio je tada taj sporazum kao 
osvit mira. Ljudi su vjerovali da će se Srbija, stožerna republika 
bivše , Savezne Republike“ pomiriti snovonastalim susjednim 
državama i podmiriti račune za svoje ratne pustolovine na nji- 
hovim teritorijima, te da će sve te države početi živjeti u duhu 
dobrosusjedstva i poštene suradnje. 


Ali od toga do dana današnjega ne bi gotovo ništa. S proto- 
kom vremena, osobito otkad su svu vlast u Srbiji osvojila ,,dva 

raka“ četničkoga vojvode Voje Šešelja (Tomislav Nikolić i Alek- 
sandar Vučić) u savezu s Miloševićevim ,,Malim Slobom“ (Ivi- 
ca Dačić), postalo je normalno da Srbija drži pod okupacijom 
dijelove hrvatskoga državnog ozemlja, da srpski predsjednik 
(Nikolić) u inozemstvu svojata hrvatski mučenički grad Vuko- 
var, da srpska vlast podjaruje srpsku narodnu manjinu u Hr- 
vatskoj protiv hrvatske države, da srpski ministar vanjskih po- 
slova (Dačić) u svijetu kalja Hrvatsku državu bučnim lažima i 
povijesnim krivotvorinama (Dačićeva propagandistička izlož- 
ba ,Istina o Jasenovcu — pravo na sjećanje“ što ju je Gideon 
Greif prošli tjedan otvorio u zgradi Organizacije ujedinjenih 
naroda u New Yorku). 


Službena srpska priča teče ovako: Hrvati su u svojoj NDH, 
kao nitko drugi u drugim europskim državama — ni Srbi u 
Nedićevoj Srbiji, ni Francuzi u Vichyjevskoj Francuskoj, ni 
Madžari u Horthyjevoj Madžarskoj - tamanili ne samo Židove, 
nego i Rome i Srbe, a iz Republike Hrvatske u svomu su Do- 
movinskom ratu prognali gotovo sve Srbe. Sve u svemu: Hrvati 
su nevjerojatno opak, antisemitski, naci-fašistički, genocidan 
narod. 


Hrvatska Predsjednica sigurno zna tu srpsku priču, ali ju oči- 
to shvaća po onomu ključu što ga je ,otac srpske nacije“ Dobri- 
ca Cosić izbrusio u Deobama: ,Laž je vid srpskog patriotizma 
i potvrda naše urođene inteligencije. Lažemo stvaralački, ma- 
štovito, inventivno.“ 


U tom ozračju hrvatsko-srpske ljubavne mržnje Predsjednica 
se sa srpskim patriotima već družila, počevši od svoga pred- 
sjedničkog ustoličenja. Bilo je tu i ljubljenja (to je, kako reče 
Dubravka Šuica, ,europsko ponašanje“). Hrvata se međutim 
najdublje dojmila Predsjedničina idila s Aleksandrom Vučićem 
na mostu preko najmoćnije europske rijeke i srpsko-hrvatska 
Subotička deklaracija o kojoj pojma nije imalo hrvatsko mi- 
nistarstvo vanjskih i europskih poslova. A onda je nešto zape- 
lo, pa je Predsjednica svoje ,patriotske Srbe“ nedavno duboko 
uvrijedila nediplomatskom izjavom da će Dunavom još mnogo 
vode proteći prije nego što Hrvatska i Srbija postanu prijatelj - 

ske zemlje. Valjda je hiroviti Dunav, čuvši to, ubrzao svoj tijek, 
i evo nam iznenada njezina poziva Vučiću. 


Naciju je silno uznemirila ta vijest. Vučić bi, viče SDP-ov za- 
stupnik u Hrvatskomu [državnom] saboru Bojan Glavašević, 
trebao biti persona non grata (nepoželjna osoba) u Hrvatskoj 
jer je kao izaslanik četničkoga vojvode Voje u Glini sokolio 
hrabri krajinski otpor ,ustaškoj državi“. HDZ-ov potpredsjed- 
nik toga istog Sabora Milijan Brkić ne misli tako. On ,i te kako“ 
podupire Predsjedničin potez. ,Srbija je“ veli Brkić, ,naša pri- 
jateljska i susjedna država.“ 


To je linija podjele. Jedni se kostruše na Predsjednicu tvrde- 
ći da nije smjela podleći Washingtonu i Bruselju: nije smjela 
Vučića i Dačića činiti podobnima za Europu zanemarujući zlo 
koje oni čine Hrvatskoj. Drugi Predsjednicu hvale preko sva- 
ke mjere. U njoj vide dalekovidnu državnicu i nadaju se da će 
ona sa srpskim četnicima (,jer smo i mi i oni kršćani“) stvoriti 
kršćanski obrambeni bedem Europe kao što smo nekoć zajed- 
no bili antemurale Christianitatis (pedziđe kršćanstva). Treći 
se zanose njezinom maksimom ,Država se vodi razumom, a 
ne emocijama.“ 


Kako na sve to gleda moja neznatnost? Čudim se očitova- 
nim stajalištima iz SDP-a i HDZ-a, jer su ta stajališta potpuno 
iznevjerila moja očekivanja. Mudrost o “predziđima“ djeluje 
mi premudro, da ne velim ,celomudreno“. Razum bez emo- 
cija (osjećaja), ako toga i ima, u politici malo vrijedi, jer je, 
kao što reče Max Weber, strast nuždan preduvjet za bavljenje 
politikom. Uz to postoje barem dvije vrste razuma — razum 
gospodara i razum sluge. Mislim da je samo po ovomu drugom 
razumu razumno vjerovati Vučiću i Dačiću. Daj, Bože, da se 
varam. 


HS, 9. veljače 2018. 

VUČIĆEV AKI 


Nekoć davno, kad bi Vođa i Učitelj naših naroda i narodnosti 
dolazio iz Beograda u Zagreb, tajna bi politička policija nekoli- 
ko dana prije njegova dolaska temeljito pospremila grad. 


Kako?! Jednostavno: svih dvjestotinjak Zagrepčana koje je 
sumnjičila da Vođi i Učitelju rade o glavi stavila bi onkraj bra- 
ve. I Zagreb bi, kada je Vođa i Učitelj prolazio, mirisao, poput 
Židova u ,Pjesmi nad pjesmama“ mirisom ugodnim. Nekoli- 
ko dana po svršetku posjeta politička bi policija tu gamad što 


vl: XX 


istjerala na zrak. Tako se skrbilo o sigurnosti Visokoga Gosta. 


Kako sam počeo, moglo bi se očekivati da ću sada, bez obzira 
na naslov članka, nastaviti udarati u bubanj negdašnje ,,narod- 
ne patnje“. Ali neću. Upravo suprotno, i ja sam, premda kon- 
zervativno, okrenut naprijed. Ružnu sam uspomenu izvukao 
za uši iz vreće sjećanja, ali ne da poput mađioničara obsjenim 
čitatelja, nego da mu predočim koliko smo kao nacija u zadnjih 
četrdesetak godina naprjedovali u poimanju i ostvarivanju slo- 
bode. 

Pa pogledajmo. Tada je to bilo onako kako sam maločas opi- 
sao. Ovaj put, kada se srpski predsjednik Aleksandar Vučić, 
jedan od ,dvaju rakova“ četničkoga vojvode Voje Šešelja, spre- 
mao iz Beograda u službeni posjet Zagrebu, nitko nije preven- 
tivno uhićen. Ili se barem ne zna da jest. Iako su vojne udovice 
i veterani hrvatskoga Domovinskog rata bili najavili prosvjed 
protiv toga posjeta na Trgu sv. Marka, nisu poduzete dostatno 
visoke sigurnosne mjere. Na zagrebačkim ulicama — uvrije- 
đeno su konstatirala srpska javna priopćivala — ,nisu zavare- 
ni šahtovi“. Vučićevi suradnici u Beogradu, svjesni pogibelji, 
preklinjali su svoga predsjednika: ,,Ne idi, bre, Aco, u Zagreb, 
ubiće te ustaše!“ Ali Vučić se nije dao smesti. ,Idem! Ja se ne 
bojim“ odgovorio je neustrašivi Vučić i ni trepnuo nije. Taj 
hrabri odgovor nagnao je glavni grad Srbije, ,naše prijateljske i 
susjedne države“ kako ju je nazvao potpredsjednik Hrvatskoga 
[državnog] sabora Milijan Brkić, u neviđenu paniku. To je, na 
svu sreću, opazio milosrdni zagrebački gradonačelnik Milan 
Bandić, te je, koliko se dalo, umirio Beograđane razboritom 
porukom: ,Ne će Vučića u Zagrebu dočekati ustaše, jer ustaša 
u Zagrebu nema.“ 


Sve su to, naravno, čule i vidjele hrvatske sigurnosne služ- 
be, pa su i one u zadnji čas, zlu ne trebalo, razborito reagirale. 
One su, usuprot prvotnoj odluci, odviše uznaprjedovaloj, da 
ne velim raspojasanoj, hrvatskoj građanskoj slobodi uskratile 
pristup Trgu sv. Marka, a prosvjednike stavile pod jak policijski 
nadzor na Irgu bana Josipa Jelačića — daleko od očiju i ušiju 
Visokoga Gosta. 


Dobro, to je - tako — izvanjski opis. Gdje je tu bitna razlika? 
Takvo pitanje vjerojatno pada na um nekomu tko nije na svojoj 
koži osjetio ,,sigurnosne mjere“. Ali razlika je objektivno gole- 
ma. 


Neshvatljivo je međutim nešto drugo. Kako to da Hrvati nisu 
prosvjedovali protiv Vođe i Učitelja naših naroda i narodnosti? 
On i njegovi ubojice pobili su nakon Drugoga svjetskog rata 
deset puta više naših sunarodnjaka nego sve srpsko-crnogor- 
ske vojske zajedno u Domovinskom ratu. Osim toga on je te- 

meljito poricao pravo Hrvata na nacionalnu državu. Sjetimo se 
proroštva: Prije će Sava poteći uzvodno nego Hrvatska postati 
država. Zašto, dakle, Hrvati nisu tada prosvjedovali, a prosvje- 
duju sada protiv Vučića? 


Taj Šešeljev šegrt, za razliku od Staljinova, nikada nije Hr- 
vatima poricao pravo na nacionalnu državu. On nam je samo 
htio oteti dio Hrvatske, ono ozemlje istočno od Šešeljeve crte 
Virovitica — Karlovac — Karlobag. On, kažu, nije ni ratovao u 
Hrvatskoj. Samo je kao izaslanik svoga meštra god. 1995. u Gli- 
ni hrabrio svoje sunarodnjake pobunjene hrvatske državljane 
da izdrže i obećavao im da više nikad ne će živjeti u hrvatskoj 
državi. A Velika je Srbija po pravorijeku haaškoga Međuna- 
rodnog kaznenog suda za bivšu Jugoslaviju legitiman politički 
projekt. 


Što, dakle? Ta su pitanja na prvi pogled zakučasta, ali u biti su 
vrlo jednostavna. Hrvati tada nisu mogli prosvjedovati, a da- 
nas mogu. Da su mogli, tada bi bez dvojbe prosvjedovali pro- 
tiv Vođe i Učitelja. A danas, kada mogu, ne prosvjeduju protiv 
Vučića, nego protiv svoje predsjednice Kolinde Grabar-Kita- 
rović, koja je Vučića pozvala u Hrvatsku i ponašala se prema 
njemu kao prema dragom gostu. A Vučić? On je sretan. Prosuo 
je u Hrvatskoj nekoliko političkih cinizama, uvrjeda i puno dr- 
skosti. Kad sleti u beogradsku zračnu luku, vjerojatno će se, 
ponosan na svoj hrvatski aki, teško suzdržati da ne klikne: Za- 
hvaljujući ustašama - za Bruselj spreman! 


HS, 16. veljače 2018. 


165 


SUKOB PROBITAKA 


Da odmah uklonim mogući nesporazum, moram reći: Naslov 

mije malo neobičan, ali nije posrijedi nikakva mistifikacija. To 

je tek djelomičan prijevod posve obična izričaja ,,sukob inte- 
«e 

resa“. 


Zašto ga prevodim? Hm, da... Pitanje je na mjestu. Ono po- 
buđuje sumnju da sam jezikoslovni čistunac, da_ mrzim inter- 
nacionalizme, da ne podnosim druge i drukčije govornike. Ma 
ne! Daleko od toga. Upravo suprotno, moja neznatnost zago- 
vara slobodan izbor i poredak riječi u javnom govoru i pismu. 
Zašto? Izbor i poredak riječi pouzdano su zrcalo. U njima se 
ogleda stvarni duhovni habitus govornika i pisca. Ali moj po- 
luprijevod, valja priznati, nije plod slobodna izbora. On je više 
cvijet nevolje, da ne velim zla. Iznudilo ga je dubinsko nerazu- 
mijevanje izričaja ,sukob interesa“. Mislio sam, ako to preve- 
dem, meni će — kao iza gore sunce - granuti ono što taj nepro- 
nični izričaj označuje. 


Međutim, prevarih se. I jedan i drugi izričaj, i ,sukob intere- 
sa“ i ,sukob probitaka“ i dalje mi više skrivaju nego što otkri- 

vaju ono što označuju. Tako te se na posljetku nađoh na rubu 
sumnje: Možda to zagonetno nešto uopće ne postoji? Ali ako 
ine postoji, moralo bi se, je li tako, umni čitatelju, znati što je 
to? A ja, eto, štono riječ, poima nemam! Ali, pomislih, ne treba 
očajavati u mraku neznanja. Potražit ću nekoga da mi razjasni 
što je taj nesretni ,sukob interesa“. I već htjedoh poći, kadli 
puče - bruka s Griča. 


Dalija Orešković povukla svoju kandidaturu za predsjedni- 
cu saborskog Povjerenstva za odlučivanje o sukobu interesa! 
Bože, koli krjepostan, koli ćudoredan čin! Političarka koju čeka 
blistava budućnost! I sve tako i još ljepše. Tolika se oko toga ju- 
načkoga čina digla javna vika da sam, zaglušen gromoglasnim 
mišljenjem oporbenih [narodnih] zastupnika, radosno odu- 
stao od svoga nauma, nadajući se da ću sada bez ičije pomoći, 
osluškujući glase iz te buke, sam sebi posve razjasniti stvarno 
značenje onoga u čemu je gospođa Orešković odbila sudjelo- 
vati. 


Najprije dakle pokušah doznati tko je ta gospođa cvjetnog 
imena. Gdje nego na Međumrežju! Tamo doznadoh: rođena 
u Širokoj Kuli u Lici; rodica partizanskog junaka Marka Oreš- 
kovića Krntije, kojega su u Drugom svjetskom ratu ubili čet- 
nici; školovala se i odrasla u Zagrebu; nevjesta Slavena Letice, 
koji je prije desetak godina u odori bana Jelačića s izborne liste 
HSP-a preko Sv. Gere ujahao u Hrvatski [državni] sabor; zavr- 
šila studij prava; bavila se odvjetništvom... Ma sve krasno, ali 
sve, osim podataka o izobrazbi i zanimanju, nevažno i u neku 
ruku blesavo jer - možda i nehotice - sugerira da je čovjek u 
Hrvatskoj zaslužan ili kriv što je rođen ovdje ili ondje, da u toj 
neobičnoj zemlji ljudi biraju rođake, a nevjeste još i - svekre. 


Našao sam dakle malo više nego ništa. I već sam htio prestati 
kljucati po tipkovnici, kadli se otvori podrobno razrađena no- 
vinska vijest o neviđeno krjeposnom i iznimno ćudorednom 
pothvatu gospođe Orešković. 


Gospođa je bila pet godina predsjednica rečenoga sabor- 
skog Povjerenstva za odlučivanje o sukobu interesa. Kada joj je 

mandat istekao, ponovno se uz potporu HNS-a i dijela oporbe 
natjecala za isto mjesto. Protukandidatkinja joj bila HDZ-ova 
miljenica Nataša Novaković. Ni jedna ni druga nije uspjela u 
Saboru dobiti potrebnu apsolutnu većinu (76) glasova. Za gos- 
pođu Novaković glasovalo je 75, a za gospođu Orešković 46 
zastupnika. Vladajuća je zastupnička većina htjela ponoviti 
glasovanje, ali gospođa je Orešković odbila daljnje sudjelova - 
nje u natjecanju i povukla svoju kandidaturu. Tako je onemo- 
gućila izbor predsjednice Povjerenstva za odlučivanje o sukobu 
interesa. 


Nakon povlačenja kandidature ćudoredni se sjaj gospođe 
Orešković donekle mogao sačuvati njezinom šutnjom. Ali gos- 
pođa je vjerojatno mislila da je, odlučujući u aferi ,Konzultan- 
tica“ o Karamarkovu sukobu interesa, toliko zadužila Andre- 
mandat na čelu Povjerenstva. Ali, eto, dogodilo se! I gospoda 
je javno jauknula da ju Plenkovićevo cuore ingrato (nezahvalno 
srce) ,miče“ jer je pošteno radila taj posao. 


Kako to — ,miče“? Gospođu treba samo podsjetiti da joj je 
istekao mandat. Ništa više. 


Sve u svemu, meni se čini da u tom slučaju nije posrijedi su- 
kob posebničkog i javnog interesa, nego osključivo sukob po- 
sebničkih probitaka. 


HS, 23. veljače 2018. 

BAŠČARŠIJIN IZBOR 


Sve se vrti oko Bosne. Osobito oko Vrhbosne, tj. današnjega Sa- 
rajeva. To je normalno. Bosna je naime ,Juga u nalomu“, kako 
su joj nekoć tepali poklonici Druga Tita i ljubitelji njegove ko- 
munističke džamahirije. 


A gdje je tu Hercegovina? Hm, Hercegovina? Pa to ti je, veli 
mudrac od Baščaršije, zapravo —- Bosna. Točnije, žalostan pre- 
žitak one divlje srednjovjekovne Bosne koju su tek Osmanovci 
s Allahovim poslanjem uljudili i obdarili civilizacijom. A Repu- 
blika Srpska, što je s njom? E, to je ens mirabile (čudesno biće)! 
Biće bez pokrića. Nešto kao nepokriven ček. To ,biće“ (entitet) 
pravoslavnih Bošnjaka smješteno je ni u Bosni ni izvan Bosne. 
Ono ima sve atribute države — ime, ozemlje, granice, vlast i 
pravni sustav — a nije država. Ta geopolitička sprdnja nastala je 
na pravoslavnom rodomoru muslimanskih Bošnjaka, a postala 
je neostvarivim idealom katoličkih Bošnjaka, koji ne mogu pre- 
žaliti svoju ratnu Hrvatsku Republiku Herceg-Bosnu. 


Zgodno je to unitarno mišljenje. Kako hrabro spaja žive da 
ke! Ono vidi samo jednu jedinstvenu Bosnu i ne može zamisliti 

njezinu propast: Bosne će biti sve dok bude nas, muslimanskih 
Bošnjaka. Takvo umovanje niknulo je iz krvavoga humusa što 
ga je nakon raspada Jugoslavije pripravilo sukobljavanje geo- 
strateških interesa velikih sila u Bosni i Hercegovini. Bosna je 
dakle vječna. Bit će središnja ime engleskoga ili njemačko- 
ga Zapadnog Balkana ili osobni sultanov vilajet na europskom 
rubu Novoosmanskoga Carstva. 


Ni u Banjaluci ni u Zapadnomu Mostaru, a kamoli u Beogradu 
i u Zagrebu, stvari ne izgledaju tako. No ne ću o tomu. Radije ću 
na vrlo poučnu primjeru pokazati kamo vodi takvo umovanje. 


Nedavno je, kako po cijelomu svijetu trubi Damir Uzunović, 
vlasnik nakladničke kuće Buybook, Povjerenstvo za izbor i ime- 
novanja sarajevskog Gradskog vijeća bilo jednoglasno odlučilo 
predložiti Vijeću da odlikuje Orhana Pamuka naslovom poča- 
snoga građanina grada Sarajeva. 


Tko je, ba, taj Orhan Pamuk? Kako: tko?! Pa naš čoek u Stam- 
bolu! Turčin, rođen u Carskomu Gradu, zapadnjački odgojen, 
široko i duboko izobražen, pisac niza blistavih romana i pripo- 
vijedaka, objavljivan na nekoliko desetaka jezika u milijunima 
primjeraka, a god. 2006. okrunjen Nobelovom nagradom za 
književnost! On je uz to već počasni građanin pet-šest drugih 
gradova na Zapadnomu Balkanu. Mnogostruko je dakle slavniji 
od našega Meše Selimovića i Camila Šijarića zajedno. Rado je 
dolazio na Zapadni Balkan, pa i u Hrvatsku, tamo gdje je u njoj 
još gorjela kakva ,zapadnobalkanska“ vatrica. Neobično ga vole, 
pa za njim i javno uzdišu učenije ženske ,na ovim prostorima“. 


Krasne su to stvari. Da, krasne! Ali ne će Pamuk biti počasni 
građanin Sarajeva. Kako?! Povjerenstvo se nakon tjedan dana 
— predomislilo. I povuklo prijedlog. Pamuk, rekoše povjerenici, 
nije dovoljno učinio za sala Te umjesto njega za počasno- 
ga građanina Sarajeva predložiše — Stjepana Mesića, ,doživot- 
nog bivšeg“ predsjednika Republike Hrvatske. I on će, ako se ne 
uvrijedi, od travnja radosno nositi taj časni naslov. 


Na prvi pogled čudno? Ali ako se malko razmotri, i nije čud- 
no. Povjerenstvo vjerojatno nije znalo da odlični Stambolija ima 
i ozbiljnih mana. Pa on, molim vas lijepo, svašta govori i piše, 

kao da nije Turčin. Te Turci u Prvomu svjetskom ratu počinili 
rodomor (genocid) nad Armencima, te Turci u novije vrijeme 
poubijali oko 30.000 Kurda. Uz to na sav glas osuđuje vladavi- 
nu turskoga predsjednika Recepa Tayyipa Erdošana jer zatvara 
novinare i književnike, guši slobodu govora, progoni ideološke 
protivnike i zatire demokratsku političku oporbu. Da je Baščar- 
šija Pamuka proglasila počasnim građaninom Sarajeva, to se si- 
gurno ne bi svidjelo sultanu Erdoganu, a uvrijedilo bi i njegova 
valiju Bakira Izetbegovića. 


A otkud Stjepan Mesić? Zašto njega časte? To je pitanje naoko 
zakučasto, ali ima li se na umu zemljopisna različitost poimanja 
časti, i ono postaje jasnije. Istina, Mesić je, dok još nije bio pred- 
sjednik Republike Hrvatske, kao tajni dragovoljac Carle del Pon- 
te na Haaškomu sudu lažno svjedočio da je Hrvatska u Domo- 
vinskom ratu izvršila oružanu agresiju na Bosnu i Hercegovinu. 
To je, uvjetno rečeno, bilo nečasno, ali koristilo je i beogradskoj 
čaršiji i sarajevskoj Baščaršiji. A kada je postao predsjednikom 
Republike Hrvatske, punih je deset godina uporno upućivao 
bosansko-hercegovačke Hrvate na pokornost Bošnjacima. Ni to 
nije bilo osobito časno, ali drukčije se vidi iz Sarajeva. Mesić je 
uza sve to i pisac. Istina, malo je manje slavan nego Pamuk. Ali 
ne treba zanemariti činjenicu da je njegova jedina knjiga — o 
kojoj zlobnici govore da ju nije on napisao — rasprodana u trima 
izdanjima. 


A mijenjala se ta knjiga u skladu s razvojem piščeva shvaćanja 
časti. Prvo je izdanje razgrabljeno pod naslovom Kako sam rušio 
Jugoslaviju. Drugo je rasprodano pod naslovom Kako smo rušili 
Jugoslaviju. Treće je zaglavilo u bespućima povijesne zbiljnosti“ 
pod naslovom Kako su rušili Jugoslaviju. 


To su dobri razlozi za dodjelu naslova počasnoga građanina 
Sarajeva. — Da, da! - smiju se podrugljivci. Cast časti i slavi Stje- 
pana Mesića, misle oni, ali ne bi Baščaršija taj naslov dodijelila 
hrvatskomu ,Doživotnom Bivšem'“ da nije nedavno Erdošan u 
Stambolu prišapnuo Mati Graniću, posebnomu savjetniku hr- 
vatske predsjednice Kolinde Grabar-Kitarović, da mu je Hrvat- 
ska — u srcu. 


HS, 2. ožujka 2018. 

VRAGU NA VESELJE 


Vrag se veseli! — reče mi stari prijatelj. - Zašto Vrag? - upitah 
ga. — Zašto ne Đavao? Ili, u duhu kršćanskoga ćudoređa, Ne- 
častivi? - Hoćeš reći - nasmija se on — da ta tri imena označuju 
jedno te isto biće? U redu. Demonološki posve ispravno. Ali ti 
nazivci ipak naglašuju različite stvari. Nečastivi je ime bića koje 
ne treba ,častiti“ a jednako pristaje i Đavlu (izvornomu ,kle- 
vetniku“) i Vragu (izvornomu neprijatelju“). Kako Klevetnika 
često časte i drugdje u svijetu, ja sam se odlučio za našu hrvat- 
sku posebnost, za Neprijatelja. - Dobro - nasmijah se i ja. - Pa 
čemu se to Vrag veseli? 


I odmah doznah: Vrag se veseli svakoj ludosti. Ponajviše uži- 
va u političkomu mahnitanju i samosramoćenju uglednih lju- 
di, napose znanstvenika i umjetnika. Raskošnu mu je u tom 
smislu gozbu priredio Andrej Plenković sa svojim Vijećem za 
suočavanje s posljedicama vladavine nedemokratskih režima. 


Kako je nastalo to vijeće? Štromarov, odnosno Vrdoljakov, 
HNS i Pupovčevi vitezovi najednom su bili počeli Plenkovi- 
ća ultimativno granatirati zahtjevima da iz Jasenovca ukloni 

zakonito postavljenu spomen-ploču HOS-ovim bojovnicima 
poginulim u obrani domovine. Na toj im ploči, rekoše, bodu 
oči grozne riječi: ,Za dom spremni“ A kako je to nepodno- 
šljiva stvar, zatražili su da se kaznenim zakonom zabrani javna 
poraba toga gesla. ,Inkluzivni“ se Plenković iznenada našao u 
velikoj nevolji. Na jednoj strani zakon, a na drugoj prijeko mu 
potrebni politički saveznici u državnoj vlasti! Neko se vrijeme 
vrtio u toj nevolji kao piškor u loncu. Na posljetku je našao 
tobože častan izlaz. Da ne pogine od prijateljske vatre, ,inklu- 
zivac“ je kobnu ploču - sporazumno s udrugom koja ju je po- 
stavila - premjestio iz Jasenovca u Novsku, a javnu je porabu 
gesla ,Za dom spremni“ prepustio odluci povjerenstva koje će 
za tu svrhu osnovati. 


Prvotno je Plenković bio najavio osnutak Povjerenstva za 
suočavanje s prošlošću, a onda mu je, valjda, netko razjasnio 
da Hrvati zaziru od ,povjerenstava“, jer ih podsjećaju na ko- 
munističke ,komisije“, i da se podjednako mrgode na srpske 
»savete“ jer ih podsjećaju na ruske ,,coseme“. Stoga je obzirni 
eurohrvat svomu savjetodavnom tijelu nadjenuo podnošljivo 
ime: Vijeće za suočavanje s posljedicama vladavine nedemo- 
kratskih režima. 


Vijeće je osnovano pod vodstvom akademika Zvonka Kusića, 
predsjednika Hrvatske akademije znanosti i umjetnosti, a či- 
nilo ga je 17 članova: Zvonko Kusić, Stjepan Damjanović, Ivo 
Lučić, Ante Nazor, Antun Vujić, Nataša Jovičić, Marta Dragi- 
čević Prtenjača, Vanja Ivan Savić, Ivo Goldstein, Željko Tanjić, 
Aleksandar Jakir, Budislav Vukas, Mario Vinković, Nevio Šetić, 
Mladen Ančić, Jasna Omejec i Nenad Zakošek. 


Ali ni lažno ime ni intelektualno elitan sastav Vijeća nisu mo- 
gli odagnati sumnju da je Vijeće zapravo — Vladina ideološ- 
ka komisija. Otkud mi sada to? Pa to je bjelodano. Vijeće je 
osnovano po uzoru na negdašnju Ideološku komisiju Sabora 
Socijalističke Republike Hrvatske. Ima jednako ugledan sastav 
i jednako nemoguću misiju. Ona je Komisija trebala utjerati 
žive ljude u ,ekskluzivnu“ komunističku paradigmu, a ovo je 
Vijeće trebalo utjerati žive ljude u ,inkluzivnu“ globalističku 

paradigmu. Komisija je veličala svoje ,drugove“, što je, uvjetno 
rečeno, i prirodno i razumno. Vijeće veliča svoje ,neprijatelje“, 
što je, bezuvjetno rečeno, i neprirodno i nerazumno. 


Možda pretjerujem? Ne bih rekao. Kako drukčije shvatiti pra- 
vorijek da je vojničko geslo ,,Za dom spremni neustavno, a cr- 
vena zvijezda petokraka nesporna?! Tako je bilo u Jugoslaviji, 
dok komunizam nije skončao. Jedini je argument toga pravori- 
jeka činjenica da je geslo bilo i ustaško, a zvijezda i partizanska. 
To je međutim besmislica. Kuna je bila samo ustaška, zašto im 
ona nije neustavna? Strašan je to pravorijek. To strašniji što mi- 
losrdno preporučuje da se javna poraba ,neustavnog“ obram- 
benog gesla iznimno dopusti samo na groblju, i to uz odobre- 
nje lokalnih vlasti. A crvena zvijezda petokraka nije sporna — 
iako se u Drugomu svjetskom ratu pod tom zvijezdom ratovalo 
protiv Nezavisne Države Hrvatske; iako su nositelji te zvijezde 
u prvim danima nakon rata planski smaknuli oko 200.000 i 
prognali oko 300.000 Hrvata; iako su pod tom zvijezdom go- 
tovo pola stoljeća komunisti terorizirali hrvatski narod; iako 
je srpsko-crnogorska oružana sila pod tom zvijezdom prije 27 
godina napala, razorila i zaposjela trećinu državnoga ozemlja 
Republike Hrvatske. 


Što dakle? Je li to čudovito djelo, taj Dokument dijaloga što 
ga je za godinu dana sačinilo Vijeće akademika Kusića, doista 
»dragulj humanosti i majstorija mogućeg u nemogućim uvjeti- 
ma“, kao što misli profesorica ustavnoga prava Sanja Barić? Ili 
je to nešto drugo? Neka svatko sam sebi odgovori. Ja, primjera 
radi, ne vjerujem da je taj bijedni spis, koji - Vragu na veselje — 
preporučuje da država kazneno goni spremnost na obranu do- 
movine, a slavi neprijatelja, plod srca i uma svoga kolektivnog 
pisca. Prije će biti da je to nekakva intelektualno nadmoćna 
poruga vlasti. A što ako nije? Hm, da. Tada bi to mogao biti 
plod ćudi odgojene maksimom: Veži konja gdje ti gazda kaže. 
A što ako doista jest tako? Ništa. Svatko se ima pravo sramotiti. 


HS, 9. ožujka 2018. 

EUROHRVATI I PASTIRI 


Otkud mi danas, pri kraju drugog desetljeća XXI. stoljeća, 
pade na pamet Ante Starčević (1823. — 1896.)? Bit će da takva 
ludost vrca iz sraza širih političkih ciklona i anticiklona, a te 
meteorološke pojave u nas dobro razumiju samo eurohrvati. 
Oni pak odmahuju rukom: Pustite suvereniste i njihova Oca 
Domovine; mi smo Europljani, oni su — pastiri! 


To je, pučki rečeno, bezobrazno. Ali ne zamjeram to euro- 
hrvatima. Ne stoga što volim njihove ideje, nego stoga što ta 
bezobraština nije posve bez osnove. Već sam opori govor toga 
spomenutog duhovnog aristokrata plebejskoga podrijetla upu- 
ćuje u tom smjeru. A ima u njegovu djelu i eksplicitnih potvrda 
moje tvrdnje. On se u jednom spisu ovako šali na svoj račun: 
Ne dajte - navodim po sjećanju - Staromu na vlast! Ako taj 
[ognjištar?] dođe na vlast, donijet će zakon da se plaće odre- 
đuju po tomu koliko tko skoči u dalj. On se u Lici uskakivao 
kod koza, pa će najdalje skočiti! A donijet će i zakon da više ne 
rađaju žene, nego — muškarci. 

To je u drugoj polovici XIX. st. bila šala. Ljudi su se smijali 
jer takve stvari nisu mogli zamisliti. Danas je to zbilja. Ono o 
plaćama i uskakivanju kod koza zbiva se u Hrvatskomu [držav- 
nom] saboru. ,Uskakuju“ se [narodni] zastupnici. Pred očima 
nacije, ali u sjeni predsjednika Vlade Andreja Plenkovića. Na- 
cija stoga, iako je sve demokratski razvidno, ne vidi tko koliko 
skače. A Plenković šuti. Pa ljudi nagađaju. — Najdalje je — vele 
jedni — skočio SDP-ov Tomislav Saucha! - Ma ne - negoduju 
drugi - brk je najbolje omastio HNS-ov Predrag Štromar! — 
No-no — opominju treći — vi, gospodo, i jedni i drugi nepra- 
vedno podcjenjujete pekunijarnu pamet etničkih smutljivaca, 
napose srpskoga kneza Milorada i talijanskoga contea Furija! 


Ništa o tomu ne znam. Samo slušam procjene i ocjene. To 
su, mislim, nepouzdane tvrdnje. No, da tu nečega ima, to je 
bjelodano. I načelno strašno. Ali meni je (valjda stoga što sam 
u srcu ,pastir“?) u ovom ozračju populacijskoga sloma Repu- 
blike Hrvatske i puzajuće ratifikacije Istanbulske konvencije 
Vijeća Europe od toga ,uskakivanja“ mnogo strašnije ono o 
muškomu rađanju. 


Istini za volju, nije Starčević smislio tu nesmislicu. Ona je ku- 
dikamo starija od Starčevića. Poznaje ju već grčki mit, pogan- 
ska priča o bogovima, božicama i junacima. Vrhovni bog Zeus 
obljubi Semelu, kćer tebanskoga kralja Kadma, i začne s njome 
sina. Za prijestup dozna božica Hera, Zeusova žena i zaštitnica 
braka, te uredi da Zeusova munja prije poroda sprži Semelu. 
Ali Zeus, otac bogova i ljudi, ušije Semelino nedonošče u svoje 
bedro. I, kada dođe vrijeme porodu, iz bedra rodi sina Dioni- 
za! Takve priče dokrajčilo je kršćanstvo. Ali i ono je zadržalo 
»muško rađanje“ - naravno, u metaforičkoj porabi. Na primjer 
u rodoslovlju Isusa Krista: , Abraham rodi Izaka. Izak rodi Ja- 
kova. Jakov rodi Judu i njegovu braću“ (Mt 1,2). 


Kamo to, pitate se, ide priča? Ne ide nikamo. Ona samo smje- 
šta obijest Istanbulske konvencije u područje neslane šale. Tu 
je njezino pravo mjesto. Kakva smisla ima ili može imati rod 
određen neovisno o spolu? Nije Istanbulska konvencija grama- 
tika! Ona je multilateralni međunarodni ugovor, obvezuje dr- 

žave ugovorne stranke i na nemale troškove. Drugo je grama- 
tika. Gramatički je rod najčešće samo metaforički rod. Pa tako, 
primjera radi, mogu imenice Mdidchen i Weib (djevojka i žena) 
u njemačkomu jeziku biti srednjega roda iako označuju ženske 
osobe. Ali kakve sveze ima definicija roda, pogotovo ova koja 
odvaja rod od spola, sa suzbijanjem nasilja nad ženama i suzbi- 
janjem nasilja u obitelji? 


Nema nikakve. Konvencija je u biti podla protuidentitetska 
mina. Sav je njezin smisao u definiciji roda koju je tobože be- 
zazleno prokrijumčarila u međunarodno pravo. Vidjeli su to i 
ljevičari Zorana Milanovića. Nisu ju ratificirali jer su se bojali 
da im to nacija nikada ne bi oprostila. Plenković se međutim 
ne boji. On zna da se u Hrvatskoj sve može provesti pod hrvat- 
skim barjakom. A ima svoje bruseljsko poslanje. Prognao je s 
pomoću hrvatske znanosti dom i spremnost na obranu doma 
u pogrebne obrede, sačuvao je crvenu zvijezdu petokraku, ako 
sada o Uskrsu razbije katolički identitet nacije - gdje će mu biti 
kraj?! 

Gdje? U Bruselju. Naravno, ako se u međuvremenu u Hrvat- 
skoj demokratskoj zajednici ne probudi novi Otac Domovine 
ili barem nekakav hrvatski Taras Bul'ba, koji će podviknuti: 
Andreju, Andreju, HDZ te je rodio, ima te se pravo i odreći. 


HS, 16. ožujka 2018. 

BIČONOSCI I NAUK O ČOVJEKU 


U Hrvatskoj je nekoć među komunističkim snobovima visok 
ugled uživao francuski ateistički egzistencijalist Jean-Paul Sar- 
tre. Neke od tih snobova silno je zanosila Sartreova postavka 
da je Bog mrtav, a čovjek unatoč tomu još živ. Ta im se mudrost 
najednom učinila vrhunaravnom! Na posljetku su, valjda, za- 
ključili da vrhunaravnost iskri iz pućkanja duhanskoga dima, 
pa su se na sve moguće načine ushićeno suobličivali sa svojim 
filozofom i uzeli pušiti kratku lulu. 


Postavka da je Bog mrtav, a čovjek živ nije izvorna. U prvom 
dijelu bode oči stari očaj Friedricha Nietzschea, a drugi se dio 
predstavlja kao sirov svakodnevni opažaj. Dakle, ništa osobito. 


Ali postavka je, takva kakva jest, u Sartreovoj misaonoj radi- 
onici postala izvorištem prevratne filozofske antropologije. U 
čovjeka, veli Sartre, opstanak prethodi biti, egzistencija esenciji; 
čovjek nema unaprijed danu narav; čovjek je osuđen na slobo- 
du; čovjek je svoj projekt; ,čovjek nije ništa drugo doli ono što 
od sebe čini“ (Lhomme nest rien dautre que ce qu'il se fait). Sve 

u svemu, ,egzistencijalizam je humanizam“ (Lexistentialisme 
est un humanisme). — Tako je! - podrugivali su se robovi ko- 
munističke slobode. I dodavali: - Ma nije to samo humanizam, 
to je i renesansa - filozofska renesansa barbarstva! 


Zašto to izvlačim iz ropotarnice? Neka mi čitatelj oprosti, ni- 
sam ga htio gnjaviti odbljeskom Marxova historijskog materi- 
jalizma. Želim samo upozoriti na duboku srodnost Sartreove 
antropologije i današnje rodne ideologije, koju Vijeće Europe i 
Europsko povjerenstvo guraju u hrvatsko zakonodavstvo pre- 
ko svojih pouzdanika Andreja Plenkovića i njegove Vlade kada 
ih potiču da pokrenu saborsku ratifikaciju istanbulske Konven- 
cije o suzbijanju nasilja nad ženama i nasilja u obitelji. 


Ona antropologija i ova ideologija podjednako su prevratni, 
bezbožni i protuprirodni projekti. Svrha im je stvoriti ,,novo- 
ga pojedinačnog čovjeka“ koji će, kako ga vidi Sartre, biti ono 
ništa koje samo sebe čini, a po rodnoj ideologiji bit će — ne- 
utralno biće: ni muško ni žensko, ili kako mu se kada svidi: 
muško, žensko, bespolno, dvospolno ili nadspolno. Ali premda 
imaju zajedničko idejno ishodište - poricanje Boga i ljudske 
naravi, i zajedničku svrhu - stvaranje novoga čovjeka, Sartreo- 
va se antropologija i Istanbulska konvencija Vijeća Europe ipak 
razlikuju. Naravno, toliko koliko to iziskuju različne naravi tih 
tekstova. Sartreova je antropologija preuzetan, ali iskren teo- 
rijski ,kratki spoj“ iskren jer izrijekom poriče Boga i narav. 
Istanbulska je konvencija podmukao revolucionarni alat, pod- 
mukao jer prešutno poriče Boga i narav i još se taktički zaodi- 
jeva visokim društvenim vrjednotama. 


Svakomu tko ima imalo pameti trebalo bi biti jasno zašto 
inozemna središta moći nastoje zakonski obvezati Hrvate na 
prihvaćanje i širenje takva nauka o čovjeku. A hrvatski politič- 
ki pouzdanici tih središta moći bez dvojbe znaju da je projekt 
stvaranja ,novoga pojedinačnog čovjeka“ izravno protivan kr- 
šćanskoj biti i društvenomu biću hrvatske nacije. Znaju i da 
ovaj individualni projekt po zloćudnosti nimalo ne zaostaje za 
onim kolektivnim projektom koji je u XX. st. u ime stvaranja 
»novoga jugoslavenskog naroda“ svim sredstvima sprječavao 

hrvatsku naciju da uspostavi svoju državu. Nema sumnje da 
ovaj individualni projekt smjera u XXI. st. iznutra rastočiti ono 
što onaj kolektivni nije uspio izvana spriječiti. 


Ako je tako, pitaju se bezazleni Hrvati, zašto ti ljudi ne brane 
svoju staru vjeru i uljudbu, zašto pogubnim silama prepuštaju 
svoju mladu državu? 


Eh, zašto! Neki ljudi brzopleto odgovaraju: Naši su bičonosci 
našli nove bogove! Drugi to opovrgavaju: Ma ne, nisu oni ni- 
šta našli niti su što izgubili! Oni nikad nisu vjerovali u našega 
Boga! Gdje ste vidjeli da su Andrej Plenković i Gordan Jandro- 
ković promicali hrvatske vrjednote? Gdje ste vidjeli da su uči- 
nili što za opće dobro? Jesu li branili napadnutu domovinu od 
srpsko-crnogorske oružane agresije? Ili su našu zemlju zdušno 
uvaljivali iz jedne nevolje u drugu nevolju, iz Jugoslavije u Eu- 
ropsku uniju? 


Što moja neznatnost o tomu misli? Ne mislim ništa. Meni se 
samo povraća kada slušam kako predsjednik Vlade Republike 
Hrvatske i predsjednik Hrvatskoga [državnog] sabora besra- 
mno lažu i sile karakterno slabije državne dužnosnike da se 
sami javno sramote. 


Pitam se: Otkud bičonoscima takva obijest? Samo zbog te obi- 
jesti u svakoj bi ih pravno uređenoj demokratskoj državi sam 
puk metlom potjerao s njihovih dužnosti. A hrvatski puk, što 
čini hrvatski puk? On zbija šale. Primjera radi, jedan pita: — 
Cega su se Plenković i Jandroković odrekli u Korizmi? - Drugi 
odgovara: — Hrvatske. — I nikomu ništa! Taj isti puk bećarcem 
objavljuje što misli o Istanbulskoj konvenciji: ,Mala moja, zrela 
kruško, ja te ljubim, a ti muško!“ Pokladni bećarac u Korizmi?! 
Bože, Bože, budi nam milostiv. 


HS, 23. ožujka 2018. 

BILO, A NIJE PROŠLO 


Ne valja se, kažu, obzirati. Tako je Orfej izgubio Euridiku. Treba 
samo ići naprijed i ne dati se obeshrabriti. Znači, odsijeci sve 
što je bilo, svu prošlost, i predaj se sutrašnjemu danu, buduć- 
nosti! Zgodan je to savjet. Zvuči vedro. Ali ima naoko sitan ne- 
dostatak. Pretpostavlja da se ono što je bilo može ,odsjeći“ pa 
zdravo ,ići dalje“. Ako to tko i može, to je iznimka, nije pravilo. 
Čovjek bez pamćenja i sjećanja, ako takav postoji, vrlo j je te- 
žak bolesnik. Od takva čovjeka bježe i liječnici. Za njim čeznu 
samo politički lažljivci i varalice. 


Istina, hrvatska nacija općenito slabo pamti i brzo zaboravlja. 
Ali preuzetno je, ako ne i obijesno, od nje tražiti da odmah za- 
boravi ono što je bilo tako reći jučer. Kako možemo zaboraviti 
onaj izbor Tomislava Karamarka demokratskom metodom ,je- 
dan čovjek - jedan glas“ za predsjednika Hrvatske demokrat- 
ske zajednice (HDZ)? Karamarko nije doduše imao protukan- 
didata, ali dobio je - pazite sad - osamdesetak tisuća glasova! 
I bili smo već pomislili da tu omiljenost u stranci više nitko 
ne može natkriliti, kadli ,,sinu munja od Bruselja grada“: ode 
Karamarko, dođe Andrej Plenković. Istom metodom ,jedan 

čovjek — jedan glas“ bez protukandidata, ali s desetak tisuća 
glasova više nego mjesec-dva prije njega Karamarko. 


Brojevi su novoga i najnovijega HDZ-a, kao što se zna, tran- 
sparentni ili, ognjištarski rečeno, razvidni. Ali mistiku tih bro- 
jeva ne mogu razumjeti HDZ-ovci. Ni bivši ni sadašnji. Razu- 
miju ih samo HDZ-ovi koalicijski partneri. Ponajbolje HNS-ov 
Ivan Vrdoljak i SDSS-ov Milorad Pupovac. 


Bruseljski je momak brzinom vjetra sa svojim najnovijim 
HDZ-om izašao na izvanredne izbore za [narodne] zastupnike 
u Hrvatskomu [državnom] saboru. I odnio relativnu pobjedu. 
Zatim je složio skladnu Vladu s Mostom neovisnih lista, a onda 
— kada je vidio da je Most ,nekooperativan“ u ,rekonstruira- 
nju“ Todorićeva koncerna Agrokora — zamolio svoju tajnicu 
da Mostove ministre izbaci iz Vlade. Rečeno, učinjeno. Nakon 
te pokazne vježbe poslušnosti novi je jaki čovjek u Hrvatskoj 
složio Vladu s ideološki mu bliskim strankama i pojedincima 
te otad čvrsto sjedi u sedlu — do sudnjega dana. 


A kako vlada Bruseljac? Razmeće se lažima, obmanama i 
prijetnjama. Istodobno je umilan i bahat, a položajno pame- 
tan. Kada je Hrvatska izgubila arbitražni spor u predmetu 
INA - MOL, obećao je bez ikakva državnog troška vratiti Inu 
u vlasništvo hrvatske države. Što je od toga bilo? Jesmo li to 
zaboravili? Ideološki prijepor između onih koji su se u Dru- 
gom svjetskom i Domovinskom ratu borili za hrvatsku državu 
i onih koji su se u tim ratovima borili protiv hrvatske države 
riješio je Dokumentom dijaloga svoga znanstveno uškopljenog 
Vijeća za suočavanje s posljedicama vladavine nedemokratskih 
režima, u kojemu su, naravno, znatno bolje prošli ovi drugi. 
Strastveno se sada dao na pripreme za saborsku ratifikaciju 
Istanbulske konvencije o suzbijanju i borbi protiv nasilja nad 
ženama i nasilja u obitelji. 


A u tomu luduje. Poručuje hrvatskim biskupima da su glupi, 
da nisu razumjeli Konvenciju. U njoj, veli, nema rodne ideolo- 
gije! Naprotiv, Konvencija je, kako ju on vidi, duboko kršćanski 
dokument. 

la. Obični kršćanski puk jasno mu je u subotu javnim prosvje- 
dom protiv ratifikacije Konvencije rekao što misli o njemu i o 
njegovu nauku. 


To je, eto, bilo. A jeli prošlo? Bilost se, naravno, može i bezbol- 
no ,odsjeći“. Treba samo pričekati da temeljito prođe. To je čas 
u kojemu razumno zvuči izričaj: Bilo, pa prošlo!“ Ali taj čas 
ne može nastupiti dok ima živih počinitelja zločina i živih žrta- 
va i njihovih srodnika. S druge strane, kada taj čas nastupi, tada 
i ne treba ,odsijecati“. Bilost tada sama otpada od ljudi i naroda 
kao što su otpali Napoleonski ratovi, Hrvatsko-madžarski rat i 
Prvi svjetski rat. Tko danas, osim povjesničara i posebno uvr- 
nutih ljudi, pamti te ratove i njihove žrtve? Treba, dakle, priče- 
kati da prođe stotinjak godina pa tada angažirati povjesničare i 
forenzičare, policajce, državne odvjetnike i sudce. 


Pitanje je samo može li ,ognjištarska“ Hrvatska tako dugo če- 
kati. 


HS, 30. ožujka 2018. 

PLENKOVIĆEV PAZAR 


Prođoše i Korizma i Uskrs. Tih smo dana na televizijskim za- 
slonima često — češće nego kardinale i biskupe - viđali Andre- 
ja Plenkovića i Gordana Jandrokovića. To je, vele mudri ljudi, 
u redu. Crkveni dostojanstvenici, bilo da su u kostrijeti ili u 
svečanom ruhu, jednako kruže oko spasenja i vječnoga života 
i jednako tumače riječ Božju. A državni dužnosnici? Oni su 
ljudi drugoga kova. Oni kruže oko promjenjivih vrjednota, oko 
nečega što danas jest, a sutra nije. Stoga su oni, blago rečeno, 
nepredvidljivi. Eto, pogledajte Plenkovića! On je ove godine 
naciji priredio neviđen korizmeni sajam. 


»Korizmeni sajam“?! Da. Upravo tako! I sam je na tom sajmu 
obijesno plesao na konopcu nesuvislosti. 


Što je naime drugo bilo ono bezumno natezanje oko Istanbul- 
ske konvencije Vijeća Europe, točnije oko Konvencije o suzbi- 
janju i borbi protiv nasilja nad ženama i nasilja u obitelji? 


Konvencija je potpisana u Istanbulu god. 2011. Zašto dosad 
nije potvrđena u Saboru? To se ne zna. Nagađa se da ju Milano- 

vićeva Vlada nije dala potvrditi stoga što državu obvezuje na ne 
baš neznatne troškove. Taj novčani aspekt zazvučao je negdje i 
na Plenkovićevu ,korizmenom pazaru“ ali samo kao sporedan 
ton. U prvi plan iskočila je tzv. rodna ideologija. To je ona 
globalistička bljezgarija koja odvaja rod od spola, u konačnici 
rod od rađanja. Spola su, vele rodni ideolozi, samo dva, a rodo- 
va je mnogo. Covjek je, neovisno o spolu, ono čime se osjeća: 
muškarac ili žena, dopodne jedno, popodne drugo, može bitii 
jednoga i drugoga ili ni jednoga ni drugoga roda, a spol može 
po želji mijenjati... itd., itsl. Ne zna se kakve to veze ima sa 
suzbijanjem nasilja, ali — što jest, jest - Istanbulska konvencija 
međunarodnim ugovorom doista osigurava službeno širenje 
rodne ideologije i novčanu potporu građanskim udrugama 
koje će nadzirati tu bezumnu indoktrinaciju. 


Kada je Plenković najavio da će Sabor ratificirati Istanbulsku 
konvenciju, konzervativne su građanske udruge digle glas pro- 
tiv ratifikacije. Uzbunio se i dio vodstva Hrvatske demokratske 
zajednice - uglavnom zbog prihvaćanja rodne ideologije. Ni- 
komu od tih eurohrvata nije palo na pamet prosvjedovati zbog 
toga što Istanbulska konvencija pokapa načelo subsidijarnosti 
na kojemu je sazdana Europska unija ili zbog toga što se njome 
suverenoj Republici Hrvatskoj oduzima dio njezina ,nedjelji- 
vog i neprenosivog“ suvereniteta, niti se itko upitao komu u 
Hrvatskoj pripada pravo na upotrebu sile. 


Plenković je pobunu u HDZ-u i negodovanje u Katoličkoj 
crkvi shvatio onako kako nam je priopćio njegov ,pijar“ (sa- 
vjetnik za odnose s javnošću, globalnolatinski: Public Relations 
- PR). ,Pijar“ je tada bio dubokoumni Krešimir Macan. A re- 
kao je: ,Ako se on ne riješi njih, riješit će se oni njega.“ Stoga je 
Plenković priprijetio članovima stranačkoga predsjedništva da 
ih, ne budu li poslušni, drugi put ne će staviti na izborne liste. 
A Konvenciju je, uz svesrdnu Jandrokovićevu pomoć, udario 
na sve strane braniti tvrdnjama koje nisu samo neistinite, nego 
su i smiješne, jer poriču očitosti: ,u Konvenciji nema rodne 
ideologije“; svrha je konvencije ,duboko kršćanska“; mi smo 
na strani Hrvatske biskupske konferencije. 

Kakvi su učinci toga prosvjetiteljstva? Zasad onakvi kako je 
majstor predvidio. Pa i bolji. Sve je ministre Plenković svojom 
»vjerodostojnošću“ potpuno uvjerio, ali oni mu — na žalost — 
ne će glasovati u Saboru. Prosvijetlio je i neke uglednije HDZ- 
ove [narodne] zastupnike. Neki se nisu dali rodnoideologijski 
krstiti, ali se ne zna kako će glasovati — po stranačkoj stezi ili 
po svojoj savjesti. Oporba je, osim Neovisnih za Hrvatsku i 
nekoliko Mostovaca već po rođenju rodno svjesna, pa se ovaj 
put, kako sada stvari stoje, titan Tomislav Saucha ne će morati 
preznojiti da sačuva Istanbulsku konvenciju, barem ne onako 
kako se preznojio čuvajući Plenkovićeva Zdravka Marića. 


Cijelo to vrijeme u ušima mi je zujao davni naslov članka 
msgr. Ivana Miklenića u Glasu Koncila: ,, Kakvo je stvarno sta- 
nje u hrvatskoj naciji? Bolja budućnost ne može se spriječiti.“ 
Drugi me je dio toga naslova grozno rastužio. Bio sam naime 
i sam povjerovao da se bolja budućnost ne može spriječiti, a 
sada sam negdje pročitao da Plenković nije prosvijetlio i preo- 
dgojio samo svoje ministre i [narodne] zastupnike, nego i našu 
nacionalnu uzdanicu - Mladež HDZ-a. 


Tako dakle. Čini se da je na Plenkovićevu korizmenom sajmu 
najbolje pazarila Sanja Sarnavka. Ali treba biti oprezan. Iako su 
prošli i Korizma i Uskrs, sajam još nije gotov. Njegov se priređi- 
vač još može pokajati i obratiti. Dao Bog da tako bude. 


HS, 6. travnja 2018. 

CRNI PETAK 


U petak, 13. travnja, [narodni] će zastupnici u Hrvatskomu 
[državnom] saboru glasovati o prijedlogu Zakona o ratifikaciji 
Istanbulske konvencije Vijeća Europe. 


Doznat će se dakle ishod Plenkovićeve korizmene bitke za 
konvenciju koja pod krinkom suzbijanja nasilja nad ženama i 
borbe protiv nasilja u obitelji nameće ljudima i narodima rod- 
nu ideologiju, a državu obvezuje na znatan trošak koji iziskuje 
promidžba i provedba te ideologije pod nadzorom posebnoga 
međunarodnog tijela. 


Rodna je ideologija neukusna dosjetka. Izgrađena je na bole- 
snoj podlozi spolnih zastrana. Ona spolne zastrane tumači kao 
društvene krjeposti i poziva svijet da u skladu s tim krjeposti- 
ma odbaci tradicijski nauk o čovjeku, da oslobodi rod od spola, 
što će reći: i od rađanja, te da vrijednosno izjednači pravi put 
i stranputice. Sve u svemu: bezumna, protunaravna i protukr- 
šćanska bljezgarija. 

Ako je tako, pitate se, što bi Andreju Plenkoviću da za dobro 
toga zla otvori fronte na svim stranama: protiv većine svoga bi- 
račkog tijela, protiv kulture svoga naroda, protiv Crkve, protiv 
znanosti, protiv svojih najbližih stranačkih suradnika, protiv 
zdravoga razuma? 


Možda ipak nije tako? Možda je posrijedi samo slaba komu- 
nikacijska vještina? 


Ne znam što je posrijedi. Ali promatram pojedinosti. Narav- 
no, tumačim ih logično. I ne zapinje mi tumačenje u hermene- 
utičkomu krugu, koji me upozorava da pojedinosti možemo 
razumjeti samo ako razumijemo cjelinu, a cjelinu samo ako 
razumijemo pojedinosti. To je ozbiljna aporija. No, ja sam iz 
nje izašao ne oslanjajući se ni na najstarijega hermeneutičara 
Aristotela ni na najvrsnijega majstora te struke Hansa Georga 
Gadamera. 


To je, pomislit ćete, neviđena preuzetnost! Ali nije. To je, upra- 
vo suprotno, vrlo skromna tvrdnja. Povijesne se stvari katkad 
dublje razumiju kožom nego mozgom. Koliko je Hrvata god. 
1848. čitalo Jelačićevu knjigu pjesama Eine Stunde der Erinne- 
rung (Cas sjećanja)? Koliko god. 1990. Tuđmanove Velike ideje 
i male narode ili Bespuća povijesne zbiljnosti? Vrlo malo. Ali hr- 
vatski je narod u odsudnom času vrlo dobro razumio i Josipa 
Jelačića i Franju Tuđmana, jer je narodna koža bila na bubnju. 
Tako je i moja neznatnost razumjela našu suvremenost, naše 
sadašnje - kolonijalno koprcanje. 


Tko gleda s toga vidikovca, tomu su stvari posve jasne. Plenko- 
vić sluša nalog iz Bruselja. Da ne sluša, zar bi sam sebe izvrga- 
vao ruglu tvrdeći da u Konvenciji nema rodne ideologije i isto- 
dobno se Interpretativnom izjavom ograđivao od rodne ideo- 
logije koje u Konvenciji - nema? Zar bi tako besramno lagao? 
Da stvar bude gora, zar bi pri zdravoj pameti onako ponizio 
predsjednika Hrvatske biskupske konferencije mgrs. Želimira 
Puljića iznudivši od njega zlorabom političke moći laudu svojoj 
laži na Katoličkom radiju? Tako da je i nesretni mgrs. Puljić tu 
laž morao opovrgnuti svojom - Interpretativnom izjavom? 

Ma ne, veli mi prijatelj, ne sluša Plenković Bruselj! On ti 
osluškuje bilo svoga naroda i sluša svoga Krešu Macana. A 
narod je, vidi se to bez ikakvih znanstvenih pomagala, rodnu 
ideologiju u praksi već prilično srdačno prigrlio. Eto, lani je 
u zagrebačkom Muzeju za umjetnost i obrt održana slavonska 
seoska svadba. Ne tradicijska, nego vrlo ,naprjedna“. Roditelji, 
rođaci i prijatelji, sve sami seljaci veseljaci, veselo su proslavili 
međusobno (građansko) vjenčanje jednoga spolno muškoga, 
a rodno muško-ženskoga dueta. Kako je Plenković socijalno 
osjetljiv čovjek, sigurno je poželio pedersko-lezbijskoj sirotinji 
uštedjeti putni trošak, a kako je duboko zabrinut zbog bijele 
kuge u Hrvatskoj, vjerojatno mu se učinilo da bi u tim objema 
stvarima mogla pomoći ratifikacija Istanbulske konvencije. Ba- 
rem toliko da se ne obespuči cijela Slavonija. 


Možda. Ali puno ozbiljnije vidi te događaje politički tajnik 
Hrvatske demokratske zajednice Davor Ivo Stier. On je još u 
Bruselju zajedno s Plenkovićem smislio onu slavnu političku 
platformu pod naslovom Nova hrvatska paradigma koja pro- 
miče inkluzivnost (uključivost), solidarnost i svestran naprje- 
dak. A sada se ironijom sudbine teoretski otac ,uključivosti“ 
našao pred isključenjem, ako ne iz stranke, onda svakako iz 
njezina vodstva. 


Zašto? Veliki su i brojni Stierovi grijesi. Prezreo je dužnost 
ministra vanjskih i europskih poslova kada je Plenković raski- 
nuo vladajući savez s Mostom i izručio HDZ na milost i nemi- 
lost HDZ-ovu ideološkom protunožcu HNS-u; sada se busa u 
svoja demokršćanska prsa i viče da ne će glasovati za ratifika- 
ciju Istanbulske konvencije; optužuje HDZ-ove (neimenovane) 
dužnosnike da, znajući za nečiste posle u Katoličkoj crkvi, 
ucjenjuju pojedine crkvene dostojanstvenike. Upitan tko koga 
ucjenjuje, Stier odbija dati — interpretativnu izjavu. 


Ne treba to ozbiljno shvaćati. Ni Stiera ni njegove političke 
drugove. Zašto? Oni se još nisu maknuli od Sanaderove ba- 
štine. I danas su u Sanaderovu savezu s četnicima; i danas 
parafraziraju onu krilaticu skovanu za generala Gotovinu da 
Hrvatska ne može biti talac jednog čovjeka, samo su ju, kad 

su micali Karamarka, s Hrvatske prenijeli na HDZ; ali istodob- 
no moljakaju Plenkovića da im dopusti glasovati po savjesti i 
zauzvrat mu obećavaju - lojalnost. Svatko tko ima zrno pameti 
gnuša se nad takvom savješću. 


Što dakle? Neka svatko proriče kako hoće. Meni se čini da će 
za dva-tri dana HDZ-ove dionice na hrvatskoj burzi politič- 
kih ideja, zbog kukavštine stranačkoga vodstva, doživjeti svoj 
— crni petak. 


HS, 13. travnja 2018. 

HRVATSKI ORBAN 


Kako hrvatski državljani doživljuju madžarskoga predsjednika 
vlade Viktora Orbana? 


Kako koji. 


Orban je eurohrvatima političko čudovište: neprijatelj Europ- 
ske unije, neprijatelj liberalne demokracije, neprijatelj filozofa 
Karla Poppera, neprijatelj filantropa Georgea Sorosa, neprijatelj 
»otvorenoga društva, neprijatelj islama, neprijatelj ljudskih pra- 
va i sloboda. U jednu riječ — Vrag. U prijevodu: neprijatelj kao 
takav. 


Nasuprot tomu Orban je Hrvatima državnik ,od formata“. 
On je madžarski suverenist, Europljanin, kršćanin. Madžarska 
mu je na prvomu mjestu. Europu shvaća kao kulturnopovijesni 
»Kontinent“ i djelatno se protivi potkopavanju njezina kultur- 
nog identiteta kako globalističkom ideologijom tako i masov- 
nim useljivanjem ljudi iz drugih kultura. 


Globalističke kršćane, koji mu spočitavaju uskogrudni nacio- 
nalizam pozivajući se na Božju zapovijed: ,Ljubi bližnjega svo- 

ga“, Orban upozorava da oni, izostavljajući bitan dio: ,,kao sebe 
sama“, krivotvore Božju zapovijed. I pita ih: Kako čovjek može 
ljubiti bližnjega ako ne ljubi sebe sama? Orb4n nije neprijatelj 
Europske unije, on samo nije sluga pokoran bruseljske ,cen- 
trale“ (Ž. Puljić). Orb4n odbija svaku naddržavu, a Uniju želi 
svesti na savez suverenih država. Prije 20-ak godina cijenio je 
političko djelo prvoga hrvatskog predsjednika Franje Tuđmana 
i pokazao se kao prijatelj hrvatske slobode, samostalnosti i suve- 
renosti kada je god. 2000., ne obzirući se na bojkot velikih sila, 
došao na sprovod obnovitelju hrvatske države. 


Hrvatski državljani doživljuju dakle Viktora Orbana slično kao 
i madžarski. Eurohrvati, kojih je među Hrvatima — u vrijeme 
kada se referendumski odlučivalo o članstvu Republike Hr- 
vatske u Europskoj uniji - bilo znatno manje od jedne trećine, 
danas strepe pred sustavom vrjednota koji simbolizira Orban. 
Zašto? Jer ne ljube sebe same. Sudeći po ishodu prošlotjednih 
madžarskih parlamentarnih izbora, danas među Madžarima 
ima još manje euromadžara nego što je među Hrvatima u onom 
kobnom času bilo eurohrvata. Suverenist Orban osvojio je po- 
debelu dvotrećinsku većinu zastupničkih mandata u parlamen- 
tu i nema sumnje da će s osnaženim izbornim legitimitetom na- 
staviti raditi na korist madžarskoga naroda i države. 


Zar je onda čudo što domoljubni Hrvati sa zavišću gledaju 
preko Drave? Onaj tamo ,vrag“ bruseljskih tavoliza otkupio je 
svoju domovinu iz dužničkoga ropstva, rastjerao bjelosvjetske 
grabežljivce, zaplašio tuđinske nametnike, osigurao naciji rast 
BDP-a od 4 posto, smanjio nezaposlenost na zanemarivu razinu 
- jednom riječju: učinio Madžare ponosnim narodom. 


A pogledajmo što su učinili bruseljski anđeli“ u Hrvatskoj Ivi- 
ca Račan, Ivo Sanader, Zoran Milanović i Jadranka Kosor. 


Dragovoljno su izručili svoju domovinu tuđinskoj pohlepi i 
bezakonju. Kada je Račan svomu drugu Janezu Drnovšeku bio 
darovao Savudrijsku valu, taj je zločin opravdavao maloumnom 
izjavom: ,Naš put u Bruselj ide preko Slovenije.“ Sabor nije po- 
tvrdio tu darovnicu, ali nije ni uskratio povjerenje Račanu. Sa- 
nader je, čim je sa svojim HDZ-om prvi put pobijedio na izbori- 

ma, odmah skovao glasovitu trgovačku maksimu: ,Nema cijene 
koju nismo spremni platiti za članstvo Hrvatske u Europskoj 
uniji.“ Da Bruselj povjeruje u tu ludost, Sanader je sklopio vla- 
dajući savez s četnicima okupljenim u Stanimirovićevu SDSS-u. 
Tomu savezu dao je ekumenski biljeg čestitajući pred cijelim 
svijetom Miloradu Pupovcu Božić modo serbico (srpskim nači- 
nom): ,Hristos se rodi!“ Ali Bruselju ni to nije bilo dosta. Stoga 
je proeuropska državna politika ,tihom diplomacijom“, kako 
reče Vladimir Šeks, sklopila ,dobre aranžmane“ s glavnom tu- 
žiteljicom Haaškoga suda Carlom del Ponte. A kada je Sanader 
»odradio svoju dionicu“, njegova je namjesnica Jadranka Kosor 
slavno podlegla trgovačkim dražima Boruta Pahora. 


Što je Hrvatskoj mogla donijeti takva državna politika? Ovo 
što je donijela - opći rasap. Zemlja je opustjela, ostala bez ljudi 
i životinja, a ni ono malo materijalnih dobara koja nisu propala 
više nije hrvatsko. U takvim okolnostima na dužnost je pred- 
sjednika Vlade voljom Hrvatske demokratske zajednice stupio 
— Andrej Plenković. Njegovo je poslanje, više o tomu nema ni- 
kakve dvojbe: zatrti hrvatsko kršćansko domoljublje, uskrisiti 
komunističku crvenu zvijezdu petokraku i vladati Hrvatima s 
pomoću Milorada Pupovca i Ivana Vrdoljaka, muževnih buha 
iz kompartijskoga kožuha. Što je u takvoj situaciji normalnije od 
zazivanja hrvatskoga Orbana? 


— Pa Hrvati već imaju svoga Orbana! - sprdaju se hrvatski ci- 
nici i bolno uživaju u onoj demokratskoj perverziji kojom je u 
prošli petak Plenković počastio svoju stranku, hrvatsku naciju i 
Europsku uniju, kada je u Saboru glasovima i pljeskom oporbe 
ratificirao Istanbulsku konvenciju. - Hrvatski je Orban - dodaju 
u istom slogu — jači od madžarskoga! Madžarski je dvaput do- 
bio mandat osvojivši dvotrećinsku većinu glasova, a hrvatski je 
u petak osvojio pet glasova više od dvotrećinske većine. Madžar- 
ski Orban na niskoj razini — u puku, a hrvatski na visokoj razini 
— u [državnomu| Saboru. Taj ishod glasovanja pouzdano jamči 
da će hrvatski Orban sa svojim tako osnaženim legitimitetom 
zdušno nastaviti raditi na štetu hrvatskoga naroda. 


HUS, 20. travnja 2018. 

POLITIČKI RAZUM 


Jesenas je trovrh hrvatske državne vlasti složno izostao sa spo- 
men-svečanosti što ju je u povodu seppukua generala Sloboda- 
na Praljka u haaškoj sudnici priredila građanska udruga Hrvat- 
ski generalski zbor u Koncertnoj dvorani Vatroslava Lisinskoga 
u Zagrebu. 


Predsjednica Republike Kolinda Grabar-Kitarović i predsjed- 
nik Hrvatskoga [državnog] sabora Gordan Jandroković svoj 
su izostanak sa svečanosti opravdali — prvo Ona, a zatim On 
— izjavom: ,Državom se upravlja razumom, a ne emocijama.“ 
Predsjednik Vlade Andrej Plenković nije se, koliko znam, o 
tomu javno očitovao. Da jest, nema sumnje da bi i on taj suve- 
reni nečin trovrha hrvatske državne vlasti bio predstavio kao 
politički vrlo krjepostan čin. 


Prezreli su dakle osjećaje i pozvali se na razum. Izrijek o ra- 
zumu i osjećajima, sam o sebi, nije ružan. Nije ni nerazuman. 
Dapače, zvuči mudro. Ali nikoga se nije tako dojmio. Zašto? 
Hrvati znaju da se Bruselj mrgodi kada čuje da tko sumnja u 
pravednost presude haaškoga Međunarodnog kaznenog suda 


194 


za bivšu Jugoslaviju. Znaju i da ništa tako ne razjaruje Bruselj 
kao posmrtna slava časna i nedužna osuđenika toga suda. Osim 
toga, premda uglavnom ne znaju etimologiju latinske riječi 
»Tatio“ ljudi slute da je ,razum“ prije svega ,račun“. A zbunjuje 
ih i sveza izrijeka , Državom se upravlja razumom, a ne emoci- 
jama“ s događajem koji ju je iznudio. Pa se pitaju: Znači li to da 
su Hrvatski generalski zbor i svi ti ljudi koji su se u konertnoj 
dvorani spominjali generala Praljka - nerazumni?! Zbog svega 
toga narod je zauzvrat prezreo razum hrvatske državne vlasti. 


Dobro, to stoji. Ali čitatelja vjerojatno više zanima je li narod 
bio u pravu ili u krivu. Neka čitatelj sam o tomu prosudi. Meni 
se čini da za dobro upravljanje državom nije dostatan samo ra- 
zum. Pa ni sam zdravi razum. Zdravomu je razumu za dobro 
upravljanje državom prijeko potreban i zdrav osjećaj za opće 
dobro. Ali možda se varam. 


Drugo je pitanje koliko je zdravi razum hrvatske vrhovne vla- 
sti — zdrav. Sjetimo se kako je predsjednica Republike Kolin- 
da Grabar-Kitarović, ne savjetujući se ni s kim, osim možda 
sa svojim mentorom Matom Granićem, usred srpsko-hrvatske 
međudržavne svađe, pozvala srpskog predsjednika Aleksan- 
dra Vučića u prijateljski posjet Hrvatskoj. Što je prouzročio taj 
postupak? Najprije veliko veselje u Buzinu i Bruselju, a zatim 
Vučićevu i Pupovčevu velikosrpsku procesiju po Hrvatskoj — 
pod pokroviteljstvom hrvatske državne vlasti! 


Slično je gospođa Grabar-Kitarović postupila više puta. Što joj 
je trebala pohvala Istanbulske konvencije? Zašto se javno druži 
s Ivanom Zvonimirom Puhovskim? Zašto je toga čovjeka odli- 
kovala Poveljom Republike Hrvatske? Taj je časni Hrvat svoje- 
dobno sa Zarkom Cičkom, lažući o broju srpskih civilnih žrta- 
va, na Haaškomu sudu ozloglašivao vojno-redarstvenu akciju 
Oluju, a u sarajevskim je BH danima tvrdio da je Republika 
Hrvatska izvršila oružanu agresiju na Bosnu i Hercegovinu. Bit 
će da se time kvalificirao i za odavanje počasti žrtvama ustaš- 
ko-partizanskoga logora u Jasenovcu, i to ove godine dvaput: 
jednom sam u Predsjedničinoj koloni sjećanja, a drugi put kao 
Predsjedničin izaslanik u visokoj Plenkovićevoj i Jandrokovi- 


195 


ćevoj skupini državnih dužnosnika koji, kako reče Plenković, 
»njeguju kulturu sjećanja“. 


Nije ni Plenkovićev ni Jandrokovićev politički razum nimalo 
razumniji od političkoga razuma gospođe Grabar-Kitarović. 
Da jest, zar bi Plenković i Jandroković vodili ideološke bitke 
protiv većine svoga naroda? A ako bi ih i vodili, oni bi se, da 
su gospoda, držali dobrih polemičkih običaja. Ne bi protivni- 
ke ponižavali. Pogotovo ne bi onako uvrjedljivo prosvjetljivali 
biskupe. Kao da su Hrvatsku biskupsku konferenciju smatrali 
skupinom Copićevih Nikoletina Bursaća? Kakav to politički 
razum poriče bjelodanosti ili, još gore, kakav je to politički ra- 
zum poveo Jandrokovića i njegovu saborsku delegaciju u prija- 
teljski posjet Vojislavu Šešelju u Narodnoj skupštini Republike 
Srbije? U kakvoj su se to ,magli“ eurohrvati izgubili ako su za- 
boravili da je Puniša Račić, kad su se Hrvati prvi put bratimili 
sa Srbima, ondje revolverom zaradio — kraljevski honorar? 


Što dakle? Ništa. Zašto? Zato što su današnji hrvatski političa- 
ri uglavnom ljudi onoga soja kojega se, rekao bi Ante Starčević, 
»Nikakov nauk ne prima“. Da nisu takvi, sjetili bi se Predsjed- 
ničine Baltičko-jadranske uspravnice, znali bi da se s nečasnim 
ljudima nikomu ne odaje počast, da je sveta dužnost državnika 
jednako štovati sve žrtve, da je sramotno moralistički se nadvi- 
kivati sa Srbima i na posljetku da je sa Srbima razumno samo 
— oprezno trgovati. 


HS, 27. travnja 2018. 


196 


GDJE SMO MI 


Banalan upit zaslužuje banalan odgovor. Tjelesno su Hrvati 
uglavnom u Republici Hrvatskoj i u Bosni i Hercegovini. ,,Na- 
prjedniji“* među njima duhovno su i ondje gdje nisu tjelesno, 
bilo da to mjesto postoji ili ne postoji - eurohrvati u Europ- 
skoj uniji, jugohrvati u Jugoslaviji, turkohrvati u Osmanskomu 
Carstvu. Tjelesno ih ima i izvan Hrvatske i Bosne i Hercegovi- 
ne. Gdje? Po cijelomu svijetu. I svugdje žive u miru. Uglavnom 
prihvaćaju duh kraja u kojemu se skrase, duh sredine u kojoj 
oblikuju svoj život. Drže se mjesnih pravila, poštuju mjesne 
običaje. I rijetko se pitaju gdje su. 


Tako je to s posebničkoga gledišta. No, ako ono ,mi“ u naslo- 
vu podrazumijeva naciju, pitanje ne će biti banalno. Pogotovo 
kada se nacija, da se poslužim slikom Dantea Alighierija, nađe 
»u mračnoj šumi“ (per una selva oscura), jer je izgubila pravi 
put. Tko u takvoj situaciji nema pouzdana vodiča, taj će, ako 
nije izgubio i razum, ponajprije nastojati što točnije odrediti 
mjesto s kojega će početi tražiti orijentire. 

To mjesto Republici Hrvatskoj i Bosni i Herceegovini danas 
određuju njihovi inozemni prijatelji i neprijatelji. Znakoviti su 
u tom pogledu neki vrlo svježi događaji. 


Predsjednik Europskog Vijeća Europske unije Donald Tusk 
obišao je ovih dana Zapadni Balkan (Bosna i Hercegovina, Sr- 
bija, Crna Gora, Kosovo, Albanija i Makedonija) kao glasnik 
neoliberalne budućnosti ,regiona“. U Beogradu se ,,srcedra- 
pateljno“ raznježio, te svomu domaćinu Aleksandru Vučiću i 
njegovoj Srbiji na tiskovnoj konferenciji na srpskom jeziku iz- 
deklamirao hvalospjev. 


Svoje junake nerado navodim, a i kad ih navodim, činim to 
škrto, ali ovdje ne mogu odoljeti plemenitosti misli i ljepoti 
izričaja predsjednika Europskog vijeća, kojega se izboru na tu 
dužnost protivila samo - njegova domovina Poljska. Stoga mo- 
lim čitatelja da mi oprosti iznimku. 


Tusk je dakle ovako ,kadio“ Aleksandru Vučiću i njegovim 
Srbima: 


»stojim ovdje pokraj svoga prijatelja i vašega predsjednika 
Aleksandra Vučića. Srbina od krvi i mesa. Mislim da je nemo- 
guće naći većeg Srbina od njega. Moji razgovori s njim o našoj 
suradnji i našem zajedničkom europskom putu uvijek su velik 
izazov. U njemu prepoznajem srodnu dušu. I sam sam nekad 
bio nogometni navijač i uvijek spreman boriti se za čast svoga 
kluba. Obojica znamo da se u životu i u politici ponekad mora- 
te boriti bez oklijevanja. Ali znamo i da su dijalog i napor oko 
uzajamna razumijevanja bolji od sukoba. Aleksandar Vučić je 
živi dokaz da možete u isto vrijeme biti velik patriot i raciona- 
lan čovjek. 


Kao i uvijek, morao sam se dobro pripremiti za posjet Srbiji. 
Zato što znam da ste u politici kreativni kao što je Nikola Tesla 
bio u znanosti, efikasni kao što je Novak Đoković u tenisu i, 
kad god to želite, šarmantni kao kad se zaigra vaše kolo. Glavni 
razlog moga posjeta je priprema za sastanak na vrhu Europske 
unije i Zapadnog Balkana, koji će se u svibnju održati u Sofiji. 

Tako da sam došao s jasnom porukom: EU jest i ostat će naj- 
pouzdaniji partner Srbije i čitave regije Zapadnoga Balkana.“ 


Tako dakle naš nadpredsjednik Tusk, koji je, kako reče, u 
Aleksandru Vučiću prepoznao ,,srodnu dušu“. 


Umnije i slađe ne bi valjda ni Homerov Nestor da je gledao 
Vučića kako s kalašnjikovom mirotvorno trčkara oko obsjed- 
nutoga Sarajeva ili slušao Vučića kako kao izaslanik četničkoga 
vojvode Vojislava Šešelja u hrvatskoj Glini blagoslivlje Veliku 
Srbiju. 


S puta u Washington vratio se u Sarajevo poglavar Islamske 
zajednice Bosne i Hercegovine Husein ef. Kavazović i donio 
Bošnjacima sigurnosnu poruku iz Bijele kuće: Bosna i Herce- 
govina je američka investicija i bit će zaštićena. 


Rusija je u Bosnu i Hercegovinu poslala predsjednicu Gor- 
njega doma Federalne skupštine Ruske Federacije Valentinu 
Matvienko s porukom Sarajevu da se protivi bosansko-herce- 
govačkim euroatlantskim integracijama, a Banjaluci da je Ru- 
ska Federacija pouzdan partner (ispravno: partnerica) bratske 
(ispravno: sestrinske) Republike Srpske. 


Novoosmanski sultan Recep Tayyip Erdošan nije zaboravio 
oporuku Alije Izetbegovića. Oslonjen na nju, najavio je da će 
u Sarajevu 20. svibnja otvoriti svoju kampanju za turske izvan- 
redne izbore. 


A gdje su tu Hrvati? Što rade Hrvati u toj ,mračnoj šumi“? U 
Hrvatskoj se zabavljaju onim čime ih teroriziraju i vlast i opo- 
rba: partizanskim uspomenama na Drugi svjetski rat, jugosla- 
venskim manihejstvom o dobru i zlu, Bleiburgu i Jasenovcu, 
prostotama iz Narodne skupštine Srbije. 


U Bosni i Hercegovini Hrvati se bore za jednakopravnost s 
drugim dvama narodima, Bošnjacima i Srbima. Nadaju se da 
će ih novi izborni zakon osloboditi bošnjačke i srpske supre- 
macije. Ali, kako sada stvari stoje, nema nade da će išta postići. 

Ipak, Hrvati u Hrvatskoj rade nešto politički pametno. Orga- 
niziraju referendum o promjeni izbornoga zakonodavstva. Ali 
ni to ne čine posve pametno. Ne pada im na pamet ni izjedna- 
čenje svih državljana u političkim pravima ni većinski izborni 
sustav. A bez tih dviju stvari nema razložne nade da će se nacija 
referendumom riješiti kriptokomunističkoga političkog duo- 
pola. Ipak, referendum treba poduprijeti. Bolje išta nego ništa. 


HS, 4. svibnja 2018. 

TRI REFERENDUMA 


Hrvatska vlast u XXI. stoljeću muku muči s referendumima. 
Ona o sebi misli na dlaku isto što i Andrej Plenković o svojim 
ministrima: Ne će, veli, biti rekonstrukcije Vlade. Njegovi su 
ministri najbolji. 


Takvoj demokratskoj aristokraciji naravno se gadi i sama po- 
misao na izravnu demokraciju - na odlučivanje neuke svjetine. 
To je dostatan razlog za odbijanje tzv. ,pučkih referenduma“ 
što ih propisanim brojem biračkih potpisa zakonito iznuđu- 
ju građanske inicijative. Ali predstavnička demokracija mora 
uglađeno postupati. Stoga vlast traži i redovito nalazi tobožnje 
razloge: niste skupili dovoljan broj potpisa; ne može se o tomu 
odlučivati na referendumu; referendumsko je pitanje protu- 
ustavno. Tako je vlast suzbila više referendumskih inicijativa, a 
neke je predusrela i odustankom od najavljenih odluka. 


— Dobro - reći ćete — svi to znamo. Člankopisac očito misli 
na državne referendume. Ali na koja tri? Na referendum o ne- 
ovisnosti, referendum o ustavnoj definiciji braka, referendum 
o članstvu u Europskoj uniji? - Hm, da. Djelomice ste u pravu. 

Mislim na državne referendume, ali ne mislim na rečena tri. 
Ti su referendumi doduše vrlo zanimljivi. Dva je svojom vo- 
ljom raspisala vlast, a jedan je iznudila građanska udruga U 
ime obitelji. Onaj prvi utemeljio je hrvatsku državnu samostal- 
nost, drugi je protiv volje vlasti legitimirao kršćansku dušu hr- 
vatskoga naroda, a treći je pravna svinjarija Vladimira Šeksa i 
Peđe Grbina znana kao ,referendum bez kvoruma“ što će reći: 
ordinarna prijevara. 


Ali, kako rekoh, ne mislim na te povijesne događaje. Zao- 
kuplja me sadašnja referendumska stiska u Hrvatskoj — refe- 
rendum o izmjenama Zakona o referendumu, referendum o 
odbacivanju Istanbulske konvencije i referendum o izmjenama 
izbornoga zakonodavstva. 


To su zasad samo građanske inicijative. Prvu predvodi Mo- 
stov [narodni] zastupnik u Hrvatskomu [državnom] saboru 
Robert Podolnjak. On predlaže da se zakonski utvrdi apsolu- 
tan broj (200.000) biračkih potpisa kao uvjet za raspisivanje 
referenduma umjesto sadašnjih ,10 posto“ potpisa ukupnoga 
biračkog tijela, o kojemu nitko ne zna koliko je. Time bi se vla- 
sti oduzela najčešća izlika za odbijanje raspisivanja referendu- 
ma. Drugu inicijativu predvodi Hrastov [narodni] zastupnik 
u Hrvatskomu [državnom] saboru Ladislav IIčić. Referendum 
se tumači kao boj za oslobođenje kršćanske duše hrvatskoga 
naroda koju je HDZ-ov Andrej Plenković u srdačnoj suradnji 
sa svojim javnim i tajnim saveznicima HNS-om, SDSS-om i 
SDP-om društveno zasužnjio Zakonom o ratifikaciji Istanbul- 
ske konvencije. Treća inicijativa , Narod odlučuje“ vodi naciju 
u boj za ravnopravnost državljana i odbacivanje supremacije 
dviju velikih stranaka - HDZ-a i SDP-a - i njihovih nametnika, 
malih političkih stranaka kojih je snaga duboko ispod izborno- 


ga praga. 


Sve tri inicijative opravdava nevoljna hrvatska zbilja. Stran- 
ke koje su najvećim dijelom odgovorne za stanje nacije s razlo- 
gom dršću pred takvim društvenim gibanjima. Nikakve ,,de- 
mografske mjere“ ne pomažu protiv bijega pučanstva iz Hrvat- 
ske. Lani se, reče Predsjednica, iselilo 80.000 ljudi, a rodilo se 

manje od 40.000. Tu katastrofu Plenković opravdava ,slobo- 
dom kretanja“ u Europskoj uniji, a njegova sjena Gordan Jan- 
droković gleda rast pučke potpore Zivom zidu te u tomu vidi 
ugrozu — političkoga sustava! 


Ne razumiju ljudi toga političkog sustava da im je sustav do- 
trajao. Snebivaju se i čude: Kakvu bi to Hrvati, ,većinci“ u Hr- 
vatskoj, htjeli steći političku ravnopravnost s nehrvatima ,,ma- 
njincima“? Kako bi se to oni htjeli ,poravnati“ primjera radi, sa 
Srbinom Miloradom Pupovcem i Talijanom Furijem Radinom, 
koji su ,naše najveće bogatstvo“! Pa to bi bio protuprirodan 
egalitarizam! 


Da, to su, čini se, teška pitanja. Ne razumije ih (ili ih se boji?) 
ni inicijativa ,, Narod odlučuje“. Da ih razumije, sigurno bi ja- 
sno vidjela i glasno kriknula da u nacionalnoj državi hrvatsko- 
ga naroda ne mogu biti dva izborna sustava: jedan za Hrvate, 
drugi za nehrvate. I sigurno bi znala da u republici ne smije 
biti tzv. pozitivne političke diskriminacije. Ali što se može! Po- 
duprimo tu inicijativu, ako ništa drugo, gledat ćemo kako se 
jednostranačko dvostranačje znoji i sramotno propada. 


HS, 11. svibnja 2018. 

ZAROBLJENA DRŽAVA 


Kako bi ti to nazvao? — upitah prijatelja. 

— Sto to? 

— Pa to što novinari nazivaju ,aferom Hotmail“ i ,aferom 
Grupa Borg“. 

— Ne razumijem — otpovrnu on. 


Moj se stari prijatelj, pomislih, teško snalazi u suvremenoj 
globalnoj latinštini. 

—- Hotmail je - rekoh kao da sam sebe poučavam — ,Vruća po- 
šta“, naziv sfeltroničke pošte, kojom i; potpredsjednica Vlade i 
ministrica gospodarstva Martina Dalić općila sa svojim tajnim 
zakonopiscima kada je pripremala zakon o spašavanju Agro- 
kora. Ti su se pravni virtuozi, kao što se vidi iz njihove ,vruće 
pošte“, nazivali Grupom Borg. 

— Ma znam, kako ne bih znao! - iznenadi me prijatelj. — Ime 
skupine posudili su iz američke televizijske znanstveno-fanta- 
stične nizanke Zvjezdane staze. Tamo se tako zove moćna sku- 
pina kibernetičko-bioloških križanca protiv koje je svaki otpor 
uzaludan. 

— Oho! - rekoh - tebi, čini se, ne treba tumačiti što je Lex 
Agrokor? 

— Ma hajde - odvrati on — to je izum novinarske svjetine. Tim 
imenom nazvali su zakon koji je Grupa Borg besplatno izradi- 
la za spas Todorićeva koncerna. Borgovci su ga zvali: Šavorićev 
zakon. _ 

— Da - rekoh — po borgovcu Borisu Savoriću. Službeno se 
zove ,Zakon o izvanrednoj upravi u trgovačkim društvima od 
sistemskoga značaja za Republiku Hrvatsku“. Dosad sam taj 
naziv zaobilazio jer mi je bio odveć dug. A znam i kakav si ti 
jezični čistunac.Ti bi teško podnio izričaj ,,sistemski značaj“. 

— Molim?! 

— Dobro, možda bi progutao ,sistemski“ ali , značaj“ sigurno 
ne bi. Ti bi sigurno ciknuo: U hrvatskomu jeziku ,,značaj“ ne 
znači značenje“ nego — ,karakter“. 


Zanijemio je. Neko me je vrijeme sumnjičavo promatrao. Do- 
imao se kao da premišlja jesam li ili nisam dostojan njegova 
odgovora. Onda se nasmijao. 


— Dobro - rekao je pomirljivo. - Svejedno je kako se ta hala- 
buka naziva, ,afera Hotmail“ ili ,afera Grupa Borg“. Bitno je 
što naziv označuje. Meni se čini da oba naziva označuju isto: 
nedopustivo pravničko petljanje oko ,,spašavanja“ Todorićeva 
koncerna. Oba su dakle naziva prikladna. Prvi, , Hotmail“ na- 
glašuje zaplotnjaštvo potpredsjednice Vlade i ministrice gos- 
podarstva Martine Dalić, a drugi, ,Grupa Borg“, udara na sve 
aktere toga zaplotnjaštva. Objavljena privatna elektronička po- 
šta opravdava oba naziva. Pogledaj u novinama. 


Kada je Vlada prihvatila rečeni zakon, odvjetnik se Šavorić ja- 
vio Grupi Borg: ,Sad sam tek zaplakao, kužim kako velik posao 
smo napravili.“ Ganuće je bilo na mjestu. Posao je doista veli- 
čanstven. Zakon su pisali besplatno, da bi ga poslije sami skupo 
provodili. Tako su u nesretnomu Agrokoru, koji su ,spašavali“ 
od propasti, za kratko vrijeme zgrnuli oko pola milijarde kuna! 
Zajamčeni su uspjeh odmah proslavili. Io potvrđuje ,vruća 
pošta“ ministrice Dalić: , Dragi svi, naša večera je sutra uve- 
čer u 19:30 u restoranu Fotić u zasebnoj dvorani (ona je koliko 
shvaćam dolje u prizemlju). Izabrala sam ovaj nisko profilni 
restoran, da ne privlačim previše pažnje jer se press malo ras- 
pituje tko je radio zakon. Tako da možda nije na nivou, ali eto.“ 

Što dakle? Ako se Agrokorovi vjerovnici ne protive, ništa tu s 
privatnopravnoga gledišta nije prijeporno. Ako se vjerovnici i 
protive, mogu Grupi Borg staviti soli na rep. Sve je dakle, kao 
što donedavno mišljaše i predsjednik Vlade Andrej Plenković, 
u najboljemu redu. 


Nezgodna je međutim javnopravna protega te afere. Plenko- 
vić je već otpustio svoju milu ministricu Martinu Dalić. Sabor- 
ska i izvansaborska oporba traži njegovu glavu. Ogorčenju tre- 
ba krv. Nitko ne zna što o aferi misle u DORH-u i USKOK-u, 
kako se ćuti institucionalna država. Ima li u tom pravničkom 
petljanju ,elemenata kaznenoga djela“ ili je sve to samo vika i 
halabuka ni oko čega? Vidjet će se za koji tjedan. 


A moje jezično čistunstvo? Tu ću te, dragi prijatelju, razoča- 
rati. Davno sam ja bio lektor. Sada govorim i pišem kako hoću. 
Dopuštam to i drugima. Ne smeta mi ni oskudna pismenost 
Plenkovićeve ministrice. Ne zamjerih joj ni nedostatak dvaju 
zareza ni rastavljeno pisanje pridjevske složenice u onih neko- 
liko redaka. Zašto? Davno su prohujala vrjemena kada ni Ce- 
zar nije smio zafrkavati slovničare (nec Caesar supra gramma- 
ticos!). Danas slovničara nekažnjivo vrijeđa svaka demokratska 
fukara. Osobito na Međumrežju. 


Što se pak tiče naziva ,Zakon o izvanrednoj upravi u trgo- 
vačkim društvima od sistemskoga značaja za Republiku Hr- 
vatsku“, nisam siguran da sam tu bujicu riječi ispravno razu- 
mio. No, ništa ne bih mijenjao! Meni je doista draži ,sustav“ od 
»Ssistema“, značaj“ od ,karaktera“ ali i semantička pogrješka 
»Ssistemski značaj “ima svoju vrijednost. Ona nas upozorava na 
značaj (iliti karakter) našega državnog sustava. Sili nas da se 
upitamo jesmo li slobodni ili živimo u državi koju je sustav za- 
robio, da ne velim privatizirao. Cini se da o tomu nema dvojbe. 
Pozivi su na referendum o izbornomu sustavu i na referendum 
o otkazivanju Istanbulske konvencije pozivi u demokratsku 
borbu za oslobođenje zarobljene države. 


HS, 18. svibnja 2018. 

KALJUŽA 


Prije otprilike dvije godine vratio se iz Bruselja u Zagreb An- 
drej Plenković, čovjek naočit i urešen svim krjepostima: nao- 
bražen, iskren, pošten, znalac pet-šest velikih jezika, praktični 
katolik — sve u svemu: vir sine macula (muž bez mrlje) u kari- 
jeri. Tada ga je malo tko u Hrvatskoj znao, ali prevratnom je 
brzinom očarao Hrvatsku demokratsku zajednicu (HDZ). 


Čime? Neki misle: rečenim krjepostima. Drugi vele: krunom 
svih krjeposti - hrabrošću. Hrabrost zrači i iz njegova imena 
(grč. &v&pela — muževnost, hrabrost), a neobičnu je hrabrost 
Andrej očitovao kada se na saboru HDZ-a suprotstavio tadaš- 
njemu predsjedniku Tomislavu Karamarku tvrdnjom: ,Stran- 
ka ne može biti talac jednoga čovjeka.“ Treći vide u tom čudu 
inozemnu urotu. Zoran je Milanović Plenkovića posprdno 
nazvao ,bruseljskim ćatom“ a Branimir Bunjac ,bruseljskim 
projektom“. 


Što je od toga istina? Ne znam. Ali ona mudrost o jednomu 
čovjeku“ koju Plenković svojata kada se izmotava pred novina- 
rima, nije njegova. Izrekao ju je već u Evanđelju židovski veliki 

svećenik Kajfa opravdavajući predaju Isusa Krista Rimljanima: 
»I ne mislite kako je za vas bolje da jedan čovjek umre za narod, 
nego da sav narod propadne“ (Iv 11,51). Sanaderovi su lovci 
na generala Antu Gotovinu bili malo preinačili tu izrjeku, ali 
sadržaj je ostao isti. Oni su trubili: “Ne može država biti talac 
jednoga čovjeka.“ Zatim je Plenković, kao što rekoh, vojujući 
protiv Karamarka, ,državu“ zamijenio ,strankom“. Izrjeka se 
na posljetku svidjela i predsjednici Kolindi Grabar-Kitarović. 
Ona ju je ponovila očitujući se o odlasku Martine Dalić s duž- 
nosti Plenkovićeve ministrice gospodarstva. Među HDZ-ovim 
je demokršćanima, kao što se vidi, vrlo živa baština židovskoga 
velikog svećenika Kajfe. 


No, vratimo se Plenkovićevu došašću. Taj je čovjek sijevnuo 
kao munja iz Bruselja! Preuzeo je HDZ kao da ga je ta stran- 
ka dugo čekala. Naravno, bilo je to zakonito, na demokratskim 
stranačkim izborima. A izabran je, kažu, i ,plebiscitarnije“ 
nego Karamarko, kojega je HDZ, ako se dobro sjećam, bio pri- 
je mjesec-dva potvrdio na dužnosti svoga predsjednika s 80-ak 
tisuća glasova! Malo zatim slijedio je raspis izvanrednih izbora 
za [narodne] zastupnike u Hrvatskomu [državnom] saboru. 
HDZ je pod vodstvom svoga novog predsjednika sam izašao 
na te izbore te 11. rujna 2016. odnio vrlo uvjerljivu relativnu 
pobjedu. 


Središnje geslo Plenkovićeve predizborne kampanje bio je 
usklik: ,Vjerodostojno!“. Sjajno pogođeno. Pod tim je naslovom 
u blistavoj televizijskoj reklami negdašnji šef izborne kampanje 
Mate Granića za predsjedničke izbore naciji obećao: ,,Znanje, 
iskustvo i radnu energiju posvetit ću boljitku Hrvatske. Ja sam 
Andrej Plenković i vratit ću vjerodostojnost u Hrvatsku poli- 
tiku.“ 


I mnogi su povjerovali. Mislili su: Pa to nam je u politici naj- 
prječa potreba! Moja je neznatnost bila sumnjičava. Zašto? Ne 
bih se hvalio svojom nevjerom, ali što jest - jest: nisam ga po- 
znavao, niti sam ga do dana današnjega upoznao. Na samom 
početku, kada sam ga prvi put vidio, onako ,,zbigecan“ i zlato- 
ust, nije mi ulijevao povjerenje. Ne znam zašto. Možda stoga 

što sam slutio da je duhovno blizak Mati Graniću, onomu slav- 
nom ministru vanjskih poslova kojega je hrvatsko pravosuđe 
»Zbog bolesti“ pustilo iz Remetinca i zatim — ne zna se zbog 
čega — protiv njega obustavilo kazneni progon. Kada sam po- 
slije pročitao raskošni Plenkovićev dužnosnički životopis pod 
naslovom ,O meni“ - na 21 kartici! — više mu ništa nisam mo- 
gao vjerovati. 


Jesam li se prevario? Mislim da nisam. Ali moglo bi biti da ne 
shvaćam veliku promjenu. Možda je Hrvatska zakoračila u ono 
što je Ralph Keyes opisao u knjizi Postistinsko doba: nepoštenje 
i prijevara u suvremenom životu (2004.). 


»Postistinsko“ (post-truth) ili ,postčinjenično“ (post-factual) 
nije, kako bi se moglo pomisliti, nešto što slijedi nakon istine ili 
činjenice, nego nešto u čemu nema istine ili činjenice. A što bi 
onda to moglo biti, neka svatko pokuša sam dokučiti. 


Ovdje bi se temperamentniji pisac ćudoredno zgrozio. Ja ne 
ću. Samo ću navesti nekoliko momenata u kojima se Plenko- 
vićeva vjerodostojnost ,uneredila“ poput onoga srpskog prije- 
stolonasljednika koji se, po opisu četničkoga vojvode Vojislava 
Šešelja, prenajeo ,,masne jagnjeće supe“. 


Naš je Plenković otjerao od HDZ-a domoljube: Zlatka Ha- 
sanbegovića, Brunu Esih i Željka Glasnovića; ministricom kul- 
ture imenovao Ninu Obuljen; iz Vlade izbacio Most neovisnih 
lista; u Vladu uveo HNS Ivana Vrdoljaka; osnovao (u XXI. sto- 
ljeću!) kriptokomunističku ideološku komisiju pod nazivom 
Vijeće za suočavanje s posljedicama vladavine nedemokratskih 
režima; ponizio Katoličku crkvu i hrvatsku naciju potvrdivši 
glasovima svojih poslušnika i kriptokomunističke oporbe u Sa- 
boru tzv. Istanbulsku konvenciju; uzdržavanje svoje vlasti po- 
vjerio Miloradu Pupovcu i Furiju Radinu, koji po svijetu kleve- 
ću hrvatsku državu kao — fašističku. 


I sad se čudi što su na nj sa svih strana navalili najrazličitiji 


strvinari zbog koruptivnog »savorićeva zakona“ o Agrokoru, 
pa iz Sofije poziva svoje pravničke pouzdanike da vrate novac 

— koji nisu zaradili. Bijedno. U pomoć mu u toj bijedi priskače 
Predsjednica: - Ja bih — veli Predsjednica - vratila novac. Cast 
je važnija od novca. - Krasno! - podsmjehuju se cinici. - Naša 
draga Predsjednica javno umuje o časti ljudi koji su njezinu i 
našu državu zakonodavno upregnuli u svoju zasebničku pljač- 
ku. 


— Ah, da - reći ćete — mala bara, a puno krokodila. - Zgodna 
je to fraza. Meni se međutim čini da ipak nije posve prikladna. 
Bolje bi bilo reći: Velika kaljuža i u njoj puno dlakavih žaba. 


HS, 25. svibnja 2018. 

REFERENDUMSKA GROZNICA 


Politički analitičari nastoje ovih dana proniknuti u najsuptilni- 
je poruke što ih je u subotu na XVIII. saboru Hrvatske demo- 
kratske zajednice u Ciboninu tornju u Zagrebu svojim govorom 
odaslao Davor Ivo Stier. 


— Tko je pak taj? — čudi se gdjekoji HDZ-ovac. Osobno ne 
znam ni ja. Mogu samo reći što sam nadosobno zamijetio. Stier 
je politički tajnik HDZ-a. Jedan od malobrojnih ljudi koji se u 
najvećoj hrvatskoj političkoj stranci usuđuju glasno politički 
misliti. Koga zanima kako on to čini, može vidjeti u njegovu 
programskom ogledu tiskanom pod naslovom ,Nova hrvatska 
paradigma“, odakle Andrej Plenković crpi svoje agitacijske liza- 
lice ,inkluzivnost“ i razvoj“. 


A sam govor? Bio je izvrstan. Strastven i glasan. Suprotiva 
korupciji, klijentelizmu, nepotizmu i drugim političkim opači- 
nama. Svršio je isticanjem da je govornik za taj boj ,spreman“ 
i pitanjem slušateljima, kojih je bilo oko pet tisuća, jesu li oni 
»spremni“. I — prolomio se najjači i najduži pljesak toga dana. 

Neki umni politički analitičari zaključuju da se Stier tim go- 
vorom kandidirao za predsjednika HDZ-a; drugi vele, Stier je 
»pacio rukavicu“ Plenkoviću, svomu bivšem prijatelju; treći se 
odaju umijeću čitanja ,između redaka“ pa im se čini da se iz 
tmurnih aluzija čula grmljavina protiv HDZ-ova saveza s HNS- 
om i ratifikacije Istanbulske konvencije. 


Možda su svi u pravu, ali ja ništa od toga nisam zamijetio ni u 
naznakama. 


Stier se na izvještajnom saboru u subotu nije mogao kandidi- 
rati, jer nikakvi izbori nisu bili ni najavljeni, a kamoli raspisani. 
Stier je u Ciboni govorio sabornicima. Plenkovića, ako se dobro 
sjećam, nije ni spomenuo. Možda je to nespominjanje izazvalo 
Plenkovića?! Stier je uvijek držao, a i sada drži da je HDZ-ov sa- 
vez s HNS-om programska sramota. Kada je Plenković usprkos 
Stierovu protivljenju sklopio taj savez, Stier je svoje mišljenje 
potvrdio prosvjednim povlačenjem s dužnosti ministra vanj- 
skih i europskih poslova. Vrlo rijetka gesta u hrvatskoj politici. 


Mnogi HDZ-ovci hvale Sierove postupke. Moja ih neznatnost 
ne shvaća. Zašto? Jer je tu časno magare očito ,krivo“ natova- 
reno. Ako Stieru smeta HDZ-ov savez s HNS-om, zašto mu ne 
smeta HDZ-ov savez s SDSS-om? Obje su to parazitske stranke. 
A SDSS još i izrijekom protuhrvatska. Zar je stoga SDSS čestitiji 
od HNS-a? Što se pak tiče Stambolske konvencije, tu je Stier 
svjetonazorno čist. U Saboru je glasovao protiv ratifikacije te 
alegorične podvale. 


Što dakle? Malo pa ništa. Tresao se Stier, rodila se brda. Brda 
snovidna. Istina, dragi moji analitičari, ne vole se predsjednik i 
politički tajnik HDZ-a. No, to je stara vijest. A sve drugo, pa i 
statutarna demokratizacija HDZ-a, može se sažeti u nekoliko 
tužnih riječi: Ništa se u Ciboni spomena vrijedno nije dogodi- 
lo. Od svih tih bučnih nedogodovština znakovita je samo ona 
»Zločinačka kuka“ u Stierovu govoru — tabuizirana riječ ,,spre- 
man“ i osobito njezin množinski lik ,spremni“. Toj kuki ravna je 
po znakovitosti samo činjenica da nitko od javnih ćudorednika 
nije za nju zapeo. Sve ostalo bila je masovna dosada. 

Ali nisam se cijeli tjedan dosađivao. Upravo suprotno. Silno 
sam se zabavljao. Promatrao sam referendumsku groznicu u 
koju su naciju gurnule Građanska inicijativa , Narod odlučuje“ 
i Građanska inicijativa ,Istina o Istanbulskoj“ Zahtjevi da se na 
referendumu odluči o izmjenama izbornoga zakonodavstva i o 
napuštanju Istanbulske konvencije neopisivo su uzbudili uživa- 
telje sadašnjega reda stvari. Neki inače razboriti ljudi najednom 
su pobenavili. Tako je, primjera radi, bilo u Rijeci, ,europskoj 
prijestolnici kulture“. Tamošnji je gradonačelnik Vojko Ober- 
snel, uzorni socijalni demokrat (komunističke provenijencije), 
odbio dopustiti aktivistima tih građanskih inicijativa skupljanje 
potpornih potpisa na javnim gradskim površinama, a drugi su 
gradonačelnici spomenutim građanskim inicijativama skupo 
iznajmljivali javne gradske površine. Neke su političke stranke 
pozvale svoje članove da ne daju potpise, a javna su priopćivala 
zdušno prešućivala akciju. 


Nisu ni branitelji statusa quo sjedili besposleno. Oni su pod 
vodstvom SDP-ovih saborskih zastupnika Peđe Grbina i Arsena 
Bauka prikupili 50 zastupničkih potpisa potpore prijedlogu no- 
vog zakona o referendumu kojim bi se među ostalim taksativno 
navelo o kojim se pitanjima ne može odlučivati na referendu- 
mu. Tu su najugledniji potpisi kneza Milorada i contea Furija. 


Dobro, to je slabo izobražen puk. Puno su zanimljivije ute- 
meljeni akademički protureferendumski osjećaji. Akademik 
Hrvatske akademije znanosti i umjetnosti (HAZU) Željko Rei- 
ner drži ne baš pametno da referendumi izazivaju političku ne- 
stabilnost u zemlji i plaše inozemne ulagače. On to veli onako, 
nježno, upravo lirski. Francuski je besmrtnik (član Acadćmie 
francaise) Michel Serres, ako je vjerovati Mirku Galiću, za ra- 
zliku od Reinera, upravo brutalno pametan. On se, zajedno s 
Galićem, zgraža nad spoznajom da ,nobelovac i zadnji imbecil“ 
imaju jednako pravo glasa. Bože im oprosti. 


A što će biti od referenduma? Vidjet ćemo. Što god bude, ne 
dajmo se obeshrabriti. 


HS, 1. lipnja 2018. 

NAŠ AKi 


Ove nas je godine, čini se, snašla velika klimatska promjena. 
Prerano se ugrijalo i kopno i more. Prerano su, prije početka 
lipnja, ocvale lipe. Prerano su, zbog suše i žege, u Baranji, Sla- 
voniji i Srijemu dozrjeli ječam i pšenica. Prerano su, kao nikad 
dosad, već na kraju svibnja kombajni ušli u polja. Što će biti na 
ljeto? Hoće li se Hrvatska hladiti? Ili će se i dalje grijati? I gorjeti 
kao nikad dosad? 


Nezgodna su to pitanja. Ali televizijska nam znanost spremno 
nudi odgovore. Oni nisu utješni, no mi se Hrvati pouzdajemo u 
nepouzdanost tih odgovora. Kako se, mislite, člankopisac može 
radovati neuspjehu znanosti?! Znam, nije to lijepo. Ali čini mi 
se da je ipak bolje da nam se stručno obruka ono što krasno 
prakticiraju Ana Bago Tomac i Damjana Curko, Zoran Vakula i 
Darijo Brzoja nego da nam posve izgori domaja. 


Ali nije nama ovih dana uzavrjelo samo kopno i more. Iznena- 
da nam je proključala i stabilnost! 


Ma kakva sad stabilnost?! Člankopiscu, mislite, nisu svi kod 
kuće. Ali varate se. U pogibelji je stabilnost vlasti. Ono što vlast 

uglađeno naziva političkom stabilnošću ili stabilnošću politič- 
koga sustava. Dobro, reći ćete, a zašto je ta stabilnost proklju- 
čala?ž Hm, zašto... To vjerojatno zna samo — tko drugi nego 
onaj već zaboravljeni uzročno-posljedični sveznadar iz Pavićeva 
Morgenblatta! Onaj što se (neki kažu: od Porezne uprave) sklo- 
nio u međumrežni portal Telegram. Ali njega nije zgodno pitati. 
Omeli bismo čovjeka u važnijemu poslu. On naime tamo, u tom 
Telegramu, već poodavno, to će reći ne baš telegrafski, piše svoj 
životopis pod imenom Ivana Violića. 


Što dakle? Ništa. Moja neznatnost ne nudi ni znanja ni spo- 
znaje, jednostavno stoga što ih nema. Nudi ono što ima, samo 
slutnje i nagađanja. Pa tko hoće, neka čita. 


Rečenu ,političku stabilnost“ predsjednik je Vlade i predsjed- 
nik HDZ-a Andrej Plenković državnički mudro sazdao na hr- 
vatskomu postmodernom plemstvu — na srpskomu knezu Mi- 
loradu i talijanskomu conteu Furiju. To visoko plemstvo prati 
odani mu šljivarski banderij, koji od 11. rujna 2016. tvore: Emi- 
na Lekaj Prljaskaj, Veljko Kajtazi, Robert Jankovics, Vladimir 
Bilek, Mile Horvat i Boris Milošević. 


Zašto ,plemstvo“? Ta riječ značenjski je najbliža pojavi. Za- 
što ,postmoderno“? Takva bi pojava u doba političke Moderne 
(1789. - 1989.) bila nezamisliva u republikanski uređenoj drža- 
vi. Zašto ,,srpski knez“ i ,talijanski conte“? I potpredsjednik Hr- 
vatskoga [državnog] sabora conte Furio i predsjednik Odbora 
za vanjsku politiku Hrvatskoga [državnog] sabora knez Milorad 
etnički su nehrvati, a kada ih je predsjednica Republike Kolinda 
Grabar-Kitarović ispravno nazvala političkim Hrvatima, oni su 
s gnušanjem javno porekli tu bjelodanu činjenicu. Zašto ,šllji- 
varski banderij“? I to sitno plemstvo, zbog lukrativnih razloga, 
djeluje s iste platforme protivljenja političkomu hrvatstvu. Po- 
tvrđuje to Deklaracija o nesnošljivosti i etnocentrizmu u Hrvat- 
skoj što su ju 14. svibnja 2015. u Puli objavili knez Milorad i 
conte Furio s potpisima cjelokupnog tadašnjega sastava rečenog 
banderija. 


Kako je ta politička sirotinja nobilitirana? Ah, kako! Modo 
iuganorum eurocroatorumque (juganskim i eurohrvatskim na- 
činom)! Njihovi pravnički umovi Vladimir Šeks i Peda Grbin 

etničke su nehrvate u Hrvatskoj, tj. pripadnike drugih naroda, 
najprije proglasili tuđim nacionalnim manjinama, premda za 
to nema nikakve stvarne osnove, jer je narod kulturna, a nacija 
politička zajednica. Zatim su te svoje ,nacionalne“ manjine ne- 
ustavnim Ustavnim zakonom o pravima nacionalnih manjina 
opskrbili golemim političkim povlasticama, koje su okretniji 
pojedinci shvatili kao moćna sredstva za ,etno-biznis“ i ,,reke- 
tarenje hrvatskih vlada“ (izrazi bivšega predsjednika Republike 
Ive Josipovića, današnjega profesora kaznenog prava na Prav- 
nom fakultetu Sveučilišta u Zagrebu). 


Sada imamo to što imamo. Lažno postmoderno plemstvo sluti 
da bi mu hrvatski narod referendumom mogao oduzeti sredstva 
za »etno-biznis“ i ,reketarenje vlada“ pa se propinje do neba te 
viče da ga Hrvati mrze i, ne birajući sredstva, brani svoju povla- 
štenu ravnopravnost. 


Kako na to gleda Plenković? Kao čovjek kojega bi knez Milorad 
»suhim zlatom platio“. On zasigurno zna da knez Milorad i con- 
te Furio nisu Davor Ivo Stier i Miro Kovač. A možda, kao i ostali 
u je doista drži da su dva izborna sustava — jedan za Hrvate, 
a drugi za nehrvate — u nacionalnoj državi hrvatskoga naroda 
Republici Hrvatskoj prirodan red stvari? Možda doista misli da 
je politička povlaštenost nehrvata u Hrvatskoj nešto sveto, ne- 
što u što nitko ne smije dirati? Tko će ga znati! Ali ponosno je 
rekao, misleći na povlastice svojih ucjenjivača: Ne, ta pitanja su 
neprihvatljiva. Postojeća su manjinska prava — ,naš aki“. 


Zbunila vas riječ ,aki“? I mene — u prvi mah. Ali brzo sam 
shvatio. ,Aki“ je ,stečevina“ prvi dio bruseljskoga izričaja 
acquis communautaire. Dakle, zajednička [pravna] stečevina 
Europske unije! Nešto kao Zakon o Agrokoru. I oćutjeh taj 
»aki“ kao pljusku. Meni naime povlastice postmodernog hr- 
vatskog plemstva nisu naša zajednička stečevina. One su steče- 
vina toga plemstva. A normalnu su čovjeku te stečevine hrvat- 
ski nacionalni gubitak i duboko nacionalno poniženje. 


HS, 8. lipnja 2018. 

SRAM ILI STRAH 


Gledam Zagrepčane. Kada ih lezbijke, pederi, dvospolci i 
prekorodci zovu u svoju Povorku ponosa, Zagrepčani se 
zbunjeno osmjehuju. Ne zamjeraju tim ljudima što se svo- 
jim spolom javno ponose. Odavno su na tu ludost ,oguglali“. 
Samo se pitaju: Zašto nas svojim ponosom zlostavljaju? Zašto 
dižu nesnosnu buku? Zašto nam u srcu grada promet obu- 
stavljaju? 


Sretni su Zagrepčani što još mogu postupiti na različite na- 
čine. Mogu se pobožno, poput sv. Pavla, zgroziti nad dušev- 
no-spolnim izopakama; mogu se ,naprjedno“ poput HNS-ova 
Ivana Vrdoljaka, priključiti Povorci; mogu, u skladu s maksi- 
mom ,ne bi se štel mešati“, oprezno hiniti da ništa ne vide i ne 
čuju. Kako god postupili, taj će žalosno-smiješni LGBT event 
(lezbijsko-pedersko-dvospolačko-prekorodački događaj), dok 
je Davor Božinović na sadašnjoj dužnosti, dobivati europski“ 
friziran publicitet u glavnim javnim priopćivalima. Zašto? Jer 
nije, rekao bi Karl Marx ili Friedrich Engels, dostatno da se 
ideja gura k zbilji, treba i zbilju gurati k ideji. 

- Gle, gle! — reći će tkogod. — Što mu sad bi? Pa on je raz- 
borit čovjek! Bilo bi i uljudnije i ,politički korektnije“ da je 
poslušao svojedobni poziv splitsko-makarskoga nadbiskupa 
Marina Barišića kršćanima da jednostavno ignoriraju takve 
sablažnjive manifestacije. 


Hm, da. Da je posrijedi individualno ćudoređe, ta bi dvojba 
bila donekle opravdana. Mogao bih u tom slučaju, premda 
nisam siguran da bi to bilo posve ispravno, okrenuti glavu 
na drugu stranu i ukloniti se preuzetnu kmečanju i kričanju 
»drugih i drukčijih“. Ali meni se rečeni LGBT event, koji se 
zbio u prošlu subotu u središtu Zagreba, ukazao kao ilumina- 
cija hrvatske ,visoke“ politike. I samo se zbog toga osvrćem 
na taj događaj. 


Dakle, Povorka ponosa! Na početku, pred muzejom Mi- 
marom okupilo se sa svih strana nekoliko stotina uglavnom 
mladih ljudi. Svrstavši se u povorku, ti su ljudi, predvođe- 
ni bubnjarima i praćeni policijom, u svoj svojoj snošljivosti 
»marširali“ do parka Ribnjaka. Nosili su šarene transparen- 
te izvikujući i logički i politički neutemeljene zahtjeve: oza- 
konjenje prava da pojedinac neovisno o spolu određuje svoj 
rod, ozakonjenje apsolutnog prava žene na pobačaj, ozako- 
njenje prava spolnih manjinaca na sklapanje ,građanskoga 
braka“ bez obzira na rod, izjednačivanje spolnih manjinaca u 
svim drugim pravima sa spolnom većinom. Do Ribnjaka ih 
je stiglo manje nego što je pošlo ispred Mimare. Ali stvar nije 
smjela propasti. Dojam su popravila javna priopćivala. Ona 
su na kraju priredbe, pozvavši se na policijske izvore, izvije- 
stila da je u Povorci ,marširalo“ 10.000 ljudi. 


— Krasno! - ponosno su uskliknule ponosne organizatorice 
Povorke ponosa. — Dvostruko više nego što je hodalo u Hodu 
za život. 


Povorku su bitno obilježile dvije krilatice ,Da nam živi, živi 
rod!“ i ,Bolje gay slikovnica nego ustaška šahovnica!“ Stari- 
ji će čitatelj na prvi pogled u objema krilaticama prepoznati 
preoblike starih jugoslavenskih predložaka. Prvi je predložak 

u jeku socijalističke revolucije slavio povijesnu ulogu prole- 
tarijata organiziranog u radničku klasu: ,Da nam živi, živi 
rad!“ Drugi je — pripremljen u Londonu — preplašenu staro- 
jugoslavensku sirotinju sokolio na odlučan otpor nadmoćnu 
njemačkom osvajaču: ,,Bolje grob nego rob!“ 


Danas u Republici Hrvatskoj, koja je prije više od četvrt sto- 
ljeća vlastitom snagom odbacila srpsko-crnogorsku vladavi- 
nu, potomci negdašnjih slavitelja povijesne uloge proletarija- 
ta više ne slave manualni rad. Umjesto te zablude oni danas 
slave drugu zabludu: rod odvojen od rađanja i spola. To bi, 
da nije bolest, bila još veća glupost. Bolest međutim teško 
podnosi samoću. Za nju se obično lijepi druga bolest. Tako 
se je za mladež SDP-a u rečenoj Povorci ponosa uz rodnu 
ideologiju posve prirodno prilijepila povijesna mržnja jugo- 
slavenskih komunista prema hrvatskoj državi, koja i danas 
sotonizira — ustašizira, fašizira, nacizira — svaki hrvatski ot- 
por srpsko-crnogorskoj vladavini, ne izuzimajući ni Domo- 
vinski rat. Odatle krilatica ,,Bolje gay slikovnica nego ustaška 
šahovnica!“ 


Golem broj policajaca koji su osiguravali priredbu i tomu 
primjerena količina građanskoga nemara pretvorili su ovo- 
godišnju zagrebačku Povorku ponosa u poludržavni homagij 
Istanbulskoj konvenciji. Istina, malo krnj. 


Hrabri je i snažni Andrej Plenković ovaj put iznevjerio svoje 
koalicijske partnere. On, koji je svojom herkulskom snagom 
usuprot većinskoj volji hrvatskoga naroda i većinskoj volji 
HDZ-ovih birača uz pomoć oporbe izborio raskošnu potvr- 
du te konvencije u Hrvatskomu [državnom] saboru, taj dakle 
div hrvatske državne politike, nije se pojavio na homagiju! 
Niti je koga u ime HDZ-a tamo poslao! A imao je krasnu pri- 
godu. Mogao je poslati svoga novog političkog tajnika Lovru 
Kuščevića. Taj čovjek mogao je savršeno demonstrirati njego- 
vu vjerodostojnost. Kuščević se naime nije protivio ratifikaci- 
ji Istanbulske konvencije, a još je nedavno na tiskovnim kon- 
ferencijama pozdravljao novinare redovničkim pozdravom: 
»Hvaljen Isus i Marija!“ 

Šteta, velim. Istina, malen je to nečin, ali veliki je predsjed- 
nik Vlade i predsjednik Hrvatske demokratske zajednice nji- 
me širom otvorio vrata zlobničkomu gonetanju što je razlo- 
gom njegova propusta: sram ili strah. Moja neznatnost drži 
da je najvjerojatnije posrijedi običan previd. Kao u šahu. 


HS, 15. lipnja 2018. 

KOŽA NA BUBNJU 


Država o mnogo čemu ništa ne zna. To je dobro kada je riječ 
o pojedincu i njegovoj osobnoj slobodi. Ali hrvatska država ne 
zna ni koliko ima državljana, ne zna koliko je državljana upisa- 
no u popis birača, ne zna koliko se Hrvata iselilo iz Hrvatske, 
ne zna koliko se Azijaca i Afrikanaca ilegalno doselilo u Hrvat- 
sku. Kako država o tim stvarima ništa ne zna, ona tako nužno 
drži i svoje državljane u mraku neznanja o njima. A bez osnov- 
nih znanja te vrste nezamislivo je dobro upravljanje državom. 


Temeljno državno neznanje okrunili su Peđa Grbin i Vladi- 
mir Šeks državnim referendumom bez kvoruma. Takav cvijet 
ustavnoga prava mogao se otvoriti samo pod geslom Ive $a- 
nadera: ,Nema cijene koju nismo spremni platiti za članstvo 
Hrvatske u Europskoj uniji.“ 


I vlast i oporba opovrgavaju moju tvrdnju o državnom ne- 
znanju. I teorijski i praktično. Teorijski me podsjećaju na Gr- 
binovu i Šeksovu ,ustavnu spoznaju“ da u nacionalnoj državi 
hrvatskoga naroda žive 22 nehrvatske ,nacionalne manjine“, a 

praktično se diče činjenicom da domoljubna Hrvatska demo- 
kratska zajednica (HDZ) ne vlada sama, nego srdačno dijeli 
vlast s Hrvatskom narodnom strankom (HNS) Ivana Vrdolja- 
ka i domomrzačkim ,nacionalnim manjinama“ koje predvode 
suvereni srpski knez Milorad Pupovac i još suvereniji talijanski 
conte Furio Radin. 


- Što jest, jest! — rekoh sebi nakon tih argumenata. I već se 
htjedoh posuti pepelom, kadli me u zadnji čas spriječi pred- 
sjednik Vlade Andrej Plenković. On me iznenada prosvijetli 
kao munja nebeska. Reče, odlučno odbijajući građanske re- 
ferendumske inicijative o izmjenama izbornoga sustava, da 
je spomenuta Šeksova i Grbinova ,ustavna spoznaja“ bila dio 
cijene koju je država morala platiti za hrvatsko članstvo u Eu- 
ropskoj Uniji! 


— Bože! - pomislih. - Pa on ne vjeruje ,popravljačima“ hrvat- 
skoga Ustava, nego ih teško optužuje! — To me je u prvi mah 
prenerazilo. Kada se malo zatim pribrah, jasno vidjeh ciničnu 
zbilju. Što je Plenković rekao, rekao je. Nevažno je vjeruje li 
on komu ili ne vjeruje; nevažno je govori li on istinu ili laže; 
nevažno je vjeruje li tko njemu ili ne vjeruje. Takve dvojbe ne 
mogu prikriti bit stvari. Plenković je tom tvrdnjom uvrijedio 
hrvatsku naciju, a svoju je ,dičnu činjenicu“ koaliranja sa sva- 
kojakim juganima njome raskrinkao kao otrovan plod bruselj- 
ske iznude! 


Tako se to vidi sa suverenističkoga vidikovca. To je, reći će 
tkogod, jednostrano viđenje. A treba razumjeti i ,drugoga 
i drukčijega. Pa pogledajmo. Plenković je, po svojem s sudu, 
ponajprije eurohrvat, »Cijepljen + od populizma“ Ako su Šeks i 
Grbin svoju ,ustavnu spoznaju“ stekli onako kako Plenković 
tvrdi, sadašnjemu Griču — ni Saboru ni Vladi - nema u tom 
slučaju prigovora. 


Eurohrvati se na Griču drže ,viteški“. Drže se europskog shva- 
ćanja časti. To je Hrvatima malo neobično. Eurohrvati u nevo- 
lji, a često i bez nevolje, tako reći po naravi, ostentativno lažu. 
To je po hrvatskomu shvaćanju nečasno. Ali, Bože moj, koliko 

svjetonazora toliko vrsta časti! Ipak, gleda li se dijalektički, eu- 
rohrvati paze i na hrvatsku narodnu čast. 


Najbolje se to ogleda u njihovu odnosu prema međunarod- 
nom pravu. Eurohrvati, kao što se vidi na svakom koraku, 
malo drže do hrvatskoga nacionalnog prava, ali međunarod- 
ni su im ugovori — osobito kada su sklopljeni u zloj vjeri na 
štetu hrvatskoga naroda i njegove države — nešto što se mora 
bespogovorno provoditi, nešto sveto i vječno! To je ,viteštvo“ 
pogibeljno. I za državu i za narod. Ali nije pojmovno nečasno, 
ni po hrvatskomu shvaćanju časti. 


Takvo stanje stvari nameće mnoštvo teških pitanja na koja je 
eurohrvatska vlast gluha. Stoga ta pitanja, intonirana sudbin- 
ski, razdiru dušu politički osviještena Hrvata. 


Hoćemo li ikada izjednačiti sve hrvatske državljane u politič- 
kim pravima? Hoćemo li ikada, mi pobjednici u Domovinskom 
ratu, prestati plaćati danak poraženom neprijatelju? Hoćemo 
li ikada jednim i jedinstvenim izbornim zakonom potvrditi 
moderno demokratsko republikanstvo Republike Hrvatske? 
Hoćemo li zaustaviti masovno iseljivanje Hrvata iz Hrvatske? 
Hoćemo li odbiti najezde ilegalnih migranata na naše grani- 
ce? Hoće li nam naši saveznici (Talijani, Nijemci i Austrijanci) 
domovinu pretvoriti u rezervat (hot spot) nepoželjnih azijskih 
i afričkih azilanata? Tko će uzdržavati taj rezervat? Hrvatska 
država ili milostinja bogatih zapadnoeuropskih država? Jesu 
li sve te nepogode, pa i ,inkluzivna“ protunarodna vladavina 
Andreja Plenkovića - samo zasad vidljiv dio cijene koju smo 
platili za hrvatsko članstvo u Europskoj uniji? 


Eurohrvatska vlast na ta pitanja — šuti. Stoga je narod počeo 
sam tražiti odgovore. I naišao na nevjerojatan otpor. Vlast grdi 
narod: To, svjetino, nije tvoj posao! Narod se smije: Nije naš 
posao, ali naša je koža na bubnju! Moja neznatnost sa simpa- 
tijom gleda taj ,hod za život“ Republike Hrvatske. I toplo se 
nada da on ne će klonuti. 


HS, 22. lipnja 2018. 

DVA DANA DRŽAVNOSTI 


Obnovljena hrvatska država prvih je deset godina Dan svoje 
državnosti slavila 30. svibnja. I svi su odrasli državljani znali taj 
nadnevak. Nakon trećosiječanjskoga demokratskog prevrata 
god. 2000. taj je blagdan nova vlast pomaknula na 25. lipnja. 
A kako se od tada nikako ne slavi, nije čudno što za nj gotovo 
nitko ne zna. Tako Hrvati danas imaju dva nestvarna Dana dr- 
žavnosti. 


Prvi blagdanski nadnevak čuvao je u narodnom pamćenju us- 
pomenu na 30. svibnja 1990., kada je - nakon gotovo polusto- 
ljetne jugoslavenske ,diktature proletarijata“ — konstituiran 
prvi (i posljednji) slobodno izabrani višestranački Sabor So- 
cijalističke Republike Hrvatske. Bila je to svečana inauguracija 
nove, slobodarske politike, koja je podjednako oduševila goto- 
vo sav hrvatski narod, kako Hrvate u Hrvatskoj tako i Hrvate 
izvan Hrvatske, osobito Hrvate u Bosni i Hercegovini. 


Drugi blagdanski nadnevak obilježio je uspomenu na Dekla- 
raciju neovisnosti koju je Sabor donio 25. lipnja 1991. 

U onih prvih deset godina Hrvatska je pod vodstvom svoga 
prvog predsjednika Franje Tuđmana odbacila socijalističke“ 
atribute. Donijela je demokratski Ustav, uspostavila svoju di- 
plomaciju, uvela u optjecaj kunu kao platežno sredstvo, preu- 
strojila policiju, ustrojila vojsku, u Domovinskom ratu (1991. 
— 1995.) otjerala sa svoga državnog ozemlja srpsko-crnogor- 
ske okupacijske oružane snage (JNA, četnički dragovoljci, po- 
bunjeni Krajišnici), izašla na svoje granice, stekla opće među- 
narodnopravno priznanje i članstvo u svim važnijim među- 
narodnim organizacijama, od Ujedinjenih naroda do Vijeća 
Europe. 


Bilo je to desetljeće golemih političkih postignuća. Stoga hr- 
vatski suverenisti, napose braniteljska populacija, s pravom 
veličaju to desetljeće izričajem ,dani ponosa i slave“, a svako- 
vrsni globalistički jugani (lat. izgum — jaram) bjesomučno ga 
stigmatiziraju etiketom ,deset mračnih godina“. Ta je etiketa 
na prvi pogled samo aluzija na naslov Miroslava Krleže Deset 
krvavih godina, ali u biti je besramna postmoderna izopaka 
tradicijskoga sustava političkih vrjednota. 


Na Međunarodni dan ljudskih prava 10. prosinca 1999., u 
jeku kampanje za izbore narodnih zastupnika u Hrvatski dr- 
žavni sabor, umro je predsjednik Tuđman. Hrvati su veličan- 
stvenim sprovodom ispratili predsjednika na Mirogoj, a malo 
zatim, 3. siječnja 2000., u Hrvatski su državni sabor većinski 
izabrali jugane razvrstane u više stranaka. Ti su jugani u ljet- 
nim mjesecima god. 1998. pod ideološkim vodstvom američ- 
koga Međunarodnog republikanskog instituta (IRI) sklopili 
predizborni savez (glasovita ,,Sestorka“) protiv hrvatskoga 
suverenizma. Savez su predvodili Ivica Račan, Stjepan Mesić i 
Dražen Budiša — dva prekaljena boljševika i jedna, političkim 
žargonom rečeno, liberalna ,korisna budala“. 


Tako je za nepun mjesec dana nakon Tuđmanove smrti Ra- 


čan postao predsjednikom Vlade, a za malo više od mjesec 
dana nakon toga Mesić predsjednikom Republike Hrvatske. 

Demokratski je prevrat oduševio globalistički Zapad, osobito 
one zapadne sile koje nisu mogle prežaliti krvavi raspad svoga 
nakaznog geopolitičkog konstrukta — Jugoslavije. Te su sile još 
god. 1993. imale u Bruxellesu projekt uskrisivanja svoga mr- 
tvog čudovišta pod imenom Zapadnoga Balkana, ali ovaj put 
bez Slovenije na ozemlju Hrvatske, Bosne i Hercegovine, Srbi- 
je, Crne Gore, Makedonije i Albanije. 


Jugani su strastveno udarili dokazivati tomu Zapadu svoju 
vjernost. Široko su razvili zastavu ,detuđmanizacije“ i teme- 
ljito ,očistili“ zemlju od suverenistički orijentiranih ljudi na 
upravljačkim mjestima. Usporedno s ,kadrovskom revolu- 
cijom“ napali su ponosnu simboličku sferu hrvatske države. 
Ispremiješali su nadnevke državnih blagdana, tako da ni danas 
golema većina državljana ne zna kada se slavi Dan državno- 
sti. (Žalosnu povijesnu slavu stekao je u tom poslu liberal Ivo 
Škrabalo.) Preimenovali su Hrvatski državni sabor u Hrvatski 
sabor, dokinuli njegov Županijski dom, a narodne zastupnike 
preimenovali u — saborske zastupnike. Barbarski su napustili i 
zapustili Oltar domovine na Medvedgradu, bezobrazno obe- 
ćavši podignuti - spomenik domovini! Kao da je nesretnica 
preminula. Polupredsjednički politički sustav zamijenili su 
parlamentarnim. Ured predsjednika Republike preoblikovali 
su u veleizdajnički cirkus u skladu s lakrdijaškim habitusom 
njegova novog gospodara i odatle poveli klevetničku krimina- 
lizaciju časnika hrvatskih oružanih snaga iz doba Domovin- 
skoga rata. To se zvalo ,politika novog smjera“. 


Tobože lijevu Račanovu, Mesićevu i Budišinu ,politiku novo- 
ga smjera“ baštinila je i nastavila razvijati tobože desna ,pro- 
europska politika“ Ive Sanadera. Otada se juganska državna 
politika deklarirala sad ,,lijevom“, sad ,desnom/' a ostala je ista 
sve do sadašnje ,inkluzivne i razvojne politike“ Andreja Plen- 
kovića. To jugansko ,,lijevo-desno“ teturanje dovelo je Repu- 
bliku Hrvatsku do golema inozemnog duga, rasprodaje izvora 
narodnoga bogatstva, neviđene bijede, populacijskoga sloma 
i demokratske sramote da Hrvatima kakvoću državne vlasti 
određuju srpski knez Milorad Pupovac i talijanski conte Furio 
Radin, ljudi koji su bez demokratskoga legitimiteta zakonito 

dolepršali u Hrvatski [državni] sabor s platforme protivljenja 
političkomu hrvatstvu. 


Krajnje je dakle vrijeme da Hrvati temeljito suverenistički re- 
organiziraju svoju državu. Prvi bi korak u tom poslu trebalo 
biti izjednačenje svih državljana u političkim pravima i uspo- 
stava modernoga republikanskog sustava političkih vrjednota. 
Ako se to ne dogodi, Hrvatima uskoro ne će trebati ni prvi ni 
drugi Dan državnosti. Dostatna će im biti uspomena na neg- 
dašnju sjajnu igru hrvatske nogometne reprezentacije na svjet- 
skim prvenstvima. 


HS, 29. lipnja 2018. 

ROG POD SVIJEĆU 


Predsjednik Europskog vijeća Jean-Claude Juncker ovim je ri- 
ječima podsjetio hrvatsku javnost na mali eurohrvatski jubi- 
lej: ,Sutra slavimo petu obljetnicu hrvatskoga pristupa Europ- 
skoj uniji. Iskreno rečeno, ne mogu se ni sjetiti vrjemena kada 
Hrvatska nije bila članica Europske unije, jer se Hrvatska od 
prvoga dana svoga članstva ponaša kao zemlja utemeljiteljica 
Unije. Europska unija postala je kompletnija i želim čestitati 
tu obljetnicu Hrvatskoj, koja je velika nacija. Ne bih želio da 
mi ta velika i ugledna nacija nedostaje.“ 


Upitan kakva je uloga Hrvatske u Europskoj uniji, Juncker je 
odgovorio: ,Hrvatska ima pozitivnu ulogu. Hrvatska nije uvi- 
jeklak partner. Mi u Europi zapravo i nemamo lakih partnera. 
Kao što sam rekao, Hrvatska se ponaša kao zemlja utemeljite- 
ljica, izražava svoj stav, ponekad snažno brani svoje interese u 
europskom duhu.“ 


Čestitka je u Hrvatskoj različito primljena. 


228 


Eurohrvatska je vlast sa zahvalnošću dočekala čestitku. Obljet- 
nicu je proslavila visoko — svečanim koncertom za političku i 
kulturnu elitu u zagrebačkom Hrvatskom narodnom kazalištu. 


Sirotinja sklona eurohrvatskoj vlasti bila je izvan sebe. Po- 
jedinci su levitirali u oduševljenju. Ćutjeli su se kao da ih je 
Juncker tom čestitkom nobilitirao. - Bože, kako nismo znali!? 
Pa mi smo velika nacija! Mi smo ugledna nacija! Naš pristup 
Europskoj uniji učinio je našu širu domovinu kompletnijom! 
Juncker govori iskreno! Ne može se sjetiti vrjemena kada Hr- 
vatska nije bila članica Europske unije! Hrvatska se u Europ- 
skoj uniji od prvoga dana ponaša kao da je njezina utemeljite- 
ljica! A ponekad snažno brani i svoje interese — u europskom 
duhu! Wow (divno)! 


Hrvati nisu sudjelovali u eventu (događaju). Oni su samo 
gledali i pitali se tko je tu luđi, onaj tuđin ili ovi našijenci. I 
nisu dopustili da ih Luksemburžanin napuhuje. Njihovo srce 
ispunjale su pobjede hrvatske reprezentacije na Svjetskom no- 
gometnom prvenstvu u Rusiji. 


Ali nisu svi Hrvati bili entuzijastični. Neki su, poput pred- 
sjednice Kolinde Grabar-Kitarović, tvrdili da je Europska uni- 
ja imala koristi od Hrvatske, a da Hrvatska nije imala koristi 
od Europske unije. Gospođa je Predsjednica, valjda zbog toga, 
umjesto na svečani koncert u zagrebačko Hrvatsko narodno 
kazalište, otišla u Đurđevac na Picokijadu. Drugi su u dubo- 
koj tuzi mrzovoljno odmahivali rukom. Jubilarno nadahnu- 
tog novinara, koji ga je pitao što misli o hrvatskomu članstvu 
u Europskoj uniji, Ivan je Vilibor Sinčić hladno otpravio pro- 
tupitanjem: ,Zar ne vidite da Hrvatska pred našim očima ne- 
staje?“ 


Ne vidi tu strahotu samo Sinčić. Još ju bolje vide Abend- 
blattovi kolumnisti. Ali oni umuju kruhoborački, pa čitatelje 
mitraljiraju umnim pitanjima: Što bi bilo s Hrvatskom da ju 
nisu Vladimir Šeks i Peđa Grbin svojim referendumom bez 
kvoruma uhvatili za perčin? Da ju ta dva državnička diva nisu 
iščupala iz živoga blata Zapadnog Balkana i zatim, uz blago- 

slov Katoličke crkve u Hrvata, bacila u med i mlijeko Europ- 
ske unije? 


Čitatelji su zbunjeni. Što bi bilo?! Nije lako uči u klinč s euro- 
hrvatskom pameću. Ponetko se ipak odvaži, pa veli: Dragi naši 
kolumnisti, vi ste postali žrtvom svoje kukavičke dijalektike. 
Zašto i nas tjerate u nagađanja o prošlosti? U irealne pogodbe- 
ne tvrdnje? Što bi bilo da nije bilo Šeksove i Grbinove izdaje? 
Nitko to ne zna. Možda Hrvatska ne bi danas pred našim oči- 
ma nestajala. 


Drugi Hrvati drukčije gledaju na Junckerovu čestitku. Oni se 
čude: Juncker laže?! Veli da se ne sjeća vrjemena kada Hrvatska 
nije bila članica Europske unije! Mi se, na žalost, i te kako sje- 
ćamo onoga drugog Luksemburžanina, onoga Jacquesa Poosa, 
ondašnjega ministra vanjskih poslova Velikoga Vojvodstva! Taj 
nas je na početku Domovinskoga rata uvjeravao da Hrvatska 
ne može biti samostalna država jer je - premalena! A ovih nas 
dana njegov zemljak Jean-Claude Juncker, papa Bruseljske cr- 
kve, uvjerava da smo — velika nacija! Uz to prilaguje da smo 
ugledna nacija, a našemu nacionalnom ugledu iskazuje svoju 
očinsku ljubav! Kao da mi ne znamo i koliki smo i kakvi smo! 
To se luksemburško baljezganje može protumačiti samo kao 
besramna sprdnja s nama i našom državom. 


Možda, vele treći, ipak nije posrijedi nikakva sprdnja. Prije bi 
to moglo biti kurtoazno pretjerivanje. Drugim riječima, uobi- 
čajeno obredno ,činodejstvije“ u Bruseljskoj crkvi, koje bi se 
uljudno moglo nazvati prodavanjem roga pod svijeću, premda 
bi ga mnogo izražajnije označila vulgarna inačica toga izraza. 
Pri tomu treba imati na umu da papa Bruseljske crkve nije svo- 
ju čestitku zamislio kao encikliku, nego više kao javno milova- 
nje ili, ako je komu draže, kao političku potporu predragomu 
svomu hrvatskom kardinalu, kojega je pred očima cijeloga svi- 
jeta štipao za stražnjicu. 


A kako na tu čestitku gleda moja neznatnost? 

Ah, kako?! Poput velike većine Hrvata. Junckerova me čestit- 
ka nije ni iznenadila ni rasrdila. Kako to? Imam razumijevanja 
za tu vrstu duševnosti. A jubileji su doista neodoljive prigode 
za pozitivna pretjerivanja. Uz to znam i da pridjevi ,malen“i 
»velik“ ne označuju apsolutne, nego korelativne pojmove, pa 
mi je lako shvatiti da se čovjeku koji gleda iz Luksemburga Hr- 
vatska može činiti velikom, ako ne i prevelikom. Hrvatska je 
naime ozemljem bez teritorijalnoga mora više od 22 puta, a 
s teritorijalnim morem više od 34 puta veća od Velikoga Voj- 
vodstva. 


HS, 6. srpnja 2018. 

ZNAKOVITI DOGAĐAJI 


Za moga kratkog izbivanja iz Hrvatskoga slova mnogo se je 
znakovitih događaja zbilo u Hrvatskoj i oko Hrvatske. Tako 
mnogo, uvjeravaju me različiti glasovi sa svih strana, te se ni 
sam popis tih događaja ne bi dao zbiti u opseg moga tjednog 
članka. Hvala Bogu, rekoh sam sebi. Kad je tako, mogu baciti 
»pero u trnje“ tj. prestati pisati. 


Ali lakše je to reći nego tako postupiti. Uostalom, što je zna- 
kovito? Nešto što obiluje znakovima? Ili nešto što treba razu- 
mjeti kao jedan znak? Što znači znak? Je li znak — jednozna- 
čan? Ili je znak - višeznačan? Zašto pijetao kukuričet Doziva li 
svojim pjevom zoru? Ili nas tim pjevom samo izvješćuje da je 
obljubio koku? 


A zatim, što je komu znak? Kako vidimo znakove? Svi jed- 
nako? I slijepi kod očiju? I slabovidni? I oštrovidni? I vidoviti? 
I mudri? I ludi? Znakove koji navješćuju društvene događaje 
uglavnom vidimo različito. Valjda i stoga što su višeznačni. Ni- 
šta neobično, tako ponekad vidimo i posve jednoznačne pro- 
metne znakove. 

Primjera radi, svi smo mi - i slijepi kod očiju, i slabovidni, i 
oštrovidni, i vidoviti, i mudri, i ludi - jednako mogli vidjeti da 
je za ovoga blagoslovljenog ljeta javna Hrvatska orutavila. Bra- 
du je, ako se ne varam, još na izmaku proljeća pustio RTL-ov 
Zoran Šprajc, zatim je usred ljeta po licu orunjavio predsjednik 
Hrvatskoga [državnog] sabora Gordan Jandroković, a ovih se 
dana neobrijan televizijskoj kameri izložio i vođa ,lijeve“ sa- 
borske političke oporbe Davor Bernardić. Sto dakle? Je li to 
možda kakav znak? Ili su to tri istoznačna znaka? Nitko to ne 
zna. Ali ima promatrača koji te različite dlake dubokoumno 
svode na posve određen ideološki nazivnik. Kada čuju da su 
meni rečene runje samo slučajna ,suupadnost prigodaka“ (co- 
incidentia accidentium), ti će vrijedni ljudi vjerojatno odmah- 
nuti rukom i moju neznatnost proglasiti slijepom kod očiju. 


Takvih tobože znakovitih zbivanja bilo je ljetos u Hrvatskoj 
napretek. Demokratske su vlasti, uz malo sitnog zanovijetanja 
tobožnje političke oporbe, rutinski zauzdavale i krotile krupne 
događaje. Kako? Onako kako su naučile u komunizmu: prelije- 
vajući iz šuplja u prazno. 


Tako su pod izlikom da štite opstanak oko 40 tisuća radnih 
mjesta u Agrokoru, privatnomu koncernu Ivice Todorića, ov- 
lastivši se posebnim zakonom, taj koncern preustrojile, ope- 
rušale ga za petstotinjak milijuna kuna i predale u vlasništvo 
Todorićevih ruskih i američkih vjerovnika. Sve je transakcije 
samo gubitkom položaja u Vladi platila potpredsjednica Vlade 
i ministrica gospodarstva Martina Dalić. 


Isto je tako tobože znakovita propast pulskog brodogradilišta 
Uljanika. Što je tu znakovito? To što radnici u štrajku za svo- 
ju nevolju optužuju upravu brodogradilišta? Što psuju pulsku 
mjesnu i istarsku područnu vlast, u konačnici — Istarski demo- 
kratski sabor (IDS)? 


To je zgodno. Radnici u štrajku doista dovikuju upravi svo- 
ga brodogradilišta i IDS-u: ,Lopovi! Lopovi!“ To međutim ne 
znači da ne će na sljedećim izborima glasovati za IDS. Taj bijes, 
ukoliko je znak, samo je znak nemoći pod bahatom vlašću po- 


233 


litičke stranke koja u Republici Hrvatskoj od njezina postan- 
ka apsolutno vlada Istrom, diči se tobožnjim antifašizmom i 
raspiruje nepovjerenje prema hrvatskoj državi. Nema tu ništa 
znakovito u nekakvu dobrom smjeru. Uljanik će, po svemu su- 
deći, brže ili polaganije propadati, a troškove njegove propasti 
snosit će hrvatski porezni obveznici. 


Je li možda znakovit opći otpor sadašnje vlasti i lijeve“ opor- 
be promjeni izbornoga sustava? Koliko je znakovita bezobra- 
zna najava HDZ-ova političkog tajnika i ministra uprave Lovre 
Kuščevića da će vlast provjeravati autentičnost svih 400.000 
potpisa onih ,,marginalaca“ što su se drznuli zatražiti referen- 
dumsku promjenu izbornoga sustava? Ti su potpisi, rekoše neki 
umnici, iscrpan popis neprijatelja političke stabilnosti Republi- 
ke Hrvatske. Može li se vjerovati sadašnjoj vlasti, koju svojim 
glasovima uzdržavaju Tomislav Saucha i Milorad Pupovac, da 
ne će zlorabiti te podatke? Ili je znakovito to što je Plenković 
ovih dana ,inkluzivno“ isključio Darka Milinovića iz HDZ-a, 
isto onako kako je ,iznkluzivno“ u državnu vlast uključio SDSS 
Milorada Pupovca i HNS Ivana Vrdoljaka? 


Sve je to po znakovitosti ravno onim runjama što krase lica 
Zorana Šprajca, Gordana Jandrokovića, Davora Bernardića i 
Arsena Bauka. 


Ipak, ovo je ljeto, kao što rekoh, bilo blagoslovljeno. Hrvatska 
je reprezentacija na Svjetskom nogometnom prvenstvu u Ru- 
siji osvojila ,srebro“ i cijela ju je nacija po povratku iz Moskve 
dočekala nesputano očitujući svoju radost i domoljublje — prvi 
put nakon trećosiječanjskoga prevrata. A ovih su dana i Dina- 
movi Bad Blue Boys pod trasparentom ,Život bez ideala nije 
vrijedan da se živi“ obilježili obljetnicu smrti Zvonka Bušića 
Taika. Ti bi događaji mogli biti znakoviti. 


HS, 7. rujna 2018 

DRŽAVNI RAZLOG U EUROHRVATA 


Cudan naslov? Da, vidim i sam. Tu su na prvi pogled ,razlog“ 
koji nije logičan, nego političan, i uza nj ,eurohrvati“ koji 
nisu narod, nego vrsta jugana (species iuganorum). 


Pa što s tim besmislicama? 


Ništa. Samo treba imati na umu da su besmislice katkad 
vrlo smislene. Prva besmislica, ,državni razlog“, nije moja. 
Tu besmislicu — u talijanskomu ruhu: ragion di Stato - rabili 
su u Italiji renesansni politički mislitelji i prije nego što ju je 
temeljito razradio Niccolo Machiavelli (1469. — 1527.). Izričaj 
»državni razlog“ politički opravdava ćudoredno neprihvatlji- 
ve činidbe u svezi s osnivanjem, širenjem i čuvanjem države. 
Pretjerana zloraba pretvorila ga je u smokvin list za bjelodane 
vladarske grijehe. 


Tako su taj izričaj — u francuskomu ruhu: raison d'Etat - ja- 
mačno vidjeli europski katolici kada je god. 1631., usred Tri- 
desetogodišnjega rata (1618. — 1648.), francuskoga katolič- 

kog kralja njegov katolički ,prvi ministar“ kardinal Richelieu 
(1585. -- 1642.) nagovorio da sklopi savez sa švedskim kraljem 
Gustavom II. Adolfom i uđe u rat na protestantskoj strani 
protiv katolika. Tim činom ostvarene su, doduše nakon kar- 
dinalove smrti, obje pretpostavke za procvat Francuske pod 
Ljudevitom XIV.: slomljena je habsburška prevlast u Europi 
i prepolovljeno njemačko pučanstvo (pred rat - 20, a nakon 
rata — 10 milijuna žitelja). 


Koliki je to bio grijeh, pokazuje bezbožnička pričica da je 
Papa francusku nevjeru prokomentirao riječima: ,Ako ima 
Boga, kardinal će svršiti u paklu.“ 


Nije dakle čudno što je nova politička zbilja nakon Vestfal- 
skoga mira (1648.), kojim je vjerski katoličko-protestantski 
rat dovršen kao rat zapadnoeuropskih nacija protiv Habsbur- 
govaca, malo pomalo potiskivala izraz ,državni razlog“ i go- 
tovo ga posve zamijenila izrazom ,nacionalni interes“. 


— Dobro, dobro! - misli nestrpljiv čitatelj. - A što bi s dru- 
gom besmislicom, s ,eurohrvatima“? 


To je, priznajem, moja kovanica. Ona, kao što rekoh, nije 
narodna oznaka. Ona označuje zaljubljenike (i, dakako, zalju- 
bljenice!) u naddržavu Europsku uniju koji žive u Hrvatskoj, 
a duhovno su srodni sa svim drugim vrstama ljubitelja tuđin - 
skoga jarma, tzv. juganima. 


Izvedenicu ,jugan“ (od lat. igum - jaram) nisam ,izveo“ ja. 
To ne! Tu sam riječ samo mnogo puta čuo. Kako ju nisam razu- 
mio, morao sam ju nekako osmisliti. Isprva sam pomišljao da 
ona nježno označuje ,jugoslavena“. No, tu sam pomisao morao 
odbaciti. ,Jugan“ i ,juganka“ bili su mi u tom značenju jedna- 
ko besmisleni kao i ,jugoslaven“ i ,jugoslavenka“, koji jednako 
uključivahu i Slavene i neslavene, npr. Esmu Redžepovu i Ju- 
goslavova oca Ivana Jakovčića, a ne držahu ti politički pojmovi 
mnogo ni do strana svijeta. Da nije tako, kako biim i Esma i 
Ivan bili jednako ,jugo-“ kad ona življaše malo, a on mnogo 
- sjevernije od Grčke?! Smućen tim dvojbama, na Topali sam 

kod Lojkića mosta, pušući u vrbovu sviralu, otkrio možda kri- 
vi, ali spasonosni latinski korijen riječi: /ug-. 


Na što će sada, kad tako odredih pojmove, izaći državni ra- 
zlog u eurohrvata? 


To je, blago rečeno, suvišno pitanje. Odgovor je vrlo jedno- 
stavan i svima znan: Državni je razlog u Eurohrvata nužno 
— protudržavan. 


Ma jest, reći će mnogi, ali taj nam je odgovor nekako neu- 
vjerljiv. Razumijem njihovu dvoumicu. Taj bi odgovor bio ne- 
uvjerljiv i da ga je izustila sama vjerodostojnost utjelovljena u 
osobi Andreja Plenkovića. Zaštot Ne znam. Vjerojatno stoga 
što je teško, gotovo protunaravno, povjerovati svojim očima 
i ušima ako drukčije trube trublje s hrvatskih političkih brda 
Pantovčaka i Griča. — Pa te smo ljude mi izabrali?! — Jesmo, 
mi smo ih izabrali. No to ne bi trebalo biti razlogom da umne 
eurohrvatice i umni eurohrvati sebi ne postave nekoliko pi- 
tanja. 


Na primjer: Kakav je to državni razlog ili, ako je komu dra- 
že, kakav je nacionalni interes mogao za Mesićeve, Račanove 
i Budišine vlasti ponukati Hrvatski državni sabor da se drago- 
voljno odrekne svoga pridjevka ,državni“? Kakav je državni 
razlog nagnao Račana i Sanadera da strancima rasprodaju sva 
vrjednija trgovačka društva? Kakav je državni razlog naložio 
Vladimiru Šeksu i Peđi Grbinu da ustavno natjeraju Repu- 
bliku Hrvatsku da se odlukom na referendumu bez kvoruma 
odrekne svoje samostalnosti? Kakav je državni razlog naputio 
Jadranku Kosor na brutalnu potragu za topničkim dnevnici- 
ma u kojima je Tužiteljstvo Haaškoga sudišta htjelo naći doka- 
ze za prekomjerno granatiranje Knina“? Kakav je državni ra- 
zlog naveo hrvatsku Predsjednicu Kolindu Grabar-Kitarović 
da Ivana Zvonimira Puhovskog odlikuje Poveljom Republike 
Hrvatske? Kakav ju je državni razlog ponukao da u službeni 
posjet Hrvatskoj pozove Aleksandra Vučića, negdašnjega po- 
trčka četničkog vojvode Vojislava Šešelja i da u njemu ugleda 
»europskog Vučića“? Kakav državni razlog potiče hrvatske 

državne vlasti da pred inozemnim gostima, navlas isto kao 
nekoć u Jugoslaviji, obredno proklinju Nezavisnu Državu Hr- 
vatsku i da - usprkos pravednim vapajima žrtava i pozivima 
hrvatskih branitelja - priječe pravosudno kažnjavanje srpskih 
ratnih zločina? Što ti ljudi imaju s Nezavisnom Državom Hr- 
vatskom, što imaju sa srpskim ratnim zločincima? 


Tko sebi odgovori na tih nekoliko nasumce nabačenih pi- 
tanja, taj će bez ikakva misaonog napora ispravno shvatiti 
značenje ,državnoga razloga“ iliti ,nacionalnog interesa“ u 
eurohrvata. I sigurno će taj razlog ili taj interes znati nazvati 
pravim imenom. 


HS, 14. rujna 2018. 

PENAVIN PROBOJ 


Vukovarski gradonačelnik Ivan Penava uputio je prije desetak 
dana hrvatskoj javnosti poziv na miran prosvjed zbog nepro- 
cesuiranja počinitelja ratnih zločina za srpsko-crnogorske oru- 
žane agresije na Hrvatsku. Prosvjed će se, rekao je, održati 13. 
listopada 2018. na Trgu Republike u Vukovaru. 


Vijest je grunula iznenada. I još uvijek orlja poput potmule 
grmljavine koja izdaleka navješćuje oluju. 


Što je u toj vijesti uzbudilo javnost? Ponajprije činjenica da je 
Penava HDZ-ov gradonačelnik. A kada je koja HDZ-ova niža 
vlast osudila postupanje ili nepostupanje HDZ-ove više vlasti? 
Događaj se osim toga doima kao prkos Plenkoviću. Penava je 
svoju tiskovnu konferenciju održao unatoč tomu što mu se nad 
glavom klatio još posve svjež primjer ličko-senjskoga župana i 
HDZ-ova veterana Darka Milinovića. Plenkovićeva je paradi- 
gmatična ,inkluzivnost“ (uključivost) toga HDZ-ova dužno- 
snika presudom svoga ,Visokog časnog suda“ bez imalo okli- 
jevanja isključila iz HDZ-a. ,Visoki“ se ,časni sud“ pri tomu 
držao malo previsoko: nije dopustio Milinoviću da izloži svoju 

obranu. Tim okolnostima treba dodati i neobično oštru obra- 
zložbu Penavina poziva na prosvjed: 


“Želim da prosvjed bude miran, apolitičan, bez stranačkih 
obilježja, a za afirmaciju temeljnih ljudskih prava. Mišljenja 
sam da su neki stavovi iznad politike, a neke vrijednosti iznad 
stranačke stege. Stoga je nakon gotovo 10.000 dana šutnje vri- 
jeme da zajedno postavimo jasne rokove institucijama poput 
Ministarstva pravosuđa, Glavnog državnog odvjetnika, sigur- 
nosno-obavještajnih služba i MUP-a da procesuiraju odgovor- 
ne za zločine na svim razinama ili da svoje mjesto ustupe oni- 
ma koji su to kadri učiniti. Osobno ne želim, niti hoću graditi 
niti biti sukrivac za tako bolesno društvo, a svojom šutnjom, 
šutnjom gradonačelnika Vukovara, staviti svoj potpis za takvu 
prljavu i zloćudnu rabotu. Dosta mi je osjećaja gorčine, neprav- 
de i izdaje i nedostojnosti prema tim ljudima svaki put kad im 
dođem na grob zapaliti svijeću i stoga je vrijeme da kažem do- 
sta i dignem glas protiv društva koje ne štiti najslabije, koje ne 
poštuje i zaboravlja svoje heroje.“ 


Državna se vlast zgranula. Nije ju toliko prenerazio poziv ko- 
liko ju je osupnula lutherovska strast koja izbija iz svake riječi 
vukovarskog gradonačelnika. HDZ-ovi su obnašatelji državne 
vlasti upali u neobičan klanac zatvoren s obiju strana. Nisu mo- 
gli ni naprijed ni natrag. U prvom bi slučaju morali javno odbi- 
ti kazneni progon počinitelja ratnih zločina; u drugom slučaju 
izgubili bi Milorada Pupovca i — vlast, a dobili Ivana Penavu 
i — oporbu. Stoga su se malko pogubili, pa su s najviših mjesta 
padale neobične opaske o Penavinu pozivu. 


Najviše su se, kako je i red, proslavili predsjednik Hrvatskoga 
[državnog] sabora Gordan Jandroković i predsjednik Vlade Re- 
publike Hrvatske Andrej Plenković. Stoga, iako je prostor član- 
ka ograničen, moram zabilježiti barem dva bisera. Jandroković 
je more iuganorum (po juganskom običaju) zaključio da iza te 
vukovarske prosvjedne ,,frtutme“ stoje ni manje ni više nego — 
»samoproglašeni suverenisti“ a Plenković nas je, oponašajući 
Kralja Sunce, obasjao hiperdemokratskom izjavom: Ne će meni 
nitko određivati s kime ću stvarati zastupničku većinu. 

Naravno, ružičasti su mediji, Večernji list i HTV, odmah razu- 
mjeli kojim smjerom treba krenuti da se te dvije mudrosti te- 
meljito razrade. Tako su se tamo čihala i još će se čihati ,demo- 
kratska“ pitanja: Tko stoji iza prosvjeda? Koje udruge branitelja 
iz Domovinskog rata? Tko je taj vukovarski gradonačelnik? Sto 
hoće taj čovjek? Zašto baš 13. listopada? 


I nitko ne će ući u bit Penavina vapaja. 


Ipak, malko su nas prosvijetlili. Ivana Puljić Šego, ona no- 
vinarka što je prijetila da će se iseliti na Mjesec ako Donald 
Trump bude izabran za američkoga predsjednika, poučila nas 
je, na Jandrokovićevu tragu, da suverenisti nemaju monopol 
na domoljublje (?!), a Branimir nas je Glavaš, na Plenkovićevu 
tragu, upozorio da se hrvatske braniteljske udruge iz Domo- 
vinskoga rata ponašaju poput jugoslavenskoga komunističkog 
SUBNOR-a (?!). 


Doznali smo i ponešto što nikomu od nas ne treba. Primjeri- 
ce, da je Ivan Penava podrijetlom iz posuškoga Batina. I pone- 
što što svima nama treba. Primjerice, da nadnevak prosvjeda 
13. listopada čuva uspomenu na onaj nesretni dan kada je go- 
dine 1991. propao pokušaj proboja hrvatskih oružanih snaga u 
opkoljeni Vukovar. 


Što na sve to reći? Samo: Puno sreće Ivanu Penavi! Dao Bog 
da protivne sile ne onemoguće njegov plemeniti pokušaj pro- 
boja u srce i dušu hrvatskoga naroda. 


HS, 21. rujna 2018. 

OBRANA KNEZA MILORADA 


Najava vukovarskog gradonačelnika Ivana Penave da će se 13. 
listopada u Vukovaru mirno prosvjedovati protiv nekažnja- 
vanja ratnih zločina počinjenih za srpsko-crnogorske oruža- 
ne agresije na Hrvatsku izazvala je u Zagrebu pravu političku 
buru. 


Državnu vlast osobito je uznemirila neodređenost Penavine 
najave. Penava je jasno i razgovijetno rekao da će građani mir- 
no prosvjedovati protiv onoga što je država ružno sagriješila 
»mišlju“ i ,propustom“ a na pitanje komu građani pripisuju 
te grijehe odgovorio je neodređeno, spomenom mjerodavnih 
državnih ustanova: policije, obavještajnih služba, državnog 
odvjetništva, sudova. Državna je vlast velikodušno pohvalila 
njegovu plemenitu pobudu, ali istodobno ga je upozorila da 
bi »marginalci“ (oni što zazivaju referendume o svemu i sva- 
čemu!) mogli zamišljeni mirni prosvjed ,ispolitizirati“ i pre- 
tvoriti ga u ogorčen ulični izljev bijesa protiv Vlade. Stoga je, 
nastojeći spriječiti moguću političku štetu, državna vlast priti- 
skala Penavu da odustane od prosvjeda. No, Penava se nije dao. 

»Javni“ su ,radnici“ kao što i dolikuje, o tomu nešto petljali 
u javnim priopćivalima. Pravili su se da ne razumiju što je tu 
prijeporno, ali nisu zaboravljali svoju dužnost. Zdušno su po- 
zivali nezadovoljnike: Pustite ,institucije sistema“ da u miru 
rade svoj posao! 


Bilo je to pametno. Vrlo pametno, sve dok nije počelo jesen- 
sko zasjedanje Hrvatskoga [državnog] sabora. Onda je, izne- 
nada, došlo prosvjetljenje! U saborsko predsjedništvo i u sve 
zastupničke klubove stigao je zahtjev braniteljskih udruga iz 
Domovinskog rata da se u Saboru provede tematska rasprava 
o javnom djelovanju saborskoga zastupnika Milorada Pupov- 
ca. Hrvatski branitelji naime drže da Pupovac svojim javnim 
djelovanjem doprinosi nekažnjavanju srpsko-crnogorskih rat- 
nih zločina počinjenih u Hrvatskoj, da iskazuje slijepu odanost 
srpskom predsjedniku Aleksandru Vučiću i da u svijetu sramo- 
ti Republiku Hrvatsku. 


Zahtjevu se ni s činjenične ni s logičke ni s političke strane 
nema što prigovoriti. Ali složno su ga a limine odbili predsjed- 
nik Vlade Andrej Plenković i predsjednik Sabora Gordan Jan- 
droković. Nad njim su se javno zgrozili svi istaknutiji jugani, a 
bivši general Hrvatske vojske Branimir Glavaš, kojega su oni s 
kojima danas druguje prije desetak godina obeščastili i kao rat- 
nog zločinca poslali na dugogodišnju robiju, taj nesretni bivši 
general svoju je braću po oružju prijekorno prispodobio s neg- 
dašnjim jugoslavensko-komunističkim - SUBNOR-om. 


Neka im bude! 


Moja neznatnost ne dijeli generalove liberalne osjećaje prema 
srpskomu knezu Miloradu. Ne bih se ni družio s osobama po- 
put Pupovca, Plenkovića, Jandrokovića, Glavaša. Ne stoga što 
bih mislio da su oni loši ljudi. To nikako! Samo — sramežljiv 
sam čovjek. Ali s njima se ipak u nečemu duboko slažem. I reći 
ću to, jer znam da to nikada ne bi rekao nitko tko se s Pupov- 
cem liže: Knez je Milorad u hrvatskoj politici nedužan! Nevin, 
poput - Snjeguljice! 

Čudite se: Kako to?! 


Knez se Milorad nikad nije bavio hrvatskom politikom. Uvi- 
jek se bavio samo srpskom politikom, bilo u jugoslavenskomu 
ili u otvoreno velikosrpskom ruhu. Od hrvatske je politike 
samo živio. Mrzitelji kneza Milorada odmah će mi skočiti u 
usta: A opaka laž s početka Domovinskog rata da smo poka- 
toličili jedanaest tisuća srpske djece, koju je širio po inozem- 
stvu?! Što jest, jest. Lagao je knez Milorad. Laže i danas. Laže 
u domovini, laže u inozemstvu. Laže beskrajno mnogo. To je 
ružno. Knez Milorad tako bez prestanka vrijeđa Boga kršeći 
Njegovu zapovijed. 


Ali tko u naše ,post-istinsko doba“ na taj grijeh gleda sa svje- 
tovnoga gledišta, naći će za nj mnoštvo olakotnih okolnosti. 
»Otac srpske nacije“ Dobrica Cosić složio je od tih okolnosti 
— pohvalnicu laži. Ona zvuči uznosito poput , Himna ljubavi“ 
sv. Pavla. Evo malo iz Cosićeva romana Deobe: ,,Mi lažemo da 
bismo obmanuli sebe, da utešimo drugoga; lažemo iz samilo- 
sti, lažemo iz stida, da ohrabrimo, da sakrijemo svoju bedu, 
lažemo zbog poštenja, lažemo zbog slobode. Laž je vid srpskog 
patriotizma i potvrda naše urođene inteligencije.“ 


Knez je Milorad, bez dvojbe, darovit i utjecajan lažljivac. Po- 
tvrđuje to i nedavna karikatura u mariborskoj Večeri nadah- 
nuta njegovim lažima: Jean-Claude Junkcker stoji u plićaku 
Savudrijske vale u vojničkoj odori pod ustaškom kacigom i 
viče: Za dom spremni! Karikatura je uobličena kao poštanska 
marka, a na njoj piše: Nezavisna Država Hrvatska. Ustaštvo se, 
hoće reći slovenski karikaturist, nije preporodilo samo u Hr- 
vatskoj i u Bosni i Hercegovini, nego je zahvatilo i sam Bruselj. 


Lijepo. Bruselj se ne će naljutiti. Bruselj ljubi Pupovca i nje- 
gove mudrosti. Da nije Bruselj nakon izbora god. 2003. pripri- 
jetio dr. sc. Ivi Sanaderu: Ne nadajte se hrvatskomu članstvu 
u Europskoj uniji ako u hrvatsku državnu vlast ne uključite 
Pupovca i njegove Srbe, današnji bi srpski knez Milorad bio 
nevažno političko biće u Hrvatskoj. Mogao bi se samo uzalud 
kostrušiti kada ga Predsjednica nazove - političkim Hrvatom. 

Ovako se, nobilitiran u Bruselju, izlegao kao srpski knez Milo- 
rad iz Sanaderove eurohrvatske maksime: , Nema cijene koju 
nismo spremni platiti za članstvo u Europskoj uniji.“ 


A nije knezu Miloradu lako. On je žrtvovao svoj obraz za do- 
brobit srpske narodne manjine u Hrvatskoj. Nešto slično tomu 
učinio je u Hrvatskoj samo još vrli energetičar Ivan Vrdoljak. 
On je, kako sam reče, žrtvovao svoj obraz za obrazovnu dobro- 
bit naše djece. A žrtve treba štovati. 


Stoga, dragi hrvatski branitelji, ostavite na miru kneza Milo- 
rada. Hodite 13. listopada u Vukovar i odande pitajte Andreja 
Plenkovića tko koga u Hrvatskoj ,,suhim zlatom plaća“ i sve što 
vas zanima o njegovim poslijeizbornim ,stečevinama“. To je 
vaše demokratsko pravo. 


HS, 28. rujna 2018. 


245 


KRIVOTORITELJI I KRIVOTVORBE 


Kada je Ivan Penava prije desetak dana pozvao hrvatsku jav- 
nost na miran prosvjed protiv nekažnjavanja ratnih zločina po- 
činjenih u srpsko-crnogorskoj oružanoj agresiji na Hrvatsku, 
demokratska je eurohrvatska vlast taj izgred“ HDZ-ova vuko- 
varskog gradonačelnika u prvi mah primila prilično razumno. 
Ah, mladost — ludost! Tko se protivi kažnjavanju ratnih zloči- 
na?! A daleko je i nadnevak i mjesto održavanja prosvjeda, i 13. 
listopada i Vukovar. Dotle će ,meki pristup“ stranačkoga vrha 
lako slomiti provincijskoga političkog žutokljunca. 


Ali Penava je, kako reče novinarka Iva Puljić Šego, tvrd orah. 
Bio i ostao. To je posve izbezumilo eurohrvatsku vlast. Njezin 
mozak (Vladimir Šeks, Davor Božinović, Robert Kopal?) za- 
ključio je da ,iza te ujdurme“ stoji netko drugi. Netko tko želi, 
kako to osjeća Andrej Plenković, ,kidnapirati“ (oteti) izvornu 
Penavinu ideju, koja je dobra, i okrenuti ju protiv njegove Vla- 
de! Stoga je eurohrvatska vlast, u strahu za svoj opstanak, po- 
duzela vrtoglave žalosno-smiješne političko-policijske mjere 
kako bi, ako ne spriječila Penavin prosvjed, onda barem prigu- 
šila njegov odjek u javnosti. 


246 


Za tu svrhu trebalo je najprije identificirati ,zločinca“ koji 
»stoji iza“ prosvjeda. To je bio najteži dio posla. Obavio ga je, 
valjda uz pomoć HDZ-ova slavnog identifikatora, predsjednik 
Sabora Gordan Jandroković. On je odvažno upro prstom na 
ljude koji su sami sebe proglasili suverenistima. 


To otkriće urodilo je u Styrijinu Večernjemu listu filozofskim 
plodovima. Tamo je spomenuta Iva objavila svoja razmatranja 
o ,suverenistima“. Definirala je taj pojam kao pomodnu zamje- 
nu za ,nacionaliste“ i optužila Zlatka Hasanbegovića da je on, 
prije godinu-dvije, tu odvratnu verbalnu krabulju uveo u hr- 
vatski javni govor. Na posljetku je hrvatskoj javnosti postavila 
pitanje: ,Imaju li suverenisti monopol na domoljublje?“ 


Pitanje pametno pretpostavlja da i globalisti, premda strastve- 
no jurišaju protiv doma, imaju jednako pravo na domoljublje. 
Cini vam se odveć nategnuto? Ni govora! Cinični bi um Pete- 
ra Sloterdijka tu stvar još više zaoštrio: Nego što, domoljublje 
je jednako neotuđivo ljudsko pravo i suverenista i globalista! 
Pročitavši tu mudrost, bistri se Tomislav Krasnec iz ,,Bruselj- 
skoga bunkera“ čestito izrigao na ogavne suvereniste lažnim 
navodom: ,Io su oni koje je Zola u Jadnicima opisao kao fakine 
koji uvijek žele dvije stvari (premda ih rijetko kad postižu): da 
obore vladu i da zakrpaju hlače.“ 


Krasno! Iva i Tomislav već žive kao odlični proizvodi obra- 
zovne reforme Blaženke Divjak i Ivana Vrdoljaka. 


Predsjednik se Vlade Andrej Plenković držao podalje od filo- 
zofične spekulativnosti gospođe Puljić Šego i gospodina Kra- 
sneca. On se pouzdao u svoja osjetila. I došao je do istog re- 
zultata. ,Iz aviona“ je vidio Zlatka Hasanbegovića, političkog 
tajnika stranke Neovisni za Hrvatsku, kako ,suverenistički“ 
švrlja po Vukovaru. 


Usuprot tim poukama i porukama neke su braniteljske udruge 


ipak poduprle Penavinu inicijativu. Na tu ludost svojih subora- 
ca reagirao je predsjednik Hvidre Josip Đakić ne samo stranač- 

ki stegovno, nego i politički mudro. On je Hvidrine športske 
igre najavljene za 12. — 14. listopada u Vukovaru odgodio do 
neznana nadnevka u neznanu mjestu i tako ,samoproglašenim 
suverenistima“ oteo barem tisuću prosvjednika. 


Negdašnji samoprozvani ,Tuđmanov jastreb“ Vladimir Šeks 
pokušao je ,historijskim“ argumentom ubiti Penavin prosvjed. 
Taj povjesničar kalibra Dušana Bilandžića na sjednici je Središ- 
njega odbora HDZ-a u baranjskomu Karancu za nekažnjavanje 
agresorskih ratnih zločina okrivio mrtvoga prvog hrvatskog 
predsjednika Franju Tuđmana i živoga — sebe, Vladimira Šek- 
sa. On je, veli, osobno, kao potpredsjednik Hrvatskoga držav- 
nog sabora, prije mirne reintegracije hrvatskoga Podunavlja 
god. 1998. po Tuđmanovu nalogu sveo broj kaznenih prijava 
zbog ratnih zločina u Vukovaru i u Slavoniji s 1.500 na — 25. 


»Iuđmanovu jastrebu“ moja neznatnost ne vjeruje. Ni kada se 
brani ni kada se optužuje. Da mu u ovom slučaju i povjerujem, 
u mojim bi očima to čime se on ,historijski“ hvasta bilo teško 
kazneno djelo, neusporedivo teže od svih onih postojećih i ne- 
postojećih kaznenih djela što ih u svezi s vukovarskim prosvje- 
dom, sramoteći svoju službu, danas istražuju hrvatski organi 
kaznenoga progona. 


Izmišljene policijsko-medijske priče o krivotvoriteljima i 
dojavljivačima, kumovima i vozačima trebale bi u pravno 
uređenoj demokratskoj državi, osobito ako služe prikrivanju 
kaznenih djela i osobnim ili skupnim obračunima s neistomi- 
šljenicima u političkim strankama ili izvan političkih stranaka, 
biti strogo kažnjive. Trebale bi, ali tko će i kako kazniti svu tu 
priglupu pripovjedačku maglu što ju je oko Penavina prosvjeda 
pustila Plenkovićeva bolesna potreba da se - sada je to posve 
jasno — u stranci riješi svoga zamjenika Milijana Brkića, a u 
savezu na vlasti sačuva svoga srpskog kneza Milorada? 


Tko će? Nitko. Ljudi naime, znali ili ne znali za Hobbesa, znali 
ili ne znali latinski jezik, u dnu duše ćute istinitost Hobbesove 
izrjeke: Auctoritas, non veritas, facit legem (vlast, a ne istina, 
čini zakon). Vjerojatno se stoga ni na vukovarskom prosvjedu 

nitko ne će usuditi jasno i glasno reći: Dok nam ne pokažete 
što je krivotvorio, nama kriminalistički istražitelj Nikola Kaj- 
kić nije krivotvoritelj! Kajkić je žrtva vrhovnoga krivotvoritelja 
Andreja Plenkovića i njegove vrhovne krivotvorbe — današnje 
Vlade Republike Hrvatske. Nitko to ne će reći. A svi znamo da 
je Plenković svoju Vladu sastavio drsko krivotvoreći političku 
volju HDZ-ovih birača. 


Što dakle? Ništa veliko, ništa junačko. Treba samo otići u Vu- 
kovar. I u gradu mučeniku iskoračiti iz kruga straha. 


HS, 5. listopada 2018. 

PREKOMJERNO GRANATIRANJE 
GRJESNOGA JARCA 


Nije to ništa novo. Slične su se hajke ,,na ovim prostorima“ po- 
dizale i za jugoslavenske diktature proletarijata 1945. — 1990. 
Vlast bi povremeno označila ,grješnoga jarca“, i cijela bi zajed- 
nica jarmoljubaca (communitas iuganorum) podignula pravo- 
vjernu hajku. 


U kolektivističkomu društvu ,grješni“ su ,jarci“ najčešće bili 
kolektivni. To potvrđuju njihovi skupni nazivi: informbirov- 
ci, rankovićevci, maspokovci. Ali bilo je dosta i personalnih 
»grješnih jaraca“ Takvi su bili zagrebački nadbiskup kardinal 
Alojzije Stepinac, komunistički prvak Andrija Hebrang st. i 
protuboljševički intelektualac Mihajlo Mihajlov. 


Hajke na ,grješne jarce“ nisu odumrle ni u demokratskoj, 
samostalnoj i suverenoj Republici Hrvatskoj. Državne su ih 
vlasti, odane Bruselju i Haagu, najčešće pokretale kao općena- 
rodnu pripremu lova na istaknute hrvatske branitelje. Blistav je 
primjer hajka na legendarnog junaka Domovinskog rata gene- 
rala Antu Gotovinu. 

To su, gleda li se s vidikovca Davora Ive Stiera, bile nedemo- 
kratske mrlje koje su ružno obilježile dvije od triju ,,potroše- 
nih“ paradigma hrvatske državne politike: prvu — ,bratstvo i 
jedinstvo“ sa Srbima i ostalim slavenskim i neslavenskim ju- 
goslavenima (1945. — 1990.) i treću — ,euroatlantizam“ (1996. 
- 2013.). Njih je razdvajala druga hrvatska paradigma — ,,dr- 
žavotvornost“, odnosno suverenizam (1990. — 1995.). Stierove 
hrvatske paradigme proždiru jedna drugu. ,Bratstvo i jedin- 
stvo“ krvavo skončava u ,državotvornosti“, ,državotvornost“ 
beskrvno u ,euroatlantizmu“ a ,euroatlantizam“ dokrajčuje 
sam sebe ulaskom Hrvatske u Europsku uniju. Našavši se na 
svojevrsnom ,kraju povijesti“, Stier u knjizi ,Nova hrvatska 
paradigma“ (2015.) navješćuje novi obrazac hrvatske državne 
politike četveroslovom — ,uključivost i društveni razvoj“. 


Zgođušna shema, neopterećena bitnim činjenicama. Dušu 
dala za otmjeno druženje s bruseljskim vitezovima Andrejem 
Plenkovićem i Toninom Piculom. Ali nije na odmet ni ovomu 
članku. 


Kako to? Ne valja, a nije na odmet članku?! Hm, da... Tvrdnja 
se, vidim i sam, doimlje malo zaumno i u sebi protuslovno, 
ali Stierova će shema unatoč tomu dubinski osvijetliti predmet 
ovoga članka. 


Tu naime ,novu hrvatsku paradigmu“ već dvije godine 
ostvaruje Andrej Plenković. On doduše ne voli ,uključivost“, 
draža mu je ,inkluzivnost“, ali jednako mu je kao i Stieru drag 
»društveni razvoj“ Puna su mu usta Europske unije i ,naših 
akija“ (acquisa) iliti ,naših stečevina“. On te stečevine hrabro 
štiti od populističkih (narodnjačkih) zahtjeva za izjednačivanje 
svih državljana u političkim pravima, od pomame za referen- 
dumima, od mirnog prosvjeda Ivana Penave protiv nekažnja- 
vanja ratnih zločina u subotu u Vukovaru. 


Zna Plenković što se iza svega toga valja; zna da su sve te de- 
mokratske akcije uperene protiv njega i njegove ,nove hrvatske 
paradigme“; zna koliko ga domoljubni Hrvati mrze jer je nje- 
gova ,nova hrvatska paradigma“ ne osvrćući se na političku 

volju HDZ-ovih birača, nehrvatsku Hrvatsku narodnu stranku 
(HNS) Ivana Vrdoljaka i protuhrvatsku Samostalnu demokrat- 
sku srpsku stranku (SDSS) Milorada Pupovca uključila u dr- 
žavnu vlast, a barem 100.000 Hrvata isključila iz hrvatskoga 
društva, bilo da ih je otjerala u inozemstvo ili ušutkala u do- 
movini; zna da je njegova nova hrvatska paradigma u početku 
po nakanama, a sada već i po plodovima zapravo — stara pro- 
tuhrvatska paradigma. 


To su ozbiljni razlozi za strah. Stoga se ni ,nova hrvatska pa- 
radigma“ ne može odreći hajke na ,grješnoga jarca“ kao sred- 
stva za održavanje na vlasti. 


Za podizanje hajke treba izabrati metu. Tko će biti ,grješni 
jarac“? Hoćemo li kolektivnog ili individualnog ,,grješnog jar- 
ca“? Tu se Plenković isprva kolebao. Prvo je bio preko Gordana 
Jandrokovića kolektivnim ,grješnim jarcem“ označio ,,samo- 
zvane suvereniste“. Iz te pitijske formulacije ,javni“ su ,radni- 
ci“ odmah iskopali Brunu Esih i Zlatka Hasanbegovića, pred- 
sjednicu i političkoga tajnika stranke Neovisni za Hrvatsku. 


Onda mu je valjda netko od njegovih mudrih savjetnika do- 
šapnuo da on od njihove štete može imati malo koristi. Stoga je 
hajku preusmjerio na Milijana Brkića, zamjenika predsjednika 
Hrvatske demokratske zajednice (HDZ) i potpredsjednika Hr- 
vatskoga [državnog] sabora. 


Brkić mu se vjerojatno učinio podobnijim. S više razloga. 
Prvo, snažan je, može na svoja pleća primiti i nositi sve grijehe 
zajednice; drugo, Brkićevo ,,društveno smaknuće“ oduzet će 
Brkiću svaku spomena vrijednu moć u stranci; treće, Brkićev 
politički slom utjerat će strah u kosti svim Plenkovićevim su- 
parnicima u HDZ-u; četvrto, hajka će koliko-toliko zasjeniti 
vukovarski prosvjed protiv nekažnjavanja velikosrpskih zloči- 
na počinjenih za oružane agresije Srbije i Crne Gore na Hrvat- 
sku; peto, nekoć suverenistička stranka Hrvatska demokratska 
zajednica na posljetku će se pretvoriti u najpouzdaniju čuva- 
ricu juganskih zločina počinjenih u oružanim agresijama na 
Hrvatsku. 

Najvjerojatnije zbog tih razloga gledamo već gotovo mjesec 
dana kako u javnim priopćivalima, pučki rečeno, Musa dere 
jarca. 


A kakav je čovjek Milijan Brkić? Ne znam gospodina Brkića. 
Kao ,grješni jarac“ dolično smrdi. No, nije on za to zaslužan. 
Ako je prekršio kakav zakon ili propis, treba ga sudski ili dis- 
ciplinski kazniti. Ali kakav god bio, ne zaslužuje — ni Brkić niti 
itko drugi — u uljuđenu društvu tako gnusno ,prekomjerno 
granatiranje“. 


HS, 12. listopada 2018. 

KAZNENA POLITIKA 


Kazneni zakon opisuje kazneno djelo i propisuje kaznu kojom 
zakonodavac prijeti počinitelju kaznenoga djela. Opis je nužno 
općenit, a propis najčešće okviran: određuje raspon od najniže 
do najviše kazne ili samo najnižu kaznu. Znalac kazneno djelo 
uglavnom shvaća kao ,povrjedu vrjednote“ a kaznu kao ,koli- 
činu društvenoga prijekora“. 


To je nestručnjaku odveć mudroslovno. On ne razumije takav 
govor. Njemu je kazneno djelo — zločin, a kazna — državna 
odmazda za zločin. Što je u biti ispravno. Kazneni se zakon 
najčešće doživljuje kao neka vrsta strašila. On štiti društvenu 
zajednicu od štetočina, ali je posve nemoćan bez zauzetosti po- 
licije i pravosudnog sustava. 


Iz takve svijesti buknulo je nezadovoljstvo radom državnih 
tijela kaznenoga progona. To nezadovoljstvo ponosno je arti- 
kulirao vukovarski gradonačelnik Ivan Penava na prosvjedu i 
oko prosvjeda protiv nekažnjavanja srpsko-crnogorskih ratnih 
zločina počinjenih prije 27 godina za oružane agresije na Hr- 
vatsku. 

Ne znam ni gradonačelnika Penavu ni njegova savjetnika za 
braniteljska pitanja Tomislava Josića. Nisam imao čast s njima 
razgovarati, ni skupno ni posebno. Ali sudeći po njihovim jav- 
nim očitovanjima, ta se gospoda nikoga i ničega ne boje, a do- 
bro znaju što čine. Nekažnjavanje srpsko-crnogorskih ratnih 
zločina, protiv čega su organizirali prosvjed, oni nisu sveli na 
puku lijenost činovnika, na nehaj i nemar. Oni su u tom ne- 
kažnjavanju, premda to ne govore, posve ispravno prepoznali 
nešto mnogo, mnogo gore: sablažnjivu kaznenu politiku. 


Zašto sablažnjivu? Zašto politiku? 


Nekažnjavanje je sablažnjivo, jer tako, nekažnjavanjem zloči- 
na, vrijednost hrvatskih vrjednota ne određuju Ustav i Kazneni 
zakon Republike Hrvatske, nego hrvatska policija i hrvatsko 
pravosuđe. Istina, policija i pravosuđe ne čine to samovoljno, 
ni zajedno ni odvojeno. Oni postupaju kako hoće Vlada, koja 
u njima politički “vedri i oblači“. A eurohrvatska Vlada ,hoće“ 
kako Bruselj hoće. 


Vidim i sam, duboko sam zabrazdio. Što li tek čitatelj o tomu 
misli? 


No, dobro. Neka misli što hoće. Ja barem ne govorim ni zlob- 
no ni himbeno. Tko ne vjeruje, neka sam sebi iskreno odgovori 
na nekoliko pitanja. 


Koliko je na hrvatsku kaznenu politiku god. 1998., u vrijeme 
povratka Podunavlja u hrvatski ustavnopravni poredak, utje- 
cao američki posrednik Jacques-Paul Klein? Je li on tu politi- 
ku ublažio ili postrožio? Jesu li možda i Stjepan Mesić i Ivica 
Račan, potpisujući u studenomu 2000. Završnu izjavu Zapad- 
nobalkanskog summita EU u Zagrebu, i sami koliko-toliko 
ublažili tu ublaženu kaznenu politiku? Zar je moguće da je 
Državno odvjetništvo tek sada, nakon više od četvrt stoljeća, 
prikupilo dokaze dostatne za optužnicu protiv generala KOS-a 
Aleksandra Vasiljevića na Zupanijskomu sudu u Osijeku zbog 
osnivanja koncentracijskih logora po Srbiji u kojima su mučeni 
i ubijani Hrvati, vojnici i civili, zarobljeni u Hrvatskoj? Hoće li, 

i ako hoće, kada će zbog ratnih zločina optužiti Jugoslavensku 
narodnu armiju? Ili njezina zapovjedništva? 


Koliko hrvatskim policijskim i pravosudnim ustanovama vri- 
jede hrvatske vrjednote, pokazuje i njihov odnos prema ugledu 
Republike Hrvatske. Sjajan je primjer ukazanje goleme svastike 
(»kukastoga križa“) na travnjaku Hajdukova stadiona na Po- 
ljudu u Splitu. Imbecilni se izgred - imbecilan, jer da su ustaše 
crtali po travi, jamačno ne bi nacrtali svastiku, nego svoje slovo 
U - dogodio za vrijeme utakmice koja se igrala bez publike. 
Zatvoreni stadion nadzirale su kamere, čuvali ga zaštitari, op- 
hodila policija. Dlaka nije mogla neopaženo pasti na stadion. 


Ali, eto, pala - nacistička svastika! Predsjednik Republike bio 
je tada slavni knessetski vidjelac ,ustaških guja“ Ivo Josipović, 
a ministar unutarnjih poslova Ranko Ostojić, kojega neki no- 
vinari, ne znam zašto, zovu ,Ostoja Ranković“ Sigurno su obo- 
jica kao čestiti ljudi dali sve od sebe da otkriju otajstvenoga 
crtača. Ali tvrd je orah taj umjetnik. Tri su ministra unutarnjih 
poslova - Ranko Ostojić, Vlaho Orepić i Davor Božinović — na 
njemu zube lomila, ali crtaču sve dosad ni traga ni glasa. 


-— Hm - veli mi prijatelj - govoriš gluposti. Ne će pandur na 
pandura, pogotovo kad su sva trojica gojenci iste škole. Bolji ti 
je primjer slučaj Ive Sanadera. Eto, njega nakon 8 godina sudo- 
vanja osudiše zbog ratnog profiterstva na 2,5 godine zatvora, 
jer je, zlorabeći ovlasti državnoga dužnosnika, primio mito u 
protuvrijednosti od 3 milijuna i 600 tisuća kuna koje mora 
uplatiti u državnu riznicu. A toliko je, veli sutkinja, mogao za- 
raditi svojim poslom za 64 godine, jer rečena svota iznosi 2.000 
prosječnih mjesečnih plaća. Odatle se najbolje vidi koliko dr- 
žavi vrijede hrvatske vrjednote. 


HS, 26. listopada 2018. 

ŠKOLA ZA ŽIVOT 


Niste školničke struke? Niste ,teta“ u ,maloj školi“? Niste uči- 
teljica ili učitelj u osnovnoj školi? Niste profesorica ili profesor 
u srednjoj, višoj, visokoj školi, na veleučilištu ili sveučilištu? 


Mala je dakle vjerojatnost da ste čuli za Jana Amosa Komen- 
skoga (1592. — 1670.). Taj Ceh svojom je vizijom čovjeka i pe- 
dagoškim, napose didaktičkim djelima, od kojih je najznatnije 
»Velika didaktika“ (Didactica magna), reformirao europski od- 
goj i obrazovanje. Njegov rad osobito je cijenila odgojno-obra- 
zovna teorija i praksa XX. stoljeća. 


Niste čuli za Jana? Ništa zato. Jamačno ste čuli i vidjeli - ako 
ne uživo, onda barem na Hrvatskoj radioteleviziji - njegova 
imenjaka Ivana, naime Vrdoljaka, koji također nudi svoju vi- 
ziju čovjeka. 


U tom Ivanu ponovno se nakon 348 godina utjelovio Janov 
reformatorski duh. U sjeni Janove Velike didaktike iz hrvatskog 
je tla proklijala Ivanova ,Skola za život“. Vijest o tomu lijepo 
je odjeknula diljem naše goleme ,šire domovine“ pa se može 

očekivati da će rečeni Vrdoljak, kao nekoć Komensky, ako ga 
što ne spriječi, uskoro opet temeljito reformirati sad već zastar- 
jeli europski odgoj i obrazovanje. Odakle mi to? Eh, odakle?! 
Nisam iz prsta isisao. A i bruseljsko je Europsko povjerenstvo — 
ako je vjerovati mjerodavnoj Plenkovićevoj ministrici Blažen- 
ki Divjak — odmah prepoznalo, odmah odobrilo Vrdoljakovu 
»okolu za život“. 


Europsko povjerenstvo?! Prepoznalo?! Odobrilo?! 


Da. A što je tu čudno? Ili mislite da je ,,Škola za život“ kako 
potiho govore potuljeni Vrdoljakovi politički protivnici u 
HDZ-u, škola trgovine elektroničkom opremom? O, ne! Grd- 
no se varate. Vrdoljakova je ,Škola za život“ škola apsolutne 
trgovine. A apsolutna je trgovina - trgovina odriješena od svih 
vrjednota, od svega osim novčanog probitka. 


Možda vam se čini da prestrogo sudim? Dobro, malo ću ubla- 
žiti. 


Nije tu ,školu“ izumio Vrdoljak. On ju je samo patentirao. To 
mu je, recimo tako, olakotna okolnost. Samo to. Sve drugo što 
je u ime zajednice radio bilo je ili prostačka himba ili promašaj 
ili nešto kvaru slično. 


Odakle ga znamo? Iz Vlade Zorana Milanovića. Po čemu 
pamtimo? Po plinskom istraživanju jadranskoga podmorja, po 
toplinskim ,razdjelnicima“ po visokoj cijeni električne struje 
iz obnovljivih izvora. Vlasti se Vrdoljak primicao i na vlast sti- 
zao kako kada. Uglavnom parazitirajući na tuđoj izbornoj listi 
i varajući svoje stranačke drugarice i drugove. 


U Sabor je i ovaj put njegov HNS ušao konzervativno — na 
SDP-ovoj koalicijskoj listi. No Vrdoljak je taj svoj HNS revo- 
lucionarno raskolio. Ono što je ostalo s njim odveo je kamo se 
javno kleo da ni pod koju cijenu ne će — u okrilje Plenkoviće- 
va HDZ-a. Tu je Vrdoljak za četiri SDP-ova zastupnika ,hae- 
nesovske pasmine“ kako bi rekao Ante Starčević, od dobroga 
Andreja, koliko znamo, kupio dva ministarstva: Ministarstvo 


258 


graditeljstva i prostornoga uređenja i Ministarstvo znanosti i 
obrazovanja, te još dosta toga što ne znamo. Očito su obojica 
prošla kroz respektabilnu ,školu za život“. 


Odatle je lako dokučiti koliko je Vrdoljaku stalo do ,političke 
stabilnosti“ a koliko do ,antifašizma“ do Stambolske konven- 
cije, do LGBT zajednice i drugih dragulja ,lijeve“ magle. 


No ne može se reći da Ivan Vrdoljak nema savjesti. Ima on 
savjest, ima. Da ju nema, jamačno se ne bi jadao tvrdeći da 
je za ,Školu za život“ tj. ,za budućnost naše djece“ žrtvovao 
svoj — obraz! A to treba štovati. Jer, svi smo mi grješni ljudi, a 
samo najbolji među nama, poput Martine Dalić i Ivana Vrdo- 
ljaka, od svojih i tuđih slabosti grade svoju krjepost i spremni 
su se žrtvovati za opće dobro te na svojim plećima nositi teret 
zakonite strvinarske pljačke Grupe Borg i stranačke izdaje — na 
veću slavu Andreja Plenkovića. 


Ali, eto k vragu! Odnekud puhnu zloduh zavisti i pokvari 
mi krasnu predsvisvetsku glorifikaciju jedne svetice i jednoga 
svetca! Rečeni Ivan Vrdoljak javno pozva državnoga odvjetni- 
ka Dražena Jelenića, koji u Grupi Borg nije vidio ništa krimi- 
nalno, da istraži ima li korupcije u načinu na koji je Milan Ban- 
dić u saborskomu klubu ,Bandića Milana 365 — Stranke rada i 
solidarnosti“ okupio desetak zastupnica i zastupnika. 


Nitko ne zna što je sad to. Zar vrli Vrdoljak ne shvaća da tim 
pozivom ,huška“ državnoga odvjetnika da istraži ima li korup- 
cije i u načinu na koji je Andrej Plenković s njim i njemu slič- 
nim [narodnim] zastupnicama i zastupnicima rekonstruirao 
svoju zastupničku većinu u Hrvatskomu [državnom] saboru? 
Ili shvaća, ali očekuje da će se državni odvjetnik poklopiti uši- 
ma. I što sad? Ništa. Pitajte gospodina Jelenića. 


HS, 2. studenoga 2018. 

MJESEC KNJIGE 


Kakvo je to, pitate se, sada ,mjesečarenje“? Ni na početku ni 
na kraju mjeseca? Štoviše, ni na početku ni na kraju kulturne 
manifestacije toga imena?! 


Hm, da... Što jest, jest: malo je nezgodno. No, ja sam tu čist. I 
u prvom i u drugom pitanju. Niti se sprdam s kalendarom niti 
pišem reportažu. Naslovom samo svraćam pozornost na zbiva- 
nje koje nadahnjuje članak. A ne zamjeram ni “mjesečarima“ u 
Knjižnicama grada Zagreba i u Ministarstvu kulture Republike 
Hrvatske što su god. 1995., kada su smišljali i osmišljivali tu 
veličanstvenu manifestaciju, svoj pjesnički , Mjesec“ protegnuli 
na dva jesenska mjeseca. Nikako. Meni je draga ta pjesnička 
sloboda. 


Ove godine ,Mjesec hrvatske knjige“ traje od 15. listopada 
do 15. studenoga. Otvoren je — pod geslom ,Baš baština“ — u 
knjižnici Hrvatske akademije znanosti i umjetnosti (HAZU) u 
Zagrebu. 

Manifestacija je, kao i svake godine, posvećena knjizi, knji- 
žarstvu i knjižničarstvu. Knjižnice i druge kulturne ustanove 
organiziraju, u suradnji s piscima i nakladnicima, diljem Hr- 
vatske javna čitanja, predstavljanja i prodaju knjiga. Cita se 
znanstvena, publicistička i beletristička, čita ozbiljna i zabavna 
knjiga. Nevjerojatno! Nacija, pred mojim očima kuje i prekiva 
svoj kulturni identitet na nakovnju Ivana Evanđelista: U počet- 
ku bijaše riječ! Divota! A cijelu tu kovačnicu, u skladu s geslom 
»Baš baština“ jučer je obasjao pravi identitetski dragulj: izložba 
»Hrvatska glagoljica“ postavljena u Nacionalnoj i sveučilišnoj 
knjižnici (NSK) u Zagrebu, otvorena od 6. studenoga do 15. 
prosinca 2018. 


A sada — dosta. Kako me je zanos ponio, mogao bi tko pomi- 
sliti da bolujem od primitivna knjigoštovlja ili da sam zanese- 
njak koji ne vidi ni prst pred nosom. 


To bi, naravno, bilo posve krivo. Da bolujem od knjigoštovlja, 
sigurno bih, kao nekoć don Anđelko Kaćunko i Denis Kuljiš, 
našao nešto i u Goloj istini Nives Celzijus. Ako ne zrno soli, 
možda zrnce vulgarnoga sladora. Tko zna? Ali, eto, nisam tra- 
žio, pa kako bih našao? Oba njezina predstavljača, i don Ka- 
ćunko i Denis Kuljiš, o toj knjizi od njezina predstavljanja do 
danas duboko šute. Ništa dakle ne znam o Goloj istini. A šteta, 
grdna šteta! Ako ni zbog čega drugoga, onda zbog činjenice da 
je ta knjiga rasprodana u nakladi od - 50.000 primjeraka. 


Nisam puno bolje prošao ni s Martinom Dalić i njezinom 
knjigom. Ta je knjiga stekla znatnu slavu još dok je bila bezi- 
mena. Jutarnji je list pomno pripremio njezin izlazak na svje- 
tlo dana. Tiskao ju je, kažu, u državnoj tiskari, pod naslovom 
Agrokor. Slom ortačkoga kapitalizma, a ne zna se tko je platio 
troškove. Cijelu nakladu — 45.000 primjeraka — Jutarnji je list 
»rasprodao“ u jednom danu, od jutra — ,do 14 sati“ kao svoj 
besplatni dodatak! 


Za istinitost brojčanih podataka ne jamčim. Za to su odgo- 
vorni nakladnici tih knjiga. Meni njihovi nevjerojatni podatci 
služe samo kao znak da vidim malo dalje od prsta pred nosom. 

Zatim su knjigu u Nacionalnoj i sveučilišnoj knjižnici (NSK) 
pred Andrejem Plenkovićem i njegovom brojnom pratnjom 
preko svake mjere hvalili ljudi koji se razumiju u tu vrstu knji- 
ževnosti - Emil Tedeschi, Boris Vujčić, Borislav Škegro itd. Na 
krilima tih ocjena knjigu je hrvatskoj javnosti drsko predsta- 
vila i sama autorica tvrdeći da je Plenković, zahvaljujući svojoj 
mudrosti i hrabrosti, posebnim zakonom o Todorićevu kon- 
cernu Agrokoru spasio od propasti 50.000 radnih mjesta, ako 
ne i cijelo hrvatsko gospodarstvo, te da nije bilo nikakve Skupi- 
ne Borg i da je sve što su radili ona i njezini suradnici pod Plen- 
kovićevim vodstvom bilo ćudoredno čisto i zakonito. Amen. 


Knjiga dakle nije, kako se očekivalo, osvetnica. Ona je pohval- 
nica Andreju Plenkoviću i njegovu društvu. To je malo čud- 
no. Ali ako stvari doista stoje kako ih tumači gđa Dalić, možda 
bi državni odvjetnik trebao istražiti zašto je Plenković onako 
najurio svoga povjerenika Antu Ramljaka iz Agrokora i svoju 
zamjenicu Martinu Dalić iz Vlade i zašto je, uglas s Predsjed- 
nicom, bio pozvao nepostojeće Borgovce da vrate novac koji 
su odveć zakonito stekli. Ako ne će državni odvjetnik, tada bi 
netko mjerodavan iz Sabora, iz Vlade ili iz slavnoga Pravosuđa 
trebao hrvatskim državljanima razjasniti kakav to ,aki“ Plen- 
koviću dopušta da u Hrvatskoj bez razloga nekažnjeno uništi 
dobar glas povelike skupine uglednih ljudi. 


Te opaske uvrštene su ovdje s posve drugom svrhom. One 
samo potiču čitatelja da se upita koliko je knjiga Martine Da- 
lić Agrokor. Slom ortačkoga kapitalizma svojom carskom pre- 
zentacijom i protuslovnim sadržajem zasjenila ,Mjesec hrvat- 
ske knjige“ i koliko takve knjige suoblikuju hrvatski kulturni 
identitet. 


HS, 9. studenoga 2018. 

KREMALJSKO-BRUSELJSKI ZAGRLJAJ 


Gledam i slušam, i ne mogu vjerovati! Zagrebački gradonačel- 
nik Milan Bandić svečano se u moskovskomu Kremlju obraća 
domaćinu: , Poštovani prezident Vladimir Vladimirović Putin, 
pozdravljajući i čestitajući Den narodnoga jedinstva, spasibo — 
na Ordenu družbe i prijateljstva na blago naša dva prijateljska 
goroda, goroda Moskve i goroda Zagreba...“ itd. 


Putin i njegovo društvo uljudno su saslušali Bandića. Vjero- 
jatno su mislili da Bandić govori hrvatski, a Bandić je posve 
sigurno mislio da govori ruski. 


Dobro, reći ćete. I mi smo gledali i slušali. Ali nikako ne shva- 
ćamo što to diže tvoju nevjericu kao prepelicu iz parloga? Mož- 
da ti ide na živce Bandićeva slavat Ne možeš vjerovati da se 
nekadanji ministrant kod fra Blage Brkića u Ružićima, potonji 
»stručno-politički radnik za ONO i DSZ“ Općinskoga komite- 
ta SKH na zagrebačkoj Peščenici i na posljetku najdugovječniji 
gradonačelnik Grada Zagreba - ukratko, da se Milan Bandić 
vinuo na sam vrh slavenskoga svijeta! I da je prvi čovjek slaven- 
skoga svijeta, Vladimir Vladimirovič Putin, toga i takva Milana 

Bandića okitio Redom prijateljstva! To tebi ne ide u glavu! Iz 
tebe cvile zavist i zloba. 


Ni govora! Čudni su puti Gospodnji. Pred svakim od tih pu- 
tova ja samo sklapam ruke. Vaša sumnjičenja ne poričem ni ja 
ni moja krjepost. Poriču ih — u ovo ,posliječinjenično doba“ 
- činjenice. Milan mi Bandić osobno nije učinio nikakvo zlo. 
Osobno se gotovo i ne znamo. Iste smo Crkve vjernici. Kakvi? 
Ne znam, jer ne ,zagledam u bubrege“. Bandić mi nije ni ide- 
ološki protivnik. Od raspada komunizma on nema nikakve 
ideologije. Ni u svjetonazornom smislu Bandić mi nije trn u 
oku. On me u tom pogledu uglavnom nasmijava. Sve u svemu, 
pojedinac imenom Milan Bandić kao takav ne zavrjeđuje moju 
javnu pozornost. 


Pa zašto onda progovaram o njegovim najnovijim zgodama 
i nezgodama? Nisam li nakanio izvrgnuti ruglu hrvatskoga 
uglednika samo stoga što mi se ne sviđa njegova osobnost? 


Mene Bandićeve zgode i nezgode zanimaju samo toliko koli- 
ko grade ili razgrađuju hrvatsku zajednicu. Što jest — jest: volim 
se dobroćudno podrugnuti. Ali ovaj mi put nije do toga. Da 
mi je do smijeha, moje bi potrebe posve zadovoljilo rusko tele- 
vizijsko izvješće o Putinovoj dodjeli Reda prijateljstva Milanu 
Bandiću i hrvatsko medijsko ,razglabanje“ o prijateljstvu Mila- 
na Bandića s Arkanovim pobratimom Draganom Markovićem 
Palmom. 


Usred toga smijeha srdio bih se na Bandića. Kako nije znao 
koga je - uostalom, i u moje ime —- pozvao u goste?! Prezreo 
bih vođe braniteljskih udruga, jer su Bandiću lukrativno po- 
vjerovali i oprostili mu neoprostivo. Kako to? Pa obje strane 
znaju da obje lažu, ali obje znaju i da jedna drugoj trebaju, pa to 
obostrano znanje, dok Bandić pokajnički ,,guta žabe“ objema 
lažima daje sjaj političke istine. Krasno! Tu krasotu hrani sno- 
šljiva ćudoredna otupjelost nacije. Ona ne dopušta da se jasno 
i glasno postavi pitanje: Tko je u toj priči više ukaljao ideale 
Domovinskoga rata, Bandić ili vođe braniteljskih udruga? 


264 


Drugo je Bandićev nastup u Kremlju. Bandićeva ,osovina Za- 
greb-Jagodina- Moskva“ koju mu imputiraju gostionički bistri- 
telji politike, meni je smiješna. Zaprepastilo me je nešto drugo. 
Nisam mogao vjerovati da čovjek pri zdravu razumu na takvu 
mjestu i u takvu povodu može izgovoriti onakvu hrvatsko-ru- 
sku leksičko-sintaktičku ,zmešariju“ kakvu je, improviziraju- 
ći, složio i izložio zagrebački gradonačelnik. Bilo je tu svašta. 
Najdublje me se dojmilo podvostručenje: ,Orden družbe i pri- 
jateljstva“. Ruska je naime ,družba“ hrvatsko ,prijateljstvo“. I 
mislio sam: Bože, Bože! Kako je to moguće?! Pa ne mora zagre- 
bački gradonačelnik znati ruski. Ne mora znati ni engleski. U 
Moskvi je mogao govoriti — hrvatski! Rusi bi ga razumjeli, bilo 
s prevoditeljem ili bez prevoditelja. Uostalom, mogao je naučiti 
napamet tih nekoliko rečenica zahvale na ruskom jeziku. 


A onda, kako u ,Mjesecu hrvatske knjige“ govorimo o učvr- 
šćivanju i razvijanju hrvatskoga nacionalnog identiteta, neka- 
ko sam se, tako reći prirodno, slušajući zagrebačkoga gradona- 
čelnika u Kremlju, sjetio Jurja Križanića. Križanić je u XVII. 
stoljeću na osnovama govora svoga ozaljskog zavičaja pokušao 
svim Slavenima stvoriti zajednički jezik. Od toga sjećanja pro- 
žela me je grozna nelagoda. Jeli moguće da se ,malo sveslaven- 
stvo“ u Republici Hrvatskoj povukodlači? 


Vi se smijete? Ali nije to smiješno. 


Pustimo Bandićevo i Palmino zagrebačko-jagodinsko brati- 
mljenje. Od te dvojice ,beslovesnih burazera“ nitko ne očekuje 
nekakvo križanićevsko Gramatično izkazanje. To ne. Ali razu- 
mno je bojati se Berlina i Bruselja. Odande bi, bude li škuda, 
moglo poteći mnoštvo čuda. Jedno je ove godine, usred ,,Mje- 
seca hrvatske knjige“ već najavio rektor Sveučilišta u Zagrebu 
Damir Boras pod natražno-naprjednim, ali lukrativnim ime- 
nom: ,Zajednica sveučilišta Jugoistočne Europe i Zapadnoga 
Balkana“. Naslov je, valjda namjerno, nejasan. Ne može se ra- 
zabrati gdje su tu hrvatska sveučilišta. U Jugoistočnoj Europi ili 
na Zapadnomu Balkanu? 


HS, 16. studenoga 2018. 

ZAVJET POGINULIH BRANITELJA 


U propovijedi što ju je u Vukovaru na Dan sjećanja, u nazoč- 
nosti Andreja Plenkovića i dijela njegove Vlade, održao kato- 
lički biskup Egidije Živković, Hrvat iz Željeznoga u Gradišću, 
vrlo su osobno blistala ,opća mjesta“ kršćanskoga nauka - o 
pravednosti, o žrtvi, o zločinu, o kajanju, o oprostu, o pomir- 
bi. Propovjednik je, s jednakim žarom, dotaknuo bolna pitanja 
hrvatskoga društva - zavjet poginulih hrvatskih branitelja, lu- 
straciju, slobodu govora, domoljublje. U živim dušama domo- 
ljubnih Hrvata ta je propovijed odjeknula kao snažna vjerska, 
ćudoredna i politička pobudnica. 


A kako je biskupova propovijed odjeknula u ,mrtvim duša- 
ma“ hrvatske vlasti? Tko zna! Vjerojatno nikako. Takve poruke 
i pouke od ,mrtvih“ se ,duša“ odbijaju kao more od hridina. 


Okosnica je hrvatske vlasti Hrvatska demokratska zajednica 
(HDZ), stranka koja je, pod cijenu Domovinskoga rata, orga- 
nizirala i s hrvatskim narodom provela obnovu samostalne hr- 
vatske države. HDZ je, kako on sam sebe shvaća, i narodnjačka 
stranka. 

Kao i golema većina hrvatskoga pučanstva HDZ (,uključi- 
vo“!) ispovijeda rimokatoličko kršćanstvo. Kakav je to usklik 
među zaporkama? Ah, da! To je hrvatski prijevod Plenkoviće- 
va latinizma ,inkluzivno“ a ovdje znači da u hrvatskoj vlasti 
mogu sudjelovati (i sudjeluju) i ljudi drugih vjeroispovijedi, od 
pravoslavaca i protestanata do muslimana i bezvjeraca. To je s 
političkoga gledišta u redu. 


Ali koliko je onda HDZ obilježen katolištvom? 


Ne znam. U HDZ-u svašta mjere. Na zadnjem su općem sa- 
boru stranke, primjera radi, pljeskomjerom izumitelja Marija 
Kapulice mjerili jačinu pljeska predsjedniku Plenkoviću. Za 
katolištvo, koliko znam, još nemaju mjerila. Ali pouzdano se 
može reći da je katolištvo HDZ-ova vodstva, napose katoliš- 
tvo HDZ-ova predsjednika Andreja Plenkovića, za koji stupanj 
i učenije i jače od katolištva Hrvatske biskupske konferencije 
(HBK). 


Kakva je to glupost?! Nema mjesta čuđenju. Tako ne mislim 
ja, tako misli Plenković. A mišljenje s kesom i batinom — tj. s 
državnim proračunom i Davorom Božinovićem pri ruci - tre- 
ba i poštovati i uvažavati, barem onoliko koliko poštujete i uva- 
žavate razložno mišljenje kada ga izriče državljanin i bez kese 
i bez batine. 


Plenković međutim nije nerazložan. Kakvoću njegove misli 
potvrđuju njegova djela. Ne zaboravimo: Plenković je pred ci- 
jelom nacijom školnički ukorio biskupe da nisu dobro pročitali 
i razumjeli Istanbulsku konvenciju; svojom je razjasnidbenom 
izjavom (,eksplikativnom klauzulom“) bio nakratko očarao i 
samoga predsjednika HBK mons. Želimira Puljića; u pretež- 
no katoličkom Hrvatskom [državnom] saboru od šale je složio 
golemu mnogostranačku većinu za ratifikaciju protukršćanske 
Istabulske konvencije. Covjek dakle doista misli razložno. Dru- 
ga je stvar što mnogima, kao i meni samomu, njegovi razlozi 
mirišu na kolektivnu pogibelj. 

HDZ je, ponavljam, i narodnjačka stranka. Istina, Plenković 
je, kako sam reče, ,cijepljen protiv populizma“, a to se u Bruse- 
lju cijeni. Tamo ga — u svojstvu predsjednika hrvatske podruž- 
nice Europske pučke stranke (EPP) i predsjednika Vlade Repu- 
blike Hrvatske - grle i ljube, a katkad i uštipnu. Ima li od toga 
bolje potvrde narodnjaštva? Tomu bi možda mogla biti ravna 
samo lakrdijaška obrana Istanbulske konvencije i nepraved- 
nog izbornog sustava od narodne volje. Kuščević naime može, 
protiveći se ,narodnim referendumima“, potegnuti i njemački 
argument: Ni u Njemačkoj, gdje su također okosnicom vlasti 
kršćanski narodnjaci, nema referenduma na saveznoj razini. 


Što dakle? HDZ se nakon Tuđmanove smrti izrodio. Uspore- 
dimo samo državničke formate njegovih predsjednika s forma- 
tom osnivača stranke: Ivu Sanadera, Jadranku Kosor, Tomislava 
Karamarka i Andreja Plenkovića s Franjom Tuđmanom. Drža- 
votvorstvo, kršćanstvo i narodnjaštvo danas su prazne marke- 
tinške ljušture, o kojima još uvijek živi nekoć slavna stranka. 


A mi, koji smo tu stranku svojim glasovima dosad hranili kao 
»manje zlo“ što ćemo mi? Hoćemoli i dalje njegovati to sad već 
»moćno zlo“ ili ćemo se, po opomeni biskupa Živkovića, vratiti 
zavjetu poginulih hrvatskih branitelja? 


HS, 23. studenoga 2018. 

BANDIĆ I PLENKOVIĆ 


Andrej me Plenković u zadnje vrijeme iznenađuje. Kako? Ona- 
ko kako je svojedobno snijeg iznenađivao zagrebačku Zimsku 
službu. To se redovito događalo — svake godine, sve dok gra- 
donačelnik Milan Bandić nije jednoga lijepog dana kriknuo da 
će ,pojesti“ ili ,polizati“ svu tu neciviliziranu oborinu na grad- 
skim ulicama. - Ma hajde! - mislite vi. - Pusti Bandića! Bandić 
je Bandić. A Plenković, to je nešto drugo. 


Da, u pravu ste, jedan je jedno, drugi drugo. To međutim nije 
samo gola činjenica. To je i nuždan preduvjet za njihov srdačni 
savez u Skupštini Grada Zagreba i u Hrvatskomu [državnom] 
saboru. Ali nuždan preduvjet (substancijalna različnost) nije 
dostatan za srdačan savez. Za takav je savez prijeko potreban 
i slobodan uvjet (habitualna sličnost). Srdačan je savez u biti 
zagrljaj nužde i slobode. 


Dobro, dobro - reći ćete - možda i jest tako. Ako i nije, barem 
lijepo zvuči. Ali po čemu su to Bandić i Plenković slični? 

Po socijalnom podrijetlu? Nisu. Onaj je hercegovački seljačić, 
ovaj izdanak zagrebačke režimske obitelji. Po ćudi? Ni to. Onaj 
je živac, ovaj mlitavac. Po izobrazbi? Ni govora! Onaj je ideo- 
loški kotlokrpa, a ovaj rođeni JAZU/HAZU -ovac. Po govoru? 
Bandić ,špreha“ zavičajnom hercegovačkom kajkavštinom, a 
Plenković krasnoslovi standardnim hrvatskim jezikom. Po 
svjetonazoru? Tu bi možda moglo biti nešto. Obojica su etnič- 
ki Hrvati, obojica u mladosti disala duhom Saveza komunista, 
obojica katolici. Odatle je doista mogao izrasti sličan svjetona- 
zorčić. Ali to je odveć tanak uvjet za srdačan politički savez. 
Uostalom, Bandić je vrlo mutan. O tomu svjedoči dugotrajno 
DORH -ovo sudbeno hrvanje s Bandićem. A Plenković je čist i 
transparentan. Barem mu je DORH nedavno izdao takvu po- 
tvrdu kada je razmatrao kaznenu prijavu zbog sumnja na kri- 
minalne radnje pri restrukturiranju Agrokora. 


Dobro, Bandić. Ali Plenković? Velite, čist i transparentan. I 
meni je u početku bio posve proziran. Demokrat, lijepo odje- 
ven, uredan, natprosječno obrazovan, dobro odgojen, stasit, 
uglađen, rječit — ukratko: uzoran eurohrvat. Neka vrsta euro- 
hrvatskoga Nadčovjeka. Ali mi se vrlo brzo počeo magliti na 
svaki ljudski dah, i već mi je odavno vrlo maglen, zamagljen 
poput onoga prozora na koji Stjepanu Jimmyju Staniću onako 
sjetno ,opet kuca jesen“. 


Taj sretnik, naime Plenković, naciji se predstavlja kao narod- 
njak i u istom dahu tvrdi da je ,cijepljen protiv populizma“!? 
Ne razumijem tu kravonekravu. Vjerojatno se u Bruselju takva 
logička čudovišta izdašno muzu. U mene ona izazivaju samo go- 
rak osmijeh. A onda gledam toga sretnika u Hrvatskomu [držav- 
nom] saboru. Umjesto da odgovara na zastupnička pitanja, on 
grdi [narodne] zastupnike što mu bacaju klipove pod noge. To je 
injima i njemu neugodno. Iskreno govoreći, neugodno je i meni, 
ali zapravo je u redu. Zašto? [Narodni] zastupnici zaslužuju da se 
s njima tako postupa jer se ne usuđuju disciplinirati svoga ,na- 
rodnjačkog“ predsjednika Vlade. Kako?! Onako kako su pravaši 
Josip Gržanić, David Starčević i Eugen Kumičić na izmaku XIX. 
stoljeća pokušali demokratski disciplinirati svoga feudalnog 
bana Karolya (tobožnjega Dragutina) Khuen-Hedervaryja. 

Plenkovićeve su grdnje [narodnih] zastupnika u Hrvatskomu 
[državnom] saboru same o sebi mala umjetnička djela. Meni 
su one neugodne vjerojatno stoga što me podsjećaju na gro- 
zan prizor pod Trojom, u kojemu Homer slika dušu helenske 
vojničke aristokracije. Tamo, u tom prizoru, itački kralj Odi- 
sej okrutno izbija ružnoj ništariji Terzitu ,populizam“ iz glave. 
Kada gledam Plenkovićeva mala umjetnička djela, svaki me 
put obuzme strah da bi nezazorni predsjednik Vlade mogao na 
glavi kojega od svojih Terzita - Davora Bernardića, Gordana 
Marasa, Zlatka Hasanbegovića i Mire Bulja — slomiti svoje ,,na- 
rodnjačko“ žezlo, ali svaki me put obraduje pomisao da u tom 
slučaju ne bi imao čime dosegnuti gospođu Brunu Esih. 


A što se tiče habitualne sličnosti Bandića i Plenkovića, koja 
je prijeko potrebna za srdačan politički savez, držim da je sve 
što smo dosad razmatrali luk i voda. Može se svesti na izvrnu- 
tu pučku poslovicu: Nesličan se nesličnu raduje. Kad bi tako 
ostalo, zavrijedili bismo prijekor da ne vidimo ono što i hr- 
vatski politički slijepci vide: Bandić i Plenković, koliko god su 
različiti, imaju isti politički ukus. Sami sebe, sudeći po omomu 
što čine, razumiju kao nakupce moći. Oni su dvije strane iste 
hrvatske kune, samo je jedan »špekulativac“, a drugi spekulati- 
vac. Bandić »preslaguje , a Plenković preslaže. Što to? Sajamske 
stečevine. I tim stečevinama krivotvore političku volju svoga 
naroda. Sebi na čast i mast, narodu na štetu i sramotu. 


HS, 30. studenoga 2018. 

SUVERENIZAM U HRVATA 


Gosti u ,kafiću“ De Vito na zagrebačkom Črnomercu često 
bistre politiku. Za susjednim stolom sjede dvojica. Jedan pita 
drugoga: — Što misliš, koji su Hrvati suvereniji, herceg-bosan- 
ski u Bosni i Hercegovini ili mi hrvatski u Europskoj uniji? — 
Drugi se užima u ramenima, oprezno otpuhuje duhanski dim 
te mudro, kroz smijeh, odvraća: - Ma gdje mene nađe, prija- 
telju! Nitko ti to pod kapom nebeskom ne zna, osim dakako 
Andreja Plenkovića i njegove ministrice vanjskih i europskih 
poslova Marije Pejčinović Burić. 


Dalje ne slušam. Ali pitanje me i dalje žulja. Očito je krivo 
»nasađeno“. Hotice ili nehotice? Ne zna se. Bilo onako ili ovako, 
radi same stvari treba reći da pridjev ,suveren“ znači: ,koji ima 
vrhovnu vlast“. On se, dakle, ne može sadržajno stupnjevati. 
Vlast naime ne može biti viša od vrhovne (najviše) vlasti. A 
narod može samo imati ili nemati vrhovnu ili najvišu vlast na 
određenom području. Odgovor na krivo ,nasađeno“ pitanje o 
hrvatskoj suverenosti puno je jednostavniji. Sadržajno je posve 

šupalj, pa se bez ikakve dvojbe doima kao puka šeretska aluzi- 
ja na Plenkovićevu ,diplomatsku ofenzivu“ u Bruselju, koja je 
trebala uroditi potporom Vijeća Europe zahtjevu herceg-bo- 
sanskih Hrvata za promjenu izbornoga zakona u Bosni i Her- 
cegovini. 


Ali nevolja je u tomu što se naoko blesavo pitanje: ,Koji su 
Hrvati suvereniji, herceg-bosanski u Bosni i Hercegovini ili hr- 
vatski u Europskoj uniji*“ - ne može gramatički riješiti. Treba 
ga razmotriti i sa sadržajnoga gledišta. A ono, gleda li se tako, 
ne vapi za pojmovnim određenjem suverenosti. Onaj tko ga 
je načeo očito zna što je suverenost. Pa zašto onda tako? Vje- 
rojatno se nemogućim komparativom podruguje hrvatskomu 
shvaćanju suverenizma. 


A tu od 3. siječnja 2000. u javnim priopćivalima bez prestan- 
ka trešte svakojake budalaštine. Tom bukom hrvatski globalisti 
(jarmoljubi svih vrsta: eurohrvati, jugohrvati i drugi) preod- 
gajaju hrvatske suvereniste (domoljubne Hrvate) ozloglašuju- 
ći suverenizam na sve moguće načine, a one koji se ne daju 
preodgojiti nastoje ,ubiti u pojam“. Pri tomu ponajčešće vitla- 
ju velikosrpskim mlatilima: mitom o Jasenovcu i mitom o 
hrvatskoj srboždernosti. Odatle je niknula čudovišna priča o 
»udruženom zločinačkom pothvatu“ Hrvatske vojske i Hrvat- 
ske policije pod vodstvom Franje Tuđmana. Odatle su šiknula 
i neka čudesna vrela hrvatske predsjedničke mudrosti. Sjetimo 
se samo Mesićeve tvrdnje da smo vodili besmisleni rat za dr- 
žavne granice i Josipovićeve da je konglomerat pogrješnih po- 
litika izazvao četiri srpska osvajačka rata u zadnjem desetljeću 
XX. st.: ratove protiv Slovenije, protiv Hrvatske, protiv Bosne i 
Hercegovine i protiv Kosova. 


Tu ideološku vojnu obilno financiraju različite globalističke 
ustanove iz inozemstva, a ponajviše hrvatski državni proračun. 
Vode ju ljudi koji se identificiraju s gubitnicima Domovinskoga 
rata i pokoji priučeni globalist. Iz njihove bojne buke u javnim 
se priopćivalima mogu razabrati žestoki napadaji na suvereni- 
zam. Suverenost je, tvrde, zastarjela. To je u naše globalno doba 
prazna riječ. Tko je danas suveren?! Suverenizam nije domo- 

ljublje. I globalist može biti domoljub. Suverenizam je u biti 
eufemizam, pristojna riječ za — nacionalizam! A nacionalizam 
je, kako reče francuski predsjednik Emmanuel Macron na pa- 
riškoj proslavi svršetka Prvoga svjetskog rata, veliko zlo. 


Za pobijanje tih podvala nije potrebna nikakva metafizička 
sprema. Dostatno je zdravorazumski upozoriti na netočno- 
sti. Suverenost nije zastarjelica. Suverenost je bitno obilježje 
države. Ona državi daje monopol na uporabu sile i isključivu 
vlast na određenom području: zakonodavnu, izvršnu i sudbe- 
nu. Država bez suverenosti samo je po imenu država. Sjajan je 
primjer za to Socijalistička Republika Hrvatska. , Republika“ 
naime znači — država republikanskoga ustroja. Domoljublje je 
hrvatski naziv za ,patriotizam“. Domoljublje podrazumijeva 
ljubav prema domu i ljubav prema domovini. Globalist dakle 
može biti samo djelomičan domoljub, ljubiti samo svoj dom, 
a prezirati ili čak mrziti domovinu. Nacionalizam je puko od- 
bijanje tuđinske vladavine. Kao takav on je — logično — pri- 
rodna podloga suverenizma, tj. težnje za vrhovnom vlašću na 
određenom području u skladu s međunarodnim i nacionalnim 
pravom. U suverenoj nacionalnoj državi nacionalizam ustupa 
svoje mjesto domoljublju. 


A što ćemo s ishodišnim pitanjem: Koji su Hrvati suvereniji, 
herceg-bosanski u Bosni i Hercegovini ili hrvatski u Europskoj 
uniji? To je, kao što rekoh, zakučasto pitanje. Ne mogu presu- 
diti. Mogu samo upozoriti na dvije znakovite činjenice: Hrvati- 
ma u Herceg-Bosni člana tročlanoga državnog Predsjedništva 
biraju muslimanski Bošnjaci, a Hrvatima u Hrvatskoj pred- 
sjednika hrvatske Vlade saveznici u Bruselju javno štipaju za 
stražnjicu. Pa prosudite sami. 


HS, 7. prosinca 2018. 

TUĐMAN OPET MEĐU NAMA 


Eto, vidiš, govorio mi je nekakav unutarnji glas, budi da su ,virni 
krivovirna pravca“ podigoše mu spomenik. ,Najveći i najljepši“ 
upravo onako kako je Sbečavao zagrebački gradonačelnik. Do- 
bro, ne voliš gradonačelnika, ali danas, na Dan ljudskih prava, 
srce bi ti ipak trebalo biti na mjestu, ako ni zbog koga i ni zbog 
čega, onda zbog Kuzme Kovačića i njegove umjetnine. 


Da, tako i jest: srce mi je zbog njih na mjestu. Ali ovdje i sada 
nije riječ o umjetniku i umjetnini. O tomu su u svom jadu i če- 
meru neumjesno i nepristojno u javnim priopćivalima cviljeli 
jugani (jarmoljubci) staroga kova teško pogođeni postavljanjem 
spomenika. Razumijem njihovu neuljuđenu tugu. Razumijem i 
stanovitu uljuđenu suzdržanost jugana novoga kova. Razumi- 
jem, ali ni s jednima ni s drugima ne suosjećam. To je vjerojat- 
no ,politički neispravno“? Vjerojatno. Ali što mogu, osjećaju ne 
zapovijedam, a hinjena mi se sućut gadi. Možda je ,neispravno“ 
samo to tako otvoreno reći? Ali ako je i tako, meni to ne poma- 
že. Kakav sam, takav sam. 


Srce mi je dakle na mjestu, ali uznosan izraz toga zadovoljstva 


bio bi posve neumjestan. Zašto? Zbog okolnosti u kojima je spo- 
menik otkriven. 

Kakve sad okolnosti? 


Razmotrimo ih. Nikada nisam dvojio da će Tuđman i u Zagre- 
bu dobiti spomenik. Stoga nisam ni iznenađen. Nikad mi, kao ni 
kiparu Kovačiću, nije bio dvojben ni politički smjer ni državnič- 
ki format Franje Tuđmana. Svi spomenici podignuti tomu čovje- 
ku diljem domovine spomenici su — hrvatskomu suverenizmu. 
U tomu se svi politički Hrvati slažu. 


Domoljubcima je to razlog štovanja, a domomrzcima razlog 
zatiranja Tuđmanove uspomene. 


Tudmanova se uspomena zatirala okrutno: ocrnjivanjem čo- 
vjeka, i blago: reinterpretacijom njegova političkog djela. Ocr- 
njivačima — juganima staroga kova — Tuđman je bio i ostao 
zločinac bez premca. Reinterpretima - juganima novoga kova 
—- Tuđman je prikriveni globalist. 


Ocrnjivanje je do vrhunca dotjerao Zoran Erceg svojim izgre- 
dom na svečanosti otkrivanja Kovačićeva zagrebačkog spome- 
nika. Reinterpretaciju Tuđmanova suverenizma ,potkovao“ je 
Zdravko Tomac na jednoj od komemoracija u povodu Tuđma- 
nove smrti u zagrebačkom Hrvatskom institutu za povijest. Pro- 
fesor je nazočnicima priopćio da mu je pokojni Tuđman (valjda 
prije smrti?!) ,u četiri oka“ povjerio tajnu s oje politike riječima: 
Ova borba za samostalnost i suverenost Hrvatske samo je prvo 
poluvrijeme; drugo je poluvrijeme borba za članstvo Hrvatske u 
Europskoj uniji [tj. borba za odbacivanje samostalnosti i suvere- 
nosti]! To je humus iz kojega je niknula ideologija Sanaderova 
»novog“ HDZ-a. Kada su novi hrvatski jarmoljubci, Sanaderovi 
eurohrvati, god. 2003. preuzeli vlast od starih jarmoljubaca, Ra- 
čanovih jugohrvata, oni su s vlašću radosno baštinili i njihovu 
»detuđmanizaciju Hrvatske“. 


Najžešće razdoblje ,detuđmanizacije“ označila je HDZ-ova 
idila s Carlom del Ponte, glavnom tužiteljicom haaškoga Me- 
đunarodnog kaznenog sudišta za zločine go ene u bivšoj Ju- 
goslaviji (ICTY). U to je vrijeme HDZ-ova vlast bjesomučno 
progonila hrvatsko ,plemstvo mača“. Junaci Domovinskoga rata 
degradirani su u hulje i ništarije, zatvarani i osuđivani, a njihovu 
mrtvom vrhovnom zapovjedniku Franji Tuđmanu vlast je šutke, 

a oporba na sav glas priznavala status vođe i organizatora ,udru- 
ženoga zločinačkog pothvata“. 


Kako je svršilo to protuhrvatsko mahnitanje? Haaško je sudište 
nepostojeći ,udruženi zločinački pothvat“ koji je maknulo s Re- 
publike Hrvatske, lani konačno pripisalo vojnomu i civilnomu 
vodstvu ratne Hrvatske Republike Herceg-Bosne i drastično ga 
kaznilo. A kada je za čitanja presude u sudnici toga sudišta ge- 
neral Slobodan Praljak — odbijajući nedužan živjeti sa stigmom 
ratnoga zločinca - počinio samoubojstvo, Hrvatski mu je gene- 
ralski zbor u tom povodu organizirao komemoraciju u zagre- 
bačkoj Koncertnoj dvorani Vatroslava Lisinskoga. Najviši su dr- 
žavni dužnosnici najavljivali osporavanje presude, ali nitko se iz 
trovrha državne vlasti nije usudio nazočiti komemoraciji. 


Doda li se tomu da je predsjednica Republike Hrvatske Kolinda 
Grabar-Kitarović ove godine 19. obljetnicu Tuđmanove smrti i 
Dan ljudskih prava obilježila javnim druženjem s nekadašnjim 
neslužbenim glasnogovornikom Carle del Ponte Ivanom Zvoni- 
mirom Puhovskim, te da je toga dana ministar unutarnjih po- 
slova Davor Božinović u Marakešu u ime Republike Hrvatske 
prihvatio nekakav ,neobvezujući“ globalni sporazum o migra- 
cijama koji su odbile suverenistričke vlade u Srednjoj i Istočnoj 
Europi, što se o svemu tomu može misliti? 


Ali vratimo se na polazište. Nakon punih 19 godina SDP-ove i 
HDZ-ove ,detuđmanizacije“ Palmin je ,burazer“ Milan Bandić 
bez ikakva napora okupio taj isti trovrh državne vlasti i mnoštvo 
štovatelja Tuđmanove uspomene podno veličanstvenoga Kova- 
čićeva spomenika hrvatskomu suverenizmu. Samo on, Milan 
Bandić, stjecajem nesretnih okolnosti, nije došao. Šteta. Ali i da 
je došao, ne bismo dvojili što je to bilo - suverenističko pokajniš- 
tvo hrvatskih globalista ili samo visoka himba. 


U svakom slučaju, dobro je da je taj div tu. U najmanju ruku da 
podsjeća svoje nedostojne baštinike na njihovu neznatnost. 


HS. 14. prosinca 2018. 

KRABULJNI PLES OKO HERCEG-BOSNE 


Da ne povjeruješ svojim očima i ušima! Hrvati, a s njima i neki 
nehrvati, duboko se ukopali svatko u svoju misao o nekom 
tamo Željku Komšiću iz Kiseljaka! Što je tu tako čudno? Sama 
ta činjenica: predmet ništavan, a misli o predmetu dubokou- 
mne! No, ne treba se tomu čuditi. Takve nesklapnosti nužno se 
zbivaju uvijek kada politički vjetrogonje, plešući oko vatre, paze 
»da se Vlasi ne dosjete“ kakve nevolje zapravo žuljaju njihovu 
pravednost. 


Ali rečeni su vjetrogonje u ovom slučaju samo smiješni. Nji- 
hove je nepodopštine skrivila paradoksalna politička zbilja koja 
hrani to dubokoumlje. 


Kako to? Evo kako. Jugoslavenska Socijalistička Republika 
Bosna i Hercegovina bila je nazovi-država svojih triju jedna- 
kopravnih naroda: Muslimana (oko 43 posto eni Srba 
(oko 31 posto pučanstva) i Hrvata (oko 17 posto pučanstva). 


Kada se Jugoslavija raspadala (1990. — 1995.), Muslimani su tu 
nazovi-državu htjeli pretvoriti u samostalnu i suverenu državu 
Bosnu i Hercegovinu; Srbi nisu htjeli nikakvu Bosnu i Herce- 

govinu; Hrvati, politički gotovo zanemariv čimbenik u Bosni 
i Hercegovini, naravno su čeznuli za životom u svojoj nacio- 
nalnoj državi, ali su, duboko svjesni svoje neznatnosti i dugo- 
ročnog probitka svoje nacionalne države Republike Hrvatske, u 
veljači 1992. masovno izašli na referendum i glasovali za neovi- 
snost Bosne i Hercegovine. 


Na tom referendumu zbio se temeljni bosansko-hercegovački 
paradoks. Hrvati su, premda najslabiji čimbenik - poput miša u 
priči ,Djed i repa“ - svojom snagom iščupali Bosnu i Hercego- 
vinu iz Jugoslavije. Kako? Paradoksalno. Prevagom svojih gla- 
sova ostvarili su nuždan uvjet za njezino međunarodnopravno 
priznanje — dakle, nešto što Srbi nisu htjeli, a Muslimani nisu 
mogli učiniti bez Hrvata. 


Na ishod referenduma o neovisnosti Srbi su odgovorili zdru- 
ženim nasiljem iznutra i izvana: iznutra oružanom pobunom, 
a izvana srpsko-crnogorskom oružanom agresijom na Bosnu i 
Hercegovinu. U tom ratu (1992. — 1995.) izbio je podjednako 
okrutan oružani sukob među braniteljima Bosne i Hercegovine 
—- među Muslimanima (od rujna 1993. Bošnjacima) i Hrvatima. 
Hrvati, najslabiji sudionici u tim sukobima, pretrpjeli su raz- 
mjerno najveće ljudske gubitke, i to - paradoksalno — znatno 
veće u sukobima sa saveznicima, Bošnjacima, u Srednjoj Bosni 
nego u sukobima s neprijateljima, Srbima, u Sjevernoj Bosni. 


Ta dva paradoksa visoko je nadmašila paradoksalnost Općega 
okvirnog sporazuma za mir u Bosni i Hercegovini što su ga po 
diktatu ,tenkovske diplomacije“ tzv. međunarodne zajednice u 
američkoj zrakoplovnoj bazi Wright-Patterson kod Daytona 
postigli Slobodan Milošević, Franjo Tuđman i Alija Izetbego- 
vić te njegovim svečanim potpisivanjem u Parizu 14. prosinca 
1995. priveli kraju rat Srba, Bošnjaka i Hrvata za svoj dio Bosne 
i Hercegovine. 


... XY. 


ga članka želi samo upozoriti na temeljne paradokse Dayton- 
skoga sporazuma o kojima pametniji od njega mudro šute. 

Taj sporazum svojim Aneksom IV, koji je zapravo Ustav bu- 
duće države, određuje Bosnu i Hercegovinu kao državu njezi- 
nih triju jednakopravnih naroda: Bošnjaka, Hrvata i Srba, i svih 
ostalih njezinih državljana. Uz to ističe da Bosna i Hercegovina 
više nije - republika. Dobro. reći ćete, što je tu paradoksalno? Tu 
još ništa. Ali Ustav te odredbe dopunjuje nečim što je ne samo 
paradoksalno, nego i skandalozno. On državu dijeli na dva po- 
djednaka dijela, tzv. entiteta (bića), jedan se prostire na 49 po- 
sto, a drugi na 51 posto ozemlja. Manji entitet naziva Republi- 
kom Srpskom i dodjeljuje ga Srbima, a veći entitet Federacijom 
Bosne i Hercegovine i dodjeljuje ga Bošnjacima i Hrvatima. 


Što dakle? Nije li čudno da Bosna i Hercegovina, koja nije re- 
publika, svojim znatnim dijelom jest republika? I to - republika 
srpska! Nije li više nego sablažnjivo dodijeliti agresoru na Bo- 
snu i Hercegovinu, koji je činio oko 31 posto ukupnoga pučan- 
stva, 49 posto, a njezinim braniteljima, koji su činili oko 60 po- 
sto ukupnoga pučanstva, 51 posto te nesretne države? Ne čini li 
vam se da se takva entitetsko-etnička dvodioba države ruga ne 
samo ustavnoj jednakopravnosti hrvatskoga naroda sa srpskim 
i bošnjačkim, nego i zdravomu razumu Hrvata? 


Treba li se u takvim okolnostima čuditi Bošnjacima što već tre- 
ći put biraju Hrvatima njihova zastupnika u tročlano Predsjed- 
ništvo toga čudovišta od države što ga je još dodatno unakazila 
samovolja ,visokih predstavnika međunarodne zajednice“, od 
Carla Bildta do Valentina Inzka? Ne bih rekao. Bošnjaci samo 
oponašaju ciničnu ,pravdu“ međunarodne zajednice. Stoga je 
sva ta smiješna ,,frtutma“ oko Željka Komšića u biti samo kra- 
buljni ples oko pokojne Hrvatske Republike Herceg-Bosne u 
kojemu se nadmeću njezini pristaše i protivnici. 

To ne vodi nikamo. Hrvati trebaju odbaciti krabulje i ponov- 
no se, kao i god. 1990., bez straha i kalkulantstva opet okupiti 
oko banalne istine: Bez entiteta nema identiteta, a bez entiteta i 
identiteta ni političkoga opstanka. 


HS, 21. prosinca 2018. 

UMJESTO ČESTITKE 


Potkraj ove godine pogled mi je bila zaokupila dobrota dobrih 
ljudi. Oduševljeno sam slušao lijepe vijesti iz domovine i svi- 
jeta, pa sam bio naumio u zadnjem tjednu Došašća napisati 
uznosan članak koji podgrijava nade i u bolju budućnost na- 
cije. 


Tako su me usmjerivala mala plemenita djela tzv. malih ljudi. 
A njih je, kao obično, bilo mnogo. Osobito su me ganule tri 
stvari: predbožićna razmjena darova među rođacima, prijate- 
ljima i znancima, zadarska javnozdravstvena radost darivanja 
krvi i poplava milosrđa nakon požara u Svetoj Nedelji koji je 
progutao kuću i svu imovinu jedne obitelji. 


To su eurohrvatima i jugohrvatima banalne trice i kučine, ali 
meni su te sitnice neko vrijeme bile dovoljnim razlogom i za 
sakralnu i za sekularnu vedrinu duha ,,u se vrime godišća“. 


Tako nadahnut, već sam bio naoštrio metaforičko pero i sjeo 
za računalo. No prije negoli sam počeo pisati — ,tinta mi se 
proli“! Hoću reći: nadahnuće izduši, poput one gumene dušice 

kožne lopte koja je nekoć davno izdušila pred mojim nogama 
na igralištu nogometnog kluba ,,Budućnost“ u Donjim Andri- 
jevcima. 


Kako to? Što se dogodilo? 


U onom času ni sam nisam znao. Stoga sam odlučio preispita- 
ti tu čudnu pojavu. Pošao sam metodično, od sebe sama. Kako 
nisam otkrio nikakvu društvovnu alergiju, posumnjao sam da 
bi posrijedi mogla biti nekakva politička preosjetljivost na bo- 
leštine hrvatske države. 


Pitao sam se: Što mi je to tako nemilo proburazilo dušu? Mož- 
da nepotizam izvršne vlasti? Korupcija sudbene? Vrijednosna 
praznina zakonodavne? Ili me je sablaznio veseli svjetonazor- 
no-ideološki promiskuitet [narodnih] zastupnika u Hrvatsko- 
mu [državnom] saboru? Zgrozilo me idejno zajedništvo Milo- 
rada Pupovca, Furija Radina, Tomislava Sauche, Ivana Vrdolja- 
ka, Branimira Glavaša? Prenerazilo me ono ljupko društvance 
što se na polovici zastupničkog mandata - bez poziva i mimo 
znanja ,preslagivača“ vlasti Milana Bandića — sjatilo u klubu 
stranke Bandić Milan 365? Ili me je samo zaprepastila svestra- 
načka ljubav eurohrvata i jugohrvata prema Andreju Plenko- 
viću i njegovoj ,uključivoj“ vladavini, pa sam pod teretom te 
ljubavi ,,zdehnul kak lilija“? 


Ni govora! Ništa me od toga, a ni sve to skupa, nije moglo u 
zadnji čas odvratiti od moga uznosnog nauma. Koga bi, uo- 
stalom, moglo iznenaditi nedostojno lakrdijanje od naroda 
odmetnute vlasti koje traje desetljećima? Mene su u ovo ,po- 
sliječinjenično doba“ od blagdanskoga zanosa otrijeznile neke, 
oprostite — činjenice. 


Prvo je sijevnula neočekivana vijest da je madžarski MOL u 
Americi odustao od tužbe protiv Hrvatske! Vladini ,pijarci“ 
(javnici) tu su vijest odmah nježno provukli kroz uši hrvatske 
javnosti kao izraz Orbanove zahvalnosti hrvatskim europarla- 
mentarcima koji su u rujnu, kada se u Europskom parlamen- 
tu kritički raspravljalo i glasovalo o madžarskoj ,neliberalnoj 

demokraciji“, stali na Orbanovu stranu. Krasno! Ali naciju je 
za dva-tri dana dodatno prosvijetlio Plenkovićev ministar To- 
mislav Corić objavom da se Vlada više ne će protiviti zatvara- 
nju Inine rafinerije nafte u Sisku. To je, reče ministar, pitanje 
o kojemu će suvereno odlučiti - poslovna politika kompanije! 


Molim? Što? Ništa. Sve je u najboljem redu. Događaj čuva 
Plenkovićevu vjerodostojnost. To je taktička odluka. Plenković 
će, kao što je obećao na početku svoje vladavine, ipak vratiti 
Inu u vlasništvo Republike Hrvatske. Samo treba pričekati da 
joj MOL svede tržišnu vrijednost na — nijednu kunu. 


Nasuprot tomu pristrani sindikalci ojađeno tvrde da je Vlada 
tom izjavom s neznanih razloga blagoslovila MOL-ovo ,nepri- 
jateljsko preuzimanje“ Ine. 


Ne bi to bilo ništa neobično. Plenkovićeva Vlada od počet- 
ka vodi rat protiv nacije. Pogledajmo njezine pobjede u godini 
2018: osnutak Skupine Borg, ratifikacija tzv. Istanbulske kon- 
vencije uz pomoć oporbe, svladavanje narodne volje (uspješno 
suzbijanje rerferendumskih inicijativa) pod vodstvom Lovre 
Kuščevića i APIS-a, iseljivanje desetaka tisuća mladih Hrva- 
ta, Marakeški sporazum Davora Božinovića o migracijama, 
pad industrijske proizvodnje i osvajanje Pantovčaka uz pomoć 
DORH-a, PNUSKOK-a, Policije i SOA-e. 


Tko iz tih zasada može izbiti iskru nade za godinu pred nama? 
Ja ne mogu. Stoga čitatelju upućujem samo svoje ni na čemu 
utemeljene najbolje želje. 


HS, 4. siječnja 2019. 

TRI VICA TOMISLAVA KRASNECA 


Čemu se eurohrvati smiju? To lijepo pokazuju ,Tri najveća po- 
litička vica 2018. godine“ što ih je Tomislav Krasnec 2. siječnja 
2019. Iz ,bruseljskoga bunkera“ ispalio u Večernji list. 


A što je vic? Nekoć je ta riječ bila nepotreban germanizam u 
standardnomu hrvatskom jeziku. Umjesto ,vica“ u njegovanu 
su se govoru rabile hrvatske riječi: dosjetka, doskočica, šala, 
pošalica, smješica, pošurica. Nakon Drugoga svjetskog rata 
književna je teorija tim germanizmom stručno označila krat- 
ki pripovjedni oblik s iznenadnim obratom (v. Josip Užarević, 
Književni minimalizam, Zagreb, 2012.). A što je politički vic? 
U liberalnoj demokraciji podvrsta vica koja izvrgava ruglu po- 
litiku i političare. To isto politički je vic bio i u komunističkoj 
»narodnoj demokraciji“ ali u njoj je bio znatno djelotvorniji. 
Mogao je izazvati slušateljev smijeh i svoga pripovjedača baci- 
ti u tamnicu (v. Stjepan Babić, Hrvatski politički vicevi, Zagreb, 
1995.) 


Svaki dakle vic, rečeno aristotelovski, bitno određuje ista 
svrha: iznenadnim obratom, tzv. poentom, izazvati slušateljev 

smijeh. S time se neizravno slaže i Abendblattov pripovjedač 
političkih viceva kada u uvodu svoga pripovijedanja ističe da 
je najbolje“ sa smijehom ispratiti staru i sa smijehom dočeka- 
ti novu godinu, pa se može zaključiti da i on na razmeđu 2018. 
i 2019. samo radi smijeha pripovijeda naciji svoja ,Tri najveća 
politička vica 2018. godine“. 


Prvi je politički vic, veli Krasnec, priča o Andreju Plenko- 
viću kao čovjeku koji ne mari za Hrvatsku, nego samo čezne 
za povratkom u Bruselj - vjerojatno na dužnost predsjednika 
Europskog povjerenstva ili na kakvu visoku vanjskopolitičku 
ili sigurnosnu dužnost u Europskoj uniji. To je vic, jer priču 
pričaju Plenkovićevi stranački suparnici. Oni tom pričom 
Plenkoviću ,sapunaju dasku“. Žele da ode i tako oslobodi mje- 
sta predsjednika HDZ-a i predsjednika Vlade, koja po njihovu 
mišljenju pripadaju nekomu od njih. To su oni isti ljudi koji 
su donedavno pričama o korupciji priječili imenovanje Joška 
Pare hrvatskim veleposlanikom u Bruselju. 


Drugi je politički vic priča o svjetskoj konzultantskoj karije- 
ri bivšega predsjednika Vlade Zorana Milanovića i njegovim 
predavanjima po kineskim sveučilištima i međunarodnim fo- 
rumima. To je vic, veli Krasnec, jer nitko, ,pa ni sveznajući 
Google“, o tomu ništa ne zna, a tu priču pričaju ljudi koji bi 
Milanovića nakon sljedećih predsjedničkih izbora rado vidjeli 
na Pantovčaku. 


Treći je i najveći politički vic politička podjela na suvereni- 
ste i globaliste, koja omalovažava podjelu na ,lijevo“i ,desno“ 
»Vic je, veli Krasnec, ,u tome što je ta podjela umjetna i u 
svjetskim okvirima, odakle je preslikana, a posebno je umjet- 
na u hrvatskim okvirima, gdje naprosto nema političkog vođe 
kojemu hrvatski suverenitet nije na prvom mjestu.“ 


Krasnec drži da je riječ ,globalist“ pogrdnica kojom se služe 
»radikalni desničari“ pa dalje umuje: ,U javne i političke ra- 
sprave u Hrvatskoj taj se pojam i priča o globalistima nasuprot 
suverenistima uvozi kako bi se oblatilo i etiketiralo unutarnjo- 
političke protivnike. Opet na tragu onog prvog vica, gdje je 

jednoj struji unutar HDZ-a potrebna vidljiva diferencijacija 
naspram druge struje unutar HDZ-a, kako bi nakon diferen- 
cijacije uslijedila difamacija, a nakon difamacije valjda detro- 
nizacija.“ 


To su, veli Krasnec, ,Iri najveća politička vica 2018. godine“. 
Eto vam ih, dragi čitatelji, pa se trostruko smijte, ako su vam 
smiješni. Meni te pričice, iako su u stanovitom smislu domi- 
šljate, nisu vicevi. Suhe, bez soka i smoka, one su mi suše od 
»suve drenovine“ Kraljevića Marka. Od mene one mogu, uz 
najveću dobrohotnost, izmamiti samo žalostiv osmijeh. 


Zašto žalostiv? Ponajprije stoga što mi nije potrebna osobita 
dovitljivost da u tom neduhovitom tekstuljku prepoznam lji- 
gavu bruseljsku dobrodošlicu Jošku Pari, netom imenovanom 
veleposlaniku u Belgiji, o čijoj diplomaciji ponešto zna i ,,sve- 
znajući Google“ koji ništa ne zna o Milanovićevoj konzultant- 
skoj karijeri. 


A nikomu u Hrvatskoj ne treba osobito političko iskustvo da 
u izričaju ,ekstremni desničari“ prepozna zloćudnu etiketu. 


Ne treba Hrvatu ni osobita pamet da sebi postavi pitanja: Ako 
je nova politička podjela na globaliste i suvereniste umjetna, 
je li možda stara politićka podjela na ljevičare i desničare — 
prirodna? Zar ne vidi znalac međunarodne politike da se ,li- 
jeve“ i ,desne“ vlade u Hrvatskoj razlikuju samo po tomu što 
»lijeve“ sudjeluju u pedersko-lezbijskim povorkama ponosa, 
a ,desne“ se, barem zasad, samo blagonaklono drže postrani? 
Zar ne vidi da i ,lijeve“ i ,desne“ vlade jednako pobožno slu- 
šaju diktat iz Bruselja? Ako je pak, kako tvrdi Krasnec, ,,svim 
političkim vođama hrvatski suverenitet na prvom mjestu“, ne 
bi li to onda trebalo vrijediti i za Stjepana Mesića, Ivicu Rača- 
na, Ivu Sanadera, Jadranku Kosor, Milorada Pupovca i Andre- 
ja Plenkovića? 


Tko sebi postavi ta i takva pitanja, teško će se oteti dojmu 
da je Krasnečeva lažljiva popara tek gnusno ulizivanje onim 
vanjskopolitičkim gojencima Mate Granića što danas zlora- 

bom državnih institucija i javnih priopćivala poput raskalaše- 
nih janjičara haraju prostorom hrvatske slobode. 


I, na posljetku, svatko tko ima zrnce pameti od prve će shva- 
titi krajnji smisao Krasnečeve socijalističke latinštine ,diferen - 
cijacija“, ,difamacija“ i ,detronizacija“. Manje je to neuspjela 
poenta tobožnjega vica, a više uspješno namigivanje Vragu, 
koje se nekoć dičilo imenom - denuncijacija. 


HS, 11. siječnja 2019 

TIRANIJA PROSTOTE 


U slučajnu društvu upitah slavitelja političke stabilnosti: — Što 
je za naciju bolje, loša politička stabilnost ili dobra politička 
nestabilnost? — To je - odvrati on - prenategnuta glupost! - A 
njegov mi drug odbrusi: - Vaše je pitanje poteklo iz sumnjiva 
izvora: iz površna promatranja ili iz slijepe žudnje za promje- 
nom. — Kako nitko nije dvojio da je za naciju bolja dobra po- 
litička nestabilnost od loše političke stabilnosti, ostali su prije- 
porni samo izvori - moje promatranje i moja žudnja. 


Razmotrimo to dvoje ovdje. Tko su graditelji sadašnje politič- 
ke stabilnosti u Republici Hrvatskoj? Javnost to zna. Teorijski: 
Davor Ivo Stier, praktično: Andrej Plenković. Oni su hrvatsku 
političku stabilnost izgradili na ,novoj hrvatskoj paradigmi“, 
na ,uključivosti i razvoju“. No, to je znanje površno. Treba ga 
malo produbiti. 


U Zagrebu su ,uključivost i razvoj“ bili na djelu i prije Plen- 
kovića. S osobitom ih je ljubavlju prakticirao teorijski samoza- 
tajni zagrebački gradonačelnik, čovjek multikulturan, mekan 
kao ,meko kuhano jaje“ ali pun energije. - Tko to? - Pa Milan 

Bandić, predsjednik političke stranke Bandić Milan 365. On 
bez prestanka ,,dela“ radi i posluje, špyaČera1 Kai TpATTEL, re- 
kli bi stari Heleni. I, gle, politička ,,brda valja“. 


— Ma daj! - vrisnut će štovatelji obaju izvrsnika. - Nisu Plen- 
ković i Bandić isto! Zar ne vidite da se Plenkovićev i Bandićev 
ukus razlikuju kao nebo i zemlja. 


Nisam rekao da su isto, a o ukusima ne bih raspravljao. Što se 
pak same razlike tiče, tu se donekle slažem sa svojim protivni- 
cima. Razlika je doista na prvi pogled uočljiva. Plenković je u 
mnogo čemu učeni politički elitist, a Bandić u svemu, kako se 
za komunizma govorilo, neuk ,narodski čovjek“ na vlasti. 


Politika je međutim, koliko god to demodirano zvučalo, u biti 
— etika. A tu se pojavne razlike među dvama ,neimarima“ po- 
litičke stabilnosti svode na bitnu sličnost. 


Zastupnički klub Bandićeve stranke u Hrvatskomu [držav- 
nom] saboru broji 12 [narodnih] zastupnika, a — gle čuda! — 
nijedan nije stekao izborni legitimitet na listi te stranke. Pred- 
sjednik kluba Robert Jankovics izjavljuje da je jedini uvjet za 
članstvo u tom klubu potpora Plenkovićevoj Vladi u Hrvatsko- 
mu [državnom] saboru. Bandić pak tvrdi da on niti snubi niti 
kupuje zastupnike, a na upit što k njemu mami tolike ,preletav- 
čeviće“ pobožno odgovara: ,Valjda Bog tako hoće.“ 


Bandićeva neobična stečevina ožalostila je i ozlojedila sabor- 
sku oporbu, osobito predsjednika SDP-a Davora Bernardića i 
predsjednika HSS-a Krešimira Beljaka. Složno su osumnjičili 
Bandića za političku korupciju, a Beljak je podnio i kaznenu 
prijavu USKOK-u. Zloba je zatim zahvatila i vladajuću većinu. 
Prvo je vrisnuo Plenkovićev ,preletavčević“ Ivan Vrdoljak kada 
mu se učinilo da bi Bandić mogao ugroziti HNS-ov položaj u 
Vladi, zatim je kriknuo srpski knez Milorad. On doduše, kao i 
ostali ,nacionalni manjinci“, ima invalidan izborni legitimitet, 
ali je, kao čestit čovjek, u ime ravnopravnosti Hrvata i nehrva- 
ta u Hrvatskomu [državnom] saboru, istupio s prijedlogom da 
se izmjenom saborskoga poslovnika ,nacionalnim manjinci- 


289 


ma“ oduzme pravo na članstvo u dvama stranačkim klubovi- 
ma. Danas, dok ovo pišem, vladajuća koalicija smišlja kako da 
suzbije prodor Bandićevih ,preletavčevića“ u svoje redove, a 
zadrži njihovu potporu. 


Plenković također radi i posluje. Nimalo neuspješnije nego 
Bandić. Rade isto, samo im je izražajnost različita. Bandić hrže 
štokavskom kajkavštinom, a Plenković krasnoslovi na hrvat- 
skomu standardnom jeziku oplemenjenu bruseljskim biro- 
kratizmima (,naš acquis“ ). Bandiću često nezgodna, katkad i 
bogohulna riječ ,pobjegne iz ograde zubne“ (,valjda Bog tako 
hoće“), a Plenkoviću kao Homerovu Nestoru vazda medna iz 
usta besjeda teče. Tu besjedu može Plenkoviću zagorčati ne- 
umjestan pridjev, kao ono u Dalmaciji kada mu je požar bio 
»fascinantan“, ali imenice drži pod nadzorom. Ne može mu 
se dogoditi da poput Bandića za teroristički čin u Zaprešiću 
umjesto psihopata okrivi ,patologa“. 


Politički su im rad i poslovanje, kao što rekoh, bitno slični. 
Tako slični da se ne zna jeli Plenković svoju teoriju ,uključivo- 
sti i razvoja“ apstrahirao iz Bandićeve prakse ili je Bandić svo- 
ju ,preslagivačku“ praksu zasnovao na njegovoj teoriji? Moja 
neznatnost ne vidi nikakvu razliku, osim gramatičke, između 
Bandićeva ,preslagivanja“ i Plenkovićeva ,preslaganja“ držav- 
ne vlasti. Bandić i njegovi ,preletavčevići“ izveli su prostu pri- 
jevaru birača. Ali mnogo je prostija prijevara birača što su ju 
izveli Plenković, njegov u predizbornoj kampanji zatajeni srp- 
ski knez Milorad i njegov glavni ,preletavčević“ Vrdoljak. Da 
je Plenković s njima išao na izbore, vjerojatno ne bi nakon iz- 
bora sastavljao Vladu. Ovako umjesto pristojne državne vlasti 
imamo u Hrvatskoj tiraniju prostote pod kojom možemo samo 
gonetati tko je Hrvatima veća sablazan, Bandićev ,burazer Pal- 
ma“ ili Plenkovićev ,acquis“ srpski knez Milorad. 


Što dakle? Žudnja za promjenom takva stanja očito nije ni sli- 
jepa ni sramotna. Ona je - upravo suprotno - razborita i časna. 


HS, 18. siječnja 2019 

GRIČKI EVENT 


Bio je to zapravo šupalj događaj, tzv. ,event“ Ali izvanredan. 
Uživo nam je prikazao tvorni nasrtaj izvršne vlasti na zakono- 
davnu! I to - gdje? U Hrvatskomu [državnom] saboru! 


Događaj je, tvrde promatrači prožeti triglavsko-kajmakčalan- 
skom kulturom, snažno potresao hrvatsku političku javnost, 
možda i snažnije nego što je pojava međunožja Jelene Karleuše 
na Međumrežju uzdrmala javnost ,vasceloga Zapadnog Bal- 
kana“. Te odmah dodaju da je gospođa Karleuša nemilu sliku 
opovrgnula neoborivim argumentom: ,Ja na tom mjestu imam 


Mo 


— madež. 


Usporedba jamačno nije po vašem ukusu. Nije ni po moje- 
mu, ali - svakoj budali njezino veselje! A što se zapravo zbilo 
na Griču? Budući da su to s različitih gledišta podrobno i soč- 
no opisali daroviti javni radnici u visokonakladnim glasilima, 
moja će neznatnost ovdje izložiti samo okosnicu zbivanja. 


Na početku proljetnoga zasjedanja Hrvatskoga [državnog] sa- 
bora, na tzv. Aktualnom prijepodnevu, SDP-ovi su [narodni] 

zastupnici Franko Vidović i Gordan Maras djetinjastim igroka- 
zom s modelima aviona izvrgli ruglu predsjednika Vlade An- 
dreja Plenkovića i ministra obrane Damira Krstičevića zbog 
propale kupnje izraelskih aviona F-16 Barak. Plenkovića nisu 
uzbudili, a Krstičevića su rasrdili do suza. 


Zatim je Mostov [narodni] zastupnik Nikola Grmoja Plen- 
koviću uputio pitanje: “Srbija je otvorila nova poglavlja u pre- 
govorima s EU i Hrvatska po tom pitanju nije ništa učinila 
iako Srbija ne ispunjava preuzeta mjerila iz poglavlja 23. o pri- 
stupanju EU. Vaša ministrica Pejčinović Burić, koja sjedi do 
vas, krši odluku Vlade i ne saziva Povjerenstvo, a naši logoraši 
sami bez ikakve pomoći dižu tužbe protiv Srbije. Isto tako, 
Srbija skriva informacije o nestalima. Možda imamo nekakve 
koristi od toga; čuo sam da je kolegica Vesna Pusić rekla da 
ministrica ima velike šanse za glavnu tajnicu Vijeća Europe. 
Je li to možda znači da, osim podrške ove Plenković-Vrdo- 
ljak-Pupovac-Saucha Vlade, ima i podršku Srbije, budući da 
radi sustavno za srbijanske interese?" 


Plenković je ,iskočio iz kože“. Zapodjenuo je žestok verbalni 
okršaj s Grmojom, ali je predsjednik Sabora Gordan Jandro- 
ković iznenada proglasio stanku i tako prekinuo raspru. To 
međutim nije ugasilo ratničke strasti. Upravo suprotno, one 
su se tako rasplamsale te su i ,slabokrvnoga“ Plenkovića po- 
vukle u zastupnički ,boj žaba i miševa“. Uglađeni je eurohr- 
vat krenuo u fizički obračun s izazivačem Grmojom, ali ga je, 
mirotvorno mu stavši na put, u tomu spriječio plećati Mostov 
[narodni] zastupnik Miro Bulj. 


To je dakle događaj koji se nije dogodio. Oko njega je nastala 
medijska epopeja koja se već tjedan dana iscrpljuje u tumače- 
nju protagonističkih motiva i ocjenjivanju njihovih postupa- 
ka, nastojeći gurnuti u zaborav krajnji smisao Grmojina pita- 
nja. Ali taj je smisao posve razotkrio sam Plenković rekavši u 
naknadnom tumačenju svoga izgreda da je htio opovrgnuti 
javnu sliku (tzv. image) veleizdajnika koju mu nameće Grmo- 
ja. A budući da u Hrvatskoj, kako u Abendblattu propovijeda 
Tomislav Krasnec, ,naprosto nema političkog vođe kojemu 

hrvatski suverenitet nije na prvom mjestu“, Plenkovićev je iz- 
gred, kazuje globalistička logika, ne samo razumljiv, nego i 
duboko opravdan. 


Tu se međutim nameću ozbiljna pitanja. Ponajprije: Što je 
izdaja? Izdaja je, jednostavno rečeno, prelazak na protivničku 
stranu. Covjek može štošta izdati. Može izdati obitelj, tvrtku, 
udrugu, ideju, sebe sama. Kraljica je svih izdaja — veleizdaja. 
To je pak izdaja naroda i države ili, u međudržavnim odnoša- 
jima, prelazak na neprijateljsku stranu. 


Veleizdaja je najveći politički zločin. Stoga nije čudno što 
pristojan javni govor izbjegava porabu riječi koja tu stvar 
označuje, a hrvatsko pravosuđe - hotice ili nehotice -previđa 
i samu stvar, jer dosad nikomu nije sudilo za zločin veleizdaje. 


Odatle izviru velike teškoće u imenovanju tih stvari. 


Ako je riječ ,veleizdaja“ tabu, kako ćete — primjera radi — 
nazvati Mesićevo lažno svjedočenje protiv Hrvatske na Haaš- 
komu sudu? Je li to samo krivokletstvo, kako napisa Miroslav 
Tuđman u knjizi Vrijeme krivokletnika (Zagreb, 2006.)? Kako 
ćete nazvati Sanaderove i Šeksove kultove Carle del Ponte i Mi- 
lorada Pupovca? Kako ćete nazvati savjetničku službu Marije 
Pejčinović Burić srpskoj vladi Ivice Dačića? Kako ćete nazvati 
božićna hodočašća hrvatske državne vlasti k Pupovcu? Kako 
ćete označiti Plenkovićevu pouku vukovarskom gradonačel- 
niku Ivanu Penavi da je suradnja s Pupovčevim SDSS-om i 
srpskom zajednicom u Hrvatskoj ,strateški interes“ HDZ-a? 


Ako se i nađu lažna imena, ona sigurno ne će nimalo uzdr- 
mati ontičku postojanost istine. 


Komu se čini da je nevažno kako što zovemo, taj može za 
svjedokinju pozvati pučku poslovicu: Zovi meloncem, ne udri 
me kolcem. Meni je u razgovoru o politici bliža misao drev- 
noga kineskog mudraca Konfucija: , Nazovite okruglu zdjelu 
okruglom, a uglatu uglatom. Inače će vam propasti država.“ 

A što može Plenković protiv javne slike kakvu mu ,pitura“ 
[narodni] zastupnik Grmoja? Kako će on ,opovrgnuti“ tu sli- 
ku? Ne znam. Vidjet ćemo. Znalci međutim tvrde da Plenković 
nigdje nema nikakva ,,madeža“. 


HS, 25. siječnja 2019. 

PROIZVODNJA ISTINE 


Ljudi obično ljube istinu potajno i ponizno. Ali ima i primjera 
vrlo samosvjesne, uzvišene ljubavi. Malo, ali ima ih. Zašto ih 
je malo? Nitko to ne zna. Možda stoga što je uzvišena ljubav 
okrutna i što katkad traži najvišu žrtvu. 


Izbliza sam znao dvojicu takvih ljubitelja istine - Zvonka Bu- 
šića Taika i Slobodana Praljka. Obojica bijahu rodom Herce- 
govci: prvi gotovo cijeli život barjaktar hrvatske slobode u ino- 
zemstvu, drugi hrvatski general u Domovinskom ratu. Obojica 
bijahu dugogodišnji uznici u tuđini: prvi u Americi, drugi u 
Europi. Obojica su željela živjeti u istini i slobodi. Kada im je 
jedno od toga dvoga ili oboje bilo uskraćeno, obojica su svojoj 
ljubavi žrtvovala život: Bušić nije htio ,živjeti u Platonovoj peći- 
ni“ Praljak nije htio nositi lažnu stigmu ratnog zločinca kojom 
ga je obilježio Međunarodni kazneni sud u Haagu. 


Što je sad to? Zašto, reći će tkogod, ovdje petljam oko istine? 
Pa svi znamo što je istina! Zna to na svoj način i četverogodiš- 
nje dijete koje umuje ovako: ,Ako je[st], onda je[st]; ako nije, 
onda nije.“ Komu trebaju te teorije? Nisu li one samo neugodan 

suvišak ako nam je tako reći prirođena ona klasična teorija koja 
istinu shvaća kao slaganje stvarnosti i mišljenja? Nije li treba- 
lo odmah udariti ,u sridu“ onako kako to propisuje stara po- 
etika, a preporučuje i marksistički nauk o primatu prakse pred 
teorijom? Zašto dakle nisam odmah počeo s praksom, to jest 
s proizvodnjom istine, nego sam se dao na teorijsko ,čihanje“ 
pojmova? 


Ima nešto u tim opaskama. Ali stvar nipošto nije tako jedno- 
stavna. Uvijek je dobro na početku rasprave odrediti ključne 
pojmove. Navedeno dječje umovanje ontološki utemeljuje lo- 
gičko načelo istovjetnosti, što je prvi korak prema teoriji istine. 
Teorija istine koja istinu određuje kao slaganje stvarnosti i mi- 
šljenja vidi istinu kao kakvoću suda: slaganje je istina, a neslaga- 
nje neistina. Nauk o primatu prakse pred teorijom nasilni je, da 
ne velim revolucionarni, izlazak iz začaranoga kruga u kojemu 
se još uvijek vrti pitanje ,što je bilo prije, kokoš ili jaje“. 


Zašto sam pak počeo kako sam počeo? Jednostavno zbog toga 
što želim upozoriti da istina nije samo kakvoća suda. Istina se 
izvan spoznajne protege, gdje joj je oprjeka neistina, proteže i na 
druga područja, primjera radi, na društvene sustave i ćudoređe. 
Istini je na tim područjima prava oprjeka laž — neistina smišlje- 
na radi obmane. Zbog toga je trebalo početi kako sam počeo. 


Evo dvaju lijepih primjera sustavne istine. 


Istinu kršćanskoga vjerskog sustava objavio je Isus Krist u od- 
govoru apostolu Tomi: »Ja sam Put i Istina i Život: / nitko ne 
dolazi Ocu osim po meni“ (Iv, 14,6). Jezgrovito i posve jasno. 


Istinu socijalističkoga samoupravnog sustava jugoslavenski 
su »društveno-politički radnici“ zaodijevali u česte društvene 
»akcije“ i ,manifestacije“. Stoga ju ,radni ljudi“, koliko god su 
nastojali, nikako nisu mogli dokučiti, a besposlenoj je ,nepo- 
štenoj inteligenciji“ to bio mačji kašalj. Jedan moj prijatelj, ni 
darovit ni natprosječno inteligentan, prozreo ju je gotovo bez 
ikakva napora. Samo je strpljivo čitao Vjesnik, ,glasilo socija- 
lističkog saveza radnog naroda Hrvatske“ i najednom mu je 

pred očima zablistala istina socijalističkoga samoupravljanja u 
obliku triju načelnih uporišta na kojima je sustav počivao. Bili 
su to: »pozitivna nula“, ,bespovratni zajam“ i revolucionarna 
strpljivost radničke klase“. 


Kako danas stoje te stvari? 


Nacija se nikad nije tako široko bavila istinom. Praksa je dodu- 
še prestala biti kriterij istine, ali kako propada industrija, tako — 
i još brže - buja proizvodnja istine. Glavni su pokretači te pro- 
izvodnje vlast i državne institucije - Vlada, Sabor, PNUSKOK, 
SOA, Predsjednica Republike i Ustavni sud. 


Zahvaljujući njihovim pregnućima, nacija se tovi istinama. 
DORH -ovom zaslugom konzumirala je istinu: Skupina Borg 
nije prekršila zakon; PNUSKOK-ovom zaslugom istinu: Blaž 
Curić ometao je kazneni progon Franje Varge, proizvođača 
lažnih SMS-ova; zaslugom ministra uprave Lovre Kuščevića i 
Ustavnoga suda istinu: Referendumske inicijative Narod od- 
lučuje i Istina o Istanbulskoj nisu skupile dostatan broj potpi- 
sa; zaslugom SOA-ine interne kontrole i saborskog Odbora za 
unutarnju politiku i nacionalnu sigurnost istinu: SOA nije pri- 
jetila smrću Mati Radeljiću; zaslugom Predsjednice Republike 
istinu: Nije bilo američkoga ,ne-dokumenta“ (non papera) o 
kupnji izraelskih aviona, ali postojao je ,bijeli dokument“ (whi- 
te paper); zaslugom Nacionalova glavnog urednika Berislava 
Jelinića istinu: Slikovne je gnusobe o ministru poljoprivrede i 
potpredsjedniku Vlade Tomislavu Tolušiću prije objave u Naci- 
onalu pregledala SOA i utvrdila da su — lažne. Iskreni je i uklju- 
čivi predsjednik Vlade zbog te objave javno pohvalio uzornoga 
»društveno-političkog radnika“ Berislava Jelinića. 


Možemo se, ozareni uspomenom Zvonka Bušića i Slobodana 
Praljka, do mile volje zgražati, ali ta je proizvodnja istine — su- 
stavna istina vladavine Andreja Plenkovića. Ona je kao takva 
sjajna podloga za najavljeni Zakon o suzbijanju lažnih vijesti i 
za još nenajavljeni osnutak Ministarstva istine. 


HS, 1. veljače 2019. 

OGLEDALO GRADA 


Zagrebački gradonačelnik i predsjednik političke stranke Ban- 
dić Milan 365 neke je svoje sugrađane opet sablaznio, a neke 
oduševio. One koji se ,ne bi šteli mešati“ samo je — tko zna koji 
put - iznenadio. Cime? Rijetko viđenom iskrenošću i dosljed- 
nošću. 


Vrtite glavom, odmahujete rukom? Mislite, taj je zepoti nawezo 
spemenu prostačko spadalo, lažljivac i prevrtljivac? 


Dobro, ali dubinski griješite. To zbog čega Bandića doživljujete 
kao lažljivo i prevrtljivo spadalo samo je osebujna izražajnost 
prilagođena duhu doba. Ako kažete da Bandić laže, s time će 
se složiti i oni koji ga vole. Ali reći će oni, Bandić laže koliko je 
nužno. Mnogo manje nego drugi političari. Obećao je, primjera 
radi, Zagrepčanima na početku svoga prvog gradonačelničkog 
mandata, u rujnu 2000., da će za četiri godine sanirati odlagali- 
šte otpada u Jakuševcu. A što će biti, pitao ga novinar, ako to ne 
učini. ,Ja ću se onda“, odgovorio je, ,ovdje spaliti, na smeću.“ 
Obećao i — slagao! Pa što? Žao vam je što se nije spalio?! Ma 
dajte se urazumite, Bandićeve su laži nevine! One su nedužne 

špekule u usporedbi s otrovnim lažima drugih političara. A tko 
Bandiću prišiva prevrtljivost, taj samo pokazuje da ne luči bitno 
od sporednoga, moderno rečeno — strategiju od taktike. 


Tako govori ljubav. No ona i sama ćuti da su joj argumenti 
slabašni, pa ih ojačava nizanjem Bandićevih neprijepornih za- 
sluga za izgradnju bivšega ,,glavnog grada svih Hrvata“. Ljubav 
na kraju strastveno ,zakucava“: Te goleme zasluge poriče samo 
neutješna zavist, a ne vidi samo slijepa mržnja. 


Ima u tomu istine. Koliko? Nitko to ne zna. Kada je pak riječ 
o naobrazbi, rječitosti, lijepom ponašanju - gradonačelnik, ako 
i nije baš prostak, svakako je u tim stvarima siromašak. — Če- 
kajte, gospodo — usudih se zamijetiti - ne možete tako! Čovjek 
je završio studij politologije na Fakultetu političkih nauka Sve- 
učilišta u Zagrebu, duhovno su ga oblikovale Katolička crkva i 
Savez komunista Jugoslavije (SKJ). U novije vrijeme... — Da, da, 
u novije vrijeme — zaskočiše me podrugljivci - Bandić radi na 
sebi. Nedavno je mahnuo izrekom: ,Dobar je strah komu ga je 
Bog dao!“ Tu je mudrost pripisao Nietzscheu. Mi se - rekoše — 
ne sjećamo toga navoda. To dakako ne znači da je navod krivo 
pripisan. Možda ga je - podsmjehnuše se - Bandić uzeo iz kakva 
nama neznana hercegovačkog prijevoda Nietzscheova slavnog 
djela ,Tako je govorio Zaratustra“ (Also sprach Zarathustra). 


Ne znam što Bandić čita. Ako čita Nietzschea, vjerojatno ne 
čita Zaratustru. Prije će biti da se zagrebački gradonačelnik sladi 
aforizmima iz spisa ,,S onu stranu dobra i zla“ (Jenseits von Gut 
und Boise). 


Odakle mi to? 


Nisam to izvukao iz šešira, nego iz Bandićeve visoke politike. A 
nju je mogao vidjeti svatko tko nije htio biti slijep. Ta se politika 
ocrtava kao naprjedno natražnjaštvo. 


Naravna dobrohotnost i plaćena zaboravnost više se ne sjećaju 
da je Bandić, kada je umirao Savez komunista Jugoslavije (SK)), 
s Ivicom Račanom oživljivao hrvatski ogranak te zločinačke 
organizacije; naravna dobrohotnost i plaćena zaboravnost više 

se ne sjećaju da su reanimatori svomu prežitku isprva bili na- 
djenuli ime Stranka demokratskih promjena — Savez komunista 
Hrvatske (SDP - SKH) i da su ga tek nakon nekoliko godina 
odbačajem troslova SKH i novim čitanjem troslova SDP prei- 
menovali u današnju Socijal[no] demokratsku partiju Hrvatske 
(SDP); naravna dobrohotnost i plaćena zaboravnost više se ne 
sjećaju da je Bandić donedavno na reveru nosio lik velezločinca 
Josipa Broza i da je junački branio zagrebački Trg maršala Tita 
od promjene imena, sve dok ga nisu, ucjenom oko stvaranja zas- 
tupničke većine u Gradskoj skupštini, slomili Neovisni za Hr- 
vatsku. To defetističko stanje duha nacije stvorila je prevratnič- 
ka politika nakon smrti Franje Tuđmana, a nema sumnje da su 
tomu uvelike pripomogli oni crkveni knezovi koji, vazda gladni 
javnoga novca, Bandića štuju i pozdravljaju kao kakva svetca. 


Treba li se onda čuditi što Bandić u ime svih Zagrepčana po- 
ziva Dragana Markovića Palmu, gradonačelnika Jagodine, u 
službeni posjet Zagrebu i s njim se javno bratimi, iako Hrvatska 
pamti toga čovjeka iz Domovinskog rata kao pobratima četnič- 
koga zločinca Željka Ražnatovića Arkana? Treba li se čuditi što 
se Bandić na pravoslavnom božićnom domjenku ulaguje Pu- 
povčevim Srbima vičući: ,ŠSta manjina?! Niste vi manjina, vi ste 
narod!“ Treba li osuđivati to što Bandić sada u ime svih Zagrep- 
čana odlikuje Medaljom Grada Zagreba Budimira Lončara, koji 
svojom dugom političko-policijsko-diplomatskom karijerom 
simbolizira radikalno nijekanje svega onoga za što su Hrvati gi- 
nuli u Domovinskom ratu? 


Bandić tim postupcima iskreno i dosljedno pokazuje naciji da 
je on ,dobar čovek, drug i starešina“. A to u današnjoj Hrvatskoj 
može činiti samo onaj tko stoji - s onu stranu dobra i zla. 


Možemo dakle što hoćemo. Možemo se diviti, možemo se 
zgražati, možemo zanemarivati, možemo osuđivati. Ali što god 
mi činili, Milana će Bandića, predsjednika stranke Bandić Milan 
365, povijest pamtiti kao vjerno ogledalo Zagrepčana i Zagreba 
Bandićeva doba. 


HS, 8. veljače 2019. 

ZA BRUSELJ SPREMNI 


Za sto dana Europska će unija izabrati novi sastav zastupnika u 
Europskom parlamentu. Dosad je te izbore diljem Europe od- 
likovala mala izlaznost birača na birališta. Ove godine — zbog 
izlaska Ujedinjenog Kralj evstva iz Unije i zbog dvojbe ,,savezna 
država ili savez država , koja sve > jače razdire Uniju - ti bi izbori 


nici ne očekuje pretjerano zanimanje birača. 
Zašto je to tako? 


Ljudi sliježu ramenima. Nema demoskopskih istraživanja ili 
su, ako ih ima, njihovi rezultati nedostupni javnosti. Kritički se 
promatrači stoga domišljaju. Jedni vele, Unija je projekt poli- 
tičkih elita. Europski puk ne shvaća taj projekt. Doživljuje ga 
fatalistički, kao Krležin kmet tlaku: ,Nigdar ni tak bilo / da ni 
nekak bilo, / pak ni vezda ne bu / da nam nekak ne bu.“ Drugi 
vele, Unija je prevelika. Tako velika da se pojedinac nikako ne 
može s njom poistovjetiti. Što je Portugalac Fincu, što Šveđanin 
Grku? Europljanin je entitet bez europskog identiteta! Treći se 
podsmjehuju. Unija je, vele oni, golemo carstvo bez cara, skle- 

pano od 28 kraljevstava bez stvarnih kraljeva. Carstvo ima vla- 
du — tzv. Europsko povjerenstvo. Tu vladu biraju predsjednici 
vlada država članica. Carstvo ima i parlament — tzv. Europski 
parlament. Taj je parlament pravo čudo! Po čemu? Po tomu što 
je jedini parlament na svijetu koji ne donosi zakone! Koga to 
može zanimati, osim dakako plaćenika toga političkog čudovi- 
šta! Upravo tako, prisnažuju četvrti: Središnja zemlja Europske 
unije politički je Moloh! Ona nemilosrdno izrabljuje svoje siro- 
mašne posestrime i proždire im - djecu! 


Hm, da, argumentacija je ,zapjenjena“. Ali činjenice su nepo- 
recive. Obzirno ih je izložio Marjan Bošnjak u knjizi EU? - Ne, 
hvala, koju je god. 2010. objavio o svom trošku. Knjiga je u jav- 
nim priopćivalima temeljito prešućena, a pisac u Zagrebu nije 
uspio ni unajmiti dvoranu za njezino javno predstavljanje. 


Nije to čudno. U to su vrijeme HDZ-ov Vladimir Šeks i SDP- 
ov Peđa Grbin, partijski ustavnopravni stručnjaci, minirali ,,Tu- 
đmanovu tvrđavu“ - Što je - pitate se — sad to? Ubojita metafo- 
ra?! — Dobro, mogu to i nježnije reći. Tada je taj stručni dvojac 
izmijenio Tuđmanov ustavni članak 141., koji je određivao da 
Republika Hrvatska može, voljom većine svoga ukupnog birač- 
kog tijela izraženom na referendumu, ulaziti u saveze s drugim 
državama. Kako su Šeks i Grbin bili odveć ,demokratski“ na- 
strojeni, oni su svojom izmjenom dokinuli referendumski kvo- 
rum i odredili da je za pravovaljanu odluku na referendumu 
dostatna većina glasova birača koji pristupe glasovanju. 


Po tim pravilima održan je 22. siječnja 2012. referendum o ula- 
sku Republike Hrvatske u Europsku uniju. Na birališta je izašlo 
43,61 posto birača. Cestiti su brojači glasova utvrdili da je 66,27 
posto birača glasovalo za ulazak, a 33,13 posto protiv ulaska 
u Europsku uniju. Slavna dvotrećinska većina zadivila je tada 
svijet, a eurohrvati se i danas diče njezinom dvodecimalnom 
točnošću, premda dobro znaju da je ta većina - koja je 1. srpnja 
2013. trijumfalno gurnula Hrvatsku u Europsku uniju — u na- 
ravi bila znatno manja od jedne trećine ukupnoga broja birača. 


Dobro, reći ćete, bilo pa prošlo. Komu to sada treba? — Bilo 
jest, ali na žalost prošlo nije. A treba meni. Podsjećajući na te 

stvari, ja ispovijedam priprostu vjeru da se na prijevarnu teme- 
lju ne može graditi ništa drugo doli nova prijevara. 


Ispravnost toga krivovjerja potvrđuje ponašanje vlasti u za- 
dnjih pet i pol godina. Vlast redovito hvali Uniju. Pri tomu u no- 
vije vrijeme na sav glas ističe Pelješki most kao sjajan bruseljski 
dar Hrvatskoj. Krasno. Ali nitko ne spominje da Hrvatska svake 
godine samo u obliku gole članarine Bruselju daruje vrijednost 
mnogo veću od vrijednosti jednoga Pelješkog mosta. Otkad je 
ušla u Europsku uniju, Hrvatska je izgubila oko 250.000 mlađih 
žitelja. Za malobrojnu, i onako demografski staru naciju to je 
ravno katastrofi. No Večernji se list ne da. On po baranjsko-sla- 
vonsko-srijemskoj pustoši svaki dan neumorno slika ,Plenkije- 
va sretna sela“, a njegov kolumnist Davor Ivanković zamjećuje i 
promjenu selidbenog trenda: dolazak stranaca u Hrvatsku. Ka- 
kva laž! U Hrvatsku su, koliko se sjećam, stranci pohrlili odmah 
čim je nakon Tuđmanove smrti počela velika rasprodaja nacio- 
nalnih dobara. 


No vratimo se euroizborima. Što Hrvatima mogu ponuditi 
kandidati za zastupnike u Europskom parlamentu? Ništa bitno. 
Oni koje izaberemo imat će golemu plaću, moći će se u Parla- 
mentu koji ne donosi zakone družiti sa svojim sličnicima, kao 
Andrej Plenković i Ivan Jakovčić s Antonijem Tajanijem, ali ne 
će moći zastupati probitke svoje nacije jer će, djelujući u okvi- 
rima ideoloških klubova velikih europskih stranaka, zastupati 
tobožnje probitke svih 500-tinjak milijuna Europljana. Stoga će 
domaća predizborna obećanja uglavnom biti pokušaji prijeva- 
re. Kad bi zanemarili svoju ,ulogu“ u izbornomu postupku, svi 
bi hrvatski kandidati mogli iskreno agitirati poput onoga šaljiv- 
čine iz Prološca što je, natječući se za mjesto općinskoga načel- 
nika, vikao: ,Izaberite mene! Meni će biti bolje, a vama kaoi 
dosad!“ 


Što dakle, izaći na izbore ili ne izaći? Svakako izaći. U koloniji 
su euroizbori prava igra, a igra je, kao što veli staro geslo ,, Kruha 
i igara!“ polovica pučkih potreba. 


HS, 15. Veljače 2019. 


303 


DVA RIČUĆA LAVA 


Gotovo je. Što je gotovo? Odbijena su oba zahtjeva za održa- 
vanje referenduma što su ih na izmaku proljeća prošle godi- 
ne pripremile građanske inicijative Narod odlučuje i Istina o 
Istanbulskoj. 


Te su inicijative skupile po četiristotinjak tisuća biračkih pot- 
pisa kojima su poduprle svoje ,populističke“ zamisli. Građan- 
ska inicijativa Narod odlučuje predložila je promjenu izborno- 
ga sustava, a Građanska inicijativa Istina o Istanbulskoj opoziv 
saborske ratifikacije Istanbulske konvencije. Tako su dva refe- 
renduma kao dva ,ričuća lava“ sedam mjeseci uznemirivala 
vlast i oporbu u Hrvatskoj. 


Protivnici ,populizma“ (HDZ, SDP, HNS i SDSS) odmah su 
shvatili da bi ,narodni“ referendumi ugrozili njihovu ,poli- 
tičku stabilnost“ pa su, čim su čuli riku, složno — uz pomoć 
Ministarstva uprave, Apisa i Ustavnoga suda — stali suzbijati 
»populističke“ zvijeri. 1 neumorno su ih suzbijali sve dok im 
Hrvatski [državni] sabor nije zadao smrtni udarac prihvativši 
u petak, 15. veljače 2019., izvješće svoga Odbora za Ustav, Po- 

slovnik i politički sustav, sažeto u tvrdnju Ministarstva uprave 
da ni jedna ni druga inicijativa nije prikupila dostatan broj va- 
ljanih potpisa. 


Nazočna su bila 123 narodna zastupnika; 105 ih je glasovalo 
»Za“ brojidbu Lovre Kuščevića i Apisa, 16 je glasovalo ,,protiv“ 
prihvaćanja izvješća, a 2 su bila ,,suzdržana“ 


Dobro, reći će ljubitelj ,političke stabilnosti“ to treba što prije 
zaboraviti. Trebalo ili ne trebalo, nema sumnje da će se i to, kao 
i mnogo drugih stvari, prije ili poslije zaboraviti. Ali zaborav, 
bio poželjan ili nepoželjan, nije razlog da ne zapišem ovih ne- 
koliko opazaka. 


Potpisao sam oba zahtjeva za održavanje referenduma, prem- 
da nisam gajio nadu u njihovo raspisivanje. Znao sam od ka- 
kvih je elemenata složen Hrvatski [državni] sabor, a svakomu 
je tko to zna jasno da takvi [narodni] zastupnici, budu li morali 
birati između svoje Vlade i građanskih inicijativa, nikada ne će 
Vladi okrenuti leđa. 


Zašto sam onda potpisao te zahtjeve? Vjerujem da je i izgu- 
bljena bitka za pravu stvar - pobjeda, a i dobivena bitka za kri- 
vu stvar — poraz. Sumnjate? Svrnite pogled već danas, a kamoli 
za koju godinu, na gospodina Hrvoja Pendea, glasnogovorni- 
ka Građanske inicijative Narod odlučuje, i na gospođu Kristi- 
nu Pavlović, glasnogovornicu Građanske inicijative Istina o 
Istanbulskoj, pa pogledajte ministra uprave Lovru Kuščevića, 
junačkoga branitelja ,političke stabilnosti“ Andreja Plenkovi- 
ća. Možda vam odmah sijevne. 


Što se pak tiče prijedloga referendumskih inicijativa, nisam 
imao prigovora zahtjevu za opoziv ratifikacije Istanbulske kon- 
vencije, a prijedlogom za promjenu izbornoga sustava nisam 
bio posve zadovoljan. Zašto? Prilike su odavno sazrjele za kor- 
jenitu promjenu. Trebalo je zahtijevati izjednačenje svih držav- 
ljana u političkim pravima, zamjenu dosadašnjeg proporcio- 
nalnog izbornog sustava jednostavnim većinskim sustavom, 
smanjenje broja narodnih zastupnika u Saboru sa 151 na 100 


305 


do 120 i ustanovljenje toliko podjednakih izbornih jedinica 
koliko bude zastupnika. Zahtjev Građanske inicijative Narod 
odlučuje ipak sam potpisao jer sam ga smatrao prvim korakom 
prema republikanstvu Republike Hrvatske. 


Što bi se dobilo korjenitom promjenom izbornoga sustava? 
Dokinula bi se ,pozitivna“ politička diskriminacija; zastupnič- 
ki se mandati više ne bi stjecali na osnovi nehrvatske etničke 
pripadnosti, protivljenja političkomu hrvatstvu i nepoštenog 
D'Hondtova načina pretvaranja biračkih glasova u zastupnič- 
ke mandate; Hrvatska više ne bi bila republika u kojoj su na 
snazi dva izborna sustava — jedan za etničke Hrvate, a drugi 
za etničke nehrvate; ograničila bi se svemoć stranačkih vođa; 
»saborskim“ bi se zastupnicima vratilo dostojanstvo narodnih 
zastupnika jer se od njih ne bi iziskivala samo odanost politič- 
koj stranci (što se obično svodi na odanost stranačkomu vođi), 
nego bi se podjednako tražila i odanost probitcima izborne je- 
dinice i cijele države; smanjili bi se izborni troškovi i prostor za 
političku korupciju; uljudio bi se javni govor, barem toliko da 
nitko, pa ni srpski knez Milorad Pupovac, više ne bi mogao u 
Hrvatskomu [državnom] saboru nekažnjeno vrijeđati hrvatske 
suvereniste nazivajući ih neiživljenim pederima i huljama. 


Zar ja, pitate se, doista vjerujem u sve to što sam ovdje nadro- 
bio? To su ideali. Možda se ne će ostvariti. No puno mi je teže 
povjerovati da će itko, gaseći proplamsaje narodne volje kao 
Lovro Kuščević ona dva referenduma, moći zadugo očuvati 
Plenkovićevu ,političku stabilnost“ sazdanu na plećima divova 
hrvatske državne politike: Ivana Vrdoljaka, Milorada Pupovca, 
Tomislava Sauche, Branimira Glavaša i Milana Bandića. 


HS, 22. veljače 2019. 

POLITIČKO GLUMIŠTE 


— Evo ga, na! — pomislit će tkogod - neko je vrijeme s nezna- 
na razloga uljudno šutio, a sad se, ničim izazvan, po uzoru na 
Gospodaricu Pantovčaka, preko noći okrenuo za 180 stupnje- 
va! Od njega bismo očekivali, ako već zausti o kazalištu, da će 
štogod reći o Miri Gavranu. Ni u snu nismo mogli pomisliti da 
bi nas mogao zlostavljati ,,lijevom“ slavom Olivera Frljića! Ali 
tko će ih znati, svi su oni - i Bendžo, i Gavran i Frljić - podri- 
jetlom iz Herceg-Bosne. 


Slava Herceg-Bosni, ali takvu pomisao treba odmah suzbiti. 
Nikada mi nije padalo na pamet da bih svojom nestručnošću, 
makar samo u jednom broju, mogao ispuniti onu prazninu što 
ju je u Hrvatskomu slovu za sobom ostavio Igor Mrduljaš. Ov- 
dje je ,političko glumište“ puka metafora. Doduše dvostruka, 
ali ipak samo zamjena za novinarski izričaj ,politička scena“ 
ili, bolje, ,politička pozornica“. Ne ću dakle ni o Gavranu ni o 
Frljiću. 


Ali ne tajim da je poticaj članku teatrološke naravi. Došao je 
iz daljine i davnine — iz Falačke na izmaku XVIII. st., točnije iz 

govora Friedricha Schillera o mogućoj narodnoodgojnoj ulozi 
kazališta. Govor je održan pred feudalnim gospodarima kne- 
ževine, a tiskom je sačuvan pod naslovom ,Glumište gledano 
kao ćudoredna ustanova“ (Die Schaubiihne als eine moralische 
Anstalt betrachtet, 1784.). 


Daleko sam od toga da bih sa Schillerom dijelio prosvjetitelj- 
sku iluziju o ćudorednoodgojnoj moći kazališta. I u Hrvatskoj 
i drugdje u svijetu od kazališta je u tom pogledu puno moćni- 
je stvarno političko glumište. Kazališne predstave povremeno 
posjećuje razmjerno malen broj ljudi. I rijetko će tko od po- 
sjetitelja kazališnih predstava u svom društvenom ponašanju 
potražiti i naći ćudoredni uzor u kakvu dramskom liku. Stvar- 
no političko glumište načelno je otvoreno pogledu svih držav- 
ljana, i mnogi će se državljani u svom društvenom ponašanju 
ćudoredno suobličiti s nositeljima državne vlasti. Koliko stoga 
što cijela nacija bez prestanka gleda stvarno političko glumište 
toliko i stoga što su Hrvati od Drugoga svjetskog rata do dana 
današnjega — jednako u ,narodnoj“ (socijalističkoj) i u ,libe- 
ralnoj“ (kapitalističkoj) demokraciji — vazda bili i ostali prole- 
terski aristokrati. 


Kako to?! Lijepo. U tom prilično dugom razdoblju uvijek su 
za mjesne, područne i državne dužnosnike birali ,najbolje“ 
ljude. Ne vjerujete? Komunistička ih je partija, sjećaju se sta- 
riji Hrvati, u svojoj jednostranačkoj ,narodnoj“ demokraciji 
na izbore tjerala pod parolom ,Drugovi, birajmo najbolje!“ a i 
u današnjoj mnogostranačkoj ,liberalnoj“ demokraciji Hrvati 
slobodno biraju — najbolje! Kako iz obiju revolucija iznesoše 
gaće na štapu, što su ti ljudi drugo nego proleterski aristokrati? 


Stoga je u odgojnom smislu prevažno kako se političko glu- 
mište, koje se tako periodički uvijek iznova ustanovljuje, obra- 
ća naciji. Barem prvaci drame ne bi smjeli pokazivati da im je 
sadržaj temeljnih pojmova mutan. 


Zgodan je primjer objava s ,najvišega brda“ da je ostavka ne- 


sretne ministrice Gabrijele Zalac stvar ,,moralne i etičke od- 
govornosti“. Nije to samo pleonazam, nešto poput smiješno 

udvojenog veznika ,no međutim“ to je i jasan znak da govor- 
nik ili govornica sadržajno ne razlikuje ,moral“ (ćudoređe) i 

K4 «e 1 . . . . . +1: 
»€tiku“ (nauk o ćudoređu), jer da razlikuje, sigurno bi znao ili 
znala da nema ,etičke odgovornosti“. Uostalom, objava je sama 
o sebi sablažnjiva jer kršenje zakona (vožnju automobila bez 
vozačke dopusnice) prepušta individualnoj savjesti. Vrijedi li 
to za sve državljane ili samo za državne dužnosnike? 


Tu se, na žalost, moram složiti s onim moralistima s kojima 
zbog ćudorednih razloga ne bih ni u isti tramvaj ušao. Gorko 
sam se smijao kada su, ne tako davno, ćudorednom ,maglom“ 
branili nedužnost Radimira Cačića u prometnoj nesreći koja je 
u Madžarskoj odnijela dva ljudska života. Oni danas bez pre- 
stanka kokodaču: ,Ostavka! Ostavka!“ a najglasnija je među 
njima zakonski neporočna bivša ministrica Anka Mrak Taritaš. 


Kakvo nam je, dakle, političko glumište? Trijumfira li na tim 
»daskama“ koje našim najboljima ,,život znače“, politička krje- 
post ili nešto drugo? O tomu se ne mogu složiti ni najmudriji 
tvoritelji javnoga mnijenja. Stoga bi možda bilo dobro da sami 
svrnemo pogled na netom održane područne izbore za Skup- 
štinu Ličko-senjske županije. 


Tamo je HDZ despota Andreja Plenkovića sa svojim klijenti- 
ma premoćno pobijedio HDZ Darka Milinovića, a omjeri sna- 
ga tako su se posložili da Plenković može oblikovati skupštin- 
sku većinu samo u savezu s HDZ-om Darka Milinovića ili u 
savezu s HSP-om Karla Starčevića. Plenkovićev će dakle HDZ, 
ako takav savez sklopi, imati slabiju vlast od one što ju je imao 
prije nepotrebnih izbora. Ako ga ne sklopi, izgubit će vlast. 
Divota je takva izbornoga ishoda u tomu što se on u HDZ-u 
- protupopulistički! - slavi kao sjajna pobjeda populističke pa- 
meti Roberta Kopala i političkoga ugleda Andreja Plenkovića. 


HS, 15. ožujka 2019. 

MULJANJE O SUVERENIZMU 


Malo tko zna za knjigu Ralpha Keyesa ,,Postistinsko doba: ne- 
poštenje i prijevara u suvremenom životu“ (Post-Truth Era: 
Dishonesty and Deception in Contemporary Life, 2004.). Mene 
je na tu knjigu upozorilo Uredništvo Oxfordskih engleskih rječ- 
nika (Oxford English Dictionaries) kada je imenicu post-truth 
(post-istina) izabralo za međunarodnu Riječ godine 2016. na 
anglosaskom jezičnom području. 


»Riječ godine“ - što bi to bilo? Bio sam krivo pomislio: najče- 
šće rabljena riječ u javnom govoru. No rečeno me je Uredništvo 
poučilo: Nipošto, to je riječ koja ,najbolje opisuje dušu godine“. 


Sudi li se po političkim zbivanjima (,,Brexit“, migracije, izbori 
za Europski parlament), u tom bi smislu ,Riječju godine“ 2019. 
u Europskoj uniji mogla postati riječ ,,suverenizam“. 


A što je suverenizam, Hrvatima ne treba tumačiti. Svi to znaju, 
podjednako Hrvati, eurohrvati, jugohrvati, transhrvati i ,,poli- 
tički nehrvati“ - Milorad Pupovac i njegova sljedba u Hrvat- 
skomu [državnom] saboru. Ali kako se sva ta znanja međusob- 

no ne slažu, moja mi školnička narav (dugo sam naime radio 
kao profesor), ne da mira. Stoga molim da mi se oprosti što ne 
mogu posve odoljeti prosvjetiteljskom nagonu. 


Ne kanim, a i da kanim, ne bih mogao zbog ograničenosti 
prostora gnjaviti čitatelja modernim historijatom ideje suvere- 
nosti od Jeana Bodina preko Ihomasa Hobbesa, Johna Lockea, 
Jean-Jacquesa Rousseaua do Emmanuela Josepha Sieyčsa. Za- 
obići ću izgradnju apsolutne monarhije i teorije društvenoga 
ugovora“ samo ću se osvrnuti na korijen riječi ,,suverenost“ i 
njegovo značenje ne razglabajući o različnim aspektima suvere- 
nosti: državne (unutarnje i vanjske), narodne i nacionalne. 


Riječ ,suverenost“ (ili suverenitet“) u hrvatskom je jeziku 
posuđenica iz francuskoga (souverainte), a izvedena je iz kori- 
jena ,souverain“ (vrhovovan, najviši, neograničen). Nekoć se 
prevodila riječju vrhovništvo“. Značenje joj jasno i razgovijet- 
no određuje latinski dvoslov ,,summa potestas“ (najviša vlast), 
što će reći: vlast nad kojom nema druge vlasti. Najviša je vlast 
ipak dvostruko ograničena: izvana međunarodnim, iznutra 
nacionalnim pravom. S izgradnjom nacionalnih država nakon 
Westfalskoga mira (1648.) i osobito nakon Francuske revolucije 
(1789.) suverenost je - uz ozemlje, pučanstvo i pravni poredak 
- bitno obilježje države. 


Zbog toga po Ustavu ,U Republici Hrvatskoj vlast proizlazi iz 
naroda i pripada narodu kao zajednici slobodnih i ravnoprav- 
nih građana“ (čL1., st.2.), a ,Suverenitet Republike Hrvatske 
neotuđiv je, nedjeljiv i neprenosiv“ (čl. 2., st. 1.). 


Ne mislim osobito visoko ni o politološkoj naobrazbi naših 
znanstvenika, a kamoli o politološkoj naobrazbi političkih bu- 
kača i izbornih takmaca. 


Za to imam dobre razloge. Kada čujem kako politolog ,,suve- 
reno“ tvrdi da je ,suverenizam“ uljudna zamjena za ,nacionali- 
zam“ a ,nacionalizam“ uljudna zamjena za ,ustaštvo“ dođe mi 
da se urnebesno nasmijem. Zašto? Pa znalac očito ne zna da je 
narod kulturna zajednica, a nacija njegova politička nadgradnja! 

Narod živi svoje osebujne vrjednote kako može, a nacija svim 
silama čuva njegovu samobitnost. Nacija se od naroda razlikuje 
samo po tomu što odlučno odbacuje tuđinsku vladavinu. Taj 
lik od ,suverenizma“ preko ,nacionalizma“ do ,ustaštva“ uma- 
lo me nije potaknuo na razmišljanje o hrvatskomu suverenizmu 
od Ante Starčevića preko Ante Pavelića do Franje Tuđmana. Od 
toga pothvata u zadnji me je čas odvratio Mirko Galić, kojega 
je u Večernjemu listu duboko ožalostila vijest da prosvjednici u 
Beogradu obsjedaju ,europskog Vučića“ (K. Grabar-Kitarović) 
i plaše ga povicima: ,Ustaše! Ustaše!“ 


A hrvatski politički bukači i izborni takmaci? Svi oni žude za 
zastupničkim mjestom u Europskom parlamentu. Najgori su, 
veli Andrej Plenković, oni što se predstavljaju kao suverenisti. 
Plenković ih grdi kao Odisej Terzita. No, još ih ne tuče žezlom 
po glavi. Što oni, pita Plenković, znaju o suverenosti i suvere- 
nizmu? I odgovara: Ništa. Što zna Pernar o Europskoj uniji?! Što 
zna Hasanbegović o Bleiburgu? Oni ne razumiju politiku! Kao 
što ni hrvatski biskupi nisu razumjeli Istanbulsku konvenciju! 
A mi - novcem Europske unije! - gradimo Hrvatsku. Ima li išta 
»suverenističkije“ od gradnje Pelješkoga mosta? 


Plenković je djelomice u pravu. Doista, nema ništa ,,suvere- 
nističkije“ od gradnje mosta! Ne toliko zbog gramatike koli- 
ko zbog zbilje. Zbilja znatno jače od gramatike onemogućuje 
Plenkovićev hrgasti komparativ, jer u zbilji nema više vlasti od 
— najviše vlasti. Tu banalnost shvaća i najgluplji Hrvat. Ako ne 
diskurzivno, onda intuitivno. Svatko naime vidi da Lijepa Naša 
pod Plenkovićevom namjesničkom vlašću biva sve manje naša. 


Stoga mi dođe da kriknem: Ne govorite gluposti! Suvereni- 
zam u politici nije ni bedastoća ni ispraznica. Suverenizam je 
odanost ideji suverenosti. Bez te odanosti nema državne poli- 
tike. Ali ne kriknem. Ugrizem se za jezik, jer se sjetim pouke 
Ante Starčevića o takvim ljudima: Zaludu im govoriš; oni bo ne 
mogu biti ni bolji ni gori; to su ljudi pasmine slavo-serbske, pa 
ih se nikakov nauk ne prima. 


HS, 22. ožujka 2019. 

TRI BUNE 


Gdje to moja neznatnost - čudi se čitatelj - na ovoj ,Baltič- 
ko-jadranskoj uspravnici“ vidi nekakva Matiju Ivanića, Mati- 
ju Gubca, Gyorgya Dozsu?! Radnici i seljaci na prijelazu su iz 
»atlantskoga“ u ,globalno doba“ uglavnom odumrli. S njima su 
poumirale i njihove bune. 


Točno. Ali radnička je i seljačka avangarda i te kako preživje- 
la. No ona se je uglavnom pripitomila. Udobno živi u nišama 
slobode što ih osiguravaju demokratska vlast (u blizini europ- 
skih fondova), visokoškolska nastava (u autonomiji sveučilišta) 
i globalno civilno društvo (u vodstvima tzv. nevladinih organi- 
zacija). 


U početku polovičnoga nacionalnog, društvenog i držav- 
nog prevrata u Hrvatskoj ta je avangarda bila tiha kao bubica. 
Danas — što jest, jest - ona sa spomenutih mjesta povremeno 
poziva u ljut klasni i nacionalni boj. Ali nije to nikakvo zlo! 
Dapače, da nije Milorada Pupovca, Mate Kapovića, Tvrtka Ja- 
kovine, Hrvoja Klasića, Ive Goldsteina i Dragana Markovine, 
Hrvati bi prije ili poslije svisnuli od nesnosne dosade koju oko 
sebe širi Plenkovićev sluganski suverenizam. 

— Ej - korim sebe sama — budi malo obzirniji! Možda čitatelja 
zanima kamo si to naperio s tako blesavim naslovom? 


Dobro, nisu to baš tri bune, to su zapravo — pobune! Tko se u 
njima buni? Krivo pitanje. Ne tko, nego što. Instinkti, instinkti 
se bune! Takvih je pobuna mnogo, ali ovdje ću dotaknuti samo 
one tri s kojima je nacija ušla u ovo proljeće: ,,fertutmu“ oko 
dviju kuma, zagrebački ,trijumf“ Jelene Veljača u ožujku i aka- 
demsku ,,frku“ oko časti i počasti za Milana Bandića, zagrebač- 
kog gradonačelnika i predsjednika političke stranke ,Bandić 
Milan 365 - stranke rada i solidarnosti“. 


Kume Marijana Obradović i Gabrijela Žalac vozile su automo- 
bil svaka u svom zavičaju, ona u Zlatnoj dolini, ova u Slavoniji. 
Gospođa Obradović vozila je u prosincu prošle godine, a gos- 
pođa Žalac u ožujku ove godine. U vožnji su - gospođa Obra- 
dović ,pod utjecajem alkohola“, a gospođa Žalac bez vozačke 
dopusnice - nesretnim slučajem ozlijedile po jednu pješakinju. 
Gospođa Obradović svoju je žrtvu unesrećila na nogostupu, 
a gospođa Žalac svoju na kolniku. Gospođa je Obradović po- 
bjegla s mjesta nesreće, a gospođa je Žalac postupila ispravno. 
Obje su žrtve hospitalizirane. 


I tu bi vjerojatno priči bio kraj da gospođa Žalac nije u Plen- 
kovićevoj Vladi ministrca europskih fondova i regionalnog ra- 
zvoja. Nagađalo se i da ju Plenković kani poslati kao ,,perspek- 
tivan kadar“ u Bruselj. 


U takvim su se okolnostima, naravno, odmah pobunili pra- 
vednički instinkti političke oporbe, pa je nacija — zahvalju- 
jući ,istraživačkom novinarstvu“ — doznala sve ono što je i 
prije znala o dužnosničkim zlorabama službenoga položaja, 
o utjecanju na rad represijskoga aparata, o obiteljskim veza- 
ma, o imovnom stanju. Doznala je i sve ono što se nekako 
moglo nalijepiti na ministricu Žalac. Pod pritiskom takvoga 
»javnog znanja“ policija je pokrenula reviziju svoga postupa- 
nja i u slučaju prometne nesreće ministričine kume gospođe 
Obradović. 

Drugu pobunu povela je glumica Jelena Veljača. Ona je preko 
Facebooka pozvala Zagrepčane na javni prosvjed protiv ,,rod- 
no uvjetovanog nasilja“ u obitelji. Prosvjed je održan kao pre- 
krasan homagij Istanbulskoj konvenciji, pod naslovom ,,Spasi 
me!“ Tu se vrlo lijepo uslikao Andrej Plenković. Kolinde Gra- 
bar-Kitarović nije bilo ni blizu. Stoga je zaradila javni prijekor 
gospođe Veljača. Ali to je već sutradan izglađeno. Gospođa je 
Veljača lijepo primljena i na Griču i na Pantovčaku. Silazeći s 
tih brda, nagađaju zlobnici, vjerojatno se gospođa Veljača po- 
put lisice osmjehivala onoj svotici novca što ju je predsjednik 
Vlade u Državnom proračunu osigurao za provedbu Istanbul- 
ske konvencije. A kako sada stvari stoje, gospođa se Veljača 
može nadati i čvrstoj državnoj potpori bude li se natjecala za 
kakvo mjesto u ,stambolskoj“ hijerarhiji. 


Podrugljivci se šale. Plenković je naš postmoderni Monte- 
squieu. Ako mu damo još jedan mandat, on će subalternu hr- 
vatsku vlast postmoderno podijeliti ne na tri, nego na četiri di- 
jela: na zakonodavnu, izvršnu, sudbenu i — vlast Jelene Veljača. 


A sad će, očekuje sumnjičavi čitatelj, Bendžo krenuti stopama 
Slobodana Prosperova Novaka i agitirati za dodjelu počasnoga 
doktorata Sveučilišta u Zagrebu Milanu Bandiću, predsjedniku 
Bandića Milana 365 — stranke rada i solidarnosti? 


Žao mi je što ću iznevjeriti tu zlobu. Nisam pametniji od prof. 
dr. Novaka, ali u takvim stvarima nerado idem utrtim staza- 
ma. Ni u najluđem snu ne bi mi palo na pamet predložiti da 
se Milanu Bandiću dodijeli počasni doktorat. Ali dodjeli se ne 
protivim. Tu je riječ o časti i počasti. Cast je ćudoredan odnos 
prema ljudima i društvu, a počast znak da ljudi i društvo takav 
odnos cijene. Nema dvojbe da u akademskoj zajednici ima do- 
sta ljudi koji duboko štuju lik i djelo Milana Bandića. Pa neka 
ga i časte. Neka se, rekli bi stari Latini, similes simili raduju. 


HS, 29. ožujka 2019. 

BUKA OKO NIČEGA 


Tri, četiri - sad! Zaustimo uznosno: Predsjednica je prije tje- 
dan dana raspisala Druge izbore za zastupnike u hrvatskomu 
nad-parlamentu, u parlamentu ,naše šire Domovine“ iliti jed- 
nostavno - u Europskom parlamentu! Dakle, za manje od dva 
mjeseca, točnije 26. svibnja, politički će Hrvati (Hrvati, eurohr- 
vati, jugohrvati, etnički nehrvati i transhrvati) izabrati 12 (ako 
Britanci odu) ili 11 (ako Britanci ne odu) od 751 zastupnika u 
Europskom parlamentu! 


Nezahvalno bi bilo ne prisjetiti se u ovoj visokoj prigodi kako 
smo dospjeli u to blaženo stanje. 


Nacija se nakon preminuća Franje Tuđmana, iscrpljena Do- 
movinskim ratom i ubitačnom ljubavlju tzv. međunarodne 
zajednice prema Hrvatskoj, bila sunovratila u ružan san. No 
nekim se čudom, nakon desetljeća i pol teške pokore, na po- 
sljetku ipak ponosno probudila u — Europskoj uniji. 


Što je sad to?! Kanonski ,dobro ugođeno“ prisjećanje. Neka- 
nonsko pamćenje odbacuje to prisjećanje kao ordinarnu laž. 

Nije bilo nikakva sna i nikakva čuda! Da nisu ,ustaše“ i ,par- 
tizani (manje od jedne trećine ukupnoga broja birača na re- 
ferendumu!) poslušno slijedili Vladimira Šeksa i Peđu Grbina 
kada su im dignuli u zrak ,Tuđmanovu tvrđavu“ - što bi bilo 
od hrvatskoga članstva u Europskoj uniji? Ništa. 


— Tako je — rekao bi Tvrtko Jakovina. — Ali treba pisati ,kori- 
snu povijest“. 


A narod, tumače dalje štovatelji Vladimira Šeksa i Peđe Gr- 
bina, što hoće taj narod? Narod, kao što je davno rečeno, hoće 
biti prevaren (populus vult decipi), a narodna je volja demokra- 
ciji sveta. 


Pristojan se čovjek križa: Apage! Napasnici međutim ne odu- 
staju. - Nije to — vele oni — tako loše kako misle moralisti. — I 
vitlaju argumentima kao sabljama krivošijama: — Da nisu Šek- 
sovi i Grbinovi ,ustaše“ i ,partizani“ prevarili narod, ne bi pi- 
sac ovoga otrovnog članka i njemu slični mudrijaši danas bili 
ponosni građani Europske unije. Vjerojatno bi na zapadu Za- 
padnoga Balkana ,mrčili hartiju“ ili trabunjali na Međumrežju 
o slobodi, neovisnosti i suverenosti. To su neprosvijetljeni lju- 
di. Nije ih prosvijetlilo ni slavno komemorativno svjedočan- 
stvo Zdravka Tomca, koji je u svečanim okolnostima priopćio 
da mu je Tuđman [valjda za života?!] u četiri oka nogomet- 
nim rječnikom odao svoju državnopolitičku tajnu: Borba za 
slobodu, neovisnost i suverenost Hrvatske samo je prvo polu- 
vrijeme; drugo je poluvrijeme borba za njezino članstvo u Eu- 
ropskoj uniji [što će reći: borba protiv slobode, samostalnosti i 
suverenosti). 


To je, dakako, ludo. No, ima tu i jedna naoko razumna, ali 
gola laž. Tvrde da se ja i meni slični ljudi ponosimo time što 
smo kao stoka spraćeni u Europsku uniju. Mi se, upravo su- 
protno, toga sramimo. Gledamo kako nam Europska unija robi 
i pustoši Hrvatsku, a na zbivanja u Europskoj uniji možemo, 
kako reče Nigel Farage, utjecati koliko i zatvorenik na jelovnik 
u zatvoru. 

No, vratimo se izborima. Vlada je prije nekoliko dana supar- 
nicima znatno povisila dopušteni izborni trošak — s dosadaš- 
njih jedan i pol (1,5) na sadašnja četiri (4) milijuna kuna. Time 
je naglasila koliko su Hrvatskoj važni njezini nad-parlamentar- 
ni izbori. Političke stranke, stranački savezi i skupine građana 
odmah su se dali na posao. Slažu se kandidatske liste, objav- 
ljuju programi, napuhuju brojevi mandata kojih se tko nada 
domoći na izborima. Agencije za propitivanje (i stvaranje) jav- 
noga mnijenja bez prestanka rade punom parom. Sve u svemu, 
vrlo živahna agonistika. 


Čemu tolika buka oko ničega? 


Kako ničega?! Europski parlament doduše ne donosi zakone, 
pa je, gleda li se izravno, hrvatsko sudjelovanje u tom parla- 
mentu doista čisti politički privid. 


Ali sudjelovanje u tom prividu nema samo političke prote- 
ge. Ono je unosan oblik posebničkoga poduzetništva, a zatim i 
sjajan demokratski ures i Europskog povjerenstva i Republike 
Hrvatske. Istina, prilično je to skup ures. Ali nema besplatna 
ručka. 


Ipak, izbori su - barem kao takvi — dobra stvar. Kad bi poli- 
tički Hrvati (Hrvati, eurohrvati, jugohrvati, etnički nehrvati i 
transhrvati) imali malo više pameti, oni bi masovno izašli na 
ove izbore za europski privid, a glasovanjem bi najavili da su 
spremni očistiti političku pozornicu od nečisti koja naciji zasti- 
re pogled u budućnost. No to se ne će dogoditi. Zašto? Koliko 
zbog toga što politički Hrvati imaju premalo političke pameti 
toliko zbog toga što je rečena nečist HDZ-u i SDP-u prijeka 
potreba. 


HS, 5. travnja 2019. 

ČLANKOPIŠČEVA ZBUNJENOST 


Počnem li s izjavom: Zbunjen sam - gdjekoji će se čitatelj na- 
smijati i odustati od čitanja. - Neka člankopisac — reći će čovjek 
— nosi svoju zbunjenost sa sobom. - Drugi možda ne će odolje- 
ti znatiželji pa će nastaviti čitati. Da ga ne bih posve razočarao, 
odmah priopćujem: Nije mene zbunio ,svieta tiek bjegući“. 


Nije me dakle zbunilo Trumpovo priznanje Golanske viso- 
ravni izraelskim ozemljem; nije me zbunio ni vojni pohod li- 
bijskoga Amerikanca generala Khalife Haftara na Tripoli; nije 
me zbunio ni izbor Zuzane Caputove za slovačku predsjedni- 
cu; nije me zbunila ni najava suverenističke kampanje Viktora 
Orbana za euroizbore; nije me zbunio ni vjerojatni neizbor Pe- 
tra Porošenka za ponovnog ukrajinskog predsjednika; nije me 
zbunila ni priča Roberta Bajrušija u Jutarnjemu listu o tomu 
kako je Aleksandar Vučić bio silno ,iznenađen i uvređen“ kada 
je doznao da je Cherie Blair, žena Tonyja Blaira, dok je Blair sa- 
vjetovao Beograd u prijeporu s Prištinom, savjetovala Prištinu 
u prijeporu s Beogradom; nije me zbunilo ni britansko parla- 
mentarno ,gombanje“ oko Therese May i njezina dogovora s 

Bruseljom o izlasku Ujedinjenog Kraljevstva iz Europske unije. 
Sve sam to — u biti — vidio i razumio negdje drugdje. 


Koji me znaju vrte glavom: Bit će da ga je zbunila hrvatska 
kolonijalna samouprava? 


Ni govora. Poodavno gledam jagmu političkih Hrvata (Hr- 
vata, etničkih nehrvata, eurohrvata, jugohrvata i transhrvata) 
za službom u središtu ,naše šire domovine“. I duboko razu- 
mijem tu nesretnu strast. Ona krasi političku sirotinju diljem 
europskog kontinenta. Tamo, u tom sjajnom središtu, siroti- 
nju čeka - novac i ugled! Ugled tako-tako, možda ,nahvao“ ali 
novac je svakako novac ,nazbilj“! Mnogi razumiju taj ,živac 
stvari“ bolje od mene. Jamačno ga bolje razumije i predsjednik 
HDZ-a Andrej Plenković. On se — kako nas nerijetko sam pod- 
sjeća — odanle vratio s poslanjem egzorcista. Poslanje mu je, 
veli, izgnati populističkoga (narodnjačkog!) đavla prvo iz svoje 
(»stožerne hrvatske“) stranke, a zatim i iz hrvatskoga društva! 
U početku je to, dok ga gotovo nitko nije znao, zvučalo prilič- 
no preuzetno. No, kako vrijeme odmiče, Plenković se pokazuje 
kao vrlo uspješan egzorcist. Ako posve uspije, HDZ više neće 
biti ni narodnjačka, a kamoli stožerna stranka hrvatskoga na- 
roda. 


— Ma daj, izmišljaš! - pomislit će neupućen čitatelj. 


Volio bih da izmišljam. Ali pogledajte sami. Sastavljajući listu 
kandidata za euroizbore, Plenković se mogao elegantno riješiti 
kolovođa unutarstranačke oporbe. Sve ih je mogao poslati u 
Bruselj (u tzv. Europski parlament), kao što su njegovi ideološ- 
ki predci slali svoje ,nezgodne drugove“ u Beograd (u Savjet 
Federacije). No on to nije učinio. On je za Bruselj, osim Dub- 
ravke Suice, odredio mahom mlade, neugledne ljude. To mu 
zamjeraju HDZ-ovci nepotrebno zabrinuti za izborni uspjeh 
stranke. Plenković se na njih ne obzire. On misli na svoje 
poslanje. i bit će, ako ga ne izdaju birači, beskrajno mudriji 
od tih ljudi. HDZ će na izborima, neovisno o kandidatima, 
osvojiti najviše mandata. Izabranici će se u Bruselju temeljito 
suobličiti s Plenkovićem, a unutarstranačke suparnike, zna to 


320 


Plenković iz iskustva, najbolje je držati blizu i pržiti na vatrici 
neizvjesnosti. 


Ali vratimo se drugim divotama hrvatskoga kolonijalnog ko- 
prcanja. Nijedna me od tih divota nije zbunila. Ni nedostojni 
saborski izgred Branimira Bunjca, ni javno ridanje Stjepana 
Mesića, Ive Sanadera i Luke Bebića što ih njihovi gojenci Kolin- 
da Grabar-Kitarović, Gordan Jandroković i Andrej Plenković 
nisu pozvali na svečano obilježavanje 10. obljetnice hrvatskoga 
bezreferendumskog pristupanja NATO-u. Nije me zbunila ni 
Predsjedničina isprika tim srećkovićima, ni Jandrokovićeva i 
Plenkovićeva šutnja. Imam razumijevanja i za vrisak iz dubine 
zaborava, ali mislim da su se ti dobro potkoženi uglednici tre- 
bali pokriti ušima i ostati — u povijesti. 


Umjesto svega toga mene je zbunila obrazložba ponište- 
nja pravomoćne presude sudca Ivana Turudića Ivi Sanaderu 
u predmetu INA-MOL. U odluci o poništenju Ustavni sud 
spočitava Zupanijskomu sudu u Zagrebu da nije utvrdio je li 
predsjednik Vlade Sanader, u času kada je počinio delikt, bio 
— »službena osoba“?! Bože, pomislio sam, nisam sam! I moju 
neznatnost, kao i sudce Ustavnoga suda, muče osobe! Njih jed- 
na, službena; a mene dvije, fizička i pravna. 


Moja je muka višestruko teža. Zbunjuje me žalosna činjeni- 
ca da se ugledni HDZ-ovci javno odriču svoga davnog pred- 
sjednika nazivajući ga — ,,fizičkom osobom“! Dobro, rekao bih, 
neka im bude, ako tako vole. Ali odatle se nadaju daleko teža 
pitanja. Ponajprije pitanje deliktne sposobnosti naših promi- 
nentnih ,fizičkih osoba“ i pitanje kakvoće našega pravosuđa. 
Gledajući ovako laički, ne mogu utvrditi što je posrijedi. Jesu 
li sve te ,fizičke osobe“ bile i ostale deliktno nesposobne ili je 
naše pravosuđe na nedopustiv način — milosrdno? Ne znam: 
Zbunjen sam. 


HS, 12. travnja 2019. 

DRUG LI I GOSPOĐA YU 


Mi politički Hrvati (Hrvati, eurohrvati, jugohrvati, etnički ne- 
hrvati i transhrvati) demografski smo stara nacija. Ali resi nas 
jedna izrazito mladenačka, da ne velim djetinjasta značajka: 
lako se oduševljavamo. U Europi nema nacije koju je nekakav 
njezin uspjeh u zadnjih pola stoljeća onako silno oduševio kao 
nas Hrvate prošle godine uspjeh naše reprezentacije na Svjet- 
skom nogometnom prvenstvu u Rusiji. Pa šo? Ništa. Umijemo 
se sebi radovati. To je zdravo. 


A znamo se mi radovati i drugomu. Ne toliko svi koliko 
mjerodavni Hrvati. Blistav je primjer oduševljenje s kojim 
su prošli tjedan službena Hrvatska i njezina javnost dočekale 
kineskoga predsjednika vlade druga Lija Keqianga i njegovih 
250 poslovnih ljudi. Bio je to ,na ovim prostorima“ neviđen 
trodnevni trans. Donekle je s tim transom usporediva samo 
ona razdraganost kojom je vlast Savezne Republike Njemačke 
prije tridesetak godina ukrasila doček i ispraćaj posljednjega 
predsjednika Sovjetskog Saveza Mihaila Sergejeviča Gorbačo- 
va. Njemačka su javna priopćivala visokoga gosta od dragosti 
prozvala — ,Gorbijem“. 

Njemačko veselje imalo je dobru osnovu. Vlast Zapadne Nje- 
mačke (Savezne Republike Njemačke) znala je da ,Gorbi“ u 
svojoj torbi nosi sovjetsku odluku o otpustu Istočne Njemačke 
(Njemačke Demokratske Republike) iz okupacije. Zna li hrvat- 
ska vlast što nosi drug Keqiang u svojoj kineskoj torbi? Vjero- 
jatno ne zna. Kao što ni ja ne znam što se u biti zbiva. Je li ova 
iznenadna provala hrvatsko-kineskoga prijateljstva strateški 
zaokret prema Baltičko-jadranskoj uspravnici? Taktička ucje- 
na Bruseljut Glupo srljanje? Što god to bilo, hvale je vrijedna 
gola činjenica da se subalterna hrvatska vlast na početku iz- 
borne kampanje za tzv. Europski parlament usudila neskriveno 
ponadati da će drug Keqiang spasiti Hrvatsku od zaostalosti i 
propadanja u Europskoj uniji. 


Drugu je Keqiangu, kao posebnička prethodnica, utrla put 
Gospođa Yu. Trubači hrvatske vlasti navijestili su tu Gospođu 
kao bajoslovnu bogatašicu u kineskomu hibridnom komuni- 
stičko-kapitalističkom društvu. Zgodno. Mirko Galić, Abend- 
blattov liberal iz Piramatovaca, osnažuje to tvrdnjom da drug 
Keqiang ne izvozi ideologiju. Ne izvozi ju, dodajem ja, ni Gos- 
pođa Yu. Gospođa Yu samo žarko želi obnoviti Političku školu 
Saveza komunista Hrvatske u Kumrovcu. Valjda na utuk ,,usta- 
šizaciji Hrvatske“. Obnovi li tu školu, cijeli će svijet hodočastiti 
u Titovo rodno mjesto! 


Gospođa Yu nije svojom najavom ganula hrvatsku ,ljevicu“ 
ali je vjerojatno ražalostila prof. dr. Božu Skoku, koji je ne tako 
davno zamjerio Republici Hrvatskoj što nije brendirala ,Tita, 
pa i Tuđmana“. Predvidio je profesor Skoko nevolju, ali uzalud. 
Sad će se, eto, Narodna Republika Kina privatno okititi ,bran- 
dom“ vođe i učitelja naših naroda i narodnosti! 


Ponesena iznenadnom nadom u spas hrvatskoga gospodar- 
stva, glavna su se javna priopćivala tri dana radosno pjenila. 
Nisu druga Keqianga od dragosti prozvala ,Kečijem“, ali ne- 
suzdržano su ga kovala u zvijezde. Tako su oduševljeni novina- 
ri izvijestili javnost da je drug Keqiang nakon službene večere 
u Zagrebu u 4 sata ujutro telefonom pozvao ravnatelja velikoga 
kineskog državnog brodogradilišta da radi spasa Uljanika od- 

mah dođe u Hrvatsku! Pri tomu su smetnuli s uma da je u to 
srednjoeuropsko nedoba u Pekingu bilo — 10 sati. Isto su tako, 
objavljujući radosnu vijest da je drug Keqiang širom otvorio 
vrata kineskomu uvozu hrvatskoga mlijeka, zanemarili cijenu 
i nezgodnu činjenicu da hrvatska proizvodnja mlijeka zadovo- 
ljava samo oko 45 posto domaćih potreba. A svoje tamburanje 
o modernomu kineskom Putu svile, koji će u srce Europe vo- 
diti preko oživljivanja riječke luke i izgradnje suvremene želje- 
zničke pruge od Rijeke do Karlovca, kitili su krasnim zemljo- 
vidnim crtežima. 


Lijepo je sanjariti. Lijepo je radovati se drugomu, osobito ako 
u njegovu uspjehu vidimo i svoj uspjeh. 


Stoga je posve razumljivo što su Nijemci, vidjevši iznenad- 
nu provalu hrvatsko-kineskoga ulagačkog prijateljstva, odmah 
vrisnuli. Nijemci u Putu svile vide pripuštanje velikoga lovca u 
isključivo njemačko lovište — u Srednju i Istočnu Europu. Sto- 
ga se već čuju glasovi da je isplata onih 357 milijuna eura što 
ih je Bruselj odobrio za gradnju Pelješkoga mosta iz europskih 
fondova — prijeporna. Isplata je, vele, protivna ,zajedničkoj 
pravnoj stečevini“ jer će taj novac europskih poreznih obvezni- 
ka, umjesto austrijskom koncernu Strabagu, pripasti kineskoj 
državnoj tvrtki. 


Modernomu kineskom Putu svile ne raduju se ni nevladini 
Hrvati kako bi mu se radovali da ih ne tišti nezgodno iskustvo 
s inozemnim partnerima. Oni se živo sjećaju kako su ostali bez 
banaka, bez telekomunikacija, bez Plive, bez Ine, bez Agrokora. 
Kratko pamte, ali ne zaboravljaju kako je Ivo Sanader prodao 
Inu Madžarima, kako je Tihomir Orešković u Srijemu tražio 
10.000 hektara oranica u komadu za neimenovanog kupca s 
Bliskog Istoka, kako je Andrej Plenković, spašavajući Agro- 
kor od Rusa, Rusima dao 32.000 hektara slavonsko-baranjske 
zemlje u zakup. Razumljivo je da stoga nevladini Hrvati i na 
hladno pušu, pa se, možda i bez razloga, plaše i druga Keqianga 
i Gospođe Yu. 

HS, 19. travnja 2019. 


324 


TKO SE ČEGA SRAMI 


Vjerojatno vam se na prvi pogled čini ovako: Nekakav samo- 
zvanac čitatelju soli pamet, ćudoredno ga prosvjetljuje, promi- 
če kršćanski vrijednosni sustav. 


Da, na prvi pogled. Ali predodžba je brzopleta i površna. Ako 
u njoj ima istine, istina je tu ,u tragovima“. To predodžbi nima- 
lo ne smeta da bude, općenito uzevši, krasan promašaj. Pamet 
naime ,,sole“ politički moćnici, ćudoredno prosvjetljuju mora- 
listi, a kršćanski vrijednosni sustav promiču misionari. Moja 
neznatnost nije ni politički moćnik, ni moralist, ni misionar, 
pa i ne čini ništa tomu slično. Ja samo pretpostavljam da či- 
tatelj ima zdrav razum i sposobnost razlikovanja dobra i zla. 
Ne širim nikakav nauk, nego samo pripuštam čitatelja svomu 
razgovoru sa sobom. 


Prije otprilike pola godine dva su bivša hrvatska predsjednika 
Stjepan Mesić i Ivo Josipović na tribini političke stranke Na- 
prijed Hrvatska grdila sadašnju hrvatsku predsjednicu Kolin- 
du Grabar-Kitarović. Njihove diplomatske grdnje aktivistički 
je zapaprila Anka Mrak Taritaš. Gospođa je vrisnula: Kolinda 

Grabar-Kitarović bila je fake news (lažna vijest)! Uz to je, dubo- 
ko uzdahnuvši, ispovjedila svoju golemu nevolju. Kada Pred- 
sjednica nekamo ide, Anka se Mrak Taritaš osobno — ,za nju 
srami“! 


Oho, spočitnuo sam sebi u tom času. Vidiš, gospođa se srami, 
ati si mislio da nema srama tko se ponosno slika sa Stjepanom 
Mesićem, Ivom Josipovićem i Dragom Pilselom?! 


Što jest, jest: krivo sam mislio. Naša se dakle Anka Amsterda- 
mka srami, i to ne zbog sebe, nego — ,za“ Kolindu Grabar-Kita- 
rović! Malo mi to čudno zvuči, ali neka joj bude. Ne ću braniti 
damu od dame. Umjesto toga pokušat ću dokučiti što je sram. 


Rječnici uglavnom tumače: isto što i stid. A ponajbolji hrvat- 
ski jednojezičnik, onaj glavnog urednika Jure Sonje, osim toga 
određuje sram kao ,neugodan osjećaj što ga uzrokuje vlasti- 
ta pogreška, nedostojno ili nemoralno ponašanje, otkrivanje 
vlastite intime, pokazivanje stidnih dijelova tijela i sl.“ To je, u 
skladu s mojim iskustvom, besprijekorno rečeno. Sram je doi- 
sta ponajprije stanje duše. 


No, nije sram samo mogući psihologijski prirok. Sram je i 
štošta drugo. Sram pokatkad otkrije kakvu vrijednosnom su- 
stavu pripada čovjek koji se srami. Sram je i plodno leglo. U 
hrvatskom se jeziku iz ,srama“ izleglo dosta riječi: i ,sramiti 
se“, i ,»sramotiti (se)“ i ,sramežljiv“ i ,besraman“ i ,sramežlji- 
vac“ i »besramnik“, i ,sramota“, i ,sramotnik“ i ,sramoćenje“i 
»sramotište“... Sve su to obične riječi. Od njih se visoko vinulo 
samo ,sramoćenje“ kada gaje hrvatski Kazneni zakon proma- 
knuo u pravni nazivak za kažnjivu činidbu protiv časti i ugleda. 


A nije uvijek tako bilo. Od XII. st. pa sve do političke Mo- 
derne javno je sramoćenje u Europi bilo uobičajen oblik ka- 
žnjavanja manjih prijestupa. Gradovi i trgovišta imali su javna 
sramotišta. Bila su to najprometnija mjesta na trgovima i ulica- 
ma, na kojima je stajao — stup srama (ili: stup sramote). Vlast 
bi za nj vezala prijestupnika, označila njegov prijestup, dala ga 
bičevati i na posljetku ga na određeno vrijeme izložila okrutnu 

prolazničkom ruglu i vrijeđanju. Kada je potkraj XVIII. st. do- 
zrjelo liberalno shvaćanje ljudskoga dostojanstva, u Hrvatskoj 
je kažnjavanje javnim sramoćenjem zabranio prosvijetljeni ap- 
solutni vladar, austrijski car i hrvatski kralj Josip II. Tada se 
stup srama iz niska života preselio u visoku metaforu. 


Ali sramotišta se u novije vrijeme pokazaše kao dragulji ko- 
munističke neoliberalne vladavine. Ona su se u međuvremenu 
preobrazila do neprepoznatljivosti u tiskovine, televizije i dr- 
žavne ustanove, pa su, u skladu s time, postala i djelotvornija. 


Možda pretjerujem? Možda. Ali onu objavu raskrinkane fo- 
tomontaže u Nacionalu mogu shvatiti samo kao neutemeljeno 
javno sramoćenje ministra poljoprivrede Tomislava Tolušića. 
U takvu mišljenju učvršćuje me čestitka Andreja Plenkovića 
glavnom uredniku Nacionala Berislavu Jeliniću na objavi te 
gnusobe. 


Utemeljeno Hinino izvješće iz sudnice, u kojemu cijela naci- 
ja bez ikakve potrebe sluša za potrebe suda tajno snimljenoga 
prostaka Milana Bandića kako svojom srdžbom oblijeva vjer- 
noga si Vidoja Buluma, psuje mu Majku Božju i Boga, te pet- 
šest puta rabi muško spolovilo kao niječnu česticu — što je ta 
gadarija, ako nije javno sramoćenje zagrebačkoga gradonačel- 
nika i njegovih birača? 


A kako treba shvatiti tobožnju protupolicijsku djelatnost Mi- 
lijana Brkića u aferi Elitna prostitucijaž Vi - kako hoćete. Meni 
je to neutemeljeno javno sramoćenje potpredsjednika Hrvat- 
skoga [državnog] sabora i još jedan razlog da se sramim ne 
samo hrvatskih sramota, nego još više hrvatskih sramotišta. 


HS, 26. travnja 2019. 

DUH PRAZNINE 


U četvrtak, 25. travnja, hrvatskoj je javnosti u Nacionalnoj i 
sveučilišnoj knjižnici u Zagrebu predstavljena knjiga Mate 
Granića Diplomatska oluja. Riječ je o uspomenama na stvara- 
nje Republike Hrvatske. Nakladnik Večernji list navješćivao je 
događaj objavljujući intrigantne dijelove knjige u svomu istoi- 
menom dnevnom listu. 


Pa što? Ništa. Predstavljanje su svojom nazočnošću uveličali 
predsjednica Republike Kolinda Grabar-Kitarović, predsjed- 
nik Sabora Gordan Jandroković, predsjednik Vlade Andrej 
Plenković i povelik broj drugih državnih dužnosnika. Nisam 
bio tamo, a pročitao sam spomenute dijelove i nakladnikovu 
pohvalu knjizi. Odlomci objavljeni u Večernjem listu učvrsti- 
li su moje dosadašnje mišljenje o toj vrsti književnosti: Što je 
pisac sitniji, to je njegov lik u knjizi krupniji. A nakladnikova 
pohvala podsjeća me na pohvalu Miljenka Jergovića knjizi Ive 
Goldsteina Jasenovac. 


- Ma, je li?! — čude se bolje obaviješteni ljudi. - Kako mo- 
žeš uspoređivati Ivu Goldsteina s Matom Granićem? Gold- 

stein piše, a Granić stvara povijest! Ti zaboravljaš da je Granić 
u Jugoslaviji bio pouzdanik Milke Planinc. U Hrvatskoj je bio 
Tuđmanov lord Halifax, a danas, u Europskoj uniji, Granić je 
posebni savjetnik na Pantovčaku! - Dobro, dobro. A tko vam 
je taj lord...? — Halifax? Simbol appeasementa. — A što je appe- 
asement? — Britanska politika popuštanja Italiji i Njemačkoj 
u doba Drugoga svjetskog rata. - Tako, dakle, Granić je bio 
Tuđmanov lord Halifax?! — Da, upravo tako. Tko to zna, toga 
nasmijava ratoborni naslov Diplomatska oluja. Ali naslov nije 
loš. On kod neupućena svijeta iskupljuje nekadašnje Granićevo 
neuspješno protivljenje vojno-redarstvenoj operaciji ,Oluji“ — 
Prvi put čujem... — Onda pročitaj srpsko-talijansko špijunsko 
izvješće Paola Raffonea i WikiLeaksove depeše američkoga 
veleposlanika Petera Galbraitha o Planu Z-4 pa s tim štivom 
usporedi Granićeva povijesna ,otkrića“, napose ono kako mu 
se Tuđman jadao da je razmišljao o ostavci jer desničari ništa 
ne razumiju, izgubili su Drugi svjetski rat, a izgubili bi i ovaj 
Domovinski. Pisac nam, ako sam dobro razumio, ,otkriva“ da 
je Tuđman s njim i njemu sličnima, a ne s Gojkom Šuškom i 
njemu sličnima pobijedio u Domovinskom ratu?! Granić očito 
misli da tim krivotvorinama sebi i svojima kupuje bolju proš- 
lost i gradi bolju budućnost. 


Ne kopa mi se po povijesnoj građi na koju me upućuju znalci. 
Aine trebaju mi ta ,okultna“ znanja. Bez njih se s manje strasti 
i više pouzdanja oslanjam na svoje opažaje i zaključke. 


U Tuđmanovu hrvanju s tzv. međunarodnom zajednicom 
Granić je doista najčešće bio na strani tzv. međunarodne zajed- 
nice. Ništa neobično. Biti na strani jačega razumljiva je težnja, 
pa čaki bitno obilježje prirodnoga čovjeka. Covjek je, moglo bi 
se sa stanovitom količinom poruge reći, po naravi oportunist. 
Odatle se rađaju poniznost prema jačemu i okrutnost prema 
slabijemu. 


Na toj sam podlozi svojedobno gledao zajednički televizijski 
nastup njemačkoga ministra vanjskih poslova Klausa Kinkela 
i hrvatskoga ministra vanjskih poslova Mate Granića. Kinkel 
tapša Granića po ramenu i veli: , Mein Freund Mate“ (moj pri- 

jatelj Mate), na što Granić razvlači blažen osmijeh od uha do 
uha, dok Kinkel, u istom dahu, na Tuđmana riga bijes tzv. me- 
đunarodne zajednice zbog obrambenih aktivnosti HVO-a oko 
Mostara. 


Dobro, reći će tkogod, bilo pa prošlo. Ali nije tako. Bilo jest; 
prošlo, na žalost, nije. Zbog toga je danas gore. Prirodni je 
oportunizam rodio patuljast duh. A taj je porod, osobito kada 
se iz vanjske politike prenese u unutarnju, za maloljudnu naci- 
ju pogibeljan. 


To se dogodilo u Hrvatskoj. Nakon Tuđmanove smrti hrvat- 
ski su politički patuljci počeli pljuvati po mrtvom Predsjedni- 
ku. I Stjepan Mesić, i Ivica Račan, i Mate Granić, i Ivo Sana- 
der, i mnogi drugi - najednom su krenuli u ,detuđmanizaciju 
Hrvatske“. Zašto? Patuljcima je trebao patuljast Tuđman. Neki 
su, poput Tomislava Karamarka, svoga Tuđmana bili našli u 
Stjepanu Mesiću, a drugi, poput Andreja Plenkovića, svoga su 
Tuđmana vidjeli u Mati Graniću. Formalno je pobijedio Mesić, 
a sadržajno Granić. Sada to i politički slijepci vide. 


Granić je s Vesnom Škare Ožbolt osnovao svoju političku 
stranku pod nazivom Demokratski centar (DC). Kada su ga 
novinari pitali zašto u nazivu nema pridjevka ,hrvatski“ Gra- 
nić je odgovorio: Mi smo čisti centar. Dakle, ne samo geome- 
trijsko, nego i političko ništa. Tako se patuljasti Tuđman već 
tada oprostio s političkim vrjednotama. Stranka mu je usah- 
nula, ali njezin duh, duh praznine, koji se očituje kao duh na- 
cionalnog nihilizma, u nepuna je dva desetljeća obuzeo cijelu 
naciju. 


Stoga je posve razumljivo da se Hrvatska pod upravom go- 
jenaca Mate Granića i tzv. međunarodne zajednice (Kolinda 
Grabar-Kitarović, Gordan Jandroković, Andrej Plenković i nji- 
hovi ortaci) populacijski prazni. Ta družba očito nije svjesna 
da su svakoj državi najveća politička vrjednota - njezini ljudi. 


HS, 3. svibnja 2019. 

SUZBIJANJE POPULIZMA 


Kada je riječ o suzbijanju populizma, dobro bi bilo najprije 
odrediti što je - populizam. Ne mislim da to čitatelji ne znaju. 
Bože sačuvaj! Nema u nas ljudi poput onoga nesretnog starog 
Grka što je znao da ništa ne zna. Mi nismo ni nesretni, ni stari, 
ni Grci, a osim toga svi znamo sve što se zna, pa kako onda ne 
bismo znali što je - populizam?! To je, dakle, u redu. Ali dobro 
je unaprijed odrediti središnji pojam razgovora. Zašto? Riječi 
kao oznake pojmova, pogotovo tuđice, često imaju više znače- 
nja, a ako jedan sugovornik podrazumijeva jedno značenje, a 
drugi drugo, ne će se susresti u razgovoru. 


Dakle, populizam. 


Riječ je tuđica. Korijen popul- potječe iz latinskoga, onoga eu- 
ropskog. Tamo je u imeničnoj dogradnji populus, kao u izričaju 
Senatus Populusque Romanus (senat i rimski puk), označivao 
»puk“. Korijen je preživio u modernim romanskim jezicima 
(tal.: popol-, franc.: peupl-) te u suvremenom globalnom latin- 
skom jeziku, koji se diči engleskim imenom, u obliku peopl-, 
na primjer u nazivu European Peoples Party (Europska pučka 
stranka) i u obliku pipl- u idiolektu hrvatske ustavne sudkinje 

Ingrid Antičević Marinović, na primjer u slavnom izričaju Pipl 
mast trast as (puk nam mora vjerovati). U novijim izvedenica- 
ma poput pridjeva ,popularan“ i imenice ,populizam“ stari se 
korijen popul- preporodio u svomu izvornom obliku. 


Dobro, a što znače te riječi? , Popularan“ znači: ,puku pristu- 
pačan“, ,u puku rasprostranjen“, ,puku mio“ ,u puku omiljen“. 
»Populizam“ nije tako razvidan. Tko se nada da bi grčko-la- 
tinska usporedba u tu tmušu mogla unijeti tračak svjetla, toga 
će jezikoslovlje razočarati. Grčki &fjuoc (puk) i latinski popu- 
lus (puk) i jesu i nisu istoznačnice; izvan surječja jesu, u svim 
surječjima nisu. Pogled osim toga zamućuje i moderna dvo- 
značnost korijena popul-, jer moderni ,puk“ ima i značenjske 
primjese ,naroda“ (grč.: €8voc), kao u izričajima ,narodna pje- 
sma“, ,narodna stranka“ ,narodnjačka glazba“ ,narodnjaštvo“. 


Što, dakle? Čini se da smo na krivom putu. Populizam je lak- 
še odrediti njegovom oprjekom - elitizmom. Elitizam je drugi 
naziv za privrženost interesima elita — skupina izabranih, po- 
vlaštenih, odlikovanih članova društva. Populizam bi dakle, 
kao oprjeka elitizmu, bio privrženost interesima cjelokupnoga 
puka. Ma krasno! Sad valja samo pitati: Jesu li narodnjačke po- 
litičke stranke učlanjene u European Peoples Party (Europsku 
pučku stranku) populističke stranke? Zauzimaju li se one u 
Bruselju za probitke svoga populusa, svoga peoplea, svoga Vol- 
ka, svoga puka, ili se zauzimaju samo za probitke svojih vodsta- 
va? I kako ta stvar stoji u Hrvatskoj? 


Sve političke stranke u Europi, a ne samo narodnjačke, pred- 
stavljaju se kao promicateljice i braniteljice interesa cijele svoje 
državne zajednice. Zašto? Jer se odavno ni u jednoj europskoj 
državi vlast više ne stječe milošću Božjom“ nego ,milošću 
političkoga naroda“. Na dlaku je tako i u Hrvatskoj. Iznimke 
su samo srpske stranke. One vlast stječu milošću hrvatskoga 
»Kumira demokracije“. Sve su dakle političke stranke u suvre- 
menim demokracijama nužno populističke stranke. 


Ali u najnovije se vrijeme na svim stranama osuđuje populi- 
zam. Pojam se određuje kao davanje lažnih obećanja, nuđenje 

lakih rješenja za teška pitanja, zavođenje puka, itd. Vladajući 
te opačine pripisuju oporbenim političarima kada ih ovi op- 
tužuju da su prevarili narod. Tko tu laže, ne može se općenito 
reći; lažu sad jedni, sad drugi; i - naravno — nitko nikomu ne 
vjeruje. Treba dakle svaki slučaj posebno razmotriti. 


Razmotrimo dva primjera. 


Ivana Pernara, [narodnog] zastupnika Živoga zida, bije zao 
glas zbog populizma. Nakon nedavnog izvješća ministra unu- 
tarnjih poslova Davora Božinovića u Hrvatskomu [državnom] 
Saboru o nevoljama u čuvanju državne granice i lovčevu ranja- 
vanju ilegalnog migranta u pograničnom području Pernar je 
ministru održao lekciju rekavši otprilike ovo: Viktor vam Or- 
ban pokazuje kako se čuva državna granica, a nesretni su lovac 
i migrant žrtve lovčeva povjerenja u državne ustanove. Lovac 
je vjerovao u bajku o sigurnosti granice, pa je, misleći da puca 
u divlju svinju, pucao u čovjeka. 


Predsjednik Vlade Andrej Plenković slovi u Europi kao ne- 
ustrašivi vitez globalizma i najuspješniji suzbijač populizma. 
Posve opravdano. Uz pomoć Lovre Kuščevića i Apisa, suzbio 
je dva ,narodna referenduma“. Ali neki mu domaći promatrači 
ne vjeruju. Nisu mu vjerovali ni kada je za Božić 2016. obeća- 
vao da će Inu bez kune državnoga troška otkupiti od Madžara 
i vratiti u državno vlasništvo. 


Što je sad to?! Vjerojatno vam se čini da su primjeri slabo usi- 
dreni u štivu? Kao da ih je ispalila ,baba iz bolesti“? Ni sam ne 
mislim da ti primjeri imaju bogzna kakvo poetičko opravdanje. 
Ali ih, umjesto zaključka, čiste savjesti nudim kao podlogu za 
samostalno razmišljanje o ,populizmu“ i ,odgovornu držav- 
ništvu“. 

HS, 10. svibnja 2019. 

POGANE PRIČE 


Već smo usred proljeća! U čarobnom mjesecu svibnju, kako 
nekoć pjevaše Heinrich Heine. Hm, mjesec - čaroban* Ne bi li 
se moglo reći štogod određenije? Kako ne bi! Svibanj je u na- 
šim zemljopisnim širinama mjesec mladosti i topline, ljubavi 
i čežnje, radosti i sjete; mjesec u kojemu cvate svib i pjevaju 
ptice; mjesec u kojemu ,svibanjskim pobožnostima“ častimo 
Blaženu Djevicu Mariju. 


Eto, rekoh to i nadmaših sebe. A sad se, šturi zapisničar po- 
litičkih strahota i sramota, vraćam k svojim junacima i junaki- 
njama i njihovim djelima. 


Nije mi ovaj put lako. Ne znam odakle početi. Zapravo od 
koga i od čega. A zguralo se u ovu sredinu svibnja kojekoga i 
koječega u dosad neviđenim količinama. Osobito me zbunjuju 
dva imenjaka Franje Tuđmana - papa Franjo (Bergoglio) i an- 
tifa Franjo (Habulin). A onda i Tuđmanova stranačka unučad 
Kolinda Grabar-Kitarović i Andrej Plenković. 

Ona, predsjednica Države, usred predizborne kampanje za 
Saveznu skupštinu Europske unije (tzv. Europski parlament) 
predlaže ustanovljenje državnog odličja pod imenom Velere- 
da Franje Tudmana s lentom i Velikom Danicom, a Njemu, 
predsjedniku HDZ-a, prijedlog se javno sviđa, iako mu na 
kraju kampanje u potporni (državnički?!) posjet dolazi nje- 
mačka kancelarica Angela Merkel! Tomu se pridružuju stečaji 
pulskog Uljanika i riječkoga 3. maja, pa gospođa Jiang Yu u 
Kumrovcu i unutarhrvatski prijepor oko oslobođenja Zagre- 
ba, a sve to zaokružuju povijesne pripovijesti bivših predsjed - 
nika Države: pripovijest Stjepana Mesića o tomu kako se mo- 
gao izbjeći Domovinski rat i pripovijest Ive Josipovića o tomu 
kako su širokobriješki franjevci jugoslavenskim partizanima 
bili legitiman vojni cilj. 


Vjerujem da je čitatelj i sam uočio tu nevjerojatnu stisku lju- 
di i događaja u ,čarobnom mjesecu svibnju“. A još ni slovcem 
nisam spomenuo dične junake i junakinje Večernjega lista po- 
put Milojka i Milijane ili Jelene Karleuše. Stoga se toplo nadam 
da će mi se oprostiti mogući veći propusti i prirođena šturost 
izraza. Važno je da ne pogriješim u redu i poretku. 


I, gle, prosvijetli mi se pamet! Počet ću od najvišega mjesta. 
Pa jasno, od našega pape Franje! Papa je Franjo uzvišen nad 
naše katoličke pristranosti. Ne će on našega bl. Alojzija Ste- 
pinca proglasiti svetim sve dok ne dokuči potpunu povijesnu 
istinu o tomu katoličkom blaženiku. A papa Franjo istinu traži 
sa srpskim pravoslavnim patrijarhom Irinejom — ,velikim pa- 
trijarhom“! Bit će da mu nitko od hrvatskih visokih katoličkih 
prelata nije rekao da je Irinejova povijesna istina o Stepincu — 
Titova istina? Ili papa Franjo ne vjeruje hrvatskim katoličkim 
prelatima? Bilo da je posrijedi jedno ili drugo, ili oboje, ipak 
se papa Franjo ne bi trebao oko te istine tako dugo natezati s 
»velikim patrijarhom“. Nesumnjivo ovjerovljenu Titovu istinu 
o bl. Alojziju Stepincu papa Franjo može, bez ikakvih geopo- 
litičkih premišljanja, odmah i besplatno dobiti od svoga ime- 
njaka, hrvatskoga antife Habulina. 

Ustanovljenje državnog odličja pod imenom Velered Franje 
Tuđmana s lentom i Velikom Danicom trebalo se odavno do- 
goditi. Dobro je da ga je predložila predsjednica Države i da se 
prijedlog svidio predsjedniku Vlade. Samo i Nju i Njega treba 
upozoriti da velered toga imena nije podoban za dodjeljivanje 
na sastancima Procesa Brdo-Brijuni i na Drugom Zapadno- 
balkanskom sastanku na vrhu Europske unije koji će se, kao i 
Prvi god. 2000., održati god. 2020. u Zagrebu. 


Velika hrvatska brodogradnja u pulskom Uljaniku i riječkom 
3. maju povelik je komad davno skončale jugoslavenske države. 
Ostatci bajke o radničkom samoupravljanju nasukali su se na 
pohlepu drugova koji su vodili poslove. Upravljačka smijurija 
— radnička tragedija. Ali stečaj, reče Andrej Plenković, ne mora 
biti kraj. 


Gospođa Yu nije samo bajoslovno bogata, gospođa je i simpa- 
tična. Zagorci se raduju što će im obnoviti i pozlatiti oronulu 
priču o ,dječaku sa Sutle“ onomu koji se u međuvremenu po- 
peo vrlo visoko na britanskim i njemačkim listama najvećih 
velezločinaca XX. stoljeća. 


Mesićeve i Josipovićeve povijesne pripovijesti uvjerljive su 
samo čovjeku koji nema zrnca pameti ni iskre poštenja. Oba su 
pripovjedača daleko od zbilje, drže se mogućnosti. Pripovije- 
daju što je moglo biti, a nije bilo. Malko se ipak razlikuju. Mesić 
ne tvrdi da je i bilo ono što je moglo biti: Domovinski rat nije 
izbjegnut. Josipović pak mogućnost paranoično tjera u zbilju: 
Širokobriješki su fratri, veli, pružili žestok oružani otpor jugo- 
slavenskim partizanima. Naravno, Domovinski se rat mogao 
izbjeći. Dostatno je bilo pred Srbima i Crnogorcima položiti 
oružje. Ali nismo položili oružje. A i širokobriješki su fratri 
mogli pružiti oružani otpor. Ali oružani otpor nisu pružili. 


Priča nije neozbiljna stvar. Priča je duša čovječja. Ona doga- 
đajima, mrtvim činjenicama, daje život. A čovjeku se dopušta 
ili ga se sili da u priči i po priči živi — bila priča istinita ili lažna. 
Stoga se cijelo političko pleme Stjepana Mesića i Ive Josipovića 
ćudoredno zgrozilo kada je - gotovo 30 godina nakon propasti 

jugoslavenske priče - čulo Brunu Esih kako javno huli na ,Dan 
oslobođenja Zagreba“, stari partizanski ,praznik“ tvrdeći da 8. 
svibnja 1945. nikakva oslobođenja nije bilo, nego da su toga 
dana počeli pokolji. 


I što sad? Hoćemo li vjerovati gospođi Esih ono što odavno 
znamo ili ćemo gospođu Esih zatajiti kao svoju nečistu savjest? 
Hoćemo li čekati da nam Josipović zatajene partizanske pokolje 
opravda partizanskim osvetničkim gnjevom zbog gubitaka što 
su ih partizani pretrpjeli oslobađajući nebranjeni glavni grad 
Nezavisne Države Hrvatske? Previše je to za ,čarobni mjesec 
svibanj“. 


HS, 17. svibnja 2019. 

VELIKI LJUDI I VELIKE NEISTINE 


Rijetko se u Hrvatskoj viđa takva, rekao bi Mate Granić, olu- 
ja! Oluja pameti i čestitosti, znanja i domoljublja, iskrenosti i 
poštenja, kakva nas je zahvatila u zadnjih desetak dana! Me- 
teorološki je uzrok zamašan: politički Hrvati (Hrvati, eurohr- 
vati, jugohrvati, etnički nehrvati, transhrvati) biraju u sljedeću 
nedjelju, 26. svibnja, 11 (ili 12) od 751 zastupnika u Saveznoj 
skupštini Europske unije (tzv. Europskom parlamentu). 


Za Hrvatsku su ovi izbori prevažni. Važniji nego za ijedno 
kraljevstvo, za ijednu republiku, za ijedno vojvodstvo u car- 
stvu koje se zove Europska unija. To potvrđuje širina hrvatske 
predizborne agitacije. Tzv. Plenkijeva sela, što se na HRT-u i u 
Večernjemu listu već mjesecima dižu diljem Hrvatske, odavno 
su zasjenila glasovita sela ruskoga kneza Pot&mkina; nikad do- 
sad njemačka kancelarica i europska carica Angela Merkel nije 
realno agitirala ni u jednoj predizbornoj kampanji izvan Nje- 
mačke; Hrvatska (oko 4 milijuna žitelja) brojem kandidatskih 
lista (33) u stopu prati Francusku, koja je pučanstvom 15-ak 
puta veća od nje, a istaknula je 34 kandidatske liste u natjecanju 
za mandate u Saveznoj skupštini Carstva. 

Hrvatska je, kažu, u usporedbi s Njemačkom i Francuskom, 
mala država. Mala, ali važna. U prvoj polovici sljedeće godine 
predsjedat će Carstvu. 


Hajde, dobro. To se može nekako prihvatiti. Ali Hrvatska 
nije samo važna, ona je i ,snažna država“, a Predsjednica joj 
je »prava generalica“, veli papa Franjo, koji u bratskoj ljubavi s 
njegovim ,preosveštenstvom“ Irinejom, ,velikim patrijarhom“ 
Srpske pravoslavne crkve, neumorno nastoji oko istine. Bit će 
da su veliki patrijarh i veliki papa zajedno procijenili snagu hr- 
vatske države i zajedno tako ocijenili njezinu Predsjednicu. 


Papina je tvrdnja u očitu neskladu sa sekularnom istinom. 
Njegova ,,snažna država“ zapravo je vrlo slaba. Ne može svo- 
jom proizvodnjom hrane prehraniti svoje pučanstvo, a nitko 
od njezinih državljana dosad nije čuo da je Predsjednica, gos- 
pođa Kolinda Grabar-Kitarović, nekakva, a kamoli ,prava“ ge- 
neralica. Papa nam se očito ruga. 


Ali mi Hrvati volimo Papu, kao što i Papa voli nas. Stoga nam 
taj rug ne će nimalo pomutiti naše razdragano predizborno 
raspoloženje. A i zašto bi pomutio, kad možemo, uz malo ka- 
toličke himbe, prvosvećenikovu porugu shvatiti i doslovce, kao 
političku pohvalu? Poruga je uz to i posve pristojna. I puno je 
blaža od one prostote austrijskog ,desničara“ Heinz-Christia- 
na Strachea, kojom je budući potkancelar, prijatelj Republike 
Srpske i Milorada Dodika, prije dvije godine na Ibizi odvraćao 
lažnu Ruskinju od tobožnjih ulaganja u Hrvatskoj vičući: ,Hr- 
vatska je s.anje, s.anje!“ 


Što dakle? Ništa. Samo treba imati na umu da se velikim lju- 
dima u stanovitim okolnostima znaju omaknuti velike neistine 
i očita protuslovlja. A predizborno je vrijeme vrlo pogodno za 
takve provale bedastoća. 


Eto, primjera radi, Plenković je pred Banskim dvorima dolič- 
no dočekao gospođu Merkel — s limenom glazbom i počasnom 
stražom. Carica je poslije, u Banskim dvorima, istaknula da u 
Njemačkoj živi 100.000 Hrvata“ i da su oni most suradnje iz- 

među Njemačke i Hrvatske, a kao uzornu suradnju istaknula je 
ulaganja Deutsche Telecoma u Hrvatski telekom. Plenkoviću 
je obećala potporu pri guranju Hrvatske u jezgru Carstva (tzv. 
»schengensku zonu“), a podupirat će i Plenkovićevu čvrstu 
centrističku politiku, te suzbijati populizam i braniti tzv. eu- 
ropske vrjednote od suverenista i nacionalista. 


Nije spominjala, niti ju je Plenković podsjećao, da je svoje- 
dobno virtualno agitirala za Ivu Sanadera gotovo isto onako 
kako danas Miroslav Ciro Blažević i Nikica Gabrić agitiraju za 
Sanaderova i Plenkovićeva Milorada Pupovca. 


Ne bih htio uvrijediti veličanstvo, ali istine radi moram reći 
da je Carica, po njemačkim statističkim podatcima, utajila 
300.000 Hrvata koji žive u Njemačkoj. A prodor Deutsche Te- 
lecoma u Hrvatsku iz domoljubne se hrvatske perspektive ne 
vidi samo kao bezobziran jednokratni grabež, nego i kao trajan 
mehanizam za nadzor i iscrpljivanje nacije. Primjer zorno pri- 
kazuje čisti odnos između velikih i malih, između jakih i slabih 
nacija u Carstvu i, ako baš hoćete, pokazuje krajnji smisao svih 
slavnih ,europskih vrjednota“. 


Velike neistine i očita protuslovlja ne treba zamjerati velikim 
ljudima. Lagarije moralnih patuljaka i opsjenarstvo tuđinu 
podložnih moćnika treba pozorno promatrati, a u nedjelju tre- 
ba izaći na izbore i glasovati za one koji se zauzimaju za preu- 
ređenje Carstva u savez suverenih nacionalnih država. Inače će 
nas kolektivno pozobati svinje. Stoga će moja neznatnost gla- 
sovati za listu Neovisnih za Hrvatsku. 


24. svibnja 2019. 

PRESKUPA DEMOSKOPIJA 


Političkim Hrvatima (Hrvatima, eurohrvatima, jugohrvatima, 
etničkim nehrvatima i transhrvatima) nevažne su stvari obič- 
no važne, a važne obično nevažne. Kao da ukriž gledaju. Neki 
se ljudi toj pojavi čude, pitaju se što je uzrok naopaku opažanju, 
te smišljaju načine kako da se izopaka ispravi. I moja neznat- 
nost vidi tu nevolju. Ali ja se ne čudim. Oguglao sam na takve 
stvari. Meni su politički Hrvati - jednostavno - tako nasađeni. 


A vidim da i njihovi javnici (političari, politički analitičari, 
medijski komentatori), u skladu s tim viđenjem, dubokoumno 
raščlanjuju, broje i prebrajaju ishode izbora održanih u prošlu 
nedjelju za zastupnike u Europskom parlamentu. Cine to kao 
da na bojištu, nakon cjelodnevne bitke za vlast, broje mrtve i 
preživjele bojovnike. To raščlanjivanje, brojenje i prebrajanje 
prate premudri zaključci i sudbonosne geste. 


To me nasmijava. Zašto? Pa svatko komu vrane nisu mozak 
popile zna da naši izborni bojovnici nisu boj bili za vlast, nego 
za službu. S posebničkog motrišta nema takvu boju zamjerke. 
Osobito kad je služba, kao u Bruselju, dobro plaćena. Ali što će 

12-ero sretnika iz Hrvatske raditi u Europskom parlamentu, 
koji broji 751 zastupnika, a ne donosi zakone? Osim toga tih će 
se 12-ero eurohrvata u Bruselju podijeliti u nekoliko ideoloških 
klubova. Tamo će izabrati kojemu će klubu služiti, a u sljedećih 
će pet godina u toj službi gojiti svoje europstvo, duhovno ga 
i politički suobličujući s Toninom Piculom, Jozom Radošem, 
Dubravkom Šuicom, Ivanom Jakovčićem i Ružom Tomašić. 
Neka mi oproste oni uzorni hrvatski europarlamentarci koje 
ne spomenuh, jer ih se, uz najbolju volju, nisam uspio sjetiti. 


Uostalom, ovdje te banalnosti spominjem samo kako bih 
upozorio na ono što bi svakomu političkom Hrvatu trebalo biti 
razvidno, a razvidno nije, jer dobro plaćeni tumači događaja 
proizvode previše magle. 


Izbori su za tzv. Europski parlament, što se tiče njihove nomi- 
nalne, tobože glavne svrhe, potpuno nevažni. Ne bira se nova 
vlast, biraju se skutonoše oligarhijskih tijela stvarne vlasti - Eu- 
ropskog vijeća i Europskog povjerenstva. A kakva je demokrat- 
ska, tj. izborna legitimnost izabranika? Gotovo nikakva. I to je, 
s obzirom na njihovu službu, potpuno nevažno. Ako koga ipak 
zanima, može to sam doznati iz usporedbe izlaznosti birača na 
izbore i broja glasova što su ih uspjele skupiti pojedine kandi- 
datske liste. 


Ali ovi izbori za tzv. Europski parlament imaju u Hrvatskoj 
»dodanu vrijednost“. Zbog nje su oni u svomu nepravom zna- 
čenju i te kako važni. Održani su malo više od pola godine prije 
predsjedničkih i godinu i pol prije saborskih izbora. Njihova se 
»dodana vrijednost“ sastoji u tomu što ti izbori mnogo točni- 
je od uobičajenih demoskopskih istraživanja pokazuju stvarni 
odnos biračkoga puka prema političkim strankama i političa- 
rima. 


Kakav je u prošlu nedjelju bio taj odnos? 
Nemam volje, a ni prostora, za podrobno opisivanje tričarija 


kojima ovih dana naciju podjednako obilno hrane tzv. glavno- 
strujaši i tzv. marginalci na radiju, televiziji i u tiskovinama, 

pa ću istaknuti samo nekoliko podataka koji mi se čine zna- 
kovitima. Prvo, izlazak samo 30-ak posto biračkoga tijela na 
izbore pokazuje da je 70-ak posto hrvatskih državljana posve 
svjesno vrijednosti svoga glasa u Europskoj uniji; drugo, glav- 
ni odvjetci negdašnje Komunističke partije Jugoslavije (KP)), 
Socijal[no]|demokratska partija Hrvatske (SDP) i Hrvatska de- 
mokratska zajednica (HDZ), koji su dosad silno ustrajavali na 
svojim ideološkim i svjetonazornim razlikama, na ovim su se 
izborima, osvojivši po četiri mandata, pravedno izjednačili u 
europstvu; treće, birači su obilno nagradili listu bivšega sud- 
ca Mislava Kolakušića -neznanca bez političke stranke — davši 
mu gotovo 8 posto glasova. 


Kakve su to poruke? 


Prva je poruka: dragi naši političari, i ,lijevi“ i ,desni“, vaši 
probitci nisu naši probitci, pa nas se izbori ne tiču; druga, ,lije- 
va“: dragi naš Bero, nisi po našem ukusu, ali i takav kakav jesi 
okupio si nas oko ničega, pa ćemo te do jeseni ostaviti na miru; 
druga, ,desna“: vrli naš Plenkoviću, miljeniče njemačke kance- 
larice i europske carice, sada žanješ što već dvije godine siješ; 
treća, opća: Kolakušiću, ne znamo te, ali pozdravljamo tvoju 
najavu ljutog boja protiv korupcije i drugih političkih krjeposti 
sadašnje vlasti i oporbe. 


Ah, da! Kad sam spominjao uzorne hrvatske europarlamen- 
tarce, smetnuo sam s uma najuzornijega od od svih uzornih 
europarlamentaraca - Andreja Plenkovića?! Ne znam kako mi 
se to moglo dogoditi. Nije to nevin propust, to je u biti težak 
grijeh! Pa se, evo, kajem. Zao mije, žao kao psu. Taj čovjek ima 
kićen životopis uzorna činovnika Europske unije na 21 kartici! 
Ne vjerujete? Naći ćete ga na HDZ-ovoj međumrežnoj stranici 
pod naslovom ,O meni“. 


Ali eto - nesreće se događaju! HDZ-ovci ga izdadoše, a on 
im je na noge doveo —- doduše malo politički ocvalu, ali još 
uvijek ,dobro držeću“ — caricu Europske unije i svoga bavar- 
skog pajdaša Manfreda Webera. Izdadoše ga i ožalostiše. Oža- 
lostiše ne zna se koga dublje, Andreja Plenkovića ili Kolindu 
Grabar-Kitarović. 

Ne umijem tješiti, ne znam savjetovati. A i da umijem i da 
znam, kako bih Njoj i Njemu, gojencima Mate Granića, mogao 
reći da se vrate HDZ-ovim izvornim načelima? To — ne! No 
nisam srca kamenoga, pa evo činim što mogu. Kao stari, pred- 
potopni HDZ-ovac, usrdno molim ove najnovije, postmoder- 
ne HDZ-ovce, što se duhovno i politički suobličiše s Pupovcem 
i Vrdoljakom, da budu nježni ako ikada počnu demokratski 
čerupati svoga eurohrvatskog poglavara. 


HS, 31. svibnja 2019. 

ANDREJ I PERJE 


Eto, prođoše izbori za tzv. Europski parlament. U Hrvatskoj 
su oni poput lutrijskoga kola: događaj kojega se već sutradan 
sjećaju samo dobitnici. To su ovaj put: Karlo Ressler, Dubravka 
Šuica, Tomislav Sokol, Željana Zovko (HDZ); Biljana Borzan, 
Tonino Picula, Predrag Matić, Romana Jerković (SDP); Ruža 
Tomašić (Hrvatski suverenisti); Mislav Kolakušić (Neovisna li- 
sta Mislava Kolakušića); Ivan Vilibor Sinčić (Živi zid) i Valter 
Flego (Amsterdamska koalicija). Izabranicima bi u tom povo- 
du trebalo reći: Gospođe i gospodo, drugarice i drugovi, puno 
sreće u lagodnom progonstvu! 


I to bi bilo - to. Zašto tako? To je samo o sebi razumljivo. 
Tamo će politička moć tih ljudi biti razmjerna gospodarskoj, 
kulturnoj, znanstvenoj i vojnoj snazi Hrvatske u Europskoj 
uniji - dakle neznatna. Ali naši će izabranici, gledajući ne samo 
iz hrvatske perspektive, imati puno više nego pristojnu plaću. 


Zastupnički mandati u Europskom parlamentu nemaju ni 
drugdje puno veću vrijednost, osim dakako u velikim, mno- 
goljudnim zemljama poput Njemačke, Francuske i Italije. I 

tamo su europski izbori, kao i u nas, provjera ugleda doma- 
ćih političkih stranaka. Ali nisu samo to. Tamo su oni i ulozi u 
stvarnu preraspodjelu europske političke moći. Njihovi su is- 
hodi u Njemačkoj i Italiji ove godine žestoko potresli tamošnje 
vlade. Tko u to sumnja, osvjedočit će se kada počne natezanje 
oko izbora novog predsjednika i novih članova Europskog po- 
vjerenstva. 


Eurohrvatska Hrvatska može samo sanjariti o preraspodjeli 
europske moći u svoju korist. No nitko joj ne brani da svoje 
europske izbore opskrbi domaćom ,dodanom vrijednošću“. 


Ona to i čini. 


Dvije glavne stranke blizanke, predvodnice ,ljevice“ i ,desni- 
ce“, Socijallno]demokratska partija Hrvatske (SDP) i Hrvatska 
demokratska zajednica (HDZ), osvojile su na tim izborima po 
četiri (4), dakle ukupno osam (8) od mogućih dvanaest (12) 
visokih plaća! Po jednu (1) visoku plaću osvojili su ,lij evi“ Am- 
sterdamci, ,desni“ Hrvatski suverenisti, anarhični Živi zid i ap- 
solutistični Mislav Kolakušić. 


Takav izborni ishod nije uzdrmao postojanu ,stabilnost“ 
Plenkovićeve Vlade, koju čvrsto drže Tomislav Saucha, Brani- 
mir Glavaš, Milan Bandić, Ivan Vrdoljak i Milorad Pupovac. 
Potresao je (novčano!) samo Živi zid. To j je dakle nekakav mi- 
kro-seizmički događajak, koji ne bi bio spomena vrijedan da ga 
nije izazvala kobna Vladimira Palfi, žena predsjednika stranke 
Ivana Vilibora Sinčića. 


»Lijeva“ blizanka (SDP), koja je već bila sama sebe pojela, na 
ovim se europskim izborima čudesno - preporodila. Ona se 
tako reći iz kliničke smrti izjednačila sa svojom ,desnom“ se- 
strom Hrvatskom demokratskom zajednicom. I to u času kada 
je sestra u naponu snage. 


»Desna“ blizanka (HDZ), iako vidljivo nezadovoljna brojem 


osvojenih mandata, u prvi je mah bila proglasila svoju relativ- 
nu pobjedu i oglasila svoje zadovoljstvo. A onda je, dan-dva 

poslije, bistrim umom svoga glavnog analitičara Roberta Ko- 
pala spoznala da mandatna jednakost s ,lijevom“ blizankom 
ipak nije pobjeda, pa se taj isti um dao u potragu za uzrocima 
stranačkomu podbačaju na izborima. 


U početku je Kopal, dobro znajući Plenkovićevu prijeku po- 
trebu, krivca za izborni podbačaj bio pronašao u ,crnom labu- 
du“ ornitološkoj metafori nepredvidljiva događaja. Oni koji ga 
znaju kažu da se intelektualno sladio zamišljajući kako nekomu 
»leti perje“. Komu?! Nitko se o tomu nije usudio ni zucnuti. 
Samo je potpredsjednik HDZ-a i potpredsjednik Hrvatskoga 
[državnog] sabora Milijan Brkić [među braćom po oružju — 
Vaso] duhovito zanijekao da je on taj neznani netko. Novinari- 
ma je rekao: ,Ja bih prije bio — ćelavi labud.“ 


No ,crni“ se ,labud“ brzo pretvorio u nacionalnu sprdnju, pa 
je Kopal iz ornitološke znanosti pobjegao u policijsku znanost. 
Tamo je utvrdio da je Andreja Plenkovića s Davorom Bernar- 
dićem na izborima mandatno izjednačila — unutarstranačka 
sabotaža. Molim?! Da, dobro ste čuli. A nema o tomu nikakvih 
nedoumica. Kopalovu duboku misao kratko je, ali vrlo jasno 
izložio anonimni stranački ovlaštenik: Neki su, rekao je, HDZ- 
ovi dužnosnici u predizbornoj kampanji ,aktivno i pasivno 
djelovali“ protiv izbornih interesa stranke. A i sam je Plenković 
na novinarski upit o sabotaži potvrdio da za to postoje indiciji. 


Tko su pak ti nesretni dužnosnici? Pa to je samo o sebi jasno: 
»ćelavi labud“ i njegovi ljudi! Kopal nema poput Plenkovića 
indicije, on ima dokaze. Ako Kopal u nastavku istrage zagubi 
dokaze, lako će ih naći neki drugi stručnjak za nadzor elektro- 
ničke pošte ili za prisluškivanje i snimanje telefonskih razgo- 
vora. U svakom slučaju, ,ćelavim“ će ,labudovima“ ako vođa 
tako odluči, ,letjeti perje“. 


Dobro, veli mi prijatelj, što je bilo, bilo je, a što bude, bit će; ali 
što ti misliš kako se Bero uspio izjednačiti s Andrejem? 


Ne znam, mogu samo nagađati. Takav je ishod vjerojatno 
posljedak očitih činjenica: Bernardić, u stranci osporavani, a 

izvan stranke ruglu izvrgavani predsjednik SDP-a, svojim je 
biračima na izbornoj listi ponudio — SDF. I slavljenički je pre- 
živio sudbonosan dan. Andrej Plenković, u stranci neupitan, 
a izvan stranke, osobito u Berlinu i u Bruselju, ugledan pred- 
sjednik HDZ-a, nije svojim biračima na izbornoj listi ponudio 
HDZ, nego - sebe. I sjajno je prošao. 


Da Plenković ima zrnce političke pameti, ne bi tražio tobo- 
žnje krivce za tobožnji izborni podbačaj, nego bi se skrušeno 
poklopio ušima. Više je naime nego očito da bi, ako je ,pod- 
bačaja“ bilo, zbog njega trebalo ,letjeti perje“ ponajprije pred- 
sjedniku HDZ-a Andreju Plenkoviću, zatim HDZ-ovu pred- 
sjedniku izbornoga stožera Gordanu Jandrokoviću i na posljet- 
ku HDZ-ovu glavnom analitičaru Robertu Kopalu. 


HS, 7. lipnja 2019. 

MIR I BLAGOSTANJE 


Mi smo već mnogo stoljeća tu: u Srednjoj Europi i na kato- 
ličkom Sredozemlju. Za dvadesetak dana proći će šest godina 
otkad su nam naši političari teško izvojevanu neovisnu, samo- 
stalnu i suverenu državu ,uvalili“ u blagodati Europske unije. 


Pa kako nam je sada? 


Hrvatska je po svim civilizacijskim mjerilima negdje pri dnu 
Europske unije, zajedno s istočnoeuropskim zemljama Bugar- 
skom i Rumunjskom. Hrvate to žalosti. Tješi ih predsjednik 
Vlade Andrej Plenković. - Što hoćete? — veli najveći eurohr- 
vat. - Mnogi bi Afrikanci bili sretni da žive poput nas u miru i 
blagostanju. 


Vjerojatno je tako. Ali ta se utjeha, bila istinita ili neistinita, 
u Srednjoj Europi i na katoličkom Sredozemlju doživljuje kao 
mala geopolitička uvrjeda. No ne treba uzvraćati istom mje- 
rom. Hrvatska je u malo godina doista postigla mnogo. Dive joj 
se i veliki i mali, ne samo Angela Merkel i Jean-Claude Juncker, 
državnici na zalasku karijera, nego i Manfred Weber, Spitzen- 

kandidat (vrhovni kandidat) Europske pučke stranke (EPP) za 
novog predsjednika Europskog povjerenstva, koji će, ako Bog 
da i sreća junačka, do kraja lipnja biti izabran na tu dužnost. 


— Dobro, dobro — javlja se sumnjičav unutarnji glas. — Što 
smo stvarno postigli? - Mnogo toga, ali ovaj put u sebi nabra- 
jam samo najnovije krupne uspjehe. U prvom tromjesečju ove 
godine hrvatski je BDP porastao za 3,9 posto, najviše u Europ- 
skoj uniji; Vlada već dvije godine zaredom ostvaruje proračun- 
ski suficit; bonitetna agencija Fitch Ratings pohvalila je Vladi- 
nu konsolidaciju državnih financija i podigla hrvatski kreditni 
rejting na tzv. investicijsku razinu (BBB-); tihi se hrvatski su- 
verenizam, veli Plenković, ostvaruje u Pelješkomu mostu, koji 
Hrvatima, uglavnom o trošku Europske unije, grade Kinezi; 
hrvatski turizam, vidi to i laičko oko, svake godine sam sebe 
nadmašuje. 


Hm, da - brunda onaj glas. — Ali postoji i druga strana toga 
uspjeha. Nije li taj uspjeh prokušanom titovskom metodom 
otjerao nekoliko stotina tisuća mladih ljudi u tuđinu? Nije li 
taj uspjeh za sobom ostavio pustoš diljem hrvatske domovine: 
u Slavoniji, u Baranji, u Srijemu, u Lici, u Dalmatinskoj zagori, 
u Herceg-Bosni? Nije li taj uspjeh proizveo — valjda prvi put 
otkad u Hrvata postoji javno školstvo — manjak đaka i višak 
učitelja? Nije li taj uspjeh donio bruseljsku pohvalu ministrici 
obrazovanja Blaženki Divjak i njezinoj ,Skoli za život“? Nije 
li taj uspjeh iznjedrio žalostan statistički podatak da se danas 
Hrvati voze u starijim automobilima nego prije deset godina 
(prosječna starost vozila — tada: manje od 10, sada: više od 13 
godina)? Nije li taj opći uspjeh zakotrljao po hrvatskim cesta- 
ma oko 35.000 neosiguranih vozila? 


Na žalost, jest. 


A koga tuđin hvali? Jesi li kada čuo i vidio Angelu Merkel da 
u Parizu hvali i tapša Nicolasa Sarcozyja ili Emmanuela Ma- 
crona? Jesi li vidio Jean-Claudea Junckera kako za stražnjicu 
štipa Mattea Salvinija ili Viktora Orbana? Jesi li kada čuo da 
Bruseljac Donald Tusk, ,izborni rođak“ Aleksandra Vučića, 

verbalnom majonezom prelijeva Jaroslawa Kaczynskoga? Ta- 
man posla! Tuđin hvali, tapša, štipa svoje pudle, a pudli nato 
od dragosti vrte repićem. 


To je stanje neveselo. Gura čovjeka u crne misli. Ali ne boj se, 
ne će Hrvatska propasti dokle god bude Hrvata kojima treba 
država. Radije gledaj što ljudi rade pri ovom naglom ulasku u 
»sezonu kiselih krastavaca“. 


Što rade politički Hrvati (Hrvati, eurohrvati, jugohrvati, et- 
nički nehrvati i transhrvati)? Oni su, a s njima i Hrvatska, iz 
materijalne bijede potonuli u more svakojakih prostota. Sto 
rade? Naša je dična predsjednica Kolinda Grabar-Kitarović 
s neznana razloga pobjegla od sebe; predsjednik Hrvatskoga 
[državnog] sabora Gordan Jandroković utihnuo je negdje na 
Dalekom Istoku, a predsjednik Vlade Andrej Plenković pro- 
pao je u ponor ,narodne demokracije“ gdje sa svojim vjernim 
Robertom Kopalom zdušno traga za ,crnim labudovima“ i ,,sa- 
boterima“ u HDZ-u. Novinari nastoje otkriti kamo je nestao 
Karlo Ressler, bruseljska zvijezda HDZ-a, koju od izbora za 
tzv. Europski parlament nitko nije vidio ni u HDZ-u ni izvan 
HDZ-a. Drugi se, posve nevažni Hrvati po običaju tove televi- 
zijskim i novinskim vijestima iz ,regiona“ ali im javna priopći- 
vala umjesto tih slastica sve više nude domaće zgode i nezgode 
Nives Celzijus, Vladimire Palfi, Ivana Vilibora Sinčića, Ivana 
Pernara, Branimira Bunjca i povijesno ugroženih Srba. 


A sve to — i te uspjehe i njihovu tamnu stranu — treba gledati 
kao prirodne sastojke Plenkovićeva ,mira i blagostanja“. 


HS, 14. lipnja 2019. 

SMRT ŽIVOGA ZIDA 


U gluho doba europske politike, nakon izbora za tzv. Europski 
parlament, eurohrvatska je vladajuća politička služinčad, pro- 
tivno općem očekivanju, zapala u duboku, ne ću reći letargiju, 
nego — kontemplaciju. Zvuči ljepše. No nije to nimalo bolje. 
Zašto? I drijemež i dubokoumno razmatranje podjednako 
udaljuju politiku od njezine biti — od promišljenog djelovanja. 


Djelovanja, kao što vidimo, nema. Nema političkog odstrjela 
ni »crnih labudova“ ni ,sabotera“; nema kandidature za pred- 
sjedničke izbore; nema izuzeća Nataše Novaković iz odlučiva- 
nja o mogućemu sukobu interesa u suradnji predsjednika Vla- 
de Andreja Plenkovića sa Skupinom Borg pri donošenju Zako- 
na o postupku izvanredne uprave u trgovačkim društvima od 
sistemskog značaja za Republiku Hrvatsku (tzv. Lex Agrokor); 
nema određena odgovora na krik sindikalne referendumske 
inicijative ,,67 je previše“ koja se protivi produženju radnoga 
vijeka za dvije godine, odnosno odlasku u mirovinu u dobi od 
67 godina... Sve se odgađa za jesen. 

Kontemplacija je, čini se, privremeno paralizirala politiku. 
Ako je ,paralizirati“ prejaka riječ, svakako je zakočila politiku. 
Zbog toga međutim ne treba osuđivati kontemplaciju kao ta- 
kvu. Ona produbljuje i potočnjuje spoznaju. Katkad i oslobađa. 
Tako je, primjera radi, još dok Hrvatska nije ni postala člani- 
com Europske unije, upravo kontemplacija oslobodila europ- 
ske krastavce od pogubne bruseljske direktive o zakrivljenosti. 
Danas kontemplacija upozorava političke Hrvate (Hrvate, eu- 
rohrvate, jugohrvate, etničke nehrvate i transhrvate) na neke 
vrlo važne stvari koje oni bez kontemplacije jamačno ne bi za- 
mijetili. Preuzetno bi međutim bilo tvrditi da će ih kontempla- 
cija osloboditi od hadezeovsko-espedeovskog političkog zlosi- 
lja. Ali, tko zna. 


O čemu ja to?! O onomu što svatko može vidjeti. Zbog nedo- 
statka političkih djela hrvatski su javni mislitelji ovih dana kon- 
templativno čihali novije političke činjenice. Tako se, primjera 
radi, doznalo da Hrvatska demokratska zajednica (HDZ) ipak 
nije na euroizborima odnijela relativnu pobjedu. Štoviše, nije 
se ni posve izjednačila sa Socijallno] demokratskom partijom 
Hrvatske (SDP) po broju osvojenih mandata u tzv. Europskom 
parlamentu. Istina, obje stranke, i zajednica i partija, imaju po 
četiri mandata, dakle jednako. Ali SDP je svoja četiri manda- 
ta osvojio u Hrvatskoj, a HDZ-u je njegov četvrti mandat pri- 
skrbila Hrvatska demokratska zajednica Bosne i Hercegovine 
(HDZ BiH) u Herceg-Bosni. 


Pa što?! Ništa. Samo napominjem. Stranačka vodstva dobro 
znaju da stvari tako stoje. Stoga je SDP, koji je inače u rasu- 
lu, radi konsolidacije partije požurio s imenovanjem Zorana 
Milanovića [,Predsjednik s karakterom“] svojim kandidatom 
na skorim izborima za Predsjednika Republike. HDZ, koji je 
inače u cvatu, malo zaostaje i u toj stvari. Ali Plenković je isto- 
ga dana — s proslave 30. obljetnice osnutka te stranke — u ime 
svoga HDZ-a javno pozvao sadašnju predsjednicu Kolindu 
Grabar-Kitarović [,Predsjednica bez značaja“?] da objavi svoju 
kandidaturu za još jedan pantovčački mandat. I malo je vjero- 
jatno da bi mogao dobiti košaricu. 

— Čekaj malo! — prekide me prijatelj. - Vidim, u tebi se goji 
krasan politički analitičar. Bit ćeš, ako Bog da, za koju godinu 
neka vrsta posuškoga Ivice Relkovića. Ali ne razumijem, pri- 
jatelju, zašto se trošiš na prostotama javnih lažova? Sad ćeš mi 
prepričavati što je tko od njih rekao? Što je rekao Zoran Mi- 
lanović, što Krešo Beljak? Što je rekla Anka Mrak Taritaš, što 
Dalija Orešković? Zar ti doista misliš da će se išta u Hrvatskoj 
promijeniti na bolje ako nam se na Pantovčak uspne ovaj ili 
onaj lažov, ova ili ona sluta?ž Ma hajde! S obzirom na zakon- 
ske ovlasti Predsjednika Republike, nama na Pantovčaku treba 
samo normalan, pristojan Hrvat ili Hrvatica! 


Složih se. 


A ovo komešanje političke sirotinje? O tomu se zapravo nema 
što reći. Spomena je vrijedna samo smrt Živoga zida. Kada o 
tomu govore, silno griješe oni veleumni novinski analitičari koji 
potanko izlažu i razlažu što je tko komu kada i gdje rekao (Ivan 
Vilibor Sinčić, Vladimira Palfi, Ivan Pernar i Branimir Bunjac). 
A dostatne su samo dvije izjave -Pernarova: Vladimira me je 
izbacila iz kuće, i Bunjčeva: Vladimira je toga dana ,umrla u 
mom srcu“. One lirski osvjetljuju tragičnu smrt anarhoidne po- 
litičke zajednice koja je referendumskom inicijativom ,Uzmite 
novac strankama!“ htjela odbiti političke stranke od državnoga 
proračuna, a sama je u tom poslu podlegla — jednoj bruseljskoj 
plaći. Počivala u miru. 


HS, 21. lipnja 2019. 

DISANJE NA ŠKRGE 


Kako u ove vruće dane diše — da se poslužim knjižnim naslo- 
vom Josipa Jovića - Lijepa Naša kolonija? 


Očito na škrge. 


Nema ove godine onoga blaženog ljetnog drijemeža što ga 
hrvatsko novinstvo, po njemačkom uzoru, naziva sezonom 
kiselih krastavaca (Saure-Gurken-Saison) ili ljetnom rupom 
(Sommerloch). Ti izričaji zvuče zaumno. Može ih dakle shvatiti 
kako tko hoće. Meni oni objavljuju ispriku javnih tumača naše 
svakodnevice: Što jest — jest, mi se, dragi čitatelju, ljeti bavimo 
tricama i kučinama, pa i pukim izmišljotinama. Nije to naša 
želja, to je naša nevolja. Ljeto u nas obično oskudijeva u obori- 
nama i događajima, pa vas, eto, nastojimo - katkad i neprilično 
- zabaviti. 


Lijepo, ali ovo ljeto nije obično ljeto. 


U osvit ovoga ljeta Lijepa je Naša kolonija ogrezla u rijetko 
viđenu političku dinamiku. Prvo su ju pogodili izbori za zastu- 

pnike u tzv. Europskom parlamentu. Po četiri osvojena man- 
data prividno su izjednačila dvije ,sistemske“ stranke (HDZ i 
SDP), a jedan j je osvojeni mandat stvarno razbio jednu ,protu- 
sistemsku“ stranku (Živi zid). Izjednačenje ideoloških blizana- 
ka izazvalo je u HDZ-u jalov lov na ,crne labudove“ i unutar- 
stranačke ,,sabotere“ a u SDP-u zbijanje rogova u vreći i him- 
ben proplamsaj vjere u bolju stranačku budućnost. U Živom 
je zidu, sudeći po izjavama Ivana Pernara i Branimira Bunjca, 
sebičnost Vladimire Palfi razvrgla idilični trojni savez (Pernar, 
Sinčić, Bunjac) koji se godinama oko Vladimire vrtio. Javna su 
općila zdušno pratila sve te događaje i začinjala ih škakljivim 
pojedinostima iz stranačkih vodstava. 


Zatim su Lijepu Našu koloniju snašle najave kandidatura za 
dužnost Predsjednika ili Predsjednice Republike. 


To je sadašnju predsjednicu Kolindu Grabar-Kitarović suno- 
vratilo u golemu nevolju. Prije godinu dana Ona je, blago re- 
čeno, okrenula leđa svomu biračkom tijelu, a u međuvrjeme- 
nu nije stekla novo. Uz to je uletjela u osvetničke škare svojih 
bivših prijatelja - Vladimira Šeksa i Velimira Bujanca. A ni u 
koga se — osim možda u Matu Granića i Mirjanu Hrgu - ne 
može pouzdati. Ne treba se dakle čuditi što se nije usudila na- 
javiti svoju kandidaturu za još jedan predsjednički mandat ni 
onda kada ju je Andrej Plenković javno pozvao da to učini. 
Dapače, treba joj oprostiti i izjave kojima vrijeđa zdravi razum 
i domoljublje hrvatskih državljana. Odluku o kandidaturi Ona 
će, veli, donijeti nakon Dana pobjede, jer u Knin želi ići kao 
Predsjednica, a ne kao kandidatica. Visoka izlika! Ali vrijeđa 
zdravi razum, jer implicira besmislicu da bi Predsjednica, ako 
najavi kandidaturu za još jedan mandat, zbog toga prestala biti 
Predsjednica prije isteka sadašnjega mandata. A izjava da za 
Nju, ako ne bude Predsjednica, ima posla u svijetu, ali da će 
Ona mirovinu svakako provesti u domovini - još dublje vrijeđa 
hrvatsko domoljublje. 


Kolonija diše na škrge. No ne boji se da će joj ponestati pred- 


sjedničkih kandidata. Prvi se najavio — Zoran Milanović. I 
odmah krenuo iz partizanske mitske Šume Brezovice u pre- 

dizbornu agitaciju ,od vrata do vrata“. Nikoga to nije ni izne- 
nadilo ni uzbudilo, a oduševilo je samo umnoga Tvrtka Dolića. 
Svi naime, osim rečenoga Dolića, znaju kako nisko Milanović 
misli o visokoj dužnosti za koju se kani kandidirati. Najavili 
su kandidature još i Mislav Kolakušić, i Miroslav Škoro, i Ivan 
Pernar, i Tomislav Panenić. Govorka se i o Željku Glasnoviću. 
Ali samo je Škoro temeljito uzdrmao kolonijalnu javnost. 


A onda nas je zaskočio neviđen međunarodni uspjeh. Za 
šestu obljetnicu hrvatskoga europstva hrvatska je ministrica 
vanjskih i europskih poslova Marija Pejčinović Burić izabrana 
za glavnu tajnicu Vijeća Europe! I svi smo, kako reče Plenko- 
vić, bili na to beskrajno ponosni. 


Ali brzo se otrijeznismo. Nadvio se iznenada nad Lijepu Našu 
koloniju crn oblak. Pročitasmo u europskim novinama da bi 
nam Europa mogla oteti i - Plenkovića! 


U zao čas! Tko će tada braniti ljudski, građanski i dužnosnič- 
ki integritet HDZ-ova političkog tajnika i hrvatskoga ministra 
uprave Lovre Kuščevića? Onoga što je na tiskovnim konferen- 
cijama nekoć pozdravljao redovničkim pozdravom ,Hvaljen 
Isus i Marija“ a bio je pravi politički div! I kao takav postao 
Plenkovićev apostol! Zadavio je, kao od šale, dva ,narodna“ re- 
ferenduma! Svi su mu se narodni izabranici neskriveno divili, 
osobito HDZ i HDZ-ovi koalicijski partneri, a sad ga svi, osim 
Milana Bandića, izdadoše! Kukavički mu, za Plenkovićeva bru- 
seljskog izbivanja, užariše gradele i cvrljit će ga na njima, kao 
nekoć rimski pogani njegova kršćanskog imenjaka, dok ga ne 
pretvore u mučenika plenkizma. 


A kolonija diše na škrge. Diše i šuti. 


HS, 5. srpnja 2019. 

